
ARGUMENT 


În 1999, student la Paris fiind, cercetam lirica franceză de secol 
XIX și încercam să descifrez jungla de semnificații din poemele 
în proză ale lui Arthur Rimbaud. Aveam să fiu însă deturnat 
într-o cu totul altă direcție, mult mai legată de modernitatea 

socială imediată, de un fenomen social și politic cu solide ma- 
nifestări atât în Franța (unde Frontul Naţional aduna constant 
15% din voturi), cât și în România (unde Partidul România 
Mare se afla clar în ascensiune) și în alte țări europene (Aus- 
tria, Italia) Partidele și mișcările antisistem erau puse laolaltă 
de unii comentatori sub numele de populism. Alții le plasau în 

descendența fascismului sau le grupau sub eticheta de extrema 

dreaptă. În orice caz, în Occident, aceste formațiuni, la fel ca 

partidele comuniste, nu puteau ieși din mlaștina unei opoziții 

perpetue. Consensul postbelic din care se născuse și Uniunea 

Europeană le interzicea orice vocaţie guvernamentală. La nivel 

academic, aceste formațiuni marginale inspirau repulsie și 

teamă de o întoarcere la nu prea îndepărtatele vremuri sumbre 

ale Europei. Cunoașterea acestora și a electoratului lor avea 

numeroase zone de umbră. 

Acel an aducea o evoluție fără precedent în Europa Occi- 
dentală de după 1945. În 3 octombrie 1999, aveau loc alegeri 
legislative în Austria. Partidul Libertăţii (FPÖ), național-po- 
pulist, condus pe atunci de Jörg Haider, obținea un rezultat 
spectaculos (26,91%), cu care se plasa în spatele social-demo- 
craților (33,15%) de la guvernare, dar cu câteva sute de voturi 

în fața conservatorilor din Partidul Poporului (ÖVP). Cele 
două partide de dreapta au constituit o coaliție. Deși mai slab 
în urne, Partidul Poporului dădea premierul. Un tabu de peste 
jumătate de secol se prăbușea: un partid al dreptei radicale 
venea la putere. Ca să faciliteze acceptarea acestei situaţii, 
Haider era silit să demisioneze de la conducerea partidului. 
Ce e drept, FPO mai fusese asociat în 1983 la o guvernare 
social-democrată, dar pe atunci orientarea sa politică era li- 
berală. Haider preluase conducerea partidului în 1986 și îi 
schimbase radical ideologia. A urmat o reacție de izolare in- 
ternaţională a Austriei, intrată de relativ puțină vreme în UE 
(1995). Celelalte 14 state europene au impus sancțiuni diplo- 
matice, care au fost ridicate abia spre sfârșitul anului 2000, 
când dinţii lupului extremist fuseseră bine piliți. Azi o ase- 
menea reacție de izolare la nivelul Consiliului UE ar fi de 
neconceput, într-atât s-a banalizat prezența la guvernare a 
formațiunilor populiste. Atunci abia urmau ascensiunea în 
turul secund al alegerilor prezidenţiale din România a lui 
Corneliu Vadim Tudor în 2000 și cea a lui Jean-Marie Le Pen 
în Franța în 2002. Dar tabuurile politice din Vest nu erau nici 
pe departe aceleași ca în Est, unde populismul se simțea, pe 
bună dreptate, la el acasă. 

În România, fenomenul populist nu suscita un interes major, 
situaţie care nu s-a schimbat radical nici până acum. Intrigat, 
am început o formare sistematică în științe sociale, la Sciences 
Po Paris și mai apoi la Universitatea Liberă din Bruxelles 
(ULB), spre a studia temeinic populismul, la nivel conceptual și 
istoric, şi a înţelege ce putem plasa sub această acoperitoare 
etichetă şi ce nu. Le sunt recunoscător profesorilor Jean-Michel 
De Waele și Vladimir Tismăneanu, care mi-au coordonat la ULB 
lucrarea de doctorat despre naţional-populism. De asemenea, le 
datorez gratitudine părinţilor mei și soției pentru sprijinul acor- 
dat de-a lungul anilor. Această aventură personală în subtera- 
nele populismului m-a condus pe drumuri nebănuite. Cartea 
de față surprinde dimensiunea ei românească. 


ARGUMENT LA 


Aveam să descopăr că germenii populismului au apărut. în 
Țările Române în 1821, astfel că acesta s-a îngemănat cu înce- 
putul modernităţii politice autohtone. Proteiform, el s-a men- 
ţinut în peisaj vreme de aproape două veacuri și nu cred că vom 
deplânge prea curând dispariția acestui fidel companion. În 
paginile ce urmează, am sistematizat în premieră istoria popu- 
lismului românesc, de la origini și până în zilele noastre. 


POPULISMUL 
Concept, tipologie, scurt istoric 


Adesea invocat în discursul mediatic, politic, economic, mai 
niciodată definit, termenul „populism“ tinde să devină o eti- 
chetă infamantă, fără acoperire ideologică. Şi asta în ciuda 
unei abundente literaturi de specialitate, cu peste 50 de ani 
de tradiție. Obstacolul cu care s-au confruntat toți cei ce au 
încercat să definească populismul îl constituie ambiguitatea 
conceptului.! 

Totuși, eforturile științifice de clarificare a conceptului nu 
au lipsit. Prima tentativă o constituie colocviul din 19-21 mai 
1967 organizat la London School of Economics (LSE) de Ghiţă 
Ionescu și Ernest Gellner. Ionescu (1913-1996) era la acea 
vreme un stâlp al exilului românesc. Fusese diplomat, mai pre- 
cis, secretar general al comisiei române de armistițiu cu for- 
țele aliate (1944-1945), apoi consilier la Ambasada României 
în Turcia (1945-1947), de unde, pe fundalul comunizării țării, 
s-a refugiat în lumea liberă. Avea să fie o figură de prim ordin 
a Comitetului Naţional Român, al cărui secretar general a fost 
între 1955 și 1958. Apoi a devenit director al redacției româ- 
nești de la Radio Europa Liberă (1958-1963). La 50 de ani, ia 
decizia radicală de a se muta în Marea Britanie, unde timp de 
cinci ani este cercetător asociat la LSE (1963-1968). Perioadă 


1. Reiau aici idei din argumentaţia expusă în articolul „Populism: o 
tipologie“, din 22 Plus - La ceasul populismului?, 26 iunie 2012, supli- 
ment al Revistei 22, XIX, nr. 339, 26 iunie-—a iulie 2012, disponibil online: 
http:/wwrw.revista2a.ro/22-plus-nr-339-populism-o-tipologie-16029.html, 
consultat în 18 septembrie 2018. 

fertilă: în 1964 publică volumul Communism in Romania, ur- 
mat, în 1965, de The Reluctant Ally: A Study of Communist 
Neo-Colonialism, prima carte care analizează distanțarea 
regimului comunist român de Moscova. Tot în 1965 înteme- 
iază revista Government and Opposition, iar în 1967 publică 
The Politics of the European Communist States. Lucrările 
congresului din 1967 sunt publicate în 1969 sub titlul Popu- 
lism: Its Meaning and National Characteristics!. Din 1970 
până în 1980 predă și la Universitatea din Manchester. 

Diversitatea punctelor de vedere din acest prim volum co- 
lectiv dedicat populismului este notabilă. Însă nici unul dintre 
colaboratori nu riscă o definiție a populismului. Mai mulți îl 
localizează în spaţiu și timp. Peter Worsley, care își propunea 
să elucideze tocmai conceptul de populism, îl consideră ideo- 
logia țărilor postcoloniale din Africa și Asia conduse de un 
partid-stat și subliniază dificultatea de a reuni sub o etichetă 
comună regimuri eterogene, care au unele trăsături comune, 
dar încă și mai multe divergente.2 Mai mult, Peter Wiles for- 
mulează o teză ce avea să cunoască o fecundă posteritate, 
anume că populismul constituie un sindrom (al democrației 
reprezentative), nu o doctrină.3 O asemenea abordare coboară 
populismul la rangul de stigmat, deși el are o bază ideologică 
identificabilă: valorizarea poporului în detrimentul elitei, a 
participării cât mai largi la procesul de decizie și a democra- 
ţiei directe. 

Politologii sud-americani din anii '60 ai secolului trecut, 
confruntați cu provocarea de a defini diversele regimuri hibride 
pe care le-a cunoscut regiunea începând cu anii '3o ai secolului 
XX, au adus la rândul lor contribuții însemnate la studierea 
populismului. Argentinianul Torcuato di Tella scria încă din 
1965 despre populism și reformă în America Latină. Acesta 


1. Ghiță Ionescu, Ernest Gellner (eds), Populism: Its Meanings 
and National Characteristics, Weidenfeld and Nicolson, London, 1969. 

2. Peter Worsley, „The Concept of Populism“, în Ionescu, Gellner, 
op. cit., p. 219. 

3. Peter Wiles, „A Syndrome, Not a Doctrine: Some Elementary 
Theses on Populism“, în Ionescu, Gellner, op. cit., pp. 166—179. 

percepea populismul drept „o mișcare politică cu puternică sus- 
ținere populară, cu participarea unor sectoare nemuncitorești 
care dispun de o influență importantă în cadrul partidului și 
vehiculează o ideologie anti-statu quo“!. Totuși, își circumscria 
concluziile Americii Latine, cu timide proiecții spre Lumea a 
Treia. Italo-argentinianul Gino Germani categoriza național-po- 
pulismul, ale cărui trăsături distinctive ar fi mobilizarea spon- 
tană a claselor de jos, tendințele autoritariste, multiclasismul 
și implicarea militarilor.? În 1967, brazilianul Helio Jaguaribe 
adaugă o particularitate-cheie: suprimarea timpului ca varia- 
bilă politică, prin promisiunea de rezolvare imediată a proble- 
melor.? Francezul Guy Hermet va prelua această dimensiune 
spre a face din ea resortul central al populismului: exploatarea 
sistematică a visului. Ulterior, uruguayanul Ernesto Laclau 
taie nodul gordian al dilemei populiste: ideologie sau mișcare? 
El descrie populismul ca discurs5, iar mai târziu Hermet și 
Pierre-Andr Taguieff aveau să-l califice drept stil politic. Printre 
cei pentru care populismul este o ideologie se numără belgienii 

1. Torcuato S. di Tella, „Populism and Reform in Latin America“, 
în Claudio Veliz (ed.), Obstacles to Change in Latin America, Oxford 
University Press, London & New York, 1965, pp. 47-55. 

2. Gino Germani, Authoritarianism, Fascism and National-Popu- 
lism, Transaction, New Brunswick, 1978. 

3. Hélio Jaguaribe, Problemas do desenvolvimento latinoameri- 
cano, Rio de Janeiro, 1967. 

4. Guy Hermet, Les populismes dans le monde: une histoire so- 
ciologique XIX*-XXesiecle, Fayard, Paris, 2001. Deși această carte, pe 
care o voi cita frecvent, a fost publicată în limba română, din motive 
de acuratețe am preferat o traducere proprie. 

5. Două sunt lucrările lui Ernesto Laclau pe această temă: Politics 
and Ideology in Marxist Theory: Capitalism, Fascism, Populism, Verso, 
London, 1977, respectiv On Populist Reason, Verso, London & New 
York, 2005. În intervalul dintre ele, autorul a abandonat paradigma 
marxistă. 

6. Pierre-André Taguieff, „Populisme, nationalisme, national-popu- 
lisme. Réflexions critiques sur les approches, les usages et les modèles“, 
în Gil Delannoi și Pierre-André Taguieff (eds), Nationalismes en per- 
spective, Paris, Berg International, 2001 și Pierre-Andre Taguieff, L’il- 
lusion populiste, Berg International, Paris, 2002. 

Koen Abts și Stefan Rummens, care în 2007 se refereau la „o 
ideologie cu nucleu precar care invocă suveranitatea poporului 
văzut drept un corp omogen“!. Tot în 2007, canadienii Daniele 
Albertazzi și Duncan McDonnel constatau că populismul con- 
fruntă „un popor virtuos și omogen cu un ansamblu de elite și 
de «străini» periculoși“. Olandezul Cas Mudde, un sagace cer- 
cetător al populismelor, ajunge la concluzia că o definiție gene- 
rică este imposibilă.* Nici Taguieff nu încearcă acest lucru. 
Britanica Margaret Canovan, care susținea deja o conferință 
despre populism în 1964 și publica ultima sa carte pe acest 
subiect în 2005, conchidea în lucrarea sa clasică Populism 
(1981) că toate populismele au în comun doar două lucruri: 
invocarea poporului și antielitismul.4 

În ceea ce mă privește, am contribuit la discuţia teoretică 
despre definirea populismului în teza de doctorat susținută la 
Universitatea Liberă din Bruxelles, astfel că nu voi reveni aici 
pe larg. Diferit de naționalism, socialism, comunism sau fas- 
cism, el poate intra în componenţa unor regimuri sau mesaje 
de aceste facturi. A-i refuza însă dreptul la existență autonomă 
în virtutea unei suficiențe analitice constituie o eroare. Dacă 
am schematiza populismul în câteva trăsături caracteristice, 
acestea ar fi: caracterul transideologic, revolta omului obișnuit 
împotriva elitei, neîncrederea în intelectuali și politicieni co- 
relată cu încrederea în popor ca depozitar legitim al puterii, 
orientarea spre trecut ca model pentru viitor și negarea pro- 
gresului, mica proprietate privată ca bază a dinamismului și 
echităţii economice, înclinarea spre democraţie directă sau 


1. Koen Abts, Stefan Rummens, „Populism versus Democracy“, în 
Political Studies, vol. 55, 2007, pp. 405-424. 

2. Daniele Albertazzi, Duncan McDonnel, Twenty-First Century 
Populism: The Spectre of Western European Democracy, Palgrave Mac- 
millan, New York & London, 2007, p. 3. 

3. Dintre numeroasele sale lucrări, menţionez aici numai Cas Mudde, 
Populist Radical Right Parties in Europe, Cambridge University Press, 
Cambridge & New York, 2007. 

4. Deși a scris în repetate rânduri despre populism, cartea la care 
mă voi referi constant este Margaret Canovan, Populism, Harcourt 
Brace Jovanovich, New York & London, 1982. 

spre un lider puternic ca formă de guvernare. Canovan semnala 
dificultatea taxonomică și avansa un motiv: „spectrul diversi- 
tății în interiorul liberalismului sau al socialismului este mai 
redus decât cel dinăuntrul populismului. Motivul principal îl 
constituie faptul că utilizarea primilor doi termeni a fost sta- 
bilită în cea mai mare măsură de către aderenți“l. 

Să fie nașterea rușinoasă, din părinți necunoscuţi, a unei 
noțiuni-mutant, cu valențe de raportare exclusiv negative și 
incapabile să existe autonom, păcatul originar al populismu- 
lui? Semantic, populismul forțează sinonimia cu demagogia. 
Această perspectivă ocultează însă o tradiție politică și inte- 
lectuală cu profunde ancorări în istoria culturală a ultimelor 
două secole. Problema de identitate a populismului vine din 
situarea sa problematică pe axa stânga/dreapta. Amestec de 
socialism revoluționar și conservatorism economic, el iese din 
tipare. Tot Canovan stabilește o tipologie diacronică a populis- 
melor, destul de consensuală printre specialiști. Ea distinge 
două mari perspective ale populismului: agrar (cu trei vari- 
ante: radicalism al fermierilor, ilustrat de Partidul Poporului 
american; mișcări agrariene, foarte răspândite în Europa Cen- 
trală și de Est interbelice; socialism agrar al intelectualilor, 
figurat de narodnicii ruși) și politic (postbelic, împărțit la rân- 
dul său în patru subspecii: dictatura populistă — precum în 
Argentina lui Perón; democraţia populistă — ale cărei caracte- 
ristici sunt apelurile la referendum și participare; populismul 
reacționar, a cărui figură tipică este politicianul american 
George Wallace; populismul politicienilor, definit de apeluri 
nonideologice la popor, pentru realizarea unităţii). 

Două sunt surseleistorice ale populismului: narodnicii ruși 
și populiștii americani. Ambele curente au marcat ultimul sfert 
al secolului al XIX-lea. 

Intelectuali slavofili, ortodoxiști, narodnicii exaltau tradiția 
și combăteau modernizarea și occidentalizarea Rusiei. Sinteză 
între socialismul occidental și obștea țărănească ridicată la 
nivel de etalon al organizării politice, narodnicismul a teoreti- 
zat chiar avantajele înapoierii economice. Nikolai Cernîșevski 


1. Canovan, op. cit., p. 5. 

găsea că „tradiţia proprietății comune asupra pământului va 
permite țăranilor să dezvolte o producție cooperatistă și să 
înainteze spre o societate pe deplin comunistă“!. Ideea sacri- 
ficiului pentru popor își găsește expresia în Scrisorile istorice 
(1869) ale lui Piotr Lavrov: intelectualii trebuie să lumineze 
norodul, dar în același timp să se adapteze la modul de viață 
sănătos al acestuia. În 1876, partidul Zemlia i Volia (Pământ 
și libertate) devine vitrina politică a mișcării, pe care o va 
compromite treptat prin aventurism și miza pe o improbabilă 
revoluţie țărănească. 

Populiștii americani a căror expresie politică a fost Parti- 
dul Poporului aveau o bază socială diferită. Producătorii agri- 
coli independenți constituiau nucleul mișcării, iar proprietatea 
privată constituia pentru ei principiul economic fundamental. 
Adversarii lor erau marile trusturi, bancare sau feroviare, care 
jucau un rol din ce în ce mai important, în detrimentul mici- 
lor producători. Viziunea lor politică implica o creștere a pu- 
terii federale, pentru a putea apăra interesul „poporului“. Spre 
deosebire de Rusia, impulsul în Statele Unite vine dinspre po- 
por (mai precis de la fermieri), și nu dinspre elită. 

Al doilea val istoric al mișcării, populismul est-european, 
a cunoscut după Primul Război Mondial un succes considera- 
bil, având reprezentări în România — Constantin Stere și 
Constantin Dobrogeanu-Gherea îl teoretizaseră deja cu două 
decenii înainte —, Bulgaria, Cehoslovacia, Iugoslavia, Polonia. 
Caracteristicile acestor mișcări sunt încurajarea proprietății 
private, reforma agrară și cooperativizarea, combaterea plu- 
tocraţiei și a marii proprietăți funciare, reorganizarea pro- 
prietăţii pe baza muncii, și nu a unui simplu titlu. Un nou tip 
de populism, ale cărui variante Margaret Canovan le pune 
laolaltă sub denumirea de populism politic, apare după al 
Doilea Război Mondial. În continuare, voi trece succint în re- 
vistă variantele sale. 

Dictatura populistă, denumită și bonapartism, cezarism 
sau peronism, constă într-un regim personalizat. Liderul își 


1. Apud Canovan, op. cit., p. 7o. Nu am avut în acest caz altă solu- 
(ie decât traducerea după versiunea engleză citată de Canovan. 

legitimează puterea prin invocarea „poporului“ și scurtcircui- 
tarea elitelor și a sistemului politic tradițional. Argentina lui 
Juan Perón reprezintă un exemplu tipic pentru acest caz, în 
care un partid subsumat personalității conducătorului con- 
duce dictatorial o țară, cu sprijinul claselor de jos, care sunt 
incluse pentru prima dată în ecuaţia politică. Populiștii nu au 
încredere în experți și birocraţi, însă își leagă adesea speran- 
tele de demagogi. 

Democraţia populistă accentuează democrația directă. Re- 
ferendumul și alte tehnici de consultare electorală la toate 
nivelurile caută o autoguvernare care să limiteze rolul elitei. 
Reprezentarea este condiționată de un mandat imperativ, re- 
vocabil prin varii mecanisme bazate pe inițiativa civică. De- 
tractorii democrației directe o asimilează tiraniei majorităţii. 
Exemplul cel mai interesant de funcționare a democraţiei po- 
puliste este Elveţia. Acolo populismul coexistă cu pluralismul 
printr-o structură federală sofisticată, dublată de o cultură a 
compromisului. Referendumul este integrat în cultura demo- 
cratică. Guvernul câștigă îndeobște consultările directe, dar 
schimbarea este îngreunată de democraţia directă. Astfel, El- 
veția a fost ultima țară occidentală care a acordat dreptul de 
vot femeilor, abia în 1971. 

Populismul reacționar constituie în general o coliziune în- 
tre concepțiile reacționare, uneori xenofobe sau rasiste ale 
majorităţii și cele liberale și tolerante ale elitei progresiste. 
Progresul implică și o componentă elitistă: cei mai avansați 
îi învață pe ceilalți. Cum însă nu există o elită unică și cu atât 
mai puțin un popor monolitic, conflictul nu ia decât rareori 
forme acute. Statele Unite reprezintă de pildă cea mai popu- 
listă națiune la nivelul discursului identitar, însă și cea mai 
permisivă față de schimbare și doritoare de „progres“. 

Populismul politicianist este cea mai recentă și vizibilă 
formă. Noile media, în special televiziunea, au facilitat apari- 
ţia unor politicieni care generează audiență pretinzând a vorbi 
în numele întregului popor. Așa au apărut și partidele politice 
fără ideologie (catch-all parties). Apelul la popor, pe deasupra 
partidelor și facțiunilor, are două avantaje majore pentru cel 

care îl emite. În primul rând, interacțiunea directă cu masa îl 
plasează într-o relaţie de drept divin, pe lângă care tehnicista 
reprezentare democratică pare derizorie. „Corupţia“, „trădarea 
de ţară“, „partidul străinilor“, „nepăsarea față de suferințele 
celor mulți“: marotele sunt cam aceleași. Prototipul salvato- 
rului poate varia de la patricianul binevoitor la politicianul 
charismatic, abil în utilizarea tehnicilor de comunicare. În al 
doilea rând, forțează, uneori cu succes, o reconfigurare a scenei 
politice, fiind folosit pentru spargerea bipolarității. 

Potrivit lui Canovan, populismul politicienilor cunoaște 
trei subspecii, printre care populismul unificator şi populis- 
mul antipolitic. Populismul unificator servește politicienilor 
spre a transcende clivajele. Apelul la popor maschează o am- 
biguitate a termenului, pe care respectivii politicieni o exploa- 
tează. În funcţie de context și de interesul lor de moment, 
popor poate însemna întregul popor (spre izolarea partidelor 
creatoare de inutile diviziuni), poporul definit etnic (ethnos), 
care este contrapus intereselor străine și exponenților aces- 
tora în interior, sau social (demos), poporul de jos, victima unei 
elite interesate doar de păstrarea privilegiilor. Asaltul popu- 
list asupra instituţiilor generează in fine instabilitate politică 
şi confuzie, aparenta coeziune dincolo de clase și interese par- 
ticulare însemnând de fapt fragilizarea țesutului social. Re- 
versul medaliei este folosirea demagogică a termenului de 
populist pentru a condamna poziții neconforme cu ortodoxia 
politică de dreapta ori de stânga. În sine, aspiraţia populistă 
spre o democraţie avansată este una progresistă, însă eșuează 
sistematic în autoritarism. Taguieff adăuga la tipologia lui 
Canovan telepopulismul (Silvio Berlusconi sau, în România, 
Dan Diaconescu), iar între timp acesta a migrat spre rețelele 
de socializare (faimoasele tweeturi ale lui Donald Trump). 

În şirul istoric al populismelor, după cele interbelice central 
si est-europene au urmat cele latino-americane. Guy Hermet 
percepe America Latină drept tărâmul populismului consoli- 
dat. Politologul francez argumentează că după 1920 masele 
Jutino-umericane se îndreaptă spre o democrație plebiscitară 
sa comunitară, încarnată de lideri providenţiali. Populismul 

este consolidat în sensul în care el constituie deopotrivă pute- 
rea și ideologia de stat, posedă instituţii. Populismul are mul- 
tiple fațete, de la cel dictatorial întemeiat pe cultul liderului 
la cel indigenist sau agrar. Rădăcinile sale în această regiune 
coboară spre revoltele țărănești din secolul al XIX-lea, când 
de pildă în Mexic țăranii metiși și amerindieni se răscoală sub 
conducerea lui Benito Juârez, care avea să devină primul pre- 
şedinte de origine indigenă (1858-1872). În Peru, Victor Raúl 
Haya de la Torre întemeia în 1924 Alianța Populară Revolu- 
ționară Americană (APRA), care își propunea întoarcerea la 
mitica forma de organizare incașă ayllu (după cum narodnicii 
ruși visau revenirea la obșcina). Ținută multă vreme la porţile 
puterii prin fraude, APRA se transformă în partid social-de- 
mocrat și câștigă alegerile în anii '8o. 

În Brazilia, președintele Getúlio Vargas (1930-1945 și 
1950-1954) le oferă celor de jos impresia că guvernează în 
numele lor, fără însă a-i asocia în vreun fel la exercitarea pu- 
terii. Sprijinit de muncitorii din industrie, o mică minoritate, 
Vargas nu dă prea mare atenție țăranilor lipsiți de pământ. În 
Argentina, Juan Domingo Perón (1896-1974), președinte între 
1946-1955 și 1973—1974, își asigură sprijinul muncitorilor 
industriali prin instituirea, în mandatul de ministru al mun- 
cii, a concediilor plătite. Doctrina sa reprezintă un amestec de 
naționalism și de populism, iar instrumentul său predilect 
sunt sindicatele, care devin un fel de partid sui generis, o curea 
de transmisie între popor și conducător. Două sunt fundamen- 
tele gândirii lui Perón: justiția socială și independența econo- 
mică, iar acțiunea și-o definește drept „o a treia cale“ între 
capitalism și comunism. În plan economic, a întreprins națio- 
nalizări masive și industrializarea la scară largă pentru a 
crește importanța clasei muncitoare, susținătoarea sa inde- 
fectibilă, și a limita influența străină, în special americană și 
britanică. Hermet remarcă prezența integrală a registrului 
populist într-un discurs al acestui militar reformist: glorifica- 
rea identității perene a unui popor mitic în opoziție cu cosmo- 
politismul celor bogați și vânduți străinătății, antielitism, 
comuniunea salvatorului cu mulțimea, antiparlamentarism, 

democrație restaurată — numită socială pentru a indica apor- 
tul novator. 

Noile populisme occidentale, recurente din anii '8o ai seco- 
lului trecut, au drept resort principal o criză a democraţiei 
reprezentative naționale în contextul globalizării economice 
(cu accentuata dezindustrializare şi migraţie a locurilor de 
muncă) și informaţionale și al unei integrări supranaţionale 
(Uniunea Europeană) din ce în ce mai accentuate. Hermet 
diviza această masă eterogenă de mișcări antisistem în cinci 
mari tendinţe, dintre care unele s-au perimat electoral (par- 
tidele antifiscale scandinave din anii '70, Alianța Naţională 
italiană). Mai pregnante ca niciodată rămân partidele naţio- 
nal-populiste, a căror ideologie este concentrată pe combate- 
rea imigrației extra-europene (ba chiar și intra-europene, după 
aderarea la UE a ţărilor din centrul și estul Europei) și prote- 
jarea statului-naţiune de mondializare și integrare europeană, 
cu corolarul preferinței naţionale. Tipice sunt în acest sens, 
dintre partidele cu pondere politică semnificativă în acest 
moment: Frontul Naţional francez (fondat în 1972, rebotezat 
Rassemblement National în 2018), care și-a propulsat de două 
ori candidatul în turul secund al alegerilor prezidenţiale 
(2002 și 2017); FPO — Partidul Libertăţii din Austria, aflat din 
nou la guvernare în 2018; Partidul Poporului danez, a doua 
forţă politică a ţării și furnizor constant din 2001 de sprijin 
politic pentru guvernele de dreapta, din 2002 încoace, cu un 
singurinterludiu în opoziție; Finlandezii, de asemenea al doi- 
lea partid la nivel național; Democraţii Suediei, a treia pozi- 
ţie pe eșichierul naţional; Partidul Libertăţii olandez, cu al 
doilea scor la alegerile parlamentare din 2017; Alternativa 
pentru Germania, a treia forță după alegerile federale din 2017; 
UKIP, artizanul Brexitului (chiar dacă acel neașteptat succes 
n constituit probabil cântecul de lebădă al partidului). Vivace 
sunt şi mișcările secesionist-regionaliste, printre care Lega 
tox- Lega Nord) din Italia și Vlaams Blok flamand (independen- 
tii catalani și scoțieni au o coloratură politică de stânga). 
M unenren 5 Stele, ajunsă primul partid din Italia și vioara întâi 

a coaliției de guvernare populiste din Italia în 2018, are o 
agendă politică protestatară diferită de național-populism. 

În Estul Europei, după prăbușirea comunismului, popu- 
lismul a câștigat rapid teren pe fundalul tranziției spre de- 
mocraţie și economie de piață. Regiunea a devenit un bastion 
populist, partidele de această factură guvernând la un mo- 
ment dat sau măcar acordând sprijin parlamentar unui cabi- 
net. Cel mai de succes este aici național-populismul, cu 
minime diferențe de discurs față de Occident. Multă vreme, 
în lipsa imigranților, erau demonizate minoritățile naționale, 
dar între timp Polonia și Ungaria au devenit vârfuri de lance 
antimigraţie, prin refuzarea îndârjită a cotelor obligatorii de 
refugiați stabilite la nivelul UE. La nivelul grupului de la 
Vișegrad (Cehia, Polonia, Slovacia, Ungaria), formațiuni po- 
puliste precum FIDESZ, Smer-SD sau PiS se află la guvernare 
cu cabinete monocolore, o performanţă rară în regiune. În 
privința Slovaciei și Ungariei, se poate afirma că populismul 
constituie nota dominantă a postcomunismului, fiind mai nu- 
meroase guvernele cu o asemenea componentă decât cele fără. 
Merită remarcată și varietatea formațiunilor populiste în 
Bulgaria, Cehia, Polonia, Slovacia, România și Ungaria, după 
1989. Chiar dacă unele partide de acest tip dispar de pe eşi- 
chier, culoarul nu rămâne gol, le succed altele. Cazul Ungariei, 
în care la ultimele două alegeri parlamentare, din 2014 și 
2018, marele rival al FIDESZ au fost populiștii extremiști de 
la Jobbik, este unic în UE. 

Mai departe ne vom apleca asupra tradiţiei populismului 
în România și o vom urmări cu atenţie de-a lungul a două 
veacuri, de la începuturile modernităţii politice și până în 
prezent. 

Protopopulismul și reprezentanții săi 


Populismul românesc este un produs ideologic consubstanţial 
modernităţii politice românești. El se manifestă doctrinar 
incipient încă de la 1822, apoi se codifică ideologic în ultimele 
două decenii ale secolului al XIX-lea, zis al naționalităților, 
cunoaște apogeul în primele două ale celui următor, dar își 
exercită seducția și după 1920, când extrema dreaptă și cea 
stângă îi preiau trunchiat tezele, colorându-le specific. În anii 
din urmă, populismul are aparența unui palimpsest: absent 
la suprafață, la o primă vedere superficială, el continuă a se 
scrie în subtextul discursului politic dominant. 

Câteva antecedente naționale nu pot fi totuși ignorate. Pi- 
onierul absolut ar fi Tudor Vladimirescu, conducătorul revolu- 
ției de emancipare națională desfășurată în 1821 în Valahia. 
Ca „om nou“, ridicat la demnități administrative prin merite 
personale, deci rău văzut de aristocrația de sânge, el își afirmă 
„populismul“ la modul polemic într-o scrisoare adresată la 11 
februarie 1821 marelui boier Nicolae Văcărescu: „Patria se 
cheamă popolul, iar nu tagma jefuitorilor!“! Acest radical care 


1. Un amănunt demn de reținut este că Tudor Vladimirescu folos- 
ește inițial în epistola lui termenul neologistic, cult, popol (lat.: popu- 
lus), nu pe cel acreditat în limba vorbită: popor. Dar ca fost voluntar în 
armata rusă, în războiul ruso-turc din 1806-1812, unde obținuse gradul 
«e porucic (locotenent), utilizează și sinonimul norod (sl.: narodu), ve- 
int. po filieră slavă. Cuvântul, desuet deja la 1821, avea să cunoască o 
nona tinereţe după 1870, când în România s-au refugiat primii narod- 
se "Îxtul ncrisorii lui Tudor Vladimirescu este inclus în volumul 1848 

pretindea că n-a inițiat mișcarea sa revoluționară din propria 
ambiție, ci doar ca executant al voinței populare („eu alta nu 
sunt decât numai un om luat de către tot norodul țării cel 
amărât și dosădit din pricina jăfuitorilor, ca să le fiu chiverni- 
sitor în treaba cererii dreptăților!“), era un naţionalist încre- 
zător în foloasele justiției și echităţii sociale: „Norodul nu cere 
altceva decât numai o dreptate ce poate fi folositoare și tagmei 
boierești!“ 

De altfel, Vladimirescu este considerat de unii, pe drept 
cuvânt am spune, cel dintâi populist român: „Tudor este primul 
conducător român care încarnează elementele de bază ale po- 
pulismului. Instituțiile politice îi inspiră neîncredere, drept 
care se conturează ca erou charismatic. [...] Aruncă întreaga 
răspundere pentru opresiune și abuzuri asupra elementului 
străin [...]. Utilizează [...] o retorică exaltată și patetică“!. 

E o idee longevivă, ce va reveni în prim-plan în toiul altei 
revoluții, aceea de la 1848. Propagatorii ei sunt bonjuriștii, mici 
boieri „luminaţi“, cu studii la Paris, care voiau să reformeze 
Principatele. Însă ecoul ei a trecut și Carpaţii, un român tran- 
silvănean, istoricul, filozoful și esteticianul Simion Bărnuţiu 
dându-i o alură memorabilă în discursul fulminant ținut la 
2/14 mai 1848, în catedrala din Blaj, în fața conducătorilor 
revoluției române din Transilvania. Oratorul vedea în popor 
depozitarul multiplu al naționalităţii, al bunului-simţ natural 
și al dreptăţii. „Uniţi-vă cu poporul toți, preoți, nobili, cetățeni, 
ostași, învățați, și vă consultați cu un cuget asupra mijloacelor 
reînvierii naționale, pentru că toți sunteți fii ai aceleiași mame 
și cauza este comună“ — clama el într-o perioadă clasică. Şi con- 
tinua formulând acest imperativ valabil pentru întreaga inte- 
lighenţie: „ţineţi cu poporul toți, ca să nu rătăciți, pentru că 
poporul nu se abate de la natură“?. 


la români. O istorie în date și mărturii, de Cornelia Bodea, Editura 
Științifică și Enciclopedică, București, 1982, pp. 64-65. 

1. Andreia Roman, Le populisme quarante-huitard, Fundaţia Cul- 
turală Română, București, 1999, p. 21 (traducerea îmi aparţine, pre- 
cum toate cele ce nu sunt altfel indicate). 

2. V. Simion Bărnuţiu, „Raporturile românilor cu ungurii și prin- 
cipiile libertăţei naționale“, în 2848 la români..., ed. cit., p. 482. 

Însă aceste perioade energice, pe alocuri cu turnura unor 
poeme în proză, erau mai curând expresiile unui patos demofil 
decât resorturile principiale ale unui discurs populist siste- 
matic, coerent. 


Patos demofil si învățături pentru popor 


Patos demofil, cu inflexiuni populiste, vom regăsi și în alte 
lucrări ale unor cărturari (îndeosebi scriitori) conștienți de 
existența unui defazaj între starea de lucruri din Principatele 
Române și aceea din Europa. Critica păturii de sus și compa- 
siunea pentru cea de jos nutresc rând pe rând proiecte de re- 
formă, utopii — unele de factură socialistă, precum aceea a 
boiernașului Teodor Diamant (1810-1841), care, sedus de ide- 
ile lui Charles Fourier, organizează în 1835 un falanster pe 
moșia lui Manolache Bălăceanu de la Scăieni —, conspirații, 
societăți de educare și ajutorare a țăranilor, gazete. Elanul 
meliorist se amestecă în proporții variabile cu accentul con- 
testatar și directiva practică țintind „luminarea“ țărănimii. 
Nu doar fourierismul a avut ecou în Principate, ci și carbo- 
narismul. Conjuraţia comisului moldovean Leonte Radu din 
1839 — la care participau vreo 8o de conspiratori — propunea 
chiar un proiect de constituție axat pe egalizarea privilegiilor 
nobiliare, libertatea tiparului, desființarea cenzurii, seculari- 
zarea averilor bisericești, protecționism industrial prin tari- 
farea manufacturilor. Unele obiective — instalarea pe tron a 
unei dinastii străine ereditare, plasarea Principatelor sub 
garanţia colectivă a puterilor europene (deci înlocuirea apăsă- 
torului protectorat rusesc), alcătuirea unei confederații du- 
nărene — aveau să fie atinse abia după Congresul de la Paris 
(1856), Unirea din 1859 și lovitura de stat din 11 februarie 1866, 
ceea ce dovedește o stăruință întru proiect neobișnuită la ro- 
mfini. Dar, în general, această „constituție“ viza egalitatea 
„enţeilor“ cu „dulăii“ (motiv de mușcătoare ironie în fabula Câi- 
nele si ccițelul a poetului Grigore Alexandrescu) și oferea prea 
putin celor de jos, de unde lipsa de audiență a „cărvunarilor“. 
| horia civilizației române moderne (1924), eminentul critic 

literar Eugen Lovinescu (1881-1943) semnala că singura mă- 
sură cu adevărat democratică era dispoziția „ca la tribunalele 
ținutale să se adauge încă câte doi membri aleși: unul din par- 
tea treptelor (răzășilor) și unul din partea locuitorilor (țăra- 
nilor); iar la ispravnicat să se adaoge, pe lângă ispravnici, câte 
patru comisari care să se aleagă însă: doi dintre boieri, unul 
din trepte, iar unul dintre locuitori“!. 

Uneori directiva de sus ia forma oblăduirii părintești pen- 
tru săteni. Mihail Sturza, domn autoritar al Moldovei între 
1834-1849, înființează în 1839 Foaia sătească a principatului 
Moldovii, pe care o pune sub conducerea unui devotat al său, 
poetul clasicizant Gheorghe Asachi (1788—1869), om cu vederi 
conservatoare. Articolul-program din primul număr al periodi- 
cului conține aceste rânduri elocvente: „Ocârmuirea acestui 
pământ, plină de îngrijire de a întemeia și a spori binele tu- 
turor treptelor de lăcuitori, au socotit de cuviință a se întemeia 
această foaie numită sătească, ca prin a ei mijlocire să se facă 
cunoscute sătenilor toate poroncile și povăţuirile ce se slobod 
pentru plinirea îndatoririlor legiuite, bună petrecere și pentru 
îndemânarea lăcuitorilor. [...] Către aceste uneori se vor adă- 
ugi sfaturi înțelepte și folositoare pentru păstrarea sănătății, 
atât a oamenilor cum și a vitelor lor, și povățuiri pentru câte 
privesc la fericirea lăcuitorilor“?. 

Sub conducerea următorului redactor-șef, Mihail Kogăl- 
niceanu (1817-1891), student merituos la Lunéville și Berlin, 
care va ajunge ulterior prim-ministru și ministru de externe 
al României, Foaia face pui, căci i se adaugă suplimentele 
Foaie pentru agricultură, industrie şi negoț (1840), Adaos la 
Foaia sătească (1841), Foaie de învățături folositoare (1844). 


1. Eugen Lovinescu, Istoria civilizaţiei române moderne, București, 
Editura Științifică, 1972, p. 109. „Răzășii“ erauțăraniiliberi, care aveau 
mai multe drepturi decât țăranii „clăcași“. „Ispravnicatul“ (vechiul 
echivalent autohton al prefecturii de mai târziu) era condus de un „is- 
pravnic“, care îl reprezenta pe domn. 

2. Vezi G.C. Nicolescu, Ideologia literară poporanistă. Contribuţiu- 
nea lui G. Ibrăileanu și bibliografia problemei, București, Institutul de 
Istorie Literară și Folclor, 1937, pp. 17-28. 

Era dovada limpede a faptului că, deși numit de domn, tână- 
rul publicist a înțeles că răspândirea unor dispoziţii ale stă- 
pânirii nu-l scutea de datoria de a face ceva pentru țărănime. 
Ca atare, el inserează în sumar articole despre „muncă și le- 
nevie“, „înfierbințeală [febră] și răceală“, vreme, vrăji și des- 
cântece etc. 

La București, peste râulețul Milcov care încă despărțea 
Principatele, apare Învățătorul satului (1843), ce va deveni de 
la 2 ianuarie 1849 Foaea satului. Redactorul său șef, Petrache 
Poenaru (1799-1875), și el fost student la Paris și inventator 
al „condeiului purtăreț“ (adică al stiloului), lămurește încă din 
editorialul primului număr ce obiective urmărea stăpânirea: 
„Vornicia a chibzuit de trebuință a se întocmi și o foaie să- 
tească, prin care să se poată da ţăranului știință despre orice 
ar putea să-i îmbunătăţeze starea, precum lucrarea pămân- 
tului după un chip mai înlesnitor, creșterea vitelor și apărarea 
lor de boale, paza sănătăţii lăcuitorilor și îndeletnicirea la deo- 
sebite feluri de meserii folositoare și iconomia casei... Foaia 
s-a numit învățător al satului, pentru că, cu adevărat prin a 
ei lucrare cea mai de căpetenie a noastră strădanie va fi să 
dăm sătenilor învățăturile ce vom socoti mai însușitoare pen- 
tru îmbunătățirea stării ţăranului, prin încunoștiințarea mij- 
loacelor înlesnitoare la lucrarea pământului și prin deosebite 
povățuiri spre îndreptarea năravurilor“!. 

Chiar servită de oameni inteligenţi, animați de bune inten- 
ţii, această înclinație spre un „ţel de utilitate recunoscută“ 
(formula îi aparține generalului Pavel D. Kiseleff, guvernator 
rus al Principatelor după războiul ruso-turc din 1828-1829) 
nu putea transforma peste noapte o situație dezastruoasă în- 
tr-una fericită sau măcar acceptabilă. „Luminarea“ culturală, 
„disciplinarea morală“ nu erau suficiente, iar alți prepopora- 
niști ai momentului au sesizat limitele acțiunii de armonizare 
creștină a intereselor divergente. Țăranul, idilizat și idealizat 
conform preceptelor unui clasicism tardiv și ale unui prero- 
mantism pastoral care pătrunseseră în Principate în primele 


sI Ibidem, p. 19. 

decenii ale secolului al XIX-lea, le apărea — îndeosebi munte- 
nilor — despuiat de orice aură poetică. În articolul „Pentru 
opinie“, publicat în 1841 în săptămânalul transilvănean Foaie 
pentru minte, inimă şi literatură, Ion Heliade Rădulescu 
(1802-1872), și el viitor lider al Revoluţiei valahe de la 1848, 
îi intuiește cu perspicacitate adevăratul caracter și resorturile 
suspiciunii lui cronice: „Amăgit totdauna, nefiind mai nici- 
odată sigur de productul muncei sale, nici însuși de zilele sau 
timpul său, totdauna dând, fără a putea nici a ști să ceară 
cuvânt pentru ce dă, luat de la coliba sa spre a servi necesită- 
ților, voilor și capricelor noastre, — el, când ne vede certându-ne 
sau aude că ne certăm în generala Adunare, zice: «Se mă- 
nâncă lupii pe biata vacă»“. Și tot așa e văzut și proletarul, 
meșterul de la oraș: „Batjocorit totdauna, luat cu forța să nu 
lucreze, înjurat și bătut când își cere salariul, mai totdauna 
amăgit, — totdauna e în prepus, nimic nu crede și cât poate 
amăgește și el, ca să-și mai scoață din capete; desprețuit de 
concetățenii săi, firește, îi urăște și el...“ 

Mai radical în opțiuni, Nicolae Bălcescu (1819-1852), viitor 
secretar al Guvernului Provizoriu valah de la 1848, pune pro- 
blema progresului general al societății din dubla perspectivă 
a datoriei claselor de sus față de cele de jos și a necesității de 
a le armoniza în numele apartenenței la aceeași celulă etnică. 
Este un punct de vedere care va fi dezvoltat până la dimensi- 
unile unui sistem abia peste 6o de ani, odată cu apariţia să- 
mănătorismului și poporanismului, curente ideologice și 
literare pe care le vom analiza mai târziu. Să reținem deo- 
camdată nota premonitorie a acestor opinii extrase din eseul 
„Despre starea soțială a muncitorilor plugari în principatele 
române în deosebite timpuri“, publicat în 1844 în revista Pro- 
pășirea, periodic interzis rapid din pricina punctelor de ve- 
dere temerare expuse în coloanele sale: „Până atunci noi 
ne-am socoti fericiți dacă acest articol, cu toată imperfecția 
lui, dacă actele ce reproducem, doveditoare de o prigonire 
înverșunată de mai multe veacuri a claselor de jos de către 


1. Ion Heliade Rădulescu, Poezii. Proză, Minerva, București, 1977, 
PP. 357-358. 

clasele de sus, ar deștepta în inima acestora simtimente de 
omenire și de dreptate; dacă ele s-ar pătrunde de trebuința 
d-a înfrăți deosibitele clase ale soțietății, d-a le interesa pe 
toate deopotrivă la apărarea și fericirea patriei comune, și 
aceasta: luminând și rădicând poziția soțială a claselor de jos, 
dându-le drepturi deopotrivă și îmbunătățind mult starea lor 
materială. Căci vai de acele nații unde un mic număr de ce- 
tăţeni își întemeiază puterea și fericirea lor pe robirea gloa- 
telor! Ele pier!“! 

Influenţate de populismul timpuriu al revoluționarilor de 
la 1848, ieremiadele, specialitate literară românească inau- 
gurată în secolul al XVII-lea de cronicarii moldoveni Grigore 
Ureche (1590-1647) și Miron Costin (1633—1691), dar dusă la 
strălucire în veacul următor de cel mai expresiv esteticește 
dintre ei, Ion Neculce (c. 1672-1745), se îmbibă de un umani- 
tarism evanghelic din care nu lipsește, surprinzător, o notă 
ultimativă. Exponentul tipic al acestui melanj ideologic și sti- 
listic este munteanul Dimitrie Bolintineanu (c. 1819-1872), 
redactorul-șef al Poporului suveran, „jurnal al intereselor 
democratice și al progresului social“ ce imita modelul parizian 
cu același nume. Acesta pledează pentru etica socială, invo- 
când solemn voința divinității: „Țăranii sunt o clasă de oa- 
meni de care sunt legate toate interesele noastre, și această 
clasă a fost cea mai oropsită, cea mai apăsată, cea mai des- 
prețuită; clasa țăranilor este clasa cea mai numeroasă, clasa 
care ne dă pe soldat ca să ne apere averile și stările noastre; 
e clasa care poartă greutățile țării. [...] Toţi simt fără îndoială 
că această soartă amară nu mai poate exista; glasul ţăranului 
a ajuns la cer și Dumnezeu voiește îmbunătățirea soartei lui 
și omul nu se poate opune voinței supreme“2. 

Că acest apel a rămas decenii întregi fără ecou în planul 
faptelor se explică printr-o multitudine de factori. În faza ini- 
țială a dezvoltării capitaliste a Principatelor, clasa de sus era 


1. N. Bălcescu, Scrieri alese, ed.: Andrei Rusu, pref.: Paul Cornea, 
Minerva, București, 1973, p. 78. 

a. Dimitrie Bolintinanu, „Urzici“, în Poporul suveran, nr. 5, 9 iul. 
1848, pp. 17-18. 

alcătuită aproape în exclusivitate din mari proprietari funci- 
ari. Un țăran liber, proprietar pe pământul său, l-ar fi cultivat 
în primul rând pe acesta și n-ar mai fi putut fi deturnat de la 
munca sa pentru robotă, clacă, prestări feudale pentru boier. 
În plus, burghezia română, mai numeroasă atunci în Valahia, 
dar aproape inexistentă în Moldova, avea un sentiment reli- 
gios mai potolit decât cea occidentală. Un analist sagace al 
burgheziei românești, mort la Sighet, Mihail Manoilescu 
(1891-1950), constata că „religia burghezului român este o 
religie de duminică“, dominată de „«Dumnezeul părinților 
noștri», ceea ce subliniază derivarea sentimentului religios 
din respectul pentru strămoși“!. 

Când se va manifesta în formele lui clasice, populismul 
românesc va face rar apel la considerentul religios, cel econo- 
mic și cel politic primând consecvent. Simptomatic în acest 
sens este detaliul că întemeind la Blaj gazeta Învățătorul po- 
porului (12 mai — 6 octombrie 1848), redactorul său șef, Ti- 
motei Cipariu (1805-1887), el însuși preot greco-catolic, scria 
în articolul-program: „Cu acest număr începem, ajutându-ne 
Dumnezeu, o foiţă pentru popor, și în limba poporului. Noi nu 
vom scrie într-însa decât ce vom cunoaște mai presus de toate 
de trebuință pentru dânsul. [..] Noi ne vom nevoi mai ales a-i 
face cunoscute acele cunoștințe, fără de care nici un popor nu 
mai poate avea viaţă și fără carele românul pân'astăzi a fost 
mort. El trebuie să reînvie, să se deștepte din somnul letargic 
şi să se rănască. Articoli politici vor cuprinde totdeauna locul 
cel mai de frunte, apoi vor urma economici și carii sunt de 
aceeași natură“2. 


Cei doi profeti ai populismului în România 


Adevăraţii propovăduitori ai populismului, cei care i-au dat 
amploare și rigoare doctrinară, au fost doi emigranți sosiți de 


1. Mihail Manoilescu, Rostul și destinul burgheziei românești, Edi- 
tura Albatros, București, 2002, pp. 388-389. 
2. G.C. Nicolescu, Ideologia literară poporanistă..., ed. cit., p. 23. 

peste Prut, râul care în urma frauduloasei Păci de la Bucu- 
rești (16 mai 18132), ce punea capăt unui război ruso-turc de 
șase ani, devenise frontiera dintre Imperiul Țarist și România. 

Cel dintâi, Constantin Dobrogeanu-Gherea (n. 21 mai 
1855, în satul Slavianka din gubernia Ekaterinoslav, Rusia — 
m. 7 mai 1921, în București) era un evreu rus care purtase la 
naștere numele Solomon Katz. După aventuri picarești, pro- 
prii insurgentului bakuninist, trecuse Prutul în martie 1875. 
Avea, va mărturisi ulterior, „o singură rublă în buzunar“. Mai 
avea — asta n-o mai spune, dar se poate ghici analizându-i 
pseudonimul final din România (numele Gherea e derivat din 
cuvântul gher, care în ebraică și în idiș înseamnă străin) — și 
complexul metecului. Autodidactul înfometat de lecturi avea 
să devină un marcant critic literar român, lider socialisi au- 
reolat și respectat, sociolog redutabil, ale cărui teze din Neoio- 
băgia (1910) sunt şi azi comentate cu interes și, nu în ultimul 
rând, un intelectual român pe deplin integrat societății și țării 
în care venise și pe care o iubea în pofida unor carențe de sis- 
tem. Se stingea la puțin timp după ce se desfășuraseră pri- 
mele alegeri bazate pe sufragiul universal, una dintre țintele 
esenţiale ale activității lui politice, și se prăbușea sistemul 
„celor trei colegii cenzitare“. „Întreagă această șandrama care 
a otrăvit viața noastră politică de aproape o jumătate [de] veac 
a fost nimicită“!, jubila Gherea într-un articol apărut în re- 
vista Lumea nouă din 1 decembrie 1919. 

Al doilea, Constantin Stere (n. 16 noiembrie 1865, la Ce- 
repcăul Sorocii, în Basarabia anexată de ruși în 1812 — m. 26 
iunie 1936 în conacul lui de la Bucov, lângă Ploiești), fiul unui 
moșier mai interesat de buna gospodărire a domeniului său 
decât de balurile nobilimii, trecea Prutul în România în no- 
iembrie 1892, după șase ani de strașnic surghiun siberian. 
Fusese condamnat pentru participarea la mișcările revoluțio- 
nare antițariste. Dacă C. Dobrogeanu-Gherea era unul dintre 
copiii unui negustor cu oarecare stare, C. Stere era descen- 


1. V. „Prima manifestare a votului universal“, apud Constantin Do- 
brogeanu-Gherea, Opere complete, vol. 5, Editura Politică, București, 
1978, p. 286. 

dentul unui latifundiar cu avere considerabilă și a fost la rân- 
dul lui un om bogat în România, unde se refugiase. Dacă le 
examinăm evoluția, două întrebări se nasc imperios. Ce-i mâna 
pe acești oameni să încerce experiența aspră a sărăciei care 
i-a dezumanizat pe atâția alții? Ce i-a determinat să rămână 
fideli „poporului“ (recte celor de jos) toată viața, nu doar de-a 
lungul unei tinereți înclinate, zice-se, spre idealurile umani- 
tare? Un sentiment al solidarității creștine (Gherea ar fi tre- 
cut formal la ortodoxie, cel puțin așa pretindea în cererea de 
indigenare înaintată forurilor legislative românești în 1890)? 
Pare puțin probabil. Un idealism ce făcea prozeliți printre 
tinerii, sensibili, de inimă? Poate. Mai sigur, un complex de 
culpabilitate, jena arzătoare, greața cumva sartriană de a trăi 
în bine și lenevie pe seama altora, a celor mulți și anonimi. În 
cazul lui Stere, acest complex s-a manifestat paroxistic și în 
dreapta Prutului, la câteva luni după refugierea în România, 
unde l-au frapat pesimismul și blazarea congenerilor. În 18 
octombrie 1893, în ziarul Adevărul, într-unul dintre primele 
sale articole în care teoretiza „poporanismul“, intitulat „Din 
notițele unui observator ipocondric“, întâlnim această profe- 
siune de credință: „M-am hotărât să fiu cinstit, să nu trăiesc 
în trândăvie, fără să dau ceva în schimb celor ce sufăr și mun- 
cesc, celor ce mă susțin pe spatele lor pe mine și pe toți ceilalți 
ca mine“l. Ascendența boierească, starea materială înflori- 
toare nu i se păreau incompatibile cu angajamentul revoluţi- 
onar de partea claselor defavorizate. Pentru un intelectual 
acesta era, în ochii lui, obligatoriu. Târziu de tot, la bătrânețe, 
când devenise un paria politic, iar țărăniștii îl excluseseră din 
partidul la a cărui organizare și ascensiune contribuise sub- 
stanţial, reitera tezele tinereţii și aducea în sprijin exemple 
ilustre: „Pentru un cugetător, pentru un intelectual în care pre- 
domină puterea de abstracțiune, nu e nevoie să aparție clasei 
sociale a cărei ideologie își însușește. Un aristocrat ca Mira- 
beau nu făcea parte din «starea a treia». Un landlord englez 
ca Parnell n-a avut nevoie să fie nici irlandez, nici fermier 


1. „Din notițele unui observator ipocondric (Un foileton social)“, apud 
C. Stere, Scrieri, ed.: Z. Ornea, Minerva, București, 1979, p. 290. 

pentru ca să împărtășească revendicările muncitorilor de pă- 
mânt din Irlanda. Karl Marx, Friedrich Engels sau Jean 
Jaurès n-au fost proletari industriali când s-au pus în fruntea 
muncitorimii socialiste. Dar asemenea fenomene presupun o 
pregătire teoretică și o sublimizare a intelectualismului pe 
care nu le putem cere comunului muncitorilor“. 

Traiectoria socială și politică a acestui Mirabeau român a 
fost spectaculoasă, cu înălțări și prăbușiri de erou tragic sha- 
kespearian. Profesor universitar de drept constituțional, rec- 
tor al Universității ieşene, deputat liberal aflat (o vreme) în 
excelente relaţii cu viitorul premier I.I.C. Brătianu, mesager 
și mediator (în Transilvania și Basarabia) al cercurilor poli- 
tice decizionale românești, om de acțiune abil și perseverent 
în planul unirii Basarabiei cu România în 1918, preşedinte al 
Partidului Radical Țărănesc după ce fusese unul dintre ctitorii 
Partidului Naţional Țărănesc, el a fost finalmente un înfrânt. 
Revistele epocii au văzut în cazul Stere un avatar românesc 
al cazului Dreyfus, adică o problemă de conștiință pentru fie- 
care cetățean român. Dacă politica i-a adus bucurii de moment 
și dezamăgiri de durată, cariera universitară, directoratul 
revistei Viața Românească (una dintre cele patru-cinci mari 
publicații românești din toate timpurile), în ale cărei pagini 
a dat substanță doctrinară curentului poporanist, suflul de 
prozator care a înflorit în ultimii ani de viață prin ciclul roma- 
nesc în opt volume În preajma revoluției, rămas până azi un 
reper esențial în evoluția epicii românești, au echilibrat ba- 
lanţa unui destin de excepţie. 

Plecaţi în viață sub flamura aceluiași ideal, nu simpli de- 
mofili, ci luptători efectivi pentru democraţie și reforme, cei 
doi emisari „populiști“ de peste Prut au sfârșit prin a pole- 
miza. Îi despărțeau, fără putinţă de conciliere, soluţiile preco- 
nizate pentru „schimbarea la față a României“, ca să anticipăm 
un termen cioranian. Voi scrie ulterior, mai pe larg, despre 
ele. Notez deocamdată că trecând, unul în 1875, celălalt în 


1. C. Stere, Documentări și lămuriri politice. Preludii. Partidul 
Naţional Țărănesc și „cazul Stere“, 1930, pp. 175-176. 

1892, un râu care, atunci ca și acum, separa Europa, descope- 
reau o țară paradoxală: România. 


Paradoxuri românești 


Sorin Alexandrescu semnala într-un eseu substanțial! câteva 
paradoxuri ale domeniului românesc. Ar fi vorba de existența 
simultană a paradoxurilor apartenenței, simultaneității și 
continuităţii/discontinuităţii culturale românești. Rădăcinile 
celui dintâi sunt geografia și istoria. Ele i-au plasat pe români 
la răscruce, între slavi și unguri, între Europa Centrală, Eu- 
ropa Răsăriteană și Balcani, între trei giganţi: Austria, Rusia 
şi Turcia. „Românii au trebuit să trăiască și să creeze în spa- 
tiul îngust rămas liber între state și culturi puternice, uneori 
opresive. Pentru a rămâne ei înșiși, au trebuit să mizeze în- 
totdeauna pe o multiplă diferenţiere și pe o multiplă apropiere. 
De aici a rezultat o sinteză culturală, dar și o disponibilitate, 
flexibilă și neîncrezătoare, față de celălalt.“2 Pe ea s-a bazat 
o strategie a supraviețuirii în așteptarea integrării într-un 
spațiu râvnit, dar multă vreme prohibit: latinitatea occiden- 
tală, „Vestul, asemănător, dar depărtat“ și, în plus, nepăsător. 
O dramă și un spectacol care continuă încă... 

Al doilea paradox ar putea fi numit, proustian, obsesia re- 
cuperării timpului pierdut. În cultura română marile curente 
occidentale se manifestă simultan, nu succesiv. În prima ju- 
mătate a secolului al XIX-lea, în Principatele Române ilumi- 
nismul, clasicismul, preromantismul și romantismul coexistă, 
așa cum conviețuiesc, în a doua lui jumătate, romantismul, 
realismul, naturalismul și simbolismul. „Proiectarea a ceva 
ce este succesiv în planul simultaneității — adaugă eseistul — 
îmi pare semnul unei pasiuni periculoase și sublime totodată: 
să câştigi un avans față de ceilalți, să faci repede tot ceea ce alții 
au făcut pe îndelete. [...] Tot ce s-a realizat în România pare 


1. V. Sorin Alexandrescu, Paradoxul român, Univers, București, 

să se fi făcut în pofida sau contra timpului.“! Voi reveni asupra 
acestei idei, deoarece poporanismul miza pe arderea etapelor, 
pe modernizarea febrilă, în fugă, nu pe evoluționismul răbdător. 

Cel de-al treilea paradox s-ar manifesta pe două planuri, 
fiind expresia a „două discontinuități fundamentale“. Prima 
e vizibilă vertical, prin clivajul dintre folclor și cultura scrisă. 
Folclorul, viu și azi în România, ar reprezenta o dimensiune 
eternă, „adevăratul clasicism românesc“, cultura scrisă — o 
coordonată temporală, ergo, perisabilă. Aici lucrurile se pot 
nuanţa. Creaţiile psalmistului Dosoftei (1624-1693), primul 
poet român cult și rafinat cărturar, au intrat în folclor, au fost 
asimilate tocmai pentru că exprimau viața spirituală „auten- 
tică“ a etniei. ` 

A doua soluţie de continuitate se dezvăluie în plan orizon- 
tal. Spre sfârşitul secolului al XIX-lea, România burgheză se 
rupe de Balcani și de feudalism și se orientează vertiginos spre 
Vest, spre disperarea unor intelectuali de cea mai bună condi- 
ție, care nu văd cu ochi buni această sincronizare, echivalentă 
pentru ei cu o înstrăinare de popor. Am adăuga că până și un 
critic eminent, care a mizat consecvent pe estetic, ca Titu 
Maiorescu (1840-1917), marele adversar al lui C. Dobrogeanu- 
Gherea și al curentului poporanist, pleda pentru „romanul 
poporan“ în care „subiectul propriu [...] este viața specific na- 
țională, și persoanele principale trebuie să fie tipurile unor clase 
întregi, mai ales a ţăranului și a claselor de jos (s. m.)2. Nu sunt 
întru totul convins că această discontinuitate ar fi expresia unei 
mari rupturi între stat și cultură, între politic și cultural, cum 
susține eseistul. E mai degrabă vorba de o conștientizare, de 
un avertisment dat statului de a se sprijini pe categoriile so- 
ciale ce-i dau specificitatea. 

Amploarea acestor paradoxuri, formulate a posteriori, n-a 
fost sesizată integral de apostolii poporanismului pe care i-am 
menționat anterior. Fragmentar, incidental, nesistematic, le-au 
descoperit totuși și le-au abordat în lucrările lor. Două para- 


1. Ibidem, p. 35. 
a. „Literatura română și străinătatea“, apud Titu Maiorescu, Opere, 
II, Minerva, București, 1984, p. 21. 

doxuri le-au identificat însă cu promptitudine. Le-aș numi 
paradoxul electoral și paradoxul agrar. Țară a democraţiei 
asimetrice, România le etala din plin în momentul sosirii lor. 
De altminteri, țara se numea oficial România doar de câțiva 
ani (în cazul lui Gherea) sau decenii (dacă-l avem în vedere 
pe Stere). 

Se ilustra aici un alt paradox. Românii erau conștienți, 
convinși chiar, că vorbesc toți românește, că sunt români. O 
afirmase în secolul al XVII-lea cronicarul moldovean Miron 
Costin, erudit și om de spadă în același timp, format la un 
colegiu iezuit din Bar (Polonia), în capitolul al șaselea din De 
neamul moldovenilor (1689—1691): „Măcară dară că și la is- 
torii și la graiul și străinilor, și înde sine, cu vreme, cu vacuri, 
cu primenele au și dobândesc și alte numere, iara acela carile 
ieste vechiu nume, stă întemeiat și înrădăcinat: Rumân. Cum 
vedem că, măcară că ne răspundem acum moldoveani, iară 
nu întrebăm: știi moldoveneaște, ci știi româneaște? adecă 
râmleneaște, puțin nu zicem scis romanice? pre limba lati- 
nească. Stă dară numele cel vechiu ca un temeiu neclătit, deși 
adaog, ori vreamele îndelungate, ori că străinii adaug și alte 
numere, iară cela din rădăcină nu să mută. Și așa ieste aces- 
tor țări și țărâi noastre, Moldovei și Țării Muntenești numile 
cel dirept de moșie ieste rumân, cum să răspund și acum toți 
aceia din ţările ungurești lăcuitori și munteanii țara lor și 
scriu și răspund cu graiul: Ţara Românească“. 

Conștiința comunităţii lingvistice nu era însă suficientă 
pe fundalul evoluției feudale a Principatelor, marcată de riva- 
lități și lupte pentru supremație între domnitori. Când ultimele 
tresăriri ale puterii militare românești se sting, spre începu- 
tul secolului al XVIII-lea, iar în fruntea Principatelor Înalta 
Poartă instalează prinți fanarioți, aleși dintre funcționarii 
greci fideli imperiului, această conștiință se estompează. Când 
Europa îi va redescoperi, pe la mijlocul veacului al XIX-lea, 
românii erau pentru ea moldoveni și valahi, populații exotice 
și pitorești care îi stârneau o curiozitate amuzată. Michel 


1. Miron Costin, „De neamul moldovenilor“, în Opere, ed.: PP. Pa- 
naitescu, ESPLA, București, 1958, p. 269. 

Bouquet publică la Paris în 1843 un Album valaque. Cinci ani 
mai târziu, tot la Paris, Aux Bureaux de /Illustration, era 
tipărit un Album Moldo-Valaque ou Guide politique et pitto- 
resque à travers les Principautes du Danube. Tot în 1848, Joh. 
Ferd. Neigebaur își punea, la Leipzig, semnătura pe Beschrei- 
bung der Moldau und Walachei. 

Mai informați (și mai solidari) erau francezii stabiliți în 
Principate. Profesorul J.A. Vaillant, așezat la București încă 
din 1829, unde a fondat un colegiu-internat și o școală gratu- 
ită de fete, s-a îndrăgostit de țara de adopție. El vedea lucru- 
rile pe un plan mai larg, care va fi validat ulterior de istorie. 
Vaillant publică la Paris în 1844 o carte cu un titlu simptoma- 
tic: La Romanie. Histoire, langue, litterature, orographie, sta- 
tistique des peuples de la langue d'or, Ardialiens, Valaques et 
Moldaves resumes sous le nom de Romans.! 

E un nume de ţară care începe să se impună. Când revo- 
luţia izbucnește, la 1848, și în Principate, publicația pariziană 
Democratie pacifique îl utilizează în titlul unei corespondențe 
din lași.2 Nu-l foloseau însă și cancelariile europene. În pofida 
intensei activități a revoluționarilor români exilați în străină- 
tate (majoritatea în Franța), a interesului crescând suscitat 
acolo de Principatele danubiene, acestea rămân pentru ele 
Moldova și Valahia. Războiul Crimeii și multiplele ocupații 
(turcești, rusești, austriece) provocate de acesta le-au adus în 


1. Acestui filoromân i se vor adăuga numeroși alți francezi, între 
care mai cunoscuți sunt medicul Carol Davila (1828-1884), sosit la Bu- 
curești în 1853, care a ajuns general în armata română și profesor de 
chimie la Universitatea din București, și publicistul Ulysse de Marsil- 
lac (1821, Montpellier — 1877, București), ulterior profesor, la rându-i, 
la Facultatea de Litere din București. Ei vor fi buni popularizatori ai 
istoriei și ai cauzei românești. Nu-l putem omite, în această ordine de 
idei, pe pictorul Auguste Dieudonné Lancelot, care publica în 1866, în 
(nunonsa pe atunci revistă Le Tour du Monde, imagini din România 
innoţite de un text vioi, captivant. Vii simpatii pentru români manifes- 
fau, ni în scris, francezi celebri din Hexagon ca Jules Michelet, Edgar 
Qunt, Paul Bataillard, Elias Regnault și Thibault Lefèvre. 

u Vezi „Révolution européenne. Événements de la Romanie (Mol- 
davo” yn Democratie pacifique, an 17, 30 aprilie 1848, p. 2. 


AVATARII POPULISMULUI ROMÂNESC 35 


prim-plan. Prin articolul XXIII al tratatului general de pace 
de la Paris încheiat la 30 martie 1856 între Austria, Franța, 
Marea Britanie, Prusia, Rusia, Sardinia și Poarta Otomană 
se instituia o comisie specială care trebuia să plece la Bucu- 
rești ca să culeagă informații despre situația din Principate 
și să facă propuneri pentru viitoarea lor organizare. Din do- 
rința de a avea „reprezentarea cea mai exactă a intereselor 
tuturor claselor societății“, urmau să fie deschise la Iași și 
București divanuri ad hoc. Divanurile, care au fost adunări 
consultative ce au funcționat din 22 sept./4 oct.1857 — 21 dec. 
1857/2 ian. 1858, în Moldova, respectiv 29 sept./11 oct.1857 — 
dec.1857, în Muntenia, au cuprins pentru prima dată și depu- 
taţi țărani (15 la Iași, 17 la București), al căror număr era însă 
foarte redus, comparativ cu acela al marilor și micilor proprie- 
tari funciari și urbani. Revendicările acestora au fost semna- 
late evaziv în rezoluția finală a Adunării ieșene și omise total 
în actul final al divanului bucureștean. Era consacrată astfel 
o inechitate pentru a cărei înlăturare vor fi necesare peste 
șase decenii. Ambele divanuri cereau însă unirea Principate- 
lor „într-un singur stat cu nume de România“, aflat sub ga- 
ranția colectivă a puterilor contractante ale Tratatului de la 
Paris, prinț străin cu domnie ereditară ales dintr-o dinastie 
domnitoare a Europei. 

Edificați asupra doleanțelor românilor, ambasadorii celor 
șapte puteri au elaborat Convenţia de la Paris, încheiată la 
7/19 august 1858, care a devenit Constituţia Țărilor Române. 
Ea admitea unirea lor administrativă, dar statul rezultat, cu 
doi domni și două parlamente, urma să se numească Princi- 
patele Unite ale Moldovei și Munteniei. Dar apariția pe scena 
politică a României nu mai putea întârzia mult. Speculând 
abil o neclaritate a Convenţiei și ghidându-se pragmatic după 
principiul că ceea ce nu este interzis este permis, cele două 
adunări legislative au ales (la 5 ianuarie 1859, la Iași și la 24 
ianuarie, la București) ca domn una și aceeași persoană, pe 
colonelul moldovean Alexandru Ioan Cuza, fost revoluționar 
pașoptist. Odată cele două coroane reunite, Europa se înclină 
în fața faptului împlinit. Energic și autoritar, prințul detesta 

naveta între cele două capitale, conciliabulele cu două adunări, 
consultările dificile cu membrii Comisiei Centrale și cu Curtea 
de Casaţie de la Focșani. El îl convinge pe sultan să aprobe 
unirea completă și o obține la 4 decembrie 1861. La 11/23 de- 
cembrie 1861 el dă, de la tribuna Adunării din București, o 
proclamație solemnă: „Unirea este îndeplinită; naționalitatea 
română este întemeiată [...]. În zilele de 5 și 24 ianuarie aţi 
depus toată a voastră încredere în alesul națiunei, ați întrunit 
speranțele voastre într-un singur domn; alesul vostru vă dă 
astăzi o singură Românie“!. 


Problema electorală sau piramida socială inversă 


Născut în chinuri, la intersecția unor interese internaționale 
contradictorii, noul stat n-a fost scutit de bolile copilăriei. 
Două dintre ele erau grave. Într-un fel sau altul, ambele erau 
legate de clasa cea mai numeroasă și mai productivă a socie- 
tății: țărănimea, deși nemulțumiri serioase nutrea și noua 
burghezie, îndeosebi cea mică și mijlocie. Convenţia de la Pa- 
ris specifica faptul că locuitorii Principatelor Unite vor fi egali 
în fața sarcinilor fiscale și în accesul la funcţiile publice. Tot 
ea stabilea însă un cens pe avere ridicat, care nu putea fi 
plătit decât de marii proprietari, boierii. Privilegiile lor nobi- 
liare fuseseră abolite, fuseseră transformați din aristocrați în 
proprietari, dar ei alcătuiau aproape exclusiv corpul electoral. 
Cum observa un cercetător al regimului parlamentar în Ro- 
mânia de dinainte de 1916, „sistemul reprezentativ devenea, 
în principiu, din aristocratic, plutocratic“2. 


1. Monitorul Oficial al Țărei Românești, 11 dec. 1861. Noul nume 
ul Principatelor Unite se instalează repede în conștiința europeană. O 
scrisoare de la începutul lui 1862 a lui Victor Hugo către un cunoscut 
ul sňu din București menţiona pe plic la adresă numele Roumanie (v. 
A.D. Xenopol, Domnia lui Cuza-Vodă, vol. I, Tipografia „Dacia“, Iași, 
1903, p. 236). 

u 'IMndor Drăganu, Începuturile și dezvoltarea regimului parlamen- 
tar In România până în 1916, Editura Dacia, Cluj, 1991, p. 100. 

Împărțit în două categorii, alegătorii primari (proprietarii 
care se bucurau de un venit anual de cel puţin 100 de ducați) 
și alegătorii direcți (cei cu venituri funciare de 1.000 de ducați, 
la țară, sau 6.000 de ducați, la oraș, unde locuiau și posesorii 
capitalului industrial sau comercial), corpul electoral era 
foarte restrâns. El număra 1724 de alegători în Moldova (în 
județul Ismail, din sudul Basarabiei, de curând retrocedat 
României, nu exista decât unul singur), iar în Valahia — 2072. 
Sufragiile lor conturau o Adunare Legislativă de mari propri- 
etari ostili reformelor preconizate de domn. 

Reforma electorală și reforma agrară figurau pe lista lui de 
priorităţi, dar instabilitatea guvernelor separate (9 în Mun- 
tenia și 8 în Moldova), iar apoi instalarea în fruntea primului 
guvern comun a unui conservator, Barbu Catargiu, care, ca 
mare proprietar, credea că „țăranul este capitalul nostru, al 
tuturora“, le întârzia. Premierul ultraconservator a fost asa- 
sinat în împrejurări misterioase la 8/20 iunie 1862, ceea ce 
facilita planurile domnului. De conivență cu noul său prim-mi- 
nistru, Mihail Kogălniceanu, un liberal convins că „două mii 
de boieri nu fac o nație“, că fără „întoarcerea la țară“ (prin 
urmare la popor), fără „îmbunătățirea soartei țăranilor“ și 
transformarea lor în „cetățeni“ nu poate progresa „moșia mare, 
România“, Cuza dizolvă — la 2/14 mai 1864 — Camera printr-o 
lovitură de stat și promulgă o nouă constituție, numită Statut. 
Domnul se înscria astfel pe calea guvernării autoritare, a pu- 
terii personale, ca și înaltul său omolog (și protector) de la 
Paris, împăratul Napoleon III. În tradiţia ortodoxă a țării, ca 
„uns al lui Dumnezeu“, el s-ar fi putut dispensa de explicaţii 
și justificări. Cuza a știut însă să-și motiveze actul de forță ce 
viza „oligarhia turburătoare“ cu argumente populiste: „Naţiu- 
nea ne-a delegat suveranitatea ei, ca să facem fericirea a cinci 
milioane de români, iar nu ca să ne oprim din această cale 
mântuitoare, prin considerațiuni cătră câțiva răzvrătitori sau 
ambițioși care nu se pot împăca cu noul ordin de lucruri. Sun- 
tem domnul românilor și prin urmare suntem datori a ocâr- 
mui astfeliu, ca fericirea întregii nații să nu mai fie sacrificată 

la câțiva nemulțumiţi“!. Pumnul de fier se ascundea în mă- 
nușă de catifea, căci Cuza îmbina — atât în politica internă, 
cât și în aceea externă — cuvintele curtenitoare cu acțiunea 
energică. Lovitura de stat avea drept scop, susținea princi- 
pele, binele public. Era deci rândul publicului să se pronunțe 
prin plebiscit, la 21 mai 1864, asupra noii constituţii. Rezul- 
tatul a fost o zdrobitoare majoritate favorabilă domnului: 
683.928 voturi pentru, 1.307 contra și 50.232 de abţineri. Cu 
trei ani înainte, plebiscitul privind unirea Siciliei cu regatul 
Italiei era validat cam în aceleași proporții (în Ghepardul con- 
telui Tomasi di Lampedusa sunt câteva memorabile pagini 
care evocă mecanismul electoral dirijat, cu accente de amară 
comedie bufă). 

Statutul, pe care Cuza a avut tactul diplomatic să-l inti- 
tuleze „dezvoltător“ al Convenţiei de la Paris, deși anihila 
practic restricțiile impuse de aceasta, sporea atribuţiile pute- 
rii executive în detrimentul celei legislative. Domnul guverna 
cu concursul Consiliului de Stat (organism de inspiraţie fran- 
ceză), al Senatului (supranumit „corp ponderator“), ai cărui 
membri erau desemnaţi (o jumătate) de șeful statului, ceilalți 
fiind aleși — practic tot de acesta — dintre membrii consiliilor 
judeţene. (Cum s-a observat, domnul își cernea oamenii prin 
două site!) Camerei Deputaţilor îi rămâneau competențe bu- 
getare, iar Comisia Centrală devenea ceva de domeniul tre- 
cutului. Noul Napoleon autocrate au petit pied, cum îl persiflau 
detractorii, își putea realiza nestânjenit reformele. 

Adoptată la 2/14 iulie 1864, după exact două luni de la 
lovitura de stat princiară, noua lege electorală lărgea numă- 
rul aleşilor și eligibililor, făcând loc burgheziei industriale și 
financiare. Împărțit în două categorii, electoratul era compus 
tot din alegători primari (care votau prin delegați, câte unul 
de fiecare sută) și alegători direcți, distribuiți în două colegii, 
în funcție de domiciliu, nu de avere. Censul pe avere, sensibil 
diminuat, era dublat de unul capacitar (numai știutorii de 
carte puteau fi alegători direcți). Se năștea însă o nouă inega- 


1. A.D. Xenopol, Domnia lui Cuza- Vodă, vol. I, ed. cit., p. 165. 

litate. Dintre cei 160 de deputați ai Adunării Elective, 94 erau 
desemnați de alegătorii colegiului urban, minoritar la scara 
populaţiei, iar 66 de colegiul județean (rural). „Domnul țăra- 
nilor“ își nedreptăţea astfel partizanii cei mai numeroși.! Erau 
cei care-i ascultau cu religiozitate promisiunile citite solemn 
în toate bisericile satelor, cei care puneau mult suflet în psal- 
modierea rugăciunilor rostite acolo — din înalt ordin — pentru 
înălțarea celor împilaţi și coborârea celor înălțați... 


Chestiunea țărănească în România 


Ceasul unei dreptăți (parțiale și provizorii) venise totuși și 
pentru aceștia. În noua Românie exista o chestiune țără- 
nească cu rădăcini multiple și încurcate. Agricultura ţării 
intrase în capitalism pe un fond de rânduieli agrare feudale, 
înăsprite prin Regulamentul organic, adică constituţia impusă 
de ruși la 1830 Principatelor Române. Marile latifundii boie- 
rești erau lucrate de țărani clăcași. Exportul (în creștere) de 
cereale era asigurat de aceștia. Ei n-aveau pământ și pentru 
a supraviețui închiriau suprafețe de la boieri și erau obligați 
prin învoieli oneroase să presteze zile de clacă din ce în ce mai 
numeroase. Nu aveau nici libertatea muncii, erau „legaţi de 
pământ“, căci pentru boieri pământul „neîmbrăcat“ (deci fără 
brațe de muncă) era inutil, o „avere moartă“. De brațe de 
muncă avea nevoie și statul, care prin secularizarea averilor 
mănăstirești devenise el însuși un latifundiar. Spectrul răs- 
coalelor țărănești se profila tot mai amenințător. Riscul unei 
revolte (cu sprijin extern) a proprietarilor nu era nici el mic. 
Cuza a încercat să taie nodul aparent inextricabil al inte- 
reselor agrare contradictorii prin reforma agrară. Ea ar fi 


1. Numărul total al alegătorilor era de 570.690, în timp ce popu- 
laţia României se apropia de cifra de 5.000.000 (v. Istoria parlamentu- 
lui și a vieții parlamentare din România, Editura Academiei, București, 
1983, p. 141). Totuși, progresul era incontestabil. Dacă potrivit preve- 
derilor Convenţiei de la Paris exista a alegător la 1.100 locuitori, acum 
era + la circa 8-9 locuitori. În același timp, în Anglia, putea fi numărat 
1 alegător la 24 de locuitori. 

trebuit să aducă libertatea muncii, pământ țăranilor, despă- 
gubiri pentru proprietari prin bonuri rurale. A adus din toate 
câte ceva, fără a rezolva integral nici o problemă. Legea ru- 
rală, promulgată la 14/26 august 1864, a împroprietărit 
511.896 de familii țărănești pe o suprafață de 2.038.640 de 
hectare, în medie revenind 4 ha de familie! — o suprafață ce 
nu putea asigura decât o agricultură de subzistență. Împro- 
prietărirea s-a făcut prin substanţiale despăgubiri? eșalonate 
pe 15 ani, în condiţiile în care loturile țărănești nu puteau fi 
nici înstrăinate, nici ipotecate timp de 30 de ani. În articolul 
X al Legii rurale se stipula: „Se desființează o dată pentru tot- 
deauna și în toată întinderea României, claca (boierescul), 
dijma, corvezile, zilele de meremet, carele de lemne și alte 
asemenea sarcini, datorate stăpânilor de moșii sau în natură 
sau în bani“. Legea menținea și tiersajul consacrat de Regu- 
lamentul organic, conform căruia o treime din suprafața unei 
moșii aparținea boierului (proprietarului mare) și două treimi 
țăranilor, ambele părți fiind eliberate de orice servituți. 

În realitate, după reforma agrară, 6.233.744 ha din tere- 
nurile cultivabile, păduri, pășuni și bălți au rămas în proprie- 
tatea moșierilor sau a statului, pe când țăranii nu dețineau 
decât 3.140.721 ha, multe dintre terenurile lor fiind de calitate 
inferioară. Pe solul acestei inechități s-au dezvoltat apoi rela- 
ţiile neoiobăgești pe care le va analiza pătrunzător C. Dobro- 
geanu-Gherea în Neoiobăgia. Totuși, sătenii l-au numit pe 
Cuza „Părintele cel binevoitor și slobozitorul neamului țără- 
nesc“. „Monstruoasa coaliție“, adică alianța dreptei conserva- 


1. Întinderile de teren acordate împroprietăriţilor variau în funcţie 
de numărul vitelor din gospodăria țăranilor, adică de posibilitățile lor 
de a lucra pământul. În Muntenia (Valahia) săteanul cu patru boi și o 
vacă primea 11 pogoane (= 55.129 m°), în Moldova, cinci fălci patruzeci 
de prăjini (= 72.680 m°). Țăranul care nu avea decât o vacă, supranu- 
mit și „pălmaș“ ori „toporaș“, nu primea decât 20.578,01 m? în Munte- 
nia, respectiv 30.434,25 m? în Moldova. Iar aceștia din urmă erau foarte 
numeroși... 

2. Despăgubirile (cu dobânzi și amortismente) variau și ele în func- 
ție de numărul vitelor. Săteanul cu patru boi și o vacă plătea 1521 lei 
vechi și 10 parale, pălmașul, 816 lei vechi. 

toare boierești, atinsă în privilegii, și a stângii radicale, și ea 
cu însemnate proprietăţi, și ea ostilă Legii rurale, i-a dorit cu 
înverșunare căderea. Uniţi, albii și roșiii l-au răsturnat prin 
lovitura de stat de la 11 februarie 1866, care a instituit o loco- 
tenență domnească și a adus finalmente pe tronul țării un 
principe străin. Era un prinț german, Carol, al doilea fiu al lui 
Carol-Anton de Hohenzollern-Sigmaringen, propus, parado- 
xal, de împăratul Franței, Napoleon III, cu care se înrudea pe 
linie maternă. 


Piramida cenzitară 


Primul act al domnitorului întronat la 10/22 mai 1866 sub 
numele de Carol I a fost promulgarea (la 1/13 iulie) a unei noi 
constituţii. Era a treia în ultimii opt ani! Examinând-o, s-ar 
putea constata exactitatea celui de-al doilea paradox semna- 
lat de profesorul Sorin Alexandrescu. Cuza își lua ca model 
legi franceze de dată recentă (Consiliul de Stat, organizat prin 
legea din 11 februarie 1864, era inspirat de o lege franceză din 
15 ianuarie 1849, iar Statutul imita prevederi ale constituţiei 
franceze din 1852). Carol I și fidelii săi din Adunarea Consti- 
tuantă (în majoritate conservatori), preluau îndeaproape pre- 
vederile constituției belgiene din 1831, foarte liberală. Fructele 
liberalismului ajungeau însă pe masa unei elite restrânse. 
Asta pentru că, potrivit constituţiei, corpul electoral fusese 
restrâns spectaculos. Dacă după Statutul lui Cuza revenea 1 
alegător la 8-g locuitori, acum raportul era de a alegător la 83 
de locuitori. 

Bicameralismul introdus de Cuza era menținut, dar crite- 
riile de selecție a deputaților și senatorilor au fost modificate 
într-un sens nedemocratic. Adunarea Deputaţilor, cu o legis- 
latură de patru ani, era aleasă prin vot cenzitar de către un 
corp electoral divizat în patru colegii. Primul colegiu, al ma- 
rilor proprietari, cuprindea cetățenii cu un venit funciar de cel 
puţin 300 de galbeni. Al doilea îngloba cetățenii cu un venit 
funciar variind între 100 și 299 de galbeni. În el intrau paten- 
tarii și proprietarii rurali mijlocii. Orășenesc prin excelență, 

colegiul al treilea îi reunea pe comercianții și industriașii ce 
plăteau statului impozite de cel puţin 8o de lei!. Din colegiul al 
patrulea făceau parte toți cei care plăteau statului un impozit 
oricât de mic. Ei votau indirect (5o de alegători desemnau un 
delegat, iar delegaţii alegeau un deputat pentru fiecare județ). 

Această piramidă cenzitară făcea ca dintr-o populaţie de 
5.000.000 să voteze 3.388 de alegători (la colegiul I), 4.814 (la 
colegiul II), 15.382 (la colegiul III) și 37.070 de alegători in- 
direcți pentru colegiul IV. Dar 23.584 de electori din primele 
trei colegii alegeau 115 deputați, în timp ce 37.070 de alegă- 
tori indirecți trimiteau în Cameră doar 30.? E de menţionat 
că alegătorii din primul colegiu, mai puțin numeroși, desem- 
nau tot atâția deputați ca și cei din colegiul al doilea. 

Pentru Senat, ales pe opt ani, jumătate din membrii lui 
urmând să fie schimbaţi (prin tragere la sorți) la jumătatea 
fiecărei legislaturi, existau doar două colegii electorale. Cole- 
giul I era format din proprietarii de imobile rurale cu un venit 
funciar de cel puţin 300 de galbeni. Al doilea era alcătuit de 
proprietarii de imobile din orașele de reședință cu un venit 
funciar de până la 300 de galbeni.3 

Constituţia din 1866 a fost modificată de două ori (în 1879 
și în 1884) pentru a atenua unele rigidităţi privitoare la na- 
turalizarea străinilor care figurau în articolul 7, disparitățile 
electorale și condițiile de cens. La Camera Deputaţilor, cole- 
giul I și colegiul II au fost contopite, din cel rezultat urmând 
să facă parte alegătorii cu un venit funciar rural sau urban 
de cel puțin 1.200 lei (= cca 102 galbeni). Monopolul alegăto- 
rilor cu un venit funciar rural de 300 galbeni era astfel spart. 


1. Un galben valora 11,75 lei. 

a. Până în 1875 nici un deputat țăran, fie el și unul înstărit, nu 
intrase în parlament. Și asta într-o țară „eminamente agrară“. 

3. Comparând bazele electorale ale colegiului I din Camera Depu- 
taților și din Senat se degajă o concluzie: „În timp ce colegiul I al Adu- 
nării Deputaţilor era rezervat marilor proprietari, oricare ar fi fost natura 
averii lor, colegiul I al Senatului, întrucât nu reunea decât mari propri- 
etari rurali, avea un caracter prin excelență moșieresc“ (apud Tudor 
Drăganu, Începuturile şi dezvoltarea regimului parlamentar în România 
până în 1916, ed. cit., p. 191). 

Colegiul III, orășenesc, devenea colegiul II, censul minim 
obligatoriu fiind de cel puţin 20 lei. Intrau în rândurile lui și 
alegătorii cu minimum patru clase primare absolvite. Din 
colegiul III făceau parte toți cei care plăteau un impozit oricât 
de mic. Votau indirect, prin delegaţi, numai analfabeţii și cei 
cu venit funciar rural sub zoo de lei. 

Revizuirile operate în cazul Senatului nu vizau numărul 
colegiilor. Ele rămâneau două. Caracterul moșieresc al celui 
dintâi era diminuat. În el intrau toți proprietarii urbani sau 
rurali cu un venit imobiliar de 2.000 lei/an, censul fiind redus 
la o treime față de cel prevăzut în 1866. În colegiul II intrau 
toți alegătorii direcţi cu un venit funciar rural sau urban între 
8oo și 2.000 de lei. Cosmetizat și elogiat, comparat obsesiv cu 
cele din Vest (în viziunea politicienilor, România era Elveţia 
sau Belgia Orientului!), corpul electoral ce desemna Camera 
Deputaților număra în 1905, în colegiul I, 15.973 de alegători, 
34.742 în al doilea și 42.907 în al treilea. Din ultimul făceau 
parte și circa 1.000.000 de alegători indirecți. Cei din colegiul 
I desemnau 75 de deputaţi, pe când cei din colegiul al doilea, 
de două ori mai numeroși, alegeau 7o. Grosul colegiului III 
alegea 38. Banul atârna mult mai greu decât alegătorul pe 
talgerul reprezentării. 

În cercul ei strâmt, elita politică practica un liberalism 
aproape nemărginit. Sistemul electoral românesc era mai larg, 
de pildă, decât acela din Imperiul German, Austro-Ungaria, 
Rusia, dar rămânea în urma celor din Franța (unde exista 
sufragiul universal, pentru bărbați) sau Anglia. Cuprinși de 
euforia modernizării, a sincronizării, deputații români cereau 
încă de atunci ca uzurile parlamentare din Occidentul liberal 
să fie incluse în sistemul autohton. Deputatul Nicolae Blarem- 
berg retoriza în 5 decembrie 1888 de la tribuna Adunării 
Deputaţilor: „Nu numai litera legii, adică pactul nostru con- 
stituțional, trebuie să fie păzit cu sfințenie, trebuie să li se 
impună guvernanților întocmai ca și guvernaților, dar încă și 
uzurile parlamentare ortodoxe din alte ţări, înzestrate cu in- 
stituțiuni liberale ca ale noastre; căci acele úzuri sunt comple- 
mentul și corolarul necesar al unui regim temperat, și ca 
atare trebuie să fie considerate ca un capital dobândit [al] 

României, cum este dobândit țărilor care ne-au precedat pe 
această cale; căci obiceiurile sunt pentru legi aceea ce este 
sufletul pentru corp. Fără acest respect chiar superstițios al 
obiceiurilor și tradițiunilor din țările liberale ce ne-au servit 
de model toate garanţiile înscrise în texte și coduri devin ilu- 
zorii, devin carte închisă și literă moartă“l. 

Erau, neîndoielnic, „carte închisă și literă moartă“ pentru 
țărani. Abia întredeschisă de Cuza și Kogălniceanu, poarta li- 
bertăților era închisă cu forța la loc. Legea tocmelilor agricole 
din 1866 prevedea executarea administrativă a muncilor con- 
venite cu proprietarii. În 1872 şurubul e strâns și mai mult. 
Primarul putea recurge la dorobanţi (adică la soldaţi) pentru 
a-i aduce cu forța la muncă pe țărani. Datoriile dintr-un an erau 
transferate în următorul, însoțite de dobânzi cămătărești. Până 
și un important politician liberal, Dimitrie Alexandru Sturdza, 
viitor prim-ministru, afirma într-un discurs în Cameră: „Răfu- 
iala învoielilor agricole se făcea după legea din 1872 prin ad- 
ministraţie și se zicea că rămășițele muncilor trec dintr-un an 
la altul. Această dispoziție a avut de rezultat că prin rămășițe 
ajungeau la o clacă continuă, nemăsurată. Țăranul devine cu 
încetul un adevărat rob. Claca măsurată înainte prin lege s-a 
transformat într-o clacă nemăsurată. Legea din 1872 a apăsat 
foarte mult pe locuitori și a adus o sărăcie care nu exista nici 
chiar în timpul clăcii“2. Pe fondul acestei înrăutățiri progresive, 
care va continua în proporții dramatice, au venit în România 
narodnicii. Iar printre ei, C. Dobrogeanu-Gherea și Constantin 
Stere erau figuri proeminente. 


C. Dobrogeanu-Gherea, de la narodnicism la socialism 


Formați amândoi la școala narodnicismului, ideologie eclec- 
tică în care tezele socialiste și preceptele umanitariste se 


1. N. Blaremberg, Discursul la dezbaterile generale ale răspunsu- 
lui la mesajul Tronului, Bucureşti, 1888, p. 3. 

2. Vezi C. Garofiid, „Regimul agrar în România“, în Enciclopedia 
României, vol. 1, Statul, Imprimeria Naţională, București, 1938, p. 58. 

amestecau cu mesianismul, cultul eroilor în maniera lui Car- 
lyle și spiritul de sacrificiu, au avut ani de ucenicie cu drumuri 
și răspântii similare. Mai vârstnic, Gherea le-a străbătut cel 
dintâi. Era un autodidact de vastă cultură, dar ordonată, ri- 
guros sistematizată. Avea discernământ, spirit critic (caz rar 
printre autodidacţi). Citea în rusă, germană, engleză, fran- 
ceză, italiană. (Neîndoielnic, opera lui ar fi avut un ecou in- 
ternațional mai amplu dacă ar fi fost scrisă într-o limbă de 
largă circulație. Din păcate, traducerea lucrărilor sale esen- 
țiale întârzie încă.!) Detesta extremismul, violența, anarhia, 
chiar și în gândire.? E imaginea pe care a impus-o Gherea la 
maturitate. Tânărul Gherea și-a început însă existența revo- 
luționară sub auspicii bakuniniste. Dar credea în revoluție ca 
regulator social, nu ca scop în sine. Cartea violenței, predi- 
lectă în cazul lui Mihail Aleksandrovici Bakunin, a detestat-o 
de la bun început, apropiindu-se astfel de Piotr Lavrov, cel 
aflat în ireconciliabilă polemică cu autorul acelei biblii a te- 
rorismului care era Statul și anarhia. Lavroviștii mizau pe 
instruirea maselor printr-o acțiune pe termen lung, realiza- 
bilă prin „mersul în popor“ al reprezentanților intelighenţiei. 
Intrat în 1874 în mișcarea narodnică, Solomon Katz (alias 
Constantin Kass, cum figura în scriptele conspirative), stu- 
dentul la Universitatea din Harkov care frecventa încă din 
1872 grupurile de autoinstruire, a făcut parte dintr-un ade- 
vărat val migrator spre sate al intelectualităţii. 


1. Gherea a încercat să-și publice opera esenţială, Neoiobăgia, în 
franceză. Bolnav, nevrozat, asediat de preocupări multiple, n-a putut 
s-o traducă el însuși. Când a găsit un traducător mai conştiincios, Ilie 
Diaconide, a trimis — în noiembrie 1919 — versiunea în franceză lui 
Kautsky. Acesta însă, deși afișa public o profundă admiraţie pentru 
Gherea, a sfătuit editura să nu o publice. 

a. Cel mai competent biograf și analist al său, Z. Ornea, menţiona 
un amănunt revelator: „Studiul său din 1892, «Anarhia cugetării», 
publicat în L'Ere nouvelle din 1893 sub titlul «Max Stirner», a recoltat 
elogiile lui Engels, Kautsky și Lafargue ca o contribuţie substanțială la 
clarificarea teoretică a unei dificile controverse doctrinar-filozofice“ (v. 
Z. Ornea, Viaţa lui C. Dobrogeanu-Gherea, Cartea Românească, 1982, 


p. 56). 

Se știe prea puțin în ce a constat concret activitatea lui. Se 
cunoaște cert că s-a întors, în prima jumătate a anului 1874, 
în târgușorul natal — Slavianka, unde i-a sprijinit pe țărani 
într-un conflict cu arendașul din partea locului. Narodnicul 
practica (de fapt învăţa) aici fierăria. Ohrana (poliţia țaristă) 
era pe urmele lui și, pentru a evita arestarea, s-a întors după 
două luni la Harkov. Ca bun vorbitor de germană, rețeaua 
ilegală l-a trimis apoi în satele nemțești Haberstadt și Prișib 
din gubernia meridională Taurida, unde e din nou fierar. 
Ohrana îl ia în vizor și acolo. Centrul află de iminenta ares- 
tare a lui Kass și îi ordonă părăsirea intempestivă a zonei. 
Prin nămeții vestitei ierni rusești, călătorește pe ruta Sevas- 
topol, Odessa, Chișinău, Sculeni, de unde contrabandiști în- 
țeleși cu narodnicii l-au trecut în România. La Iași, peste Prut, 
avea să întâlnească alți tovarăși de luptă, pe românul basa- 
rabean Zamfir C. Arbore, de pildă, anterior redactor la Obș- 
cina, organul socialiștilor din Rusia. 

Incă o dată, nu se știe ce a făcut concret în Rusia narodnicul 
Kass. Taina lui e zăvorâtă încă în arhivele Ohranei. Dar tre- 
buie să fi fost ceva important, trebuie să fi avut însărcinări 
revoluționare de prim ordin, din moment ce colonelul rus de 
jandarmi Merklin (şeful poliției rusești din România în vremea 
războiului turco-ruso-român) se ocupă personal de răpirea 
fugarului — fapt care s-a produs la 31 octombrie 1878 — și trans- 
portarea lui la Petersburg, în arestul poliției secrete, iar de 
acolo în celebra fortăreață Petropavlovsk. Ohrana descoperise 
că în România Solomon Katz, alias Hromoi Andreevici!, alias 
Costică Robert, alias Robert Jeenx (viitorul Gherea avea și un 
alias cu pașaport american), se ocupa de transportul peste 
Prut al literaturii ilegale, tipărită la Geneva, că era gazda ge- 
neroasă a altor refugiați ruși. Nu-i exclus să fi aflat și de călă- 
toria acestuia din 1875 la Berna și Geneva, unde se afla centrul 
mișcării narodnice cu ramificații în Franța, Anglia, SUA, Tur- 
cia, Bulgaria. Toate motive bune pentru a-l vâna și captura. 

După o perioadă de prevenţie petersburgheză, captivul e 
implicat în celebrul proces al celor 193 și deportat sine die la 


1. Hromoi înseamnă în limba rusă „șchiop“. Gherea era, într-ade- 
văr, infirm. 

Mezen, lângă Marea Albă, de unde evadează în 5 august 1879, 
la bordul unui vas pescăresc și debarcă în portul norvegian 
Vadsg. În pericol de a fi extrădat în Rusia, e ajutat cu o raris- 
simă promptitudine de oficialitățile române (care îl declară 
cetățean român, deși nu era încă). Fuge spre portul englez 
Hull, de unde ajunge la Londra, apoi la Paris, Viena. În sep- 
tembrie 1879 era iar în România, printre ai săi, după un ve- 
ritabil tour de force, cum îi plăcea s-o spună singur. 

In România, țară în care a făcut până la urmă o avere 
considerabilă, cu titluri, rente și importante depozite în bănci, 
Gherea n-a rămas la remorca narodnicilor. Contactul cu socia- 
liștii români, nu prea numeroși, dar foarte activi, l-a scos cu 
totul din făgașul bakuninismului. Spre deosebire de Rusia, 
imperiu autocratic, România era un stat constituțional, cu 
instituţii liberale, cu partide politice care își disputau pute- 
rea.! Elita politică, clientela ei, în general pătura suprapusă 
trăiau bine într-o țară în care viața era ieftină, iar leul puter- 
nic. Ceea ce nu era valabil însă pentru marea majoritate a 
populaţiei, țărănimea, a cărei situaţie se agrava într-un ritm 
accelerat. Sporul ei demografic, evident, ducea la fărâmițarea 
progresivă a parcelelor obținute prin reforma din 1864.2 Marii 
proprietari nemaifiind obligați să dea pământ însurățeilor, 
aceștia și ceilalți n-au altă cale decât învoielile împovărătoare 
cu latifundiarii. Conjugate în acțiunea lor nefastă, lipsa de 
pământ și învoielile oneroase au determinat răscoala țără- 
nească din 1888, înăbușită de armată. 

După acest sângeros episod, parlamentul a adoptat Legea 
pentru vânzarea în loturi a moșiilor statului, prin care s-au 


1. Oficial, acestea s-au născut la 24 mai 1875 (Partidul Naţional 
Liberal), respectiv, 3 februarie 1880 (Partidul Conservator). Neoficial 
însă, roșiii și albii acționau încă din vremea lui Cuza. 

2. „Loturile de împroprietărire erau inalienabile, dar divizibile. 
Rezultatul a fost că proprietatea țărănească care avea la înființarea ei 
o mijlocie de 4,6 hectare avea la recensământul din 1896 o mijlocie de 
3,4 hectare, iar în 1905 numai de 3,2 hectare. De fapt această mijlocie 
era și mai redusă, căci statistica a fost întocmită după rolurile fiscale 
care în cele mai multe cazuri înscriau proprietăți familiale nedivizate 
în drept, dar împărțite în fapt“ (v. C. Garofiid, „Regimul agrar în Româ- 
nia“, în Enciclopedia României, 1, p. 579). 

împărțit 550.000 de hectare. Suprafață mică, distribuită nu- 
mai celor care nu aveau deloc pământ. În zelul lor liberal, 
guvernanţii au obstaculat și procesul de diferențiere a țără- 
nimii. Legile agrare din 7/19 aprilie 1889 și 11/23 mai 1893 
permiteau cumpărarea de pământ numai țăranilor care aveau 
mai puțin de 5 hectare. Efectul a fost că până și țăranii înstă- 
riți au fost împinși în tabăra nemulțumiţilor. (În timpul marii 
răscoale din 1907, mulţi dintre ei au fost în fruntea acestei 
jacquerii românești.) 

Este tocmai procesul pe care-l urmărește cu atenție cres- 
cândă Gherea. El a evoluat de la narodnicism la socialism, 
dar socialismul său a păstrat întotdeauna o notă aparte, in- 
fluențată de credințele tinereţii. A ales să facă „treabă româ- 
nească“, a abandonat prioritatea narodnicilor: transportul 
literaturii ilegale spre Rusia, chiar dacă le găzduia emisarii. 
La congresul de la Iași al socialiștilor români din octombrie 
1880 a împărtășit cauza autohtonilor. Există în această pri- 
vință informații edificatoare datorate Sofiei Nădejde. „Ro- 
mânii — își amintea aceasta — erau contra, susținând că ei nu 
pot fi o anexă a mișcării nihiliste. În România există liberta- 
tea scrisului, a vorbirii și a întrunirilor, noi nu facem conspi- 
raţii și nu avem de ce ne teme“l. 


Țărănimea, ariergarda Partidului Socialist 


De o reticență progresivă în privința narodnicismului rus, a 
fost însă sensibil la chemările poporaniștilor români. Atât de 
sensibil, de solidar (o vreme) cu idealurile lor, încât aceștia 
i-au propus în 1906 directoratul revistei Viața Românească, 
organul lor de presă. Abia pe urmă, când poporaniștii își vor 
desemna mai precis obiectivele și vor alege „a treia cale“, di- 
ferențele doctrinare s-au radicalizat atât de mult, încât Ghe- 
rea și Stere au intrat în polemică. Gherea era un excelent 
polemist. Îi simţise puterea replicilor acide, justețea observa- 


1. Sofia Nădejde, „Amintiri“, apud Amintiri literare din vechea miş- 
care socialistă (1870-1900), Minerva, București, 1975, p. 68. 

țiilor, rigoarea contestaţiilor, logica, personalitatea literară 
cea mai aureolată, criticul, filozoful și esteticianul Titu Maio- 
rescu. „Criticele [e vorba de Studii critice, volume publicate 
în 1890 și 1891 —n. m.] lui Gherea nu mă lasă să dorm“ —măr- 
turisea încă din 1891 un junimist și maiorescian notoriu, pro- 
zatorul Duiliu Zamfirescu. Acestea erau însă polemici literare. 
Gherea, arcaș cu multe săgeți în tolbă, era nu mai puțin ver- 
sat în sociologie, economie politică, filozofie, chestiuni doctri- 
nare. Îi citise atent — și le sesizase punctele vulnerabile — pe 
Proudhon (Contradictions économiques, Le système des con- 
tradictions économiques ou la Philosophie de la Misère), pe 
Émile de Laveleye (La proprieté primitive), pe Albert Schäffle 
(Die Aussichtslosigkeit), Herbert Spencer (Individul împotriva 
Statului), pe Maurice Block, Benoît Malon, Henry George, 
Cerniîșevski, pe Lassalle, pe Marx (al cărui Capital îi era carte 
de căpătâi) și Engels. 

Pe verbul lor jură în 1885, când începe să publice în Re- 
vista socială studiul „Ce vor socialiștii români?“, lucrare care 
conținea primul program politic al mișcării socialiste din Ro- 
mânia.! E, desigur, o lucrare în care apele ideologicului nu 
s-au alesîncă. Se amestecă aici ideile socialiste cu cele narod- 
nice.2 Nu mă voi ocupa acum de cercetarea ortodoxiei socia- 
liste a autorului. În acest „program socialist practic“ (expresia 
îi aparține lui Gherea) existau revendicări economice care pot 
fi catalogate drept sechele ale narodnicismului. Ele sunt vi- 
zibile în secțiunea revendicărilor economice (g la număr), din- 
tre care două sunt socotite chiar de către autor mai esenţiale: 
„Trecerea pământului întreg la comunele rurale și întemeie- 
rea de fabrici prin asociaţii de lucrători“. În cazul comunelor 
rurale se solicita accesul colectiv al acestora la credite (sătenii 
individuali fiind excluși din ecuaţie), iar pentru asociaţiile de 


1. „Paginile ce urmează sunt o sistematizare a ideilor științifice 
socialiste“, se precizează în preambulul studiului. 

a. Gherea, căruia nu-i lipsea nici spiritul autocritic, își va amenda 
el însuși, peste ani, argumentaţia. O va face în 1910, în prefața Neoio- 
băgiei, când va constata că „socialismul [românesc — n. m.] de atunci 
nu se liberase încă din mrejele poporanismului celui consecvent, doc- 
trinar-rusesc, atât de superficial ca metodă, dar și atât de ademenitor“. 

lucrători se cerea imperativ „dreptul de a primi în execuţie 
toate (s. m.) lucrările statului“. Obsesia mirului (a obștii ru- 
sești — n. m.) nu se vindecase încă...! 

Un germene al populismului clasic de mai târziu e de aflat 
în soluția dată, în 18go, chestiunii țărănești. Gherea credea 
în rolul puternic al statului în rezolvarea acestei nevralgice 
probleme: „Am zis că statul e dator și chiar trebuie să cumpere 
moșiile de la particulari; îndată ce își va face un număr de 
moșii, să facă astfel: statul să nu mai vândă nici o moșie a sa, 
ci să le deie în arendă la comune întregi de țărani sau la so- 
cietăți de muncitori alcătuite din cel puțin 100-200 de oameni 
și, în același timp, să le procure mașinile și uneltele necesare 
pentru cultivarea moșiei arendate“2. Dar „echilibrul între an- 
titeze“, o specialitate românească pe care un intelectual de 
excepţie ca I. Heliade-Rădulescu o ilustrase încă din 1869, îl 
îndeamnă să accepte (nu pe termen lung) și existența proprie- 
tății țărănești individuale. Moșiile statului (el însuși mare 
latifundiar, cum afirmam mai devreme) ar fi putut fi vândute 
și ţăranilor fără pământ sau cu pământ puțin. 

Gherea e un socialist aparte, necanonic. În „Problema țără- 
nească în Franța și în Germania“, studiu publicat în 1894, în 
numărul 10 al publicației Die Neue Zeit, Engels afirmase cate- 
goric: „Nu avem nevoie de tovarăși ca țăranul care are preten- 
ţia să-i eternizăm proprietatea parcelară“. Nici Programul de 
la Erfurt, stabilit de Kautsky și adoptat de social-democraţii 
germani în 1891, nu fusese mai flexibil, mai înțelegător cu 
țărănimea. Justificând, mai mult, pledând pentru proprietatea 
țărănească, Gherea nu mai mergea pe urmele lui Engels și 
Kautsky, ci se apropia mai curând de Programul de la Nantes 
(septembrie 1893) al socialiștilor francezi.* La Congresul al 


1. „Ca socialiști, sublinia Gherea, credem că-i de prisos să mai spu- 
nem că socotim mult mai potrivit ca pământul să-l lucreze comunele 
colectiv“ (v. „Ce vor socialiștii români?“, în Opere complete, vol. 2, Edi- 
tura Politică, București, 1977, p. 109). 

2. Chestiunea țărănească, ed. cit., p. 286. 

3. În Neoiobăgia, opera lui capitală, „soluţia problemei agrare“ (dată 
în capitolul care poartă chiar acest nume) este exprimată în termenii 

treilea al Internaționalei Socialiste (desfășurat la Ziirich în 
nugust 1893), discursul lui Gherea (raportor din partea socia- 
liştilor români) are inflexiuni premonitorii. Într-o ţară precum- 
pănitor, ba chiar covârșitor agrară precum România, „noua 
cale a socialismului“ se cuvenea deschisă prin ograda țăranilor. 
Pentru a câștiga încrederea acestora, susține Gherea, „trebuia 
inainte de toate a sprijini cererile lor de pământuri și a le 
proba, de asemenea, că noi suntem cu ei contra boierilor“. Și 
încheia, cu voce înaltă, în aplauzele membrilor a opt delegaţii: 
„Credem, cu toate acestea, momentul favorabil pentru partidul 
socialist de a se ocupa și de ariergarda sa, de muncitorii agri- 
coli în particular“!. 

Chiar dacă la Ziirich Gherea nu a recoltat decât un succes 
de stimă (participanții la Congres au decis înființarea unei 
comisii agrare și au adoptat o rezoluție conform căreia urma 
ca problema agrară să fie înscrisă pe ordinea de zi a viitoare- 
lor reuniuni socialiste), faptul nu l-a împiedicat să mediteze 
asupra chestiunii, să-și articuleze ideile într-un sistem. Esența 
lui este o lege sociologică, enunțată într-un articol antipopo- 
ranist din 1908, „Post scriptum sau cuvinte uitate“, și demon- 
strată metodic în Neoiobăgia: „Țările rămase în urmă intră 
în orbita țărilor capitaliste înaintate, ele se mișcă în orbita 
acelor țări și întreaga lor viață, dezvoltare și mișcare socială 
sunt determinate de epoca istorică în care trăim, de epoca 
capitalisto-burgheză. Și această determinațiune a vieții și 


următori: „Ea [soluţia — n. m.] înseamnă: — desființarea totală și defini- 
tivă a tuturorraporturilor de producție și a servituților medievale: dijme, 
rușfeturi, învoieli de clacă etc., desființarea totală a contractului agricol 
și înlocuirea lui prin raporturile de producţie ce există în Occidentul 
capitalist; — desființarea totală și definitivă a tuturor legilor de excepție 
aşa-numite tutelare, desființarea inalienabilității pământurilor și a în- 
tregului nămol de legi de tocmeli agricole și a tuturor reglementărilor 
pe care le implică ele; — prefacerea micii proprietăți aparente de azi — 
caracteristica regimului neoiobag — într-o adevărată mică proprietate de 
sine stătătoare, având o întindere suficientă pentru munca și hrana unei 
familii“ (v. Opere complete, vol. 4, ed. cit., p. 283). 

1. V. Documente din istoria mișcării muncitoreşti din România, 1893- 
1900, Editura Politică, București, 1969, p. 148. 

mișcării sociale a țărilor înapoiate prin cele înaintate e însăși 
condiția necesară de viaţă. Și în această alergare ele sunt 
nevoite să facă de multe ori în ani ceea ce celelalte, care le-au 
distanțat așa de mult, au făcut în secole; tempoul deci și de 
multe ori însuși caracterul mișcării lor trebuie să fie altul 
decât al țărilor înaintate capitaliste, de aceea mișcarea lor și 
toate manifestațiunile vieții lor sociale se fac de multe ori prin 
sărituri, prin zigzaguri sau par a fi anormale“. 

Dintre soluţiile preconizate pentru depășirea neoiobăgiei, 
votul universal este probabil cea mai eficientă. „Încrederea 
lui C. Dobrogeanu-Gherea în virtuțile votului universal a fost 
rareori slăbită“, subliniază Cristian Preda?. Iar Gherea își va 
vedea visul cu ochii în 1919. 


C. Stere si poporanismul 


Pentru un ritm de evoluție mai regulat, organic, fidel speci- 
ficului românesc se pronunță însă Constantin Stere, fonda- 
torul curentului politico-ideologic și literar-cultural cunoscut 
sub numele de poporanism3. Am schițat viaţa lui în primele 
pagini ale acestui capitol. Am arătat în ele similitudinile de 
opţiune și destin cu C. Dobrogeanu-Gherea. Aș mai adăuga 


1. Opere complete, vol. 3, ed. cit., p. 481. Al doilea paradox român 
pe care-l descoperea profesorul Sorin Alexandrescu e identificabil, iată, 
în eboșă, în opinii anterioare cu go de ani concluziilor sale. 

a. Cristian Preda, Staulul și sirena, Nemira, București, 2002, p. 86. 

3. Alături de junimism, sămănătorism, gândirism, protocronism, po- 
poranismul e un produs ideologic prin excelență românesc, chiar dacă 
numele lui, dat de C. Stere, provine din rusescul narodnik, la care s-a 
adăugat sufixul -ism. S-ar cuveni menţionat faptul că în studiul Popo- 
ranismul, la care mă voi referi în paginile următoare, C. Stere va afirma 
că „aceste idei au fost formulate în celebrele Scrisori istorice ale lui Mirtov 
[id est P. Lavrov — n. m.]. Ulterior, subliniind că circumstanţele sociale 
din România erau mult diferite de acelea din Rusia, va nega filiera ru- 
sească. Cuvântul „poporanism“ e folosit pentru prima dată de C. Stere 
în ciclul de articole „Socialiștii și mișcarea națională“, publicat în august 
1893 în ziarul ieșean Evenimentul. 

una: descindeau amândoi din familii în care au fost mal aimés. 
Minusul de afecțiune din familia „mică“ l-au compensat prin 
dragostea pentru familia cea mare, omenirea (cazul lui Ghe- 
rea) sau neamul (cazul lui Stere). Componenta naționalistă 
este pregnantă în privința celui de-al doilea. Stagiul siberian 
mult mai lung, cu istovitoare popasuri la Ekaterinoslav, Tiu- 
men, Kurgan, Tobolsk, Krasnoiarsk, în coloana de condam- 
naţi în lanţuri care cerșeau mila localnicilor, moartea fratelui 
mai mic (şi el insurgent antițarist), împușcat și îngropat 
într-un mormânt fără cruce, l-au marcat mai puternic. Fie- 
rarul și potcovarul de neam bun, tânărul erudit ajuns ucenic 
în atelierul lui pan Siemaszko (un nobil polonez deportat și 
el) a avut aici revelația originilor. Când colegii de surghiun 
își exteriorizează jalea în melancolicele cântece rusești, „parcă 
se diferenția, se dezlipea sufletește de tovarășii săi de drum, 
se simțea parcă străin între ei, cu toată nostalgia de înfră- 
ţire, de fuziune sufletească“. (Confesiunea, edificatoare, e 
inclusă în volumul al treilea al masivului ciclu romanesc În 
preajma revoluţiei.) Întrebat de cineva de ce naţionalitate 
este, boierul surghiunit răspunde că este din Basarabia, o 
gubernie ai cărei locuitori sunt „ramură a naţiunii române“. 


Elementele constitutive ale poporanismului 


Amănuntul merită o atenţie suplimentară. Schematizat la 
maximum, poporanismul lui C. Stere înseamnă naționali- 
tate + democraţie. Socialismul, de care și el a fost tentat în 
prima tinerețe, i se pare insuficient dacă ignoră, mai mult, 
sfidează specificul local. „Nu admit — scria el în primul număr 
al revistei ieșene Evenimentul literar din 20 decembrie 1893 — 
confundarea internaționalismului cu antinaţionalismul, când 
se scapă din vedere toate interesele vitale ale unui popor, cele 
politice, economice și culturale; desprețuiesc pe acei care of- 
tează că nu s-au născut în altă țară mai civilizată; urăsc pe 
acei cari în programele lor aruncă peste bord majoritatea co- 
vârşitoare a muncitorimii române, țărănimea, sub cuvânt că 
având o șuviță de pământ sunt mici burgheji.“ 

Evenimentul literar era un săptămânal al cărui director 
nominal era socialista Sofia Nădejde, dar conducătorul de facto 
era C. Stere, care semna însă cu pseudonimul C. Șărcăleanul. 
Grupul redacțional și cercul de colaboratori reuneau socialiști 
ca C. Dobrogeanu-Gherea, loan Nădejde, G. Ibrăileanu (viitor 
mare critic literar, ideolog și romancier), Constantin Mille, 
Vasile Morțun, Raicu lonescu-Rion, Spiridon Popescu, Nicolae 
Beldiceanu, Theodor Buzdugan, A. Steuerman, Gr.N. Lazu 
ș.a. Erau în majoritate literați, care îmbinau discursul poetic, 
epic, critic, cu publicistica militantă în favoarea „poporului 
muncitor, care voia să cunoască o viață mai bună și mai plină 
din punct de vedere intelectual și moral“2. Stere însuși se 
considera pe atunci socialist, nu fără a introduce în asumarea 
acestui statut diferența specifică, proprie unui democrat ra- 
dical de stânga?, cum exact l-a definit Z. Ornea. O va face în 
studiul „Poporanismul“f. 

Pendularea diplomatică din cuprinsul studiului menționat 
e elocventă pentru „calea a treia“ pe care va păși finalmente 
Stere. Pe unele porțiuni ea se va suprapune căii socialiste, în 
altele se va îndepărta. Ideologul (care, așa cum am mai scris, 
avea reale calități de mediator) afișează opinii socialiste, fi- 
reşti într-o publicaţie a socialiștilor, dar precizează și zonele 
în care se abate de la normă: „Poporanismul, ca fenomen so- 
cial, e și mai îngust și mai larg decât socialismul. Mai îngust, 
pentru că cuprinde numai pătura cultă, muncitorii și țăranii 
socialiști vădit că nu pot fi și nu-s poporaniști, și mai larg, 
pentru că, dacă toți socialiștii din pătura cultă sunt popora- 
niști, nu toți poporaniștii sunt socialiști, deoarece pentru a fi 
socialist, nu poporanist, pe lângă elementele arătate mai sus, 
ar trebui să aibă încă ceva: o teorie istorico-socială și un ideal 


1. Alegerea acestui pseudonim nu e întâmplătoare. Șărcăleanu e 
un derivat românesc de la toponimicul Șarcala, un sat siberian ce figura 
pe lista călătoriilor silite ale deportatului C. Stere. 

a. C. Șărcăleanu, „Limba literară“, în Evenimentul literar, I, 10, 
21 febr. 1874. 

3. Z. Ornea, Viaţa lui C. Stere, vol. I, Cartea Românească, București, 
1989, P. 179. 

4. Vezi „Poporanismul“, în Evenimentul literar, I, +5, 28 martie 1894. 


AVATARII POPULISMULUI ROMÂNESC 55 


foarte bine hotărât“. Modestia poporanistă, plasarea voluntară 
într-un plan secund, mai curând afectiv decât doctrinar, sunt 
menite a adormi bănuielile socialiștilor canonici din preajma 
lui Gherea!. Elementele constitutive ale poporanismului, pre- 
zentat înșelător drept „un sentiment general, o atmosferă [...] 
intelectuală și emoțională“, deci nu ca o „doctrină și un ideal 
bine hotărât“ sunt reliefate de Stere însuși: „iubirea nemăr- 
ginită pentru popor — sub care se înțelege totalitatea concretă 
a maselor muncitoare și producătoare — apărarea devotată a 
intereselor lui, lucrarea entuziastă şi sinceră spre a-l ridica la 
înălțimea unui factor social și cultural conștient și neatârnat“. 
Totuși, nu lipsește și un substrat teoretic, un inventar ideatic, 
subliniat de autor tot cu litere cursive: „1) Că poporul numai 
el singur are dreptate, că el, veșnicul martir, veacuri întregi 
a muncit și a vărsat sângele său pentru a ridica pe umerele 
sale întreaga clădire socială și 2) că toate păturile superpuse 
au, din pricina aceasta, față cu poporul o datorie atât de mare, 
că dacă ar dori sincer să o plătească, n-ar putea, cu toate jert- 
fele, cu tot devotamentul și abnegaţia lor, să plătească măcar 
procentele“. Pot fi recunoscute în această argumentare dua- 
listă „dogma maniheistă“ și „moralismul dihotomic“ proprii, 
potrivit lui Hermet, „populiștilor originari [care] au contrapus 
virtutea pălmuită a muncii depravării bogătașilor trândavi și 
exploatatori“?. 


1. În această privinţă Stere era deja păţit. Un triptic de articole inti- 
tulat „Socialiștii și mișcarea națională“, publicat în ziarul liberal Eve- 
nimentul în august 1893, fusese contestat (tot în același periodic), dinspre 
stânga spectrului politic, de un obscur I. Doniroff, peseudonim sub care 
se ascundea, pare-se, Raicu Ionescu-Rion. În Munca, IV, 26, 1, oficiosul 
Partidului Social-Democrat din România, un anume V. Stupu combă- 
tea tezele lui Stere prin articolul „O nedumerire“. Nu va trece însă mult 
și va fi atacat dinspre dreapta, o notiță din ziarul bucureștean Naţio- 
nalul (V, 121, 13 mai 1894) catalogându-l „insultător de meserie și un 
apărător al intereselor jidovești“. O zi mai târziu, în stilul șovin al gaze- 
telor fascizante interbelice, anonimul de la Naţionalul întreba: „Cine o 
fi acest Șărcăleanu? Am dori să-l cunoaștem, e cu perciuni sau e vreun 
român jidovit?“ 

2. Hermet, op. cit., p. 131. 

Sublinierea datoriei față de popor a păturilor superpuse 
nu e un detaliu retoric, o figură de stil. Fondatorul poporanis- 
mului credea în ea cu toată convingerea. Ca student întârziat, 
înființase societatea culturală „Datoria“, indicând în statutele 
ei obiectivele vizate și mijloacele: „Conștiinţa că în popor este 
posibilitatea culturei, că el va primi cu o nemărginită lăcomie 
ajutorul nostru, ne-a îndemnat să înființăm și noi — în alte 
țări ființează de mult — sociatatea culturală «Datoria», al că- 
rei scop este răspândirea culturei generale în popor şi înmul- 
țirea cunoștințelor generale, îmbunătățirea stării sale (noțiuni 
elementare de drept, de fizică, agronomie, fiziologie, igienă, 
chimie, creșterea vitelor etc.!). Noi am recunoscut că avem o 
datorie sfântă de a lucra pentru deșteptarea poporului nostru 
la o viață naţională conștientă și sperăm că toți patrioții ade- 
vărați și luminaţi vor recunoaște această datorie!... Mijloacele 
noastre vor fi: întemeierea de biblioteci, de școli pentru adulți, 
ținerea de conferințe și editarea de cărți populare, în fine tot 
ce poate dispune un cetățean cult și devotat intereselor popo- 
rului său. Astfel numai ne vom face datoria, vom contribui la 
ridicarea nivelului cultural al poporului“!. Printre membri, 
recrutaţi de Stere cu instinctul sigur al revoluționarului călit, 
figurau N. Lupu, G. Ibrăileanu, Elena Carp (viitoarea soție a 
mentorului poporanist), Mihai Pastia, prozatorii D.D. Pătrăș- 
canu (tatăl comunistului Lucrețiu Pătrășcanu, cel care va 
cădea victimă tovarășilor săi) și Spiridon Popescu, mai târziu 
autorul unei cărți cu titlu emblematic: Contribuţii la munca 
pentru ridicarea poporului (1904). 

Într-o ţară în care avânturile progresiste, umanitare mor 
repede, „Datoria“ a fost o excepție. Bună parte din obiectivele 
ei — și ale poporanismului în general — au fost atinse sub pri- 
virea deocamdată placidă a burgheziei. Socialiștii le apreciau 
diferit. Cei ieşeni, mai romantici, mai sentimentali, au accep- 
tat să meargă „sub steagul poporanismului, lucrând în înțe- 
legere cu toți membrii poporaniști, făcând abstracție de ideile 


1. V. Apelul și statutele Societăţii culturale „Datoria“, laşi, 1893, 
p.8. 

noastre politice și economice“!, cei bucureșteni, mai pragma- 
tici și edificați asupra contradicţiilor de clasă, conchideau în 
Munca: „Lasă burghezimea să lumineze poporul în interesele 
ei, iar poporul luminat va ști el însuși ce trebuie să facă în 
interesul său“. 


Divorțul dintre socialism si poporanism 


Premisele divorțului dintre socialism și poporanism sunt lesne 
de aflat în aceste rânduri sceptice. O bucată de vreme, Stere 
a mers în aceeași coloană cu socialiștii, contemplându-le iro- 
nic „joaca de-a emanciparea proletariatului neexistent“ în 
România. Ironia lui nu era însă întru totul motivată. Socia- 
liștii, în care vedea, minimalizator, „o ramificație neînsem- 
nată a păturii culte burgheze“, câștigau audiență chiar pe 
terenul lui favorit — satul. În judeţele sudice, Buzău, Dâmbo- 
vița, Argeș, Olt, Romanați, Vlașca, ideile socialiste pătrunse- 
seră atât de adânc, încât prin toamna lui 1888 existau 300 de 
cluburi țărănești. Pentru funcționarea lor eficientă a fost al- 
cătuit un Statut model al cluburilor muncitorilor plugari. Suc- 
cesul, atât de mare, atât de neașteptat, i-a derutat pe lideri, 
care s-au trezit brusc cu un fier încins în mâini. Bun cunos- 
cător al problemei agrare, Gherea însuși știa că pe solul unei 
culturi politice insuficiente orice revendicare mai îndrăzneață 
putea duce la tulburări și represiune violentă. Recomanda, 
așadar, „foarte multă prudenţă și mult tact“ și-i sfătuia pe 
activiști să apere „interesele țărănimii în marginile institu- 
ţiunilor democratice existente“?. Gurul socialist temporiza... 
Speriați de pericolul întrezărit, alți tovarăși din conducerea 
PSDMR (VG. Morţun, G. Diamandy, loan Nădejde, Al. Radovici) 
au trecut în 20 apr./a mai 1899 la liberali, înfăptuind actul 
pe care istoriografia comunistă l-a etichetat drept „trădarea 


1. V. Sofia Nădejde, „Poporanismul și socialismul“, în Lumea nouă 
literară și ştiinţifică, LI, 31-34, 1896. 

2. V. Documente din istoria mișcării muncitorești în România, 1893- 
1899, Editura Politică, București, 1969, p. 583. 

generoșilor“l. Evitau astfel arestările, percheziţiile poliție- 
nești care s-au dezlănțuit în iarna lui 1899. 

Cu C. Stere, care va intra și el în Partidul Naţional Liberal, 
lucrurile stau altfel. Nu voia să se căpătuiască, era bogat, 
demnitățţile politice, profesionale, științifice începuseră să-l 
propulseze în ochii publicului. În 1898 câștigase prietenia lui 
Ionel Brătianu (viitor lider de succes al liberalilor). Cei doi se 
preţuiau reciproc, încheiaseră chiar un pact tacit ce prevedea 
efectuarea reformei agrare și acordarea votului universal. 
Dar pentru asta trebuia pregătit terenul. Ajutor de primar 
liberal în Iași (1898—1899) timp de cinci luni, deputat (tot li- 
beral) cu o forță și logică oratorică de invidiat (din 1901), pro- 
fesor universitar (din 1903), cuvântul lui, acțiunea lui contau 
din ce în ce mai mult. În forul său lăuntric era convins că 
poate lucra mai eficient pentru popor (adică pentru țărănime) 
din interiorul unui mare partid politic decât din afara lui. 
Z. Ornea, care i-a dedicat o biografie în două volume, Viaţa 
lui C. Stere (I, 1989; II, 1991) i-a plasat existența de după 1889 
sub semnul unei „dileme tragice“: liberal socialist sau socia- 
list printre liberali? Nu era în fond nici una, nici alta. Era un 
agrarian de stânga, un radical cu o personalitate accentuată 
marcat de „datoria“ față de țărani. A încercat să înfrunte fata- 
lismul — vechi, oriental — al conaţionalilor convinși că „omul 
e sub vremi, iar nu vremile sub om“?. Energia lui debordantă, 
tacticile iscusite, strategia alianțelor, a jocurilor de culise, pe 
care a stăpânit-o ca puțini alții l-au ajutat să-și atingă (par- 
țial) obiectivele. Pentru asta s-a folosit de alții, lucru obișnuit 
în politică, dându-le iluzia că le împărtășește credințele. Faţă 
de sine însuși n-a fost însă un apostat. Optase de mult pentru 
a treia cale, iar acum, când socotea că umbrela unui mare 
partid îl adăpostea de intemperii, își putea afirma tranșant 
convingerile. Când voiajorul politic G. Panu îi va reproșa în 


1. N-ar trebui uitaţi nici socialiștii care au intrat în... Partidul Con- 
servator: dr. C. Istrati, Al. Bădărău, M. Tanoviceanu, Th. Speranţia ș.a. 

2. Autorul acestei sentințe sceptice a fost cronicarul Miron Costin, 
ucis, simptomatic, în 1691, tocmai când voia să schimbe cursul politicii 
moldovenești. 

1907 inconstanța va răspunde cu o liniște orgolioasă: „Eu, per- 
sonal, n-amintrat în politica militantă românească decât odată 
cu intrarea în partidul din care și astăzi fac parte, nu mă simt 
«convertit» și nu simt nici nevoia de a-mi «justifica» legăturile 
politice sau de a-mi afirma «ruperea definitivă cu socialismul». 

Totuși, ruperea exista! Blândul Gherea recomandase 
cândva socialiștilor să se ocupe și de „ariergarda partidului“, 
„muncitorii agricoli“. Îi avea, desigur, în vedere pe țărani. As- 
prul, netranzacționalul Stere pare a se gândi numai la ţărani. 
Pentru el până și industria era un accesoriu al agriculturii. A 
spus-o franc, în discursul său de la debut ca parlamentar din 
30 noiembrie 1901, în care conciliase abil comandamentele 
politicianiste ale burgheziei liberale autohtone (între altele, 
vestitul „prin noi înșine“) cu preceptele poporaniste: „Domnilor, 
eu declar că, afară de cazuri excepționale, totdeauna bine 
studiate și bine chibzuite, nu putem avea noi, popor de țărani, 
decât o industrie accesorie și suplimentară agriculturei, o 
industrie țărănească. [...] Nu, noi trebuie să ne gândim pen- 
tru noi înșine și prin noi înșine. [...] Toate nevoile principale 
ale vieței noastre economice se pot satisface prin munca ță- 
ranului în lunile de iarnă. [...] Încă o dată repet, trebuie ca 
această consumațiune țărănească să fie satisfăcută de munca 
țărănească. E un tip de organizațiune economică, necunoscut 
în țările mari din Europa. E greu să mergem pe căi nebătute, 
mai ales când am distrus în mare parte germenii din trecut, 
dar cu o muncă mare, cu o energie neclintită, cred că vom 
putea ajunge la un bun sfârșit“?. 

E discursul care-l propulsează pe promontoriul elitei deci- 
zionale liberale, divizată atunci între adepți ai premierului în 
funcție (Dimitrie Sturdza) și ai celui care va fi: Ionel I.C. Bră- 
tianu. El contura un program mai curând al său decât al gu- 
vernului, fapt ce va fi semnalat cu rapiditate de conservatori. 
Pentru a-l transpune în practică era împins spre politica pașilor 


1. C.S., „D. Panu și «Viața Românească» faţă de socialiști“, în Viaţa 
Românească, II, 9, sept. 1907, p. 429. 

2. Dezbaterile Adunării Deputaților, în Monitorul Oficial, 12, 2 dec. 
1901, P. 44. 

mici. Ceruse în același discurs „la adresă“ [adică la mesajul 
tronului — n. m.] reforma electorală, sufragiul universal, dar 
premierul titular avea alte urgențe (tezaurul public deficitar, 
creditul public anemic) și ceruse chiar deputaților să-și as- 
tupe urechile la „fluierătura doinei frumoase a votului uni- 
versal“, așa cum făcuse Ulise când trecuse „cu corabia pe lângă 
insula farmecelor“. (Premierul se înșela, firește, Ulise ascul- 
tase cântecul sirenelor, dar Stere, el însuși matelot pe corabia 
liberală, nu-și putea contrazice cârmaciul. În anii ce vor urma 
până în 1908, când Sturdza va fi debarcat, va intona el însuși, 
aidoma sirenelor, „cântecul ameţitor“ al reformelor.) 


Viața românească si „democraţia rurală“ 


Pentru asta avea nevoie nu doar de tribuna parlamentară, ci 
și de o revistă proprie. Redactorii ei au ezitat o vreme între 
două titluri: Viața contemporană (adjectivul trimitea la Con- 
temporanul, revista socialiștilor români care apăruse între 
1 iulie 1881 — mai 18g1 şi se inspirase din Sovremenik-ul ru- 
sesc) și Viaţa Românească. Pentru noua publicaţie, tipărită 
la 6 martie 1906, în condiţii grafice deosebite, a fost ales al 
doilea. Era condusă de cei doi directori, ambii profesori uni- 
versitari: C. Stere și Paul Bujor (fost socialist în tinerețe) și 
se voia „expresia întregii vieți românești“, deci inclusiv a ro- 
mânilor din provinciile subjugate: Basarabia, Bucovina, Tran- 
silvania. Poetul Alexandru Vlahuţă, care nu nutrea cele mai 
bune sentimente pentru Stere, susținea într-o scrisoare către 
Paul Bujor: „Hotărât e cea mai bună revistă din câte s-au 
încercat la noi, și e așa de interesantă și de minunat scrisă, 
c-ar putea să facă cinste oricărei țări civilizate“. Editorialul 
(nesemnat) „Către cititori“ poartă amprenta lui Stere, preci- 
zând obiectivul: „munca pe câmpul culturii naționale“ și des- 
tinatarul (deocamdată indirect): țărănimea, singura „clasă 
pozitivă“ care „a păstrat mai curat sufletul românesc“. 
Cultul țărănimii nu era totuși unul exclusivist, retrograd, 
autarhic, ca acela al revistei concurente Sămănătorul (condusă 
de istoricul Nicolae Iorga), ci viza să integreze „în armonia 

culturii europene răsunetul sufletului nostru“. Redactorii și 
colaboratorii — numeroși, prestigioși — își propuneau o acțiune 
concertată și concentrică de emancipare a țărănimii, ideal tan- 
gibil „atunci când, prin cultură, viață politică mai largă şi ri- 
dicare economică, țărănimea va căpăta în stat valoarea socială 
proporțională cu valoarea sa numerică, economică, morală și 
națională, când vom fi un popor, când toate clasele sociale vor 
fi ale aceluiași popor, când trecerea de la vârful la baza pira- 
midei sociale se va face pe nesimţite“. În final, toate aceste 
acţiuni vor fi rezumate într-un cuvânt: „Și dacă este nevoie să 
dăm idealului nostru cultural, național și democratic un nume 
cuprinzător — numele său este: Poporanismul“. 

Nu intenționez să examinez aici producţiile literare, cul- 
turale (de bună calitate) din Viaţa Românească. Pentru aceasta 
există sinteze edificatoare: G.C. Nicolescu, Ideologia literară 
poporanistă (1937), D. Micu, Poporanismul și „Viaţa Româ- 
nească“ (1961), Z. Ornea, Poporanismul (1972) ș.a. Încă insu- 
ficient analizat a rămas sectorul ideologic, sociologic, politic, 
confluența acțiunii publice a poporaniștilor cu aceea politică, 
parlamentară. Ca personaj politic naţionalist cu un aport 
esențial în unirea Basarabiei cu România, ca liberal și, apoi, 
național-țărănist, partide îndelung puse la index sub comu- 
nism, în fine, ca antisocialist, Stere n-a putut fi reconsiderat 
(adică comentat) decât în anii în care național-comunismul 
ceaușist a intrat în conflict ireconciliabil cu Moscova peres- 
troikistă a lui Gorbaciov. Atunci s-au tipărit Eseul unei resti- 
tuiri. C. Stere, de loan Căpreanu (Editura Junimea, Iași, 1988) 
și Viaţa lui C. Stere!, de Z. Ornea (Editura Cartea Românească, 
1989). Sunt însă încercări, biografii, studii preliminare mar- 
cate de semitonuri și precauţii firești într-un regim totalitar. 
Neconvenabil, incomod, iritant pentru autorități era cu deo- 
sebire studiul „Social-democratism sau poporanism?“, publi- 
cat de Stere în șase numere ale Vieţii românești, cel dintâi 
fiind cel de pe luna august 1907. 


1. Aceluiași cercetător, Z. Ornea, i se datorează și o ediție masivă 
C. Stere, Scrieri, apărută în 1979 la Editura Minerva. Sumarul aces- 
teia era însă periat cu grijă. 

E de discutat de ce a scris Stere acest studiu tocmai atunci. 
Poate că un motiv a fost violenta răscoală țărănească din ace- 
lași an, înăbușită sângeros de armată.! Propaganda oficială 
insista asupra responsabilității socialiștilor, socotiți instiga- 
torii revoltelor. În timpul lor Stere fusese prefect de Iași (județ 
în care armata nu a tras în țărani!) și potolise răscoalele im- 
punând proprietarilor și arendașilor învoieli agricole mai con- 
venabile țăranilor. El excludea revoluţia, deci rezolvarea prin 
violență a inechităţii sociale și, îndeosebi, a problemei țără- 
nești ( „lecţia“ lui Lavrov îi stăruia, așadar, în memorie). 

Alt motiv, nu mai puțin important, era însă revigorarea 
mișcării socialiste. Letargia posterioară „trădării generoșilor“ 
era pe sfârșite, iar Stere, unul dintre protagoniștii ei, îi con- 
stata ineficiența pe termen lung. Resurecția socialismului îl 
neliniștea și voia să prevină, cu argumentația sociologului, o 
evoluție care i se părea pernicioasă. Afirma asta chiar din 
preambulul studiului: „În timpul din urmă, în România, fără 
îndoială a reînviat mișcarea social-democratică: în mai multe 
orașe mai mari ale țării s-au format organizațiuni destul de 
puternice, care fac întruniri, se adună în congrese, au un or- 
gan săptămânal pentru apărarea politicii lor, iar acuma scot, 
la Iași, şi o revistă lunară? pentru formularea și propagarea 
ideilor teoretice ale «socialismului științific». [...] mă gândesc 
cu durere la noile jertfe zădarnice de vieţi tinere, la noile 
decepțiuni și crize sufletești, ca urmare a acestei noi răsipe 
de entuziasm în direcții greșite, — în țara aceasta atât de să- 
racă în energie tânără, în entuziasm, în idealism“?. 


1. Ar fi fost împușcați atunci 11.000 de țărani. E cifra menţionată 
ostentativ de istoriografia comunistă. Alte surse susțin că numărul mor- 
ţilor ar fi fost de numai (?!) 4.000. Adevărul nu se va ști niciodată. Lăzile 
cu arhiva referitoare la masacru au fost luate de regele Carol I și urma 
lor s-a pierdut. 

2. E vorba de revista Viitorul social, apărută la Iași sub direcţia lui 
Ion Sion. 

3. V. „Social-democratism sau poporanism?“, în Viaţa Românească, 
II, 8, aug. 1907, pp. 170-171. 

Intelectual, mai mult, aristocrat fidel „clasei lui de adop- 
țiune“, Stere nutrea serioase dubii asupra capacităţii teore- 
tice și organizatorice a proletariatului de a îndruma România 
pe calea democraţiei sau, cu propriile cuvinte, „a propășirii 
sociale generale“. O interogație retorică îi trădează îndoiala: 
„Poate lua asupră-și această sarcină în România de astăzi un 
partid social-democratic, sau mai bine zis: poate el pune pe 
umerii câtorva sute sau mii de bieţi proletari născuți din ve- 
cinicile și fantasticele avantaje și încurajări ale industriei 
noastre?“ E semnificativ acest din urmă accent antiprotec- 
ționist, care ascundea un ascuţiș îndreptat împotriva burghe- 
ziei mari, industriale. Calea de urmat pentru România, „stat 
de țărani“, i se părea a fi „lupta pentru realizarea unei ade- 
vărate, puternice și sănătoase democraţii rurale“. Putea ţără- 
nimea să ducă singură această luptă? Stere n-o credea în stare, 
pentru că adoptarea formelor de stat modern nu dusese la 
„înrădăcinarea democratismului în viața poporului însuși“, iar 
„libertăţile înscrise pe fațada edificiului nostru constituţional 
n-au pătruns încă nici în realitatea vieţii, în adâncimile ei, 
nici măcar în conştiinţa poporului“!. 'Țărănimea avea prin 
urmare nevoie de tutori, iar aceștia trebuiau căutați în rân- 
durile clasei mijlocii și ale intelectualităţii. Stere este un po- 
pulist, un agrarian de tip aparte, pentru care clivajul urban/ 
rural despre care vor scrie Sidney Tarrow în 1971 (aplicat la 
politica franceză), la numai patru ani după ce Lipset și Rokkan 
dăduseră faimoasa teorie a clivajelor, apoi, printre alții, Da- 
niel L. Seiler în Les Partis politiques en Europe (1978), nu 
exista. Sigur că pentru el țărănimea era practic totuna cu 
„poporul“, dar distingea, în masa naţiunii, elemente călăuzi- 
toare: „Vădit, în sprijinul țărănimii, în elementele ei mai con- 
știente și mai viguroase, trebuie să vină alte elemente sociale: 
clasele mijlocii — fruntașii satelor, mica burghezie orășenească 
și mai ales intelectualii, care în țara noastră, cu o viață in- 
dustrială și comercială săracă, formează un element atât de 
însemnat al claselor noastre mijlocii. Numai printr-o colaborare 


1. V. „Social-democratism sau poporanism?“, în Viaţa Românească, 
III, 1, 1908, pp. 56-57. 

strânsă între toate aceste elemente sociale, într-o acțiune și 
organizațiune politică temeinică, în care cu vremea să intre 
tot mai multe elemente din țărănime, în măsura în care pen- 
tru ea va fi tot mai accesibilă viața politică conștientă și 
lupta pacinică și legală — numai prin această colaborare se 
poate asigura rezolvarea singurei probleme ce ni se impune 
în această fază a dezvoltării noastre politice și sociale“. „Pre- 
tutindeni democratismul s-a născut ca rezultat al colaboră- 
rii, în lupta politică a claselor mijlocii (intelectualii în frunte) 
cu masele muncitoare“l, generaliza sociologul. 

Aceștia fiind actanțţii scenei sociale, în România, „țară 
aproape exclusiv agricolă“, ergo fără proletariat, „nu poate 
avea nici un rost nici programul, nici partidul social-demo- 
crat“. Această concluzie era însă formulată chiar din secțiunea 
introductivă a studiului. Pentru a se democratiza, României 
nu-i rămânea decât să rezolve „singura problemă proprie — 
chestiunea agrară“. Plasând-o în prim-planul acțiunii sale, 
orice partid democratic ar fi putut — după C. Stere — s-o re- 
zolve. Punctul terminus al acțiunii fiind instituirea unei „de- 
mocraţii rurale“, invocată în culori trandafirii: „evoluțiunea 
noastră economică, ca și toată înfățișarea statului nostru vor 
trebui, necesar, să-și păstreze întotdeauna caracterul lor spe- 
cific țărănesc și progresul economic, deci, trebuie să se ducă 
înainte de toate spre organizarea întregii gospodării naționale 
pe temelii țărănești; o țărănime viguroasă, stăpână pe pă- 
mântul pe care îl muncește și pentru care, prin organizarea 
unui sistem desăvârșit de societăți cooperative, avantajele 
micii proprietăți sunt împreunate cu toate avantajele tecnice, 
accesibile astăzi numai pentru marea proprietate“2. 

Incontestabil, Stere este unul dintre cei dintâi teoreticieni 
ai populismului agrar, ce va avea atâta succes în Europa Cen- 
trală și de Est interbelice, devansând prin argumentarea sa 
omologi români, precum Ion Mihalache, dar și străini, bulga- 
rul Aleksandar Stamboliiski bunăoară. 


1. Ibidem, p. 64. 
2. „Social-democratism sau poporanism?“, în Viaţa Românească, III, 
4, 1908, p. 59. 

Un populism romantic și paseist: sămănătorismul 


Spre țărănime, ca depozitar al tradiţiei și al naționalităţii, 
priveau însă și reprezentanții altui curent de gândire ce și-a 
pus la rându-i amprenta asupra societății românești din pri- 
mul deceniu al secolului XX. Era, negreșit, o societate multi- 
polară, în care actorii ideologici cu personalitate marcantă nu 
mai erau liberalii și conservatorii. Revizuită încă o dată în 
1884, constituția din 1886 făcea convenabil ambelor partide 
statu-quo-ul. Disputele dintre ele se consumau retoric la tri- 
buna parlamentului și în coloanele ziarelor afiliate și se re- 
zolvau prin procedeul rotativei guvernamentale care scotea 
periodic din inaniţie clientela electorală. Socialiștii și popora- 
niștii urmăreau obiective mai îndepărtate și sectoare ale popu- 
laţiei mai largi, atunci vitregite. Pe lângă socialiști și poporaniști, 
care au avut la început raporturi amiabile, sfârșind prin a se 
excomunica reciproc, a existat și un al treilea pol (curent), 
foarte activ în epocă, cunoscut sub numele de sămănătorism. 
Numele îi vine de la revista Sămănătorul, apărută la 2 decem- 
brie 1901, impusă vertiginos între 1903-1906, când domină 
arena publicisticii sub conducerea impetuosului erudit și direc- 
tor de conștiințe care a fost istoricul Nicolae Iorga (1871-1940), 
sucombată, în fine, în 27 iunie 1910, după o lungă și penibilă 
agonie. 


Fascinaţia modelului german 


Dacă în periplul lor pe apele învolburate ale confruntării de 
idei C. Dobrogeanu-Gherea și C. Stere se dovediseră a fi na- 
vigatori cu idei de stânga, N. Iorga și cei adunați sub stindar- 
dul lui naționalist erau de dreapta. O dreaptă cu rădăcini 
occidentale, îndeosebi germane și americane, în pofida puris- 
mului etnic, a românismului pasional și exacerbat pe care îl 
afișau ca stindard. În România începutului de secol XX, o țară 
cu constituție, instituţii, legi adoptate (mai rar adaptate) după 
tipar francez, se manifesta într-o parte a spectrului politic și 

cultural și o fascinaţie a modelului german.! Dacă pașoptiștii 
sau bonjuriștii studiaseră în majoritate la Paris, valul urmă- 
tor a preferat Berlinul și Viena, exemplul junimiștilor, repre- 
zentanţi ai noii drepte, fiind cel mai grăitor. Titu Maiorescu 
(1840-1917), PP. Carp (1837-1919), Iacob Negruzzi (1842-— 
1932), Ioan Slavici (1848-1925), M. Eminescu (1850-1889), 
mai târziu, Vasile Pârvan (1882-1927) s-au format sub aus- 
picii germane. Spiritul german, metodic, cumpănit, „așezarea“ 
(o calitate la care visau zadarnic în secolul al XVII-lea croni- 
carii moldoveni, nevoiți să trăiască într-o țară aflată în „calea 
răutăților“) îi atrăgeau și pe valahul mobil, și pe moldoveanul 
reflexiv. O dovadă suplimentară oferă Ion Luca Caragiale (1852— 
1912), considerat de Eugen Ionescu „cel mai mare dramaturg 
necunoscut“ din Europa și în mod cert scriitorul care a sur- 
prins abisal și fără rest firea românului regățean. Acesta s-a 
stabilit în 1go5 la Berlin, într-o țară a cărei limbă o vorbea 
precar, nu la Paris, unde perfectul francofon s-ar fi simţit acasă 
(ce-i drept, atunci ca și acum, Parisul era mai costisitor decât 
capitala germană, chiar și pentru norocoși moștenitori). În 
plus, îi fascina felul în care germanii rezolvaseră problema 
lor națională, unirea într-un singur stat a mulțimii de prin- 
cipate, regate și ducate separate, ideal în direcția căruia ro- 
mânii mai aveau mulți pași de făcut. Școlit el însuși la Berlin, 
mai vârstnicul Mihail Kogălniceanu, probabil cel mai inventiv 
și mai riguros om politic român din veacul al XIX-lea, recunoș- 
tea la 1/13 aprilie 1891, în aula Academiei Române: „Culturii 
germane [...], Universităţii din Berlin [...], societăţii ger- 
mane, bărbaților și marilor patrioți cari au operat reînălțarea 


1. Același balans continuă și după prima conflagrație mondială. 
Un cunoscător al problemelor românești îl semnalează într-o carte 
destul de recentă: „După Primul Război Mondial, este clar pentru ori- 
cine în afară de francezi că, în materie de idei, Franța nu mai are 
nimic de oferit României [...], și totuși franceza rămâne limba străină 
cea mai vorbită. În schimb, gândirea germană alimentează toate cu- 
rentele, mistice, raționaliste, etnopsihologice etc.“ (V. Michel Dion, Essai 
sur le fanatisme contemporain. Des Hommes nouveaux de Roumanie 
aux combattants d'Allah, l'Harmattan, Paris, 2002, pp. 182-183.) 

și Unitatea Germaniei datoresc în mare parte tot ce am de- 
venit în țara mea și că la focul patriotismului german s-a aprins 
făclia patriotismului meu român!“ 

Istoricii, sociologii, filozofii germani exercitau și ei o forță 
de atracție ieșită din comun. Acuzat de Gherea în Neoiobăgia 
că şi-ar fi împrumutat arsenalul doctrinar de la narodnicii ruși 
(ceea ce era în bună măsură adevărat), până și basarabeanul 
C. Stere nu uita să-și revendice o ascendență teoretică ger- 
mană: „Ce am luat de la poporaniștii ruși? Cuvântul? Dar nu 
sunt populiști în America și poporali în Germania de Sud? Și 
întrebuințez eu în același sens termenul? Ideea că fiecare țară 
îşi are evoluţia și politica ei care nu pot fi imitate? Dar aparține 
ideea asta «originală» numai poporaniștilor ruși? Când am lan- 
sat eu acum 17 ani termenul poporanism, îmi aduc aminte 
că am citat spre a afirma ideea aceasta, pe doi nemți, pe 
F.A. Lange (autorul Istoriei materialismului) și A. Riehl, ac- 
tualul profesor de filozofie la Berlin, cari, în adevăr, au avut o 
mare înrâurire asupra-mi în tinerețele mele. Iar sociologul rus 
care m-a influențat mai mult în această privință, defunctul 
N.C. Mihailovsky... nu era «narodnic»!... Critica marxismului? 
Dar în această privință m-am folosit aproape exclusiv de «re- 
vizioniștii» germani, încât un profesor de sociologie mi-a putut 
da chiar eticheta de „revizionist român“ [...]. Influenţa litera- 
turii rusești? Desigur, datoresc mult acestei literaturi. Dar ... 
d. Gherea a putut constata că cetesc în cinci limbi europene 
și cât de puţin loc ocupă în cetirile mele tocmai literatura 
rusească“2. 

Fără îndoială, cultura sociologică a lui C. Stere era foarte 
întinsă și în ea gânditorii germani nu ocupau un loc marginal. 
Pregătirea de specialitate a lui N. Iorga — și în general a să- 
mănătoriștilor — era mai redusă. (Istoricul și-a mărturisit mai 


1. Vezi „Mesianismul constructiv“, în loan Adam, Panteon regăsit. 
O galerie ilustrată a oamenilor politici români, Gramar, București, 2000, 
P. 33. 

2. C. Stere, „Neoiobăgia D-lui Gherea: I «Cum și cu cine discută 
d. Gherea»“, în Viaţa Românească, V, nr. 11, 1910, p. 253; „II «Cuvinte 
uitate»“, V, nr. 12, 1910, p. 420. 

târziu dezinteresul fățiș pentru lecturile filozofice și „proble- 
mele abstracte“1.) Puținătatea acestora era însă compensată 
prin intensitatea, aprofundarea, selecția partizană a punctelor 
de vedere romantic-agrariene. Se manifesta în România (mică 
încă) cu întârziere acea reacție contestatară a spiritului Re- 
voluției Franceze și a Luminilor, reacție inițiată în Franța 
(Joseph de Maistre, de Bonald), dar amplificată, sistematizată, 
popularizată masiv în Germania, unde amintirea expansio- 
nismului napoleonian nu se stinsese. Adepții ei se recrutau 
îndeosebi din rândurile aristocrației rurale, care pierdea par- 
tida în fața burgheziei industriale, ceea ce nu excludea și 
participarea, nu doar emoțională, a micii burghezii sătești 
conservatoare. Toposurile ei ideologice erau organicismul 
evoluționist, refuzul salturilor, elogiul agriculturii ca ocupa- 
ție firească și, desigur, al satului, al cărui cadru natural nu era 
devastat de industrializarea și fărădelegile capitalismului, 
iar sentimentul cosangvinităţii în interiorul comunităţii era 
mai viu decât la oraș. Z. Ornea (1930-2002), singurul cerce- 
tător român consecvent al curentelor de idei, a semnalat în 
Sămănătorismul sociologii germani cu impact în spaţiul ro- 
mânesc: „Tönnies, Chamberlain, mai târziu Alfred Weber, 
Max Scheler ș.a.“2 

Ferdinand Tönnies (1855-1936), în studiul Gemeinschaft 
und Gesellschaft (Comunitate și societate, 1887), distingea 
raporturi antinomice nu numai între termenii din titlul lu- 
crării, ci şi între sat (lume țărănească, morală) și oraș (lume 
citadină, intelectualizată). Dacă satul este pentru Tönnies 
cadrul natural al comunităţii, ai cărei piloni sunt tradiția, 
cultura, rudenia, credința, orașul e spațiul de manifestare a 
societății, ca sumă de individualități aflate adesea în rapor- 
turi de adversitate, dar obligate să conviețuiască în virtutea 
unor raporturi mecanice, arbitrare, anorganice. (Opoziția sat- 
oraș va fi un laitmotiv al literaturii sămănătoriste, mult mai 


1. Într-o conferință intitulată „Politica culturii“, N. Iorga recunoș- 
tea: „Eu nu pot vorbi abstract, este o incapacitate din naștere“ (v. Poli- 
tica culturii, Editura Institutului Social Român, București, 1928, p. 1). 

2. Z. Ornea, Sămănătorismul, Minerva, București, 1971, p. 132. 

cercetată în România decât curentul de idei respectiv.) Or 
organicitatea, evoluționismul erau în România de după Unire 
(1859) şi Războiul de Independenţă (1877-1878) liniile de forță 
ale establishment-ului dominat de conservatori, în timp ce 
guvernarea a fost majoritar apanajul liberalilor. Hiatusul, 
ruptura, soluţia de continuitate erau tot atât de detestabile 
în ochii sămănătoriștilor ca și în aceia ai noii drepte, neocon- 
servatorii junimiști, ale căror teze, preponderent de prove- 
niență germanică, le împărtășeau. 

Șirului antinomiilor comunitate-societate, sat—oraș, co- 
mune junimismului și sămănătorismului, i se cuvine adăugată 
opoziția cultură-—civilizaţie, evidenţiată de școala filozofiei ro- 
mantice germane, dar codificată doctrinar de Oswald Spen- 
gler în Declinul Occidentului, carte cu multiple ecouri în Ro- 
mânia. Manifestată într-o țară de curând ajunsă la unitate 
politică, filozofia romantic-conservatoare miza pe naţiune, pe 
stat, cu atributul lor dinamic, unificator, cultura (Kultur), 
opunându-le conceptului cosmopolit, artificial, mașinist de 
civilizație (Zivilisation). Pentru Spengler, ieșirea din cultură 
și intrarea în civilizație echivala cu pasul în neant, cu dispa- 
riția și pietrificarea în ceva finit, lipsit de șansa devenirii. 

Mutatis mutandis, același lucru se întâmplă spre 1900 — la 
altă scară — și în România. Lipsei unei școli filozofice reale 
(doar Vasile Conta și întrucâtva Titu Maiorescu meritau titlul 
de filozofi), accentului pus pe formarea de cadre, nu pe per- 
fecționarea lor și stimularea performanței, i se adăuga atunci 
un vizibil declin cultural. Cu moartea (în 1889) a lui Mihai 
Eminescu și a lui Ion Creangă, apoi a lui Vasile Alecsandri, 
cu retragerea în politică și profesorat a lui Maiorescu, cu obo- 
seala prematură a lui B.Șt. Delavrancea și George Coșbuc, cu 
aparenta sleire a forței creatoare a lui Ion Luca Caragiale, 
în general cu decadența Junimii și somnolența Convorbirilor 
literare, odinioară cea mai prestigioasă, mai vie revistă a 
țării, se încheia, după 1890, epoca marilor clasici, acel Sturm 
und Drang ce adusese României un început de stimă euro- 
peană. Cultura (în special literatura) fusese în ultimii 50 de 

ani resortul afirmării sale și tocmai aici se manifesta o se- 
cetă, o depresiune de rău augur. 


Nostalgia firului rupt 


Un eminescian, minor ca poet, dar cu veleități de mentor și 
îndrumător, suna alarma: „Nici o surpriză, nici un fericit eve- 
niment în literatura noastră. Și de când îl așteptăm. Talentele 
vechi nu ne mai dau nimic nou. Talentele nouă — dacă sunt — 
ne dau vechituri... Scriitorii fruntași se dau la fund. Reviste 
vechi dormitează. Unde sunt scriitorii noștri? Unde-s talentele 
noastre? Ce s-a făcut Delavrancea? Ce s-a făcut Caragiale? 
De-atâta timp n-am mai auzit de ei. Cum te-au părăsit toți, 
sărmană literatură! S-ar putea zice că tu porți încă doliul lui 
Eminescu, așa de tristă și de nenorocită pari“!. Același Vla- 
huță se va întreba patetic, într-o poezie cu ecou în lumea ci- 
titoare, „Unde ni sunt visătorii?“. 

Ei mai erau, dar visurile lor fugeau spre Ieri, nu spre Azi, 
nici spre Mâine. Un Giosuè Carducci, predicând un clasicism 
modern, energetic, cântând industriile noi, elanurile revigo- 
rante, șuieratul mașinilor cu aburi (în poezia Alle fonti del 
Clitumno, de exemplu), părea străin acestei lumi obosite îna- 
inte de vreme, iar traducerile din opera acestui clasic, după 
ce au stat ani de zile în sertarele Convorbirilor literare, aveau 
să apară în Ateneul Român, o revistă lunară elitistă, elegantă, 
stipendiată discret de Palatul Regal. Un grup de astfel de 
„visători“ s-a strâns în jurul bilunarului Vatra, „foaie ilustrată 
pentru familie“, apărută între 2 ian. 1894 — aug. 1896, al cărei 
articol-program punctat de nostalgii și reverii paseiste dă mă- 
sura dezorientării și a lipsei de proiect din epocă: „Nu o dată, 
reamintindu-ne trecutul, o adâncă înduioșare ne cuprinde, 
când ne dăm seamă cât de mult ne-am îndepărtat noi de pă- 
rinții noștri, cum ne-am îndepărtat de obiceiurile lor, dintre 
care multe erau atât de bune și de frumoase. S-a rupt oare- 
cum firul vieții noastre naţionale. [...] Şi depărtându-ne de 


1. Al. Vlahuță, Proiecte, în Viaţa, II, nr. 29, 12 nov. 1895, p. 1. 

obiceiurile vechi, n-am luat altele, ci am rămas o societate în 
mare parte lipsită de obiceiuri, bine stabilită, adică demora- 
lizată. Trebuie să ne întoarcem, pe cât întoarcerea mai e în 
putință, la vatra strămoșească, la obârșia culturală a noas- 
tră“. Direcţia schițată aici ia în cuprinsul aceluiași articol 
caracterul unui îndreptar panromânesc: „Așa cum în dezvol- 
tarea limbii noastre numai prin întoarcerea la graiul viu al 
poporului am putut să ajungem la stabilitate și unitate, și în 
dezvoltarea noastră culturală vom ajunge la statornicie și 
unitate numai dacă vom ţine, în toate lucrările noastre, seamă 
de gustul poporului, de felul lui de a vedea și de a simți, de 
firea lui, care e pretutindeni aceeași“. Avem nevoie, credeau 
cei trei semnatari, de „un organ literar pentru toți românii, 
un mijloc pentru propagarea aceluiași gust și aceluiași fel de 
a simți și de a gândi în toate părțile poporului românesc“!. Doi 
dintre redactorii periodicului erau români transilvăneni sta- 
biliți la București pentru care vorba de-acasă avea conotații 
suplimentare. 

Nu erau singurii care gândeau în acest fel. Și alte publi- 
cații, mai mult sau mai puțin longevive (majoritatea aparți- 
neau celei de-a doua categorii), idealizau trecutul, pe care-l 
supradimensionau didactic, glorificau tradiția, moralizau pre- 
zentul, exaltau sentimentul național. Sinteza calităților etniei 
o aflau în ţăran. O revistă stipendiată tainic, dar generos, de 
Spiru Haret, energicul ministru liberal de la Instrucţiune și 
Culte, se intitula Gazeta săteanului. Aici și-a publicat socia- 
listul C. Dobrogeanu-Gherea studiul „Țăranul în literatură“, 
și tot aici Vlahuţă, care se complăcea uneori în postura unui 
Cato, împărțea scriitorii în funcție de un etalon neobișnuit — 
sentimentul patriotic: „Cel care lucrează cu drag și dor pentru 
urcarea nivelului cultural, acela e adevărat iubitor de patrie; 
acela care-și vede numai de interesul său e trădător de patrie'?. 
Tot Spiru Haret asigura în 1897 fonduri pentru altă revistă 


1. I. Slavici, G. Coşbuc, I.L. Caragiale, „Vorba de acasă“, în Vatra, 
I, nr. 1,1 ian. 1894, pp. 1—2. 

2. Al. Vlahuţă, „Iubirea de patrie“, în Gazeta săteanului, nr. 21, 5 dec. 
1897, P- 445- 

„pentru sate“ — Albina, subsumată într-un Apel către viitorii 
abonaţi aceluiași obiectiv: „Această revistă va purta un ca- 
racter cu totul național. Vom face ca atât prin cuprins, cât și 
prin formă să fie privită cu drag de orice român, fără deose- 
bire de vederi“!. Editorialul din primul număr glosează în 
jurul ideii de fraternitate, de concordat naţional: „Nu urmă- 
rim să dărâmăm nimic, ci, dimpotrivă, să clădim; nu avem de 
țintă să lucrăm pentru vreun partid sau grup politic, ci pentru 
țară, pentru neamul românesc; nu vrem să ne dușmănim cu 
nimeni, nu facem zavistie, ci căutăm să împăcăm, să înfrățim 
pe toți, cu orice fel de idei politice, de orice treaptă socială, 
întru a tot mântuitoarea dragoste de patrie“2. 

Un ecou al romantismului german e identificabil într-o 
revistă cu idei afine, Floare albastră (11 oct. 1898 — 23 mai 
1899), scoasă de tineri scriitori (mulţi transilvăneni și aro- 
mâni) ce se revendicau de la blaue Blume a lui Novalis și a lui 
Eminescu. Romantismul are aici accente critice, francofobe, 
veștejind, în linie maioresciană, formele fără fond adoptate 
pripit, fără adecvare la specificul național: „Fervenţi imitatori 
ai Apusului, noi ne-am grăbit — după 1848 — să introducem 
toate modele curente în străinătate și în special în Franţa. 
Am introdus moda franceză în îmbrăcăminte, ca și în obiceiuri, 
trebuia să introducem și modele literare“. Editorialistul, po- 
etul și criticul Al. Antemireanu, altminteri tânăr cărturar cu 
o frumoasă cultură, se lăsa furat, câteva săptămâni mai târ- 
ziu, de tonul cominatoriu, profetic, dus la strălucire, câțiva 
ani mai târziu, de N. Iorga: „Luptând însă pentru o reînviere 
a nobilelor sentimente, luptăm deci în primul rând pentru 
înălțarea sentimentului național. Și în acest scop, vom lovi, 
cum am lovit și până acum, fără cruţare, în tot ce pângărește 
limba și literatura românească. [...] Și acum, tineri cari au 
urechi de auzit să audă“. 


1. V. Istoricul înființării revistei populare „Albina“, s. a., p. 7. 

2. „Albina“, în Albina, I, nr.2, 5 oct. 1897, p. 3. 

3. Al. Antemireanu, „Unde-i eminența critică?“, în Floare albastră, 
I, nr. 1, 11 oct. 1898, p. 1. 

4. Idem, nr. 9, 6 dec. 1898, p. 1. 

Cultura, literatura ca liant social și etnic e obiectivul pri- 
mordial al efemerei reviste Curierul literar (1901) scoasă de 
un grup de tineri scriitori (mulți români ardeleni), aflată sub 
directoratul criticului (tot ardelean) Ilarie Chendi, a cărui 
vocaţie de polemist era temută de contemporanii desființați 
în cronici sarcastice și pasionale. În ultimul număr, al cincilea, 
acesta anunța iminenta apariție a unei noi reviste: „doi frun- 
tași ai literaturii noastre, dd. A. Vlahuţă și G. Coșbuc — sim- 
țind nevoia unei grupări puternice în haosul atâtor agitații 
bolnave, străine aspirațiunilor neamului românesc, au luat 
nobila hotărâre de a înființa, sub conducerea și prin activita- 
tea lor, o nouă revistă săptămânală, în jurul căreia nădăjduim 
se vor aduna de [la] sine toate elementele rodnice, doritoare 
de muncă ale generaţiei tinere. Noi, cei de la Curierul literar — 
în faţa acestui eveniment, vestitor al unei faze de reculegere 
şi de însuflețire în mișcarea noastră culturală, ne simțim da- 
tori să alergăm cei dintâi la chemarea celor doi aleși“. 

Cei doi aleși, funcționari în Ministerul Instrucțiunii, obosiţi 
prematur de ocupații rutiniere, acționau de fapt din înalt ordin 
lansat de același infatigabil ministru liberal Spiru Haret, per- 
sonalitate cu adevărat echidistantă, capabilă să angajeze și 
(mai ales) să dea fonduri inclusiv unor publiciști cu orientări 
şi adeziuni conservatoare. De altminteri, impact considerabil 
asupra publicului aveau tocmai publicaţii politice conserva- 
toare ca România jună, l'Indépendance roumaine şi Epoca, 
ultimele două fiind gazete longevive care apăreau de ani buni. 
Importanţa lor în (pre)istoria Sămănătorului se leagă de per- 
sonalitatea unui tânăr savant, profesor universitar la 23 de 
ani, ce-și mai exersase anterior condeiul și în ziarul Lupta 
(19 iul.1884 — 3 nov. 1895): Nicolae Iorga. Primele lui articole, 
din cele 25.000 pe care avea să le scrie în întreaga viață, aici 
apăruseră. lorga-gazetarul e de fapt sosia lui Iorga-oratorul, 
vorbitor fenomenal, cu verb electrizant, torențial, cu o forță 
de convingere emoţională ce răvășea publicul ca un uragan? 


1. Curierul literar, |, nr. 1, 4 nov. 1901, p.1. 
2. Un adversar politic, liberalul I.G. Duca (1879-1933), asasinat și 
el de legionari, ca și N. Iorga, descrie într-o pagină memorialistică efectul 

Unde-i emoție covârșitoare nu e întotdeauna și judecată rigu- 
roasă. Iar când orgoliul național, verva vaticinară domină de- 
mersul rațional, echilibrat, obiectiv, fructele mâniei nu pot fi 
decât amare. Vor simţi asta pe pielea lor înșiși redactorii și 
colaboratorii Sămănătorului (iniţial, săptămânalul se intitu- 
lase, în nota limbii române literare, Semănătorul), care, după 
o perioadă de lâncezeală, întreruptă când și când de apeluri 
patetice ca poemul Către tinerii poeți! de Șt.O. Iosif și edito- 
riale precum „Cărţi pentru popor“, îi oferă conducerea revistei 
dinamicului istoric și publicist care făcuse o bună impresie și 
tineretului universitar, profesorimii, învățătorimii, și politi- 
cienilor conservatori dornici să ajungă iar la putere. 


discursului rostit de savant în parlament, la Iași, la 14 decembrie 1916, 
când ceruse „rezistență până la capăt“ în fața invadatorilor germani: 
„Parcă îl văd încă în sală, la stânga (privind de pe scenă) în primele 
bănci, înalt, cu capul aplecat spre spate, cu barba fluturând, cu o voce 
tremurând de emoție, cu gesturi de iluminat, azvârlind peste adunare 
ca un semănător peste ogorun sentenţe care cucereau, imagini care mi- 
nunau, perioade oratorice care printr-un avânt neîntrecut răpeau toate 
inimile. Când s-a așezat, a fost un adevărat delir, aproape toată lumea 
plângea în acele clipe. Iorga a reușit să întrupeze gândul și simţirea 
unui întreg neam crunt lovit de soartă“ (v. I.G. Duca, Amintiri politice, 
II, München, Ion Dumitru Verlag, 1981—1982, pp. 102-103). 

1. Poemul lui Șt.O. Iosif (1881—1913) chema poeţii în „mândru stri- 
găt de fanfiară“: „Veniţi cu suflet și cu voie bună / Spre soarele ce-i gata 
să răsară / Să înălțăm iar flamura străbună / A dragostei de lege și de 
țară“. „Cărţi pentru popor“, editorial publicat în numărul 3 (16 dec. 
1901) al revistei, e un veritabil vademecum al sămănătorismului li- 
terar: „Ar fi timpul ca literaţii noștri, ei mai ales, să-și îndrepte lua- 
rea-aminte și toată dragostea lor spre popor! Câte lucruri frumoase nu 
s-ar putea scrie anume pentru el! Icoane din trecut, întâmplări vite- 
jești, viața de la țară, pilde și învățături sănătoase, date într-o formă 
atrăgătoare, puterea providențială a unui primar ideal, a unui proprie- 
tar, a unui preot, a unui învățător, așa cum îi visăm și cum ar trebui 
să fie oamenii aceștia!... Cărți, cărți pentru popor! Acolo e un suflet 
mare care cere lumină... Acolo-i puterea și viitorul nostru“. 

Personalitate accentuată, în sensul dat termenului de Karl 
Leonhardt, Iorga scrisese în prima tinerețe remarcabile pa- 
gini de critică estetică asupra scriitorilor europeni importanți 
care aveau să distoneze cu critica normativă, eticistă din co- 
loanele Sămănătorului. Adunată ulterior în două volume 
masive intitulate O luptă literară, gazetăria pasională de la 
Sămănătorul dă totuși doar o imagine parțială a curentului. 
Sămănătorismul a fost mai mult decât un curent literar pa- 
seist și retardatar, vehement antimodernist. Politica, sociolo- 
gia, construcția (agrară, industrială, economică, legislativă, 
culturală) au fost alte laturi ale sale, nu mai puțin importante 
decât literatura, dar umbrite fatal de ea. Și astăzi, la mai bine 
de o sută de ani de la momentul său de glorie, tot această 
latură e mai bine cunoscută, deși chiar și în acest plan lucru- 
rile se pot discuta. Sămănătorismul a fost îngropat sub piatra 
tombală prăvălită de un energic contestatar din epocă, criticul 
literar Eugen Lovinescu, care-l etichetase drept „cimitirul 
literaturii române“ dominat de „misticismul țărănesc“. Un 
paradox face ca tocmai acest adversar intratabil să dea o ob- 
servaţie capitală, de care însă n-au ținut cont cercetătorii de 
mai târziu: „Sămănătorismul n-a fost numai un fenomen es- 
tetic, ci și unul cultural și social. Într-un studiu sintetic și-n 
posibilitatea unei perspective istorice, el trebuie cercetat sub 
toate aspectele lui: rolul lui cultural, atitudinea lui socială 
sunt elemente ce definesc, ca și concepția lui literară“!. 
Rămas aproape cincizeci de ani sub forma unui deziderat, 
acest studiu sintetic n-a fost realizat decât de același Z. Ornea, 
care a profitat de vremelnicul dezgheț din primii ani ai epocii 
ceaușiste. Dar Sămănătorismul (ed. I, 1970, ed. II, 1971) a fost 
expresia unei libertăți supravegheate, (auto)cenzurate, timo- 
rată în elogii, excesivă în reproșuri impuse de tabuurile vremii. 
Examenul de atunci ar trebui reluat acum, când coerciţiile 
ideologice au dispărut. De la primele sale manifestări doctrinare 


1. E. Lovinescu, „Cuvinte pentru criticii mai tineri“, în Mișcarea 
literară, nr. 34-35, 1925. 

coerente, legate nemijlocit de personalitatea lui Iorga, sămă- 
nătorismul e marcat de un complex adamic. Marasmul legis- 
lativ, moral, relele sociale, inflaţia de libertăți „necoborâte în 
moravuri“ trebuiau stopate printr-un panaceu miraculos: cul- 
tura. În Die Grundlagen des neunzehnten Jahrhunderts (Ba- 
zele secolului al XIX-lea, 1899), Houston Stewart Chamberlain 
(1855-1927), al cărui nume e amintit în paginile Sămănăto- 
rului, făcuse distincția întrecultură și civilizație, delimitând 
metodic teritoriul celor două concepte. Cultura cuprindea arta, 
filozofia, religia, morala, în general concepția asupra lumii 
(Weltanschauung), civilizaţia — industria, economia socială, 
politica, biserica, dar nu ajunsese la concepția radicală, vo- 
luntaristă de a acționa prin cultură asupra civilizației. Iorga 
credea, cu toate puterile inteligenţei lui neobișnuite, în această 
utopie. Când, în mai 1903, ia Sămănătorul în mâinile sale, 
programul publicaţiei și al curentului e concentrat în edito- 
rialul „O nouă epocă de cultură“. Pus în fruntea unui program, 
epitetul nu era nou. Îl folosise conservatorul P.P. Carp când 
își adunase discursurile parlamentare sub titlul Era nouă. 
„Reacţionarul“ admisese însă revoluția socială și spusese de 
la tribuna parlamentului: „Toţi conservatorii serioși trebuiau 
să consimtă la faptul împlinit: trebuiau să admită revoluția 
socială, democratizarea societății noastre, ca un ce irevocabil“. 


lorga, doctrinarul sămănătorismului 


Pentru Iorga, prefacerile revoluționare de după 1880, soluţiile 
deformatoare propuse de partide (cu excepţia celor avansate 
de conservatori) erau o sumă de „păreri greșite, momeli, mof- 
turi și fleacuri“ proprii unui moment de stagnare politică, „care 
va ţinea poate multă vreme încă“. Antidotul timpului mort e 
cultura: „Ce avem de făcut înainte de toate e purificarea, în- 
tregirea, înaintarea și mai ales răspândirea culturii noastre. 
Avem în România un stat pentru toți, și o cultură pentru 
boierii și parveniţii din funcții. Avem un stat naţional fără o 
cultură națională, ci cu o spoială străină, franțuzească. Avem 
visul de unire națională în aceeași formă politică, îl legănăm 

în vorbe, și nu-l chemăm la noi prin fapte: hotarele mai sunt 
încă hotare pentru cultura noastră. Ne dorim uniţi la un loc, 
și nu ne cunoaștem nicidecum. Așa sunt lucrurile, și nu mai 
pot dura așa, fiindcă altfel tot ce avem se va risipi în vânt. Ne 
trebuie cultură tuturora, de sus pănă jos, dintr-un hotar al 
românimii pănă la altul, o cultură care să fie a noastră, cărți 
pe rândurile inspirate ale cărora să cadă deopotrivă lacrima 
înaltei, bogatei doamne, și a sătencii, cărți smulse de mâni 
nerăbdătoare până unde răsună graiul acestui neam“l. 
Restrângerea publicului cititor la populaţia feminină e un 
clișeu al epocii. Conservatorii și junimiștii, mai ales junimiștii, 
vedeau în femei un factor de progres prin care etnia se punea 
în rezonanță cu noul în cultură. Iorga nu era totuși un femi- 
nist în sensul consacrat ulterior al termenului, care atunci 
abia începea să se cristalizeze, iar omogenizarea societății 
prin lecturi emoţionante avea un sens unic: trebuiau coborâți 
cei de sus spre gustul, sensibilitatea și orizontul celor de jos. 
Operaţiune imposibilă într-un timp în care lumea bună citea — 
adesea în limbi străine — cărți de Paul Bourget (Le Disciple), 
Octave Mirbeau (Le Journal d'une femme de chambre), Gus- 
tave Flaubert, Maupassant, Loti, Barrès, Beaubourg, d'An- 
nunzio (Le Ver gini delle Rocce), Turgheniev, Tolstoi, Fogazzaro 
ş.a., în timp ce vulgul urban prefera romanescul, misterul 
sentimental, melodramele cu substrat patriotic precum Tai- 
nele căsniciei, de Panait Macri sau Amazoana de la Rachova, 
de Al. Pelimon. În legătură cu opțiunile de lectură ale țăra- 
nilor (analfabeți în proporție zdrobitoare) există în presa și 
corespondența epocii indicii că aceştia se îndreptau spre ro- 
manele cu haiduci care se vindeau „cu miile“ prin târguri. Or 
sămănătorismul tocmai pe țăran miza, pe deșteptarea lui 
„printr-o politică de dreptate, de căință, de bună frăție, față de 
moșul și badea din satul fără bogăţie și fără cultură, care se 
încovoaie supt povara trândăviei și zădarnicei noastre fudulii“2. 


1. N. Iorga, „O nouă epocă de cultură“, în Sămănătorul, II, nr. 20, 
18 mai 1903, apud N. Iorga, O luptă literară, vol. I, Minerva, București, 
1979, PP. 9—10. 

a. Ibidem, p. 8. 

O cultură standardizată, aceeași și pentru cei de sus și 
pentru cei de jos, „o literatură națională, într-o limbă bună, 
cu un scris ușor, primit de toată lumea“ ar fi putut — credea 
Iorga — vindeca slăbiciunile, maladiile și malformaţiile so- 
cietății românești, îndreptând-o cu o vigoare sporită spre 
realizarea idealului naţional, unitatea statală a românilor 
din interiorul și exteriorul Carpaţilor. Prin cultură, prin re- 
cursul la „clasele ce n-au fost chemate încă la o viaţă în lu- 
mină“, poporul ar fi putut realiza aceasta pentru că „statul 
care-i poartă [acum, în 1903 — n. m.] numele e pentru dânsul 
ocetățuie de pregătire și așteptare — cum e România pentru 
românime“. 

Cât e naivitate și cât prudenţă politică în această opțiune 
nu e greu de aflat. Judecând în termeni de realpolitik, punând 
în cumpănă posibilitățile cu idealurile, Iorga (și cei din preajma 
lui) se pronunţă pentru soluția „pașilor mici“, pentru „pregăti- 
rea sufletească“. Lupta tinerilor politicieni români „activiști“ în 
parlamentul de la Budapesta i se părea iluzorie și prematură. 
Altele erau căile preconizate: „La biserică, la școală, la ziar, la 
carte, la bancă, numai acolo se poate lucra cu folos. Restul e 
înșelare de sine sau neastâmpăr ambițios. Căci vremea luptelor 
politice izbânditoare e încă departe și n-are a face cu parlamen- 
tele“!. Scriind (dezaprobator!) despre activiștii din Ardeal, pro- 
punea un îndreptar valabil și la sud de Carpaţi: „în cultura 
unui popor își are rădăcinile viitorul lui și că, deci, și înainte 
de toate se începe prin așternerea acestei culturi“2. 


Complexul citadelei asediate 


Interesant este că, pregătindu-se pentru o bătălie cu dezno- 
dământ îndepărtat, Iorga, istoric școlit în Franța și Germania, 


1. N. Iorga, „Politică și cultură la românii neliberi“, în Sămănătorul, 
II, nr. 239, 20 iulie 1903; reprodus în N. Iorga, O luptă literară, vol. I, ed. 
cit., p. 25. 

a. N. Iorga, „Cu prilejul dispariţiei «Tribunei»“, în Sămănătorul, II, 
nr. 18, 4 mai 1903; reprodus în N. Iorga, O luptă literară, vol. I, ed. cit., 
P- 7. 

înțelegea cultura în mod autarhic. „Cetăţuia“ de la care ar 
fi trebuit să plece șarjele ofensive are complexul citadelei 
asediate, despre care va scrie Raoul Girardet în Mituri și 
mitologii politice. Ofensivei în afară trebuia să-i premeargă 
purificarea, epurarea internă, eliminarea elementului străin. 
Atitudinea conciliantă cu străinismul, relaxarea și pasivitatea 
în fața tentaţiilor cosmopolitismului, a „obrăzniciei modelor 
de împrumut“ erau, după el, erezii condamnabile, pernicioase. 
De aici dicțiunea imperativă a ideilor lansate: „Așa sunt lu- 
crurile, și nu mai poate dura așa, fiindcă altfel tot ce avem 
se va risipi în vânt. [...] O nouă epocă de cultură trebuie să 
înceapă pentru noi. Trebuie, sau altfel vom muri!“ Hidra 
străinismului cu care se lupta avea, firește, multe capete ce 
trebuiau retezate definitiv, pentru a nu crește la loc. Unele 
se iveau din realitatea imediată, din prezentul „contrafacerii 
viclene și al imitației naive“. Cel care cerea „cărți pentru 
popor“ era și un Cato, cenzorul grijuliu să-și ferească conațio- 
nalii de ispitele ușoare ale lecturilor la modă. Pentru asta 
propunea un remediu implacabil: „Taxe pe cărțile de litera- 
tură (nu de știință) străine, taxe pe ziarele străine — ca în 
Austria —, taxe pe trupele străine“?. Xenofobia era dusă până 
la măsuri punitive și prohibitive împotriva conaţionalilor 
absenteiști ori tentaţi să obțină diplome peste hotare: „Și 
măsuri pentru a opri deznaţionalizarea sunt (și Rusia le-a 
luat cu folos): taxe strivitoare pentru absenteiștii ce dezer- 
tează din țară, taxe pe imprimatele străine, un regim al paşa- 
poartelor și, mai ales, absoluta nerecunoaștere a diplomelor 
străinătății. Acestea ar fi în adevăr fapte, care pot ispiti pe 
un patriot și pe un îndrăzneț și ar face gloria partidului care 
l-ar susținea până la capăt“?. 


1. N. Iorga, „O nouă epocă de cultură“, în Joc. cit., p. 10. 

2. N. Iorga, „Boierimea franceză din România“, în Sămănătorul, III, 
nr. 8, 22 febr. 1904; reprodus în N. Iorga, O luptă literară, vol. I, ed. cit., 
p. 60. 

3. N. Iorga, „Școlile călugărițelor catolice“, în Sămănătorul, III, 
nr. 50, 12 dec. 1904; reprodus în N. Iorga, O luptă literară, vol. I, ed. cit., 
p. 123. Aplicată selectiv, nerecunoașterea diplomelor străine ar fi oprit 

O marotă a tânărului savant și publicist era „boierimea 
franceză din România“, „lumea bună“ care dispreţuia litera- 
tura și arta română. Când societatea „Obolul“ — patronată de 
doamna Scarlat Ferechide, sora lui Alexandru Marghiloman 
(1854-1925), viitor prim-ministru — organizează, la Teatrul 
Naţional, un spectacol cu o piesă a lui Robert de Flers, jucată 
de tineri de familie, Iorga intervine furtunos împotriva acelor 
„oameni cari nu recunosc sufletul românesc, ci numai exis- 
tența materială a unui popor român“, adresează publicului 
apeluri patetice să nu vină la premieră în ziua de 13 martie 
1906, vorbește înflăcărat studenților „Despre drepturile limbii 
naționale în statul modern“ și-i îndeamnă să vină în Piaţa 
Teatrului pentru a cânta Deşteaptă-te române!. În seara pre- 
mierei, între polițiștii trimiși să protejeze boierimea distinsă 
descinsă sfidător din echipaje elegante și studenţii ce cântau 
melodii naționale s-au produs busculade violente, urmate de 
șarjele jandarmilor călări și contraofensiva studenților care 
au făcut baricade din tramvaie și au folosit din plin pietrele 
din pavajul de granit (importat din Scoţia). Un batalion de 
soldați chemaţi de fiul prim-ministrului a primit ordin să des- 
chidă focul asupra tinerilor și numai prin reacția de insubor- 
donare a ofițerului comandant, urmată de solidarizarea altor 


proliferarea în România a acelor titrați bons pour l'Orient, fabricaţi în- 
deosebi de Universitatea Liberă din Bruxelles. Absolutizarea arunca însă 
propunerea în ridicol. E de reținut că N. Iorga, ajuns în 1910 liderul 
Partidului Naționalist Democrat, în 1919 președinte al Adunării De- 
putaţilor, în fine, prim-ministru al României între 18 aprilie 1931 — 
6 iunie 1932, nu a mai susținut-o și nu a adoptat-o niciodată. În acest 
fel, el își amenda implicit radicalismul xenofob din epoca Sămănăto- 
rului și revenea la ideile primei tinereţi, când scrisese în Lupta: „A opri 
la vamă ideile străine și operele literare ale celor mai înaintați decât 
noi n-ar aduce nici un folos. Ideile pătrund până și zidurile chinezești, 
și azi asemenea ziduri prezervătoare de inovaţii nu se mai ridică nicăire. 
Cu pași uriași lumea merge spre cetatea universală; puține veacuri și 
vorba lui Socrat ar fi adevărată, ar ezista categoria cetățenilor lumei“ 
(v. N. Iorga, „Literatura națională“, în Lupta, VII, nr. 1078, 18 martie 
1890; reprodus în N. Iorga, Pagini de tinereţe, II, Editura pentru Lite- 
ratură, București, 1968, p. 22). 

ofițeri, care au pactizat cu manifestanţii, s-a evitat un masa- 
cru. „Sălbăticiile“ poliției din noaptea de 13 martie au consa- 
crat apogeul popularității lui N. Iorga, care și-a creat astfel o 
bază de mase pentru partidul ce-l va înfiinţa în curând.! În 
ochii fondatorului, acesta ar fi trebuit să reprezinte „o stângă 
burghezo-radicală națională, dinastică, religioasă, morală“, 
ceea ce era în esență adevărat, cu amendamentul că în rân- 
durile ei erau și elemente de dreapta atrase de o politică în 
multe privințe de semn contrar celei preconizate de Iorga. 


Discursul antiburghez și elogiul claselor pozitive 


Una dintre ciudăţeniile sămănătorismului a fost tocmai ca- 
racterul său pronunțat antiburghez. Un resort al acestei ati- 
tudini era tocmai ura contra liberalilor, mai precis împotriva 
Partidului Naţional Liberal, care, manevrând ingenios termeni 
ca democraţie, egalitate, progres, suveranitatea poporului, 
ocupase poziţii-cheie în economie, politică, finanţe, de unde 
contracarau cu succes inițiativele formațiunilor concurente. 
Conservatorii, partid al moșierimii tradiționale, chiar dacă 


1. Ziarele vremii (Universul ș.a.) au relatat gestul sublocotenentului 
Justin Marinescu care „într-o eroică mișcare de jertfă“ s-a plasat între 
mulțime și gurile puștilor Mannlicher. Cu tinerii supuși represiunii bru- 
tale și cu mentorul lor s-au solidarizat spontan largi sectoare ale popu- 
laţiei. Corpul didactic, numeroși intelectuali i-au aprobat. Studenții 
din lași și Budapesta li s-au alăturat. Un grup însemnat de scriitori a 
redactat un manifest protestatar, intitulat „Chemare“. Până și savantul 
Bogdan Petriceicu Hasdeu, cu care N. Iorga era în relații conflictuale, 
i-a adresat rivalului său o telegramă de felicitare: „Fapta studenților 
a fost un frumos, adevărat avânt francez. Francezii ar fi făcut întoc- 
mai. Felicit, însă, nu pe studenţi, cari și-au împlinit o sacră datorie, dar 
felicit pe floarea profesorimii curat românească din care fac și nu voi 
înceta să fac parte“ (v. N. Iorga, Lupta pentru limba românească, Mi- 
nerva, 1906, p. 104). Antisămănătoristul Eugen Lovinescu a avut o ati- 
tudine similară. Pe acest fundal de inflamare a sentimentului național 
s-a constituit la Iași, în 19 martie 1906, Frăția bunilor români, nucleul 
viitorului Partid Naţionalist-Democrat, pe care Iorga îl va întemeia în 
1910. 

racolaseră și tineri „de jos“, dar de bună condiție intelectuală 
și economică ce afișau aere de lorzi (i.e. Alexandru Marghilo- 
man, Take Ionescu, primul fiu de arendaș, al doilea de negus- 
tor), erau în genere bogaţi și strânși la mână în cheltuielile 
publice.! Ei detestau risipa liberală de fonduri și, în plus, fiind 
legaţi de regele progerman Carol I (1866—1914) și de tratatul 
secret din 1883 cu Tripla Alianţă, dezaprobau demagogia na- 
ționalistă liberală. Naționalist prudent, care aștepta momentul 
potrivit, N. Iorga îi dispreţuia pe liberali fiindcă ar fi încălcat 
pactul secular dintre singurele clase pozitive: boierimea de 
neam și țărănimea. Păcatul se petrecuse demult, la 1848, 
când niște tineri sub treizeci de ani de ani întorși de la Paris, 
unde fuseseră „îmbuibaţi cu apa chioară a fraternității, liber- 
tății și egalităţii“, trei cuvinte străine pe care „țărănimea bar- 
bară a acestui pământ românesc“ nu le înțelegea, au venit și 
au făcut în București [...] nu răscoală, nu ridicare a poporului, 
[ci] revoluțiune“2. Prin exhibarea tricolorului, retrageri cu torţe, 
retorică deșartă, imitație fără discernământ a unor forme 
goale și a unor „idei metafizice“ fără aderenţe la spiritul locului, 
acești „civilizatori“ stricaseră cursul unei evoluţii organice, 
nimiciseră „moralitatea patriarhală“, spiritul religios, altera- 
seră moravurile, „moștenirea de cinste, de mândrie, de muncă, 
de omenie și de bună rânduială“, într-un cuvânt — tradiția. 

În lamentaţia și imprecaţiile lui N. Iorga la adresa libera- 
lismului care plasase totuși România pe orbita civilizației 
moderne, integrând-o stilului de viață capitalist, regăsim ceva 
din disperarea unui om d'ancien Régime, a unui romantic 
deziluzionat de evul pragmatic, care se refugia în trecut. Un 
trecut de dinaintea Revoluţiei Franceze de la 1789, în ochii 
istoricului, o mișcare raționalistă care nu a însemnat instau- 
rarea libertăţii, ci „a dus de-a dreptul la oarba tiranie stearpă 
a lui Robespierre“, la exploziile sanguinare ale „bestiei dez- 
lănțuite“ și a instituit așezăminte false, în neconcordanță cu 


1. Din cele 5 bugete excedentare ale României din perioada 1880- 
1910, 4 fuseseră realizate sub conservatori. 
a. N. Iorga, „Treisprezece Mart“, în O luptă literară, vol. I, ed. cit., 


p. 326. 

„starea naturală“. În România — continua oratorul, plierea la 
comandamentele Revoluţiei Franceze a stimulat și instinctul 
migrator al boierimii, care nu se mai agăța, ca în vechime, de 
țărâna natală, și înrăirea țărănimii. Prin reformele pripite de 
după 1848 s-a adoptat, va afirma altă dată pătimaș și vindi- 
cativ N. Iorga, un sistem social „mai rău decât vechiul regim 
de șerbie, de cotropire, în care țeranul afla la fratele său român 
şi creștin, boierul, pământ, sămânță, bani la nevoie și sfat 
bun întotdeauna“. 

În fața ofensivei burgheze, a industrializării distructive 
care devasta „țara bună a strămoșilor“, doctrinarul sămă- 
nătorismului propunea două remedii esențiale. Unul era re- 
gresul în feudalitatea românească incipientă, întoarcerea la 
vremurile eroice ale voievozilor, când instinctul naţional nu 
admitea discordia socială. „Răzimaţi pe tradiție — perora 
Iorga — să ne întărim prin solidaritate. Să fim iarăși ca în 
vremea când țara era a țeranilor, supt un Domn care avea su- 
fletul și aproape portul lor“?. „Bonjouriștii — va mai scrie el —, 
au asasinat trecutul“, au făcut „să piară la noi de o moarte 
silnică un vechi regim care cuprindea încă elemente de viață. 
[...] Aceasta a fost o crimă culturală și politică“. 


În căutarea modelului american 


Necruţător cu revoluția franceză, Iorga admira în schimb re- 
voluţia americană. Nu era ceva nou în România. Încă din 1843, 
când abia apăruseră mugurii vieţii burgheze în Principate, 


1. N. Iorga, „Adevăr și contrafacere“, în Neamul Românesc, V, nr. 40, 
30 martie 1910, p. 632. 

2. N. Iorga, „Pe ce se poate sprijini un popor“, în Neamul românesc, 
Nr. 134, 27 nov. 1909, p. 2285. Venită din partea unui istoric, afirmația 
e uimitoare. În mânăstirea Cozia, ctitorită între 1386-1388 de Mircea 
cel Bătrân (1386-1418), domn care a întins granițele Valahiei de la Ba- 
natul Severinului la Varna și malul Nistrului, tabloul votiv al voievo- 
dului îl înfățișează în veșminte de mare cavaler medieval occidental. 

3. N. Iorga, „Învăţămintele trecutului“, în Neamul Românesc (supli- 
ment literar), II, nr. 20, 16 mai 1910, p. 105. 

Mihail Kogălniceanu elogiase în „Cuvânt pentru deschiderea 
cursului de istorie națională la Academia Mihăileană din Iași“ 
modelul nord-americanilor, care atunci când fondează o nouă 
așezare deschid simultan un drum și inaugurează tipografia 
unui jurnal. Prin această dublă operațiune, susținuse Kogăl- 
niceanu (și el istoric, precum Iorga), americanii favorizau cir- 
culația ușoară și liberă a persoanelor și a ideilor. Un ideal față 
de care lorga se arăta reticent, din moment ce preconizase 
taxe pe tipărituri. Admirațţia lui pentru revoluția americană 
avea la bază ideea că aceasta ar fi fost săvârșită nu de bur- 
ghezi, de „orășeni trăiţi prin saloane“, ci de fermieri, adică de 
„țărani autonomi“ grupați în familii numeroase, care formau 
„un organ esenţial, și economic, și politic“. Acesta s-a dezvoltat 
încet, într-o strictă legalitate, fără brutalități, improvizații, 
mișcări bruște și accese voluntariste. Se poate deduce de aici 
că Iorga n-a fost un reacționar rigid, un antirevoluționar în- 
răit. El opta pentru revoluția organică, antrenând concomi- 
tent spiritul critic (așadar, raționalitatea istorică confirmată 
de timp) și acumulările lente, tradiționale. Efectul conjugat 
al acestora se resimte — credea Iorga — în ansamblul organis- 
mului social, nu doar la suprafața acestuia, și e cu atât mai 
viguros cu cât implică ethosul, nu raționalismul uscat, inuman, 
întrupat în ochii istoricului de avocatul de provincie „sec la 
suflet și verde la față“ numit Robespierre. În clipa în care era 
deja politician influent, fost președinte al Camerei, lorga a 
dat curs rezervei lui naturale față de răsturnarea revoluțio- 
nară a unor stări de fapt, această confesiune doctrinară fiind 
edificatoare: „Eu nu cred în revoluții care dărâmă înainte de 
a şti ce creează [...], dar cred în evoluţia înceată, culturală, 
care tot ce câștigă asimilează“!. 

În confiormitate cu acest crez, pe ce căi ar fi trebuit să se 
dezvolte societatea românească? E o întrebare al cărei răspuns 
nu poate fi aflat cu ușurință, căci un alt paradox al sămănă- 
torismului este că el s-a codificat doctrinar după ce influența 


1. N. Iorga, Doctrina naționalistă, Editura Institutul Social Român, 
[București], 1923, p. 10. 

lui directă s-a consumat. Iorga va publica, de pildă, Doctrina 
naționalistă în 1923, Evoluţia ideii de libertate și Politica cul- 
turii în 1928, Istoricul constituţiei românești în 1929, Roman- 
tism şi naționalism în istoriografia românească în 1933 ș.a.m d. 
7. Ornea, cel mai aplicat cercetător al aspectelor sociologice, 
politice și estetice ale curentului, a semnalat încă din 1970 
cterogenitatea materialului care se cuvine examinat, acesta 
incluzând cronici, conferințe, discursuri parlamentare, impre- 
cații critice, notițe polemice, articole literare etc. 


Temeliile de individualitate națională 


Clară este, în orice caz, orientarea anticapitalistă bazată pe 
o înțelegere romantică, mesianică, a istoriei. Pe sămănăto- 
riști (pe Iorga în primul rând) îi irita triumful unui model 
social cosmopolit, universal valabil pentru orice națiune. În 
locul „normelor abstracte“, veritabile carcase suprastructu- 
rale preluate prin imitație „lașă“ și rapidă, aceleași în Franța, 
Germania, Japonia, ar fi preferat alcătuirile particulare, spe- 
cifice, „temeliile de individualitate națională“. Iorga făcea o 

distincție netă între culturile create și culturile vehiculate. 
Produs și producător al unei culturi cu „caracter poporal“ 
(id est rural) încă din vremea Romaniilor populare domi- 
nate de „principiul de libertate țerănească, locală, patriar- 
hală“ și de „simțul unei solidarități rurale, derivând din 
descendența comună a tuturor locuitorilor satului“, poporul 
român ar fi trebuit să-și mențină neschimbată această mor- 
fologie. Vocaţia lui agrară n-ar fi trebuit alterată prin tran- 
splanturi de norme și așezăminte străine ce i-ar fi dizolvat 

coeziunea și individualitatea. În ipoteza că totuși împrumu- 
turile s-ar dovedi necesare, ele ar trebui adoptate blând, lent, 
progresiv, cu constanta grijă de a nu zdruncina structurile 

originare: „Nu se poate strămuta rostul unui popor dintr-un 
an în altul; veacuri întregi am făcut pe pământul acesta agri- 
cultură în munții și în văile noastre; păstoritul și agricultura 
au fost temeiul neamului nostru de când ne-am pomenit. [...] 

Nu putem să grămădim pe toți în orașe, pentru a face: ce? 
Ce nu se pricep, ce n-au făcut niciodată?!“ 

Desfășurată după ritmuri naturale, sempiterne, viața la 
ţară „neschilodită de cultura modernă“ conservă puritatea 
etnică, sentimentală, vigoarea voinţei. Țăranul „curat“ e per- 
sonificarea națiunii: ,,.. „În România trăiesc peste 4.000.000 
de țerani curați față de nici un milion de orășeni culeși din 
toate naţiile. [...] românii de peste hotare [e vorba de românii 
din Transilvania, Basarabia, Bucovina, sudul Dunării- n. m.] 
sunt încă mai mult un neam de lucrători de ogoare“?. Chiar 
dacă exista aici nota xenofobiei, a alunecării în exclusivism 
etnic, Iorga a susținut apoi că „românismul“ demagogic tre- 
buie îngrădit de un naționalism „laborios, conștient și mo- 
dest“. Ar fi fost necesar, era de părere istoricul, ca acesta să 
se axeze pe structurile vechi, ancestral țărănești, consolidate, 
nu înlăturate, prin recursul la învățătură și asimilarea unor 
tehnici moderne: „Cu o plugărie bună, făcută de proprietari 
cu știință modernă a meșteșugului, cu țărani trecuți prin mâna 
învățătorului și, apoi, supt ochii unei administrații care ar fi 
veghiat ca dreptatea să nu fie călcată de nimeni, am fost des- 
tul de bogați ca să ni putem ţinea gospodăria strict necesară, 
predomnită de acest principiu: totul pentru învățător, totul 
pentru soldați. Mai târziu, ar fi venit și aici vremea pentru 
formele superioare și târzii ale vieţii materiale și morale... 
Dar am fost luxoși ca stat...“ 


1. N. Iorga, „Ce credea un «anarhist» cu o săptămână înaintea răs- 
coalelor ţerănești“, conferința ținută de N. Iorga la 3 martie 1907 la 
Ploiești, în Neamul românesc (supliment literar), nr. 19, 25 febr. 1909, 
p. 14. 

2. N. Iorga, „Împotriva clevetitorilor. II. Țerănismul «Sămănăto- 
rului»“, în Sămănătorul, IV, nr. 50, 11 dec. 1905; reprodus în N. Iorga, 
O luptă literară, vol. I, ed. cit., p. 270. 

3. N. Iorga, „Congresul petroliștilor“, în Neamul Românesc, nr. 31, 
1907, p. 482. 

Ura împotriva alogenilor spoliatori 


Vina capitală a statului nu e doar risipa nechibzuită a resur- 
selor. Construcţie „rațională“, impersonală, impusă printr-o 
„revoluţie de copie, de împrumut“, acesta a năruit solidarita- 
tea claselor reale, legătura „naturală“ dintre țărănime și boie- 
rimea („de neam“). Agenţii purtători ai virusului în interiorul 
comunității sunt, în bună linie populistă, străinii, „lipitorile 

satului“ (arendașul grec și cârciumarul evreu). Ura împotriva 
„veneticilor“, a alogenilor spoliatori transpare în mai toată 
literatura din Sămănătorul și din revistele afiliate. Poezia, 
dar mai ales proza sămănătoristă a unor L.Al. Brătescu-Voi- 
nești, Ion Ciocârlan, C. Sandu-Aldea, Emil Gârleanu, G.C. 
Ionescu, Zaharia Bârsan are o umanitate canonică, previzibilă, 
prezentată tendenţios. De o parte e boierul cu legitimitate isto- 
rică (îndeobște bătrân, cuminte, blajin, milos, cucernic, frate 

bun pentru țărani), apoi purtătorii lui de cuvânt (preotul, în- 
vățătorul ș.a.) și „țăranii fruntași“; de alta, arendașul de cu- 
rând împământenit, hangiul evreu însetat de câștig care ori 

singuri ori împreună strică pacea satului idilic și impun dom- 
nia banului. Consemnând cărțile de această factură, N. Iorga 

rezervă elogii pentru umanitatea pozitivă, întreagă și osân- 
dește „pe dușmanul moșiei noastre, pe stârpitorul lanului, pe 

storcătorul și ucigașul omului, pe «neamul» celălalt, de pripas, 
străinul și cotropitorul“!. Fadul romancier C. Sandu-Aldea 


1. N. Iorga, „Un roman de luptă: «Două neamuri» de C. Sandu-Aldea“, 
în Sămănătorul, V, nr. 33, 13 aug. 1906, p. 643; reprodus în N. Iorga, 
O luptă literară, vol. II, ed. cit., p. 377. În acest punct opiniile lui N. Iorga 
și ale lui C. Stere coincideau. Stere era tot atât de ostil arendașului 
(„de multe ori străin“), considerat „intermediar inutil în economia na- 
țională“. În articolul „Fischerland“, publicat în Viața Românească, I, 
6, august 1908, liderul poporanist înfățișa cu date statistice edifica- 
toare situaţia dramatică a țăranilor din nordul Moldovei („grânarul 
României“ în limbajul politicienilor vremii) supuși durei exploatări de 
către Asociațiunea Fischer. Presa naționalistă antisemită a exploatat 
tendenţios subiectul, aruncând vina asupra străinilor. Dar răscoalele 
țărănești din 1888 reprimate sângeros de armată (1.000 de morți și ră- 
niți) au izbucnit în zona Urzicenilor, unde arendașii și marii proprietari 

(1874-1927) este elogiat în același articol fiindcă ar fi un „om 
întreg“ care „recunoaște în toate înfățișările pe acest protivnic 
firesc, al lui și al nostru al tuturora, care trebuie atacat în 
frunte, răpus și zdrobit, dacă nu voim să perim și noi“. 

Sabotor al normei, al armoniei sociale, metecul e factorul 
de disoluție, devastatorul paradisului terestru care era satul 
românesc medieval. Prin extensie și regie tendențioasă, aces- 
tei figuri dizarmonice i se alăturau moșierul străin și bancherul 
din afară, fără nici o milă pentru pământul pe care îl strică. 
„Am secat câmpul, am ras pădurea, am scormonit pretutin- 
deni pământul după petroliu“?! — vituperează Iorga. Nu e însă 
de neglijat amănuntul că această orientare nu e exclusiv xe- 
nofobă. Critica iorghistă se îndreaptă în egală măsură și spre 
exponenţii capitalului național, recte împotriva liberalismului 
protecționist promovat de Brătieni ce clamau sloganul „prin 
noi înșine“ și impuneau subvenții și restricţii al căror cost îl 
plătea tot contribuabilul român. Adept al satului patriarhal, 
al lumii agrare, Iorga nu excludea dezvoltarea industrială, 
dar o limita, cum o vor face și poporaniștii, la acele ramuri ce 
prelucrează produsele agricole: „o țară poate fi și «eminamente 
agrară», fără a mai sprijini prin cartele «industria în țară». O 
agricultură bună poate hrăni o ţară care e anume făcută pen- 
tru aceasta și ea poate da din trunchiul ei mlădițele industriei 
firești, care nu poartă flori de hârtie, de zahăr sau de sticlă... 
Într-o ţară «eminamente agricolă», gândul tuturora trebuie 
să fie întors către agricultură“2. 


erau prioritar români, iar cele mai violente ciocniri din timpul marii 
răscoale țărănești din 1907 au avut loc nu în „Fischerland“, ci în Olte- 
nia, unde proporţia alogenilor era minimă, aproape inexistentă. 

1. N. Iorga, „Congresul petroliștilor“, în loc. cit. 

a. N. Iorga, „Bogăția ţării“, în Neamul Românesc, nr. 66, 1908, pp. 
1029—1030. 

România satelor și România orașelor 


Anticitadinismul — extrem de vizibil — al literaturii sămănă- 
toriste este îmblânzit în manifestările doctrinare ale curen- 
tului. Cel care i-a dat turnura teoretică nu adopta totuși logica 
lui nici-nici, ci pe aceea a lui și-și: „Ni trebuie o Românie a 
satelor, din care să se alimenteze România orașelor, o Româ- 
nie a satelor, care să fie în stare a hrăni necontenit și a preface 
sângele proaspăt al României orașelor. Ni trebuie și una, și 
alta. [...] Este o necesitate a vieții moderne ca satul să fie 
stăpânit de orașe“!. Necesitate acceptată totuși cu strângerea 
de inimă a celui care cunoștea „Viaţa ticăloșită a muncitoru- 
lui industrial“ privat în România de foloase care nu-i lipseau 
celui occidental. 

Chiar dacă mai târziu, după rezolvarea problemei națio- 
nale (în 1918) și a celei agrare (prin reforma din 1922), Iorga 
a reflectat și asupra „situației claselor muncitorești de la 
orașe“, propunând umanizarea mediului de fabrică prin rea- 
bilitarea relaţiilor interpersonale într-o lucrare ce anticipează 
in nuce teoriile lui Elton Mayo și ale Școlii de la Chicago?, el 
a rămas purtătorul de cuvânt al sufletului rural reticent față 
de ritmurile și condiţiile vieții impuse de civilizația modernă. 
A vrut, după propria lui mărturisire, să edifice prin ridicarea 
culturală un nou regim bazat pe două elemente ale puterii: 
libertate jos și autoritate sus. Nu avea în vedere un instru- 
ment de autoritate și dominație în genul celui identificat de 
Max Weber în Economie și societate, ci o formă de libertate 
țărănească tradițională în care șeful era respectat nu numai 
fiindcă avea dreptul la respect, dar și pentru că era vrut, era 
ales, tocmai în calitatea lui de „cel mai bun și înțelept“ apă- 
rător al „moștenirii bătrânești“. 

E reacția unui om vechi, nu neapărat în sensul de anacronic, 
ci în acela de doctrinar atașat tradiției care transformă țără- 
nimea în corp politic, o uniune de oameni „liberi, de o libertate 


1. N. Iorga, „Conferinţă rostită la Ploiești“, în loc. cit., p. 7. 
a. V. N. Iorga, Evoluţia ideii de libertate, Meridiane, București, 1987, 
pP. 424 —427. 

asigurată după datini“, cu „rădăcini în antichitate“. Uzurparea 
acestei libertăți de către marii proprietari l-a determinat după 
1910 să se pronunțe pentru reforma agrară, după cum minarea 
de către bancheri a micii proprietăți țărănești generalizate 
după 1921 l-a dus la Legea conversiunii datoriilor agricole 
adoptată la 19 aprilie 1932 de guvernul său de tehnicieni. 
Soluţia o aflase în istorie, atenianul Solon fiind cel dintâi care 
operase în 594 î.Hr. o conversiune asemănătoare. Sămănă- 
torismul și dezvoltările lui politice ulterioare au fost o formă 
a democrației țărănești, căreia Iorga i-a rămas atașat toată 
viața. Este motivul pentru care după 1910 va colabora adesea 
cu adversarul său poporanist C. Stere. 

Idealului democrației rurale i-a dedicat Stere toată acti- 
vitatea lui politică de până la Primul Război Mondial, dar și 
după aceea. Casa rurală, băncile populare, reforma agrară, 
votul universal au fost principalele lui fronturi de acțiune, 
pe care a câștigat victorii parțiale. Dar lipsa unei adevărate 
poziții de influență în PNL i-a zădărnicit multe inițiative. 
Când războiul mondial a izbucnit, iar el, vechi inamic al Rusiei 
autocrate, s-a pronunțat pentru Tripla Alianţă, destinul lui 
politic a fost marcat ca izotopii radioactivi. Reformele agrară 
și electorală vor fi până la urmă realizate de alții (în speță 
liberalii), dar pe ruinele vechii Românii, ale populismului 
său, se vor ridica alte forțe politice (național-țărăniștii), prima 
în ordine cronologică fiind Liga Poporului (întemeiată la Iași 
în 3 aprilie 1918) și transformată apoi, în 1920, în Partidul 
Poporului. 


Partidul Poporului sau țărănismul selectiv 


Liderul său, generalul (ulterior mareșalul) Alexandru Averescu 
(1856-1938), judeca evoluția României de după 14 august 1916 
(ziua intrării în război de partea Antantei) în termeni similari 
celor folosiți de Stere. În scrisoarea-program din 7 martie 1918, 
aşadar ulterioară armistițiului cu germanii, figurau două pa- 
saje semnificative, care conturează tipica dihotomie populistă 
popor integru/elite corupte. E mai întâi un proces intentat 

„claselor diriguitoare“: „Necinstea, nepriceperea și nelegalita- 
tea și-au dat în ele mâna într-o criminală înfrățire, pentru a 
ne duce pe povârnișul pe care ne-am rostogolit și ne rostogo- 
lim încă“. Urma însă și glorificarea păturii sănătoase — po- 
porul: „Poporul, care nu are nici o răspundere în tragedia ce 
am trăit, dar care a dus tot greul ei și suferă toate urmările 
greșelilor altora, s-a arătat în trista noastră epopee mai pre- 
sus de orice așteptare“. „În fundul conștiinței mele de român — 
continua generalul aureolat de victoriile de la Mărăști și Mă- 
rășești — un glas îmi spune că este o datorie pentru toți care 
își iubesc neamul [...] să-și dea mâna pentru a scăpa ceea ce 
este sănătos și a tăia ceea ce este putred“l. 

Cu un program rezumat în câteva puncte cardinale: re- 
forma agrară, electorală și administrativă, Partidul Poporului, 
o formațiune catch-all, câștigă alegerile din 7-8 februarie 
1920? și se instalează la putere până în decembrie 1921. A fost 
o guvernare efemeră, ineficientă, proprie tuturor ligilor. În 
străfundurile societăţii se profilau însă alte forțe: național-ță- 
răniștii (la care se va duce și C. Stere), dreapta extremistă a 
lui A.C. Cuza și Corneliu Zelea Codreanu și comuniștii (consti- 
tuiți în partid la 8 mai 1921). Fiecare dintre ele își va tăia por- 
țiuni mai mari sau mai mici din patrimoniul teoretic populist. 


Țărănismul, un populism politic 


După epopeea Primului Război Mondial în care România a 
intrat în 15 august 1916 de partea Antantei, pierzând în prima 
fază două treimi din Vechiul Regat, căci cele 15 divizii româ- 
nești slab echipate au fost atacate de 43 de divizii ale Puterilor 
Centrale (20 dintre ele, de elită, fiind retrase de pe frontul 


1. Mareșal Alexandru Averescu, Răspunderile, Albatros, București, 
1999, p. 111. 

2. Averescu avea în acei ani aura salvatorului, a omului providen- 
țial. Propaganda Partidului Poporului recurgea și la elemente din recu- 
zita creștină. La sate se vindeautablouri în care generalul avea aureolă 
de sfânt și levita deasupra poporului ca Isus. 

Verdunului), după clipele glorioase din vara lui 1917, când 
armata refăcută cu sprijin francez al misiunii Berthelot! a 
administrat dureroase înfrângeri germanilor și austro-unga- 
rilor, după drama păcii separate impuse în 1918 de prăbușirea 
frontului rusesc, în fine, după momentele electrizante ale re- 
întregirii României prin voința românilor din Basarabia, Bu- 
covina, Transilvania, noul stat, mult mărit din punctul de 
vedere al teritoriului și al populației, rămăsese în fața unor 
probleme nerezolvate (sau rezolvate doar pe hârtie). 

Reforma agrară și votul universal erau primele pe lista 
de priorităţi. Deși în vara lui 1917 parlamentul de la Iași 
adoptase în principiu decizia de a se da pământ țăranilor, 
decretele-lege de expropriere din 14 și 15 decembrie 1918, care 
stabileau normele concrete de expropriere în Vechiul Regat, 
au fost transformate în legi definitive abia în iulie 191, când 
la putere se afla Partidul Poporului (inițial Liga Poporului) a lui 
Alexandru Averescu, iar aplicarea lor efectivă a căzut în sar- 
cina Partidului Naţional Liberal, revenit la guvernare în 
19 ianuarie 1922. Decretul-lege de reformă electorală emis 
în 14 noiembrie 1918, care prevedea vot obștesc, direct, egal 
și secret pentru bărbații de la vârsta de 21 de ani în sus pen- 
tru un loc în Camera Deputaţilor și de la 40 de ani în sus 
pentru Senat, a fost aplicat la alegerile desfășurate la înce- 
putul lui noiembrie 1919. (Femeile vor avea drept de vot abia 
din 1946.) Rămâneau însă de soluționat problemele industria- 
lizării, a unificării legislative, administrative, monetare, învă- 
țământului, ale reprezentării parlamentare prin partide cu 
rază de acțiune națională, reforma fiscală ș.a. Față de Româ- 
nia Veche în care doar liberalii și conservatorii își disputau 
fotoliile parlamentare, acum erau zece partide de diverse orien- 
tări și cu bazine electorale de dimensiuni și situări variabile. 

O caracteristică politică esențială a momentului postbelic 
este dispariția Partidului Conservator (reforma agrară — cea 
mai radicală din Europa — scosese definitiv de pe scenă moși- 

1. Vezi pe această temă Jean-Noël Grandhomme, Michel Roucaud, 
Thierry Sarmant, La Roumanie dans la Grande Guerre et l'effondrement 
de larmee russe, l'Harmattan, Paris, 2000. 

erimea, rezervându-i un rol secundar în conglomeratul bur- 
ghez) și apariția unei forțe noi: Partidul Naţional Țărănesc, 
care devine un competitor redutabil al liberalilor. Capătul de 
drum al conservatorilor (al căror partid fusese înființat în 
1880) e punctat de metamorfoze amuzante!, disidenţe? și afi- 
lierea — pe grupuri de interese — la Partidul Naţional Român 
și Partidul Poporului. Cu meteoricul guvern Take Ionescu 
(17 dec. 1921 — 19 ian. 1922) se încheia existența unui partid 
odinioară esenţial în configurația politică a României. Dacă 
ideea conservatoare murea, se manifesta cu vigoare aceea 
țărănistă, care ia forma unui curent — țărănismul — și a mai 
multorpartide ajunse într-o albie unică după dispute acerbe. 
Nu este un fenomen izolat, ci parte a celui de-al doilea val 
istoric populist, cel interbelic est-european al mișcărilor agra- 
riene (the Green Uprising). 

Pe linie maternă, ascendenţa țărănismului e certă — țărăni- 
mea. Paternitatea lui e însă multiplă. Din ecuaţia lui genetică 
nu poate fi exclus N. Iorga și al său Partid Naţionalist-De- 
mocrat pe care îl înființase în 1910. Până în decembrie 1918, 
primul loc în lista de urgențe îl ocupa înfăptuirea unui „stat 
național și popular, cuprinzând cu aceleași drepturi pe românii 
din toate clasele și pe românii din toate țările“3. Mai devreme, 
Iorga își gradase semnificativ obiectivele: „Noi suntem întâi 
naționaliști și pe urmă democrați, pe urmă țărăniști [...]. 
Căci noi nu vedem mai presus de națiune nimic, nici chiar 
dreptatea socială“. După război, programul difuzat în octom- 
brie 1919 prevedea măsuri de atragere la conducerea țării a 


1. Într-o cuvântare ținută la a decembrie 1918 la Clubul Partidului 
Conservator din București, Al. Marghiloman (1854-1925) anunța noua 
titulatură a formaţiunii sale politice: Partidul Conservator-Progresist. 

2. O altă ramură, condusă de „marele european“ Take Ionescu 
(1858-2922), s-a intitulat Partidul Conservator-Naţionalist, devenit în 
1919 Partidul Democrat-Unionist, apoi Conservator-Democrat. 

3. N. Iorga, [Despre hotărârea ce va lua România în marele război], 
cuvântare la discuţia Adresei, ședința Camerei din 14 decembrie 1915, 
Tipografia Neamul Românesc, Vălenii de Munte, 1915. 

4. N. Iorga, „Nu sântem un partid țărănesc?“, în Neamul Românesc, 
VIII, nr. 52-53, 13 iun. 1913, p. 802. 

„românilor celor mai harnici și mai trecuţi cu vederea, țăranii“, 
de luminare a lor în vederea îndeplinirii optime a acestui dezi- 
derat, stabilea o limită maximă a proprietății funciare (100 ha), 
încuraja obștile sătești ca unice beneficiare ale exploatării 
pădurilor și pășunilor, impozite progresive, realizarea „fără 
zguduiri și ostracizare“ a armoniei între clase. 

Bizuindu-se pe popularitatea generalului Averescu, pe care 
foştii săi ostași (în majoritate țărani) îl idolatrizau, Partidul 
Poporului, ajuns la putere în martie 1920, își prezenta cabi- 
netul drept guvern al „speranțelor țărăniste“, al „ordinii și 
armoniei sociale“. Activitatea lui (încheiată în decembrie 1921) 
va fi marcată de piruete între cele două obiective contrarii, în 
încercarea de a împăca pe toată lumea. Exasperaţi de înceti- 
neala cu care se împlinea vechea promisiune din vara lui 1917: 
exproprierea moșiilor și împărțirea lor celor care le munceau, 
țăranii începuseră să ocupe cu forța latifundiile. Pe de altă 
parte, marii proprietari intrați în rândurile Partidului Popo- 
rului încercau să temporizeze reforma și proporțiile ei, iar 
eforturile lor erau ajutate discret, dar eficient, de ministrul 
de interne C. Argetoianu, care, după propria-i mărturisire din 
Memorii, se străduia să salveze proprietatea rurală între 1913- 
1921 și să ușureze refacerea ei după 1921. În plus, ministrul 
reformei, băgat pe gâtul lui Averescu de același C. Argetoianu, 
era conservatorul C. Garoflid, teoreticianul marii proprietăți. 
Cinicul și inteligentul Argetoianu, de la care au rămas câteva 
volume de Memorii de o incontestabilă valoare literară, edi- 
tate din păcate doar după 1990, își închipuia că, în atmosfera 
de mistică a generalului învingător, privit după război ca „tată 
al țăranilor“, Liga Poporului ar fi putut capitaliza în contul și 
interesul său „țărănismul“, dacă nu s-ar fi abținut să participe 
la alegerile din noiembrie 1919. „Dacă Liga Poporului — scria 
el în Memorii —, s-ar fi prezentat în primele alegeri ale Româ- 
niei întregite, «țărănismul» ar fi rămas mai departe un subiect 
pentru articolele de reviste social-politice“!. Se înșela; la acea 


1. Mult mai limpede a văzut lucrurile criticul G. Ibrăileanu (1 871-— 
1936), eminent teoretician al poporanismului și bun prieten al lui 
C. Stere. Lui i se datorează această prețioasă distincţie de termeni: 

dată țărănismul nu mai era doar o idee, prinsese consistență 
materială, id est politică, prin diverse partide. Marea propri- 
etate rurală nu mai putea fi salvată prin subterfugii și pali- 
ative. 

Cazon, autoritar, încrezător în steaua lui încă în ascensi- 
une, generalul Averescu, populist din instinct, credea că poate 
stinge incendiul social prin promisiuni sine die ale fericirii 
viitoare. „Pe țăran — perora el — îl interesează să fie sigur că 
i se dă pământ, indiferent când, și dacă nu se poate să i se dea 
mai mult, se mulțumește cu cât i se va da“!. Ca atare, a inau- 
gurat reforma agrară prin „împroprietăriri provizorii“, cum a 
fost aceea din comuna Gurbănești (judeţul Ilfov), unde prima 
brazdă a fost trasă la 22 septembrie 1920 de militarul aure- 
olat de victoriile de la Mărăști și Mărășești. 

Țărănismul acestui premier care abia își lepădase uni- 
forma era selectiv, nu toți țăranii erau avuţi în vedere, ci doar 
cei înstăriți, cunoscuți drept chiaburi. Doctrinarul formațiunii 
averescane, filozoful PP. Negulescu, ministru la Culte și In- 
strucțiune, avea să afirme, câțiva ani mai târziu, că prin re- 
forma agrară „Partidul Poporului voia nu numai să ridice 
țărănimea, dar și să provoace în sânul ei o selecție, care să 
dea naștere unei clase de mijloc rurale“2. De aici oscilaţiile în 


„Astăzi singurul partid democrat care dă semne de viață și al cărui pro- 
gram înseamnă schimbarea politicii vechi, oligarhice de dinainte de 
război, e Partidul Țărănesc. Partidul țărănesc nu e poporanismul. Dar 
e partidul născut din schimbările preconizate de poporanism. Acele 
schimbări nu le-a făcut poporanismul. Teoreticienii nu fac schimbări. 
Schimbările le face istoria; se fac fatal de la sine. Poporanismul nu se 
confundă cu Partidul Țărănesc. (De fapt, unii poporaniști, naturile poli- 
tice militante sunt ţăranii; alții nu.) Nici nu s-ar putea confunda! 
Țărănismul este o luptă practică, cu un scop practic anumit, popora- 
nismul e o atitudine în faţa vieţii, o ideologie“ (v. P. Nicanor et al. [„G. 
Ibrăileanu“), în Viaţa Românească, XVII, nr. 1, 1925, p. 147). 

1. V. Dezbaterile Adunării Deputaţilor, p. 1084; apud Mircea Mușat, 
Ion Ardeleanu, România după Marea Unire, vol. II, Partea I: 1918- 
1933, Editura Științifică și Enciclopedică, București, 1986, p. 255. 

2. PP. Negulescu, Partidele politice, Cultura Naţională, București, 
1926, p. 243. 

stabilirea suprafeței de pământ expropriabile, limitată inițial 
la 2.000.000 ha, a modalității de expropriere (se prevedea 
exproprierea pe moșie, nu pe proprietar, ceea ce favoriza pe 
cei cu mai multe moșii), a cuantumului despăgubirilor acor- 
date proprietarilor. Acest țărănism fără țărani a îngustat 
rapid audiența electorală a Partidului Poporului, care a în- 
cercat să-și relanseze poziția amenințată prin exproprierea a 
66% din suprafața latifundiilor. În final au fost expropriate 
6.008.098 ha (din totalul de 9.242.930 ha) care au fost distri- 
buite la 1.500.000 de gospodării țărănești. Mica proprietate 
era în sfârșit generalizată în țara eminamente agrară, dar 
epopeea țărănismului, ca mișcare politică și curent de idei, 
nu trecuse de primele capitole. Esenţa acestui „populism gu- 
vernamental“ practicat de Averescu a fost surprinsă de Hermet, 
care nota că „în cabinetele pe care le-a format se regăsesc 
elemente disparate, de la marii latifundiari [...] la liberali“, 
pentru a clarifica apoi mizele fiecăruia: „Această lipsă de uni- 
tate maschează în realitate preocupări strategice încrucișate 
și antagonice. Fiecare dintre aceste curente i se raliază lui 
Averescu numai spre a putea să facă față cât mai bine, în 
funcţie de interesele sale particulare, necesității unei noi re- 
forme agrare cerute de o mișcare agrară cu adevărat țără- 
nească. Dar mareșalul își face propriul joc, iar marii boieri sunt 
perdanții legii sale agrare din 1921, care îi pulverizează“!. 
Începuturile țărănismului, ca și cele ale sămănătorismu- 
lui sau poporanismului, erau mai vechi. Un învățător, C. Do- 
brescu-Argeș, fondatorul Gazetei țăranilor, înființase în 1895 
Partidul Țărănesc, ce avea să dispară în 1899 sub loviturile 
liberalilor (care i-au intentat un proces nedrept și infamant) 
și, surprinzător, ale socialiștilor ortodocși, ale căror priviri se 
îndreptau numai spre muncitorime. Un lider al acestora, scri- 
itorul C. Mille (1861-1927), îl numise pe Dobrescu-Argeș „ță- 
ran de carnaval“. Un partid țărănesc au încercat să înființeze 
în 1906 Vasile M. Kogălniceanu (fiul lui Mihail Kogălniceanu) 
și Al. Valescu, dar în timpul răscoalei din 1907, când autori- 


1. Hermet, op. cit., pp. 260—261. 

tățile căutau „instigatori“, cei doi au fost arestați, iar activi- 
tatea partidului interzisă. Represiunea n-a putut discredita 
ideea, care-și afla propagatori în straturile inferioare ale so- 
cetății, îndeosebi printre învățători. 

Un purtător de stindard a fost învățătorul Ion Mihalache 
(1882-1963) din Topoloveni, un sat mare, subcarpatic, din 
Valahia. Absolvent al Școlii Normale din Câmpulung Muscel, 
tânărul învățător a condus la început reviste și publicaţii pe- 
dagogice prin care căuta să-și ralieze confrații, a colaborat 
apoi la Neamul Românesc al lui N. Iorga, istoricul fiindu-i ani 
de-a rândul un model venerat. La Congresul Învățătoresc din 
17 iulie 1910, aprigul muntean constata revoltat că puterea 
şi cultura nu sunt la îndemâna țăranilor. Resortul injustiției 
sociale era indicat silogistic: „țăranii sunt privați de dreptu- 
rile politice, căci n-au acces la cultură. Și nu li se dă cultură 
«că bugetul se face sub înrâurirea partizanilor politici»“. După 
el, sita statului cernea părtinitor. Un absolvent urban vota 
direct în Colegiul II, unul rural nu putea vota direct în Cole- 
giul III, dacă nu plătea un cens individual de 300 lei anual.! 
Un profesor de la oraș, își continua el raționamentul vindica- 
tiv, putea fi ales în parlament, un învățător de la țară nu avea 
acest drept. „La noi — încheia Ion Mihalache — cântarul social 
arată mult mai grei pe cei câteva mii de proprietari și orășeni, 
decât pe cele câteva milioane“2. 

Spre deosebire de poporaniști, Ion Mihalache considera că 
o clasă nu se poate emancipa cu ajutorul alteia, că numai 
energiile sale o pot impune pe scena socială: „N-avem a ne 
lăsa în nădejdea făgăduielilor, ci a ne bizui pe noi înșine“. Era 
o altă înțelegere a cunoscutei devize brătienești. Brătienii 
judecau cu categoria naționalului, Mihalache cu aceea a socia- 
lului. Partidul Țărănesc s-ar fi născut probabil mai devreme 
dacă învățătorul muscelean n-ar fi trebuit să plece în 1916 pe 
front, unde s-a purtat cu bravură. Când s-a întors, în 1919, la 


1. În epocă un leu valora 2$, moneda românească fiind una dintre 
cele mai puternice din lume. 

2. loan Adam, Panteon regăsit, ed. cit., p. 328. 

3. Ibidem. 

catedră, căpitanul demobilizat era cavaler al Ordinului „Mihai 
Viteazul“, distincţie pe care puţini ofițeri de rezervă au primit-o. 

Din tranșee, radicalismul lui social a ieșit întărit. În această 
privinţă, contactul cu realitățile din Basarabia nu fusese lip- 
sit de repercusiuni. În iarna lui 1918, Averescu, șef al unui 
guvern efemer (2g ian./11 febr. — 5 mart./18 mart.), îl selectase 
în echipele de învățători trimiși să cutreiere satele dintre Prut 
și Nistru pentru câștigarea sufletului ţăranului basarabean. 
Acolo lumea era în fierbere, iar Sfatul Țării proclamase Repu- 
blica Democratică Moldovenească și anunţase, în a decembrie 
1917, că pământul va fi împărțit, fără despăgubiri, țăranilor. 
Avea astfel dovada clară că se poate inversa „balanța socială“ 
care-l exasperase cândva. 


Nașterea și ascensiunea Partidului Ţărănesc 


Și în dreapta Prutului se prăbușeau zăgazurile și domnea 
aceeași efervescenţă. În 5/18 decembrie 1918, 160 de țărani, 
învățători, preoți, delegaţi ai băncilor populare fondau la 
București Partidul Ţărănesc, pe care întemeietorii lui îl so- 
coteau drept „singurul instrument politic care garantează 
țărănimii împlinirea întreagă și nefățarnică a tuturor nevo- 
ilor ei materiale și sufletești“. Programul acestuia, prezent 
in nuce în procesul-verbal de constituire, conținea câteva 
accente diferențiatoare și de vechiul poporanism și de so- 
cialismul care începea să aibă priză în noul stat unificat. 
Conform fondatorilor, țărănimea ar fi trebuit ferită de două 
primejdii cruciale: bolșevismul (în respingerea lui se mani- 
festa ancestralul spirit conservator al clasei) și transforma- 
rea ei în zestre guvernamentală a „partidelor boierești“ (refuz 
ce trăda, iarăși, un specific al mișcărilor țărănești care, se 
știe, sunt cel mai des reacții împotriva a ceva decât acțiuni 
pentru ceva). 

În comparaţie cu radicalismul de peste Prut, țărănismul 
din Vechiul Regat era mai temperat, preconiza despăgubiri 
la prețuri admisibile, restabilirea vechilor drepturi la păduri 

şi islazuri, autonomia comunei rurale, pătrunderea culturii 
în popor prin așezăminte culturale conduse de elemente „bine 
alese și bine plătite“, descentralizarea cooperativă (termen 
prin care se înțelegea cooperaţia liberă, dar cu control de stat). 
Revoluţionare cu adevărat erau cererea de desființare a jan- 
darmeriei — doleanţă care a provocat tocmai intensificarea 
acțiunilor jandarmerești! — și apelul la colaborare adresat 
„muncitorilor orașelor“ și intelectualilor neînregimentați în 
„vechile partide oligarhice“. 

Pe această bază doctrinară (ce conţine și sâmburele unui 
antielitism propriu oricărui populism), constituită mai degrabă 
din bune intenţii decât din planuri concrete, Partidul Țărănesc 
s-a extins treptat în Moldova (de unde a asimilat prin absorb- 
ţie Partidul Muncitor de la Iași și Partidul Muncii, o disidență 
liberală de stânga), s-a metamorfozat tactic și temporar în 
Partidul Țărănesc și Muncitor, care a afișat un radicalism 
exacerbat în preajma alegerilor din 1919. La concurență cu 
Partidul Socialist, țărăniștii voiau acum nici mai mult, nici 
mai puțin decât exproprierea fără limite a moșiilor, socializa- 
rea pădurilor, minelor, carierelor, petrolului, etatizarea Băncii 
Naţionale (atunci și mai târziu monopol liberal), sprijinirea 
cooperației populare, desființarea Senatului, egalitatea în 
drepturi a naționalităților conlocuitoare, înlocuirea jandar- 
meriei printr-o miliție comunală ș.a.m.d.. Gazeta partidului, 
Țara nouă, având în redacţie publiciști excelenți precum Ce- 
zar Petrescu, Pamfil Șeicaru, Dem. Teodorescu, Gib Mihăescu, 
Victor Ion Popa ș.a. (unii dintre ei vor ajunge scriitori repu- 
taţi), i-a popularizat programul cu atâta eficacitate, încât până 
și în Transilvania, tradițional fief al Partidului Naţional Ro- 
mân, un membru al redacției, țăranul Ion Florea, a câștigat 


1. La Arhivele Statului din București, în fondul Președinția Con- 
siliului de Miniștri, se păstrează dosarul „sovietului“ din Scornicești 
(localitatea natală a dictatorului Nicolae Ceaușescu), înființat în 1920 
de doi preoţi țărăniști. Activitatea acestora și a adepților lor în direc- 
ţia desființării jandarmeriei a generat o vie corespondență între diverse 
organe ale statului din București și din provincie, activă cu deosebire 
fiind Legiunea de jandarmi din Caracal. 

la alegerile din mai 1920 un loc în Cameră în detrimentul 
candidatului manist.! 

Ceva din spiritul legalist și împăciuitor al sămănătoris- 
mului și al naționalismului democratic dornic de „armonie 
socială“ stăruie totuși în formula acestui țărănism incipient. 
Se amestecau în ea iluzia unei țărănimi omogene, fără dife- 
rențieri materiale, orgoliul de clasă unică, majoritară în pro- 
porție zdrobitoare, deci practic identică cu „poporul“, în fine, 
elanuri revoluționare neclare, vizând „distrugerea oligarhiei 
ca clasă și a marilor proprietari“2. Lupta de clasă, principiu 
ostentativ și imprudent etalat la începuturi (opţiune ce va 
atrage dușmănia vechilor partide, a național-liberalilor în 
primul rând), era înțeleasă în chip atipic. Clasele parazitare 
nu trebuiau exterminate, ca în statul muncitorilor și țăranilor 
care se va numi în curând URSS, ci cucerite, înglobate în 
rândurile categoriilor productive, socialmente utile. Și mai 
curios e faptul că poate din nevoia de a nu apărea drept anar- 
hiști,țărăniștii începutului de drum, ergo, reprezentanții unei 
clase în ofensivă, au ales defensiva subordonată echilibrului 
social. Ajuns om politicpopular, fostul învățător Ion Mihalache 


1. Pamfil Șeicaru, redactor-șef al oficiosului țărănist, oferă detalii 
semnificative asupra impactului gazetei asupra ţăranilor ardeleni: „În- 
tr-o zi s-a primit la redacția ziarului Țara nouă o telegramă din Arad, 
prin care un grup de țărani cereau ca un «domn redactor» să candideze 
în numele Partidului Țărănesc. [...] Și ca să nu mâhnim pe țăranii ară- 
deni, am decis să-l desemnăm pe Ion Florea. Era omul de serviciu al 
redacției, un ţăran isteț din Argeș, pe care îl avusese în companie Ion 
Mihalache. Funcţia pe care o îndeplinea Ion Florea? Ne cumpăra ţigări, 
ducea manuscrisele la tipografie, lipea adresele la ziare pentru abo- 
nați. Un flăcău voinic, veșnic surâzător, purtând costumul țărănesc 
totdeauna curat. După trei săptămâni, rezultatul ne-a buimăcit: acest 
candidat necunoscut, fără nici o calitate care să-l impună atenţiei ale- 
gătorilor, fără să fie susținut de un partid organizat, a întrunit îndoitul 
voturilor obținute de candidatul Partidului Naţional! Era un avertis- 
ment și Iuliu Maniu l-a înțeles“ (v. Pamfil Șeicaru, Istoria partidelor 
Naţional, Țărănist şi Naţional-Țărănist, Editura Victor Frunză, Bucu- 
rești, 2000, p. 225). 

a. V. „Normele de organizare a Partidului Țărănesc“, în Țara nouă, 
II, 193, 2 oct. 1920, p. 3. 

mai păstra din lectura Sămănătorului și a Neamului româ- 
nesc ceva din concepția organicistă. El se declarase de altmin- 
teri cu câțiva ani în urmă adeptul unei politici conciliatorii, 
care nu generează conflicte sociale. Alesese de atunci „nu lupta 
de clasă în înțeles socialist, care tinde la desființarea claselor 
suprapuse, ci aceea care tinde la stabilirea unui echilibru 
normal între clase ca organe sociale“!, și voia să rămână con- 
secvent. Răbufnirile lui revoluţionare, câte au fost, ar trebui 
înțelese ca replici la opinii disprețuitoare ale doctrinarilor 
liberali, care nu ezitau să susțină că „țărănimea este o simplă 
masă pasivă“, o „forță oarbă și elementară“ al cărei rol „a fost 
totdeauna secundar în mișcările sociale, și neexistent în miș- 
cările politice“?. 

Opțiunile lui Ion Mihalache și ale celor din jurul lui din 
primii ani de existență ai Partidului Țărănesc merită mai 
multă atenție decât li s-a acordat de obicei tocmai pentru că, 
în pofida tatonărilor, indeciziilor, impreciziilor, acestea defi- 
nesc politica lui de mai târziu. Cercetătorii problemei din peri- 
oada comunistă (Z. Ornea, Mircea Mușat, Ion Ardeleanu, loan 
Căpreanu ș.a.) au supradimensionat contribuția poporanis- 
tului C. Stere la constituirea doctrinei țărăniste. Lui C. Stere 
însuși, personaj dramatic, predestinat parcă marilor neferi- 
ciri?, ajuns la bătrâneţe în pușcăriile românești după surghiu- 
nul siberian din tinerețe, după ce jucase un rol important în 
revenirea Basarabiei la patria-mamă, îi plăcea să creadă el 
însuși asta. Într-un discurs justificativ ținut la 4 martie 19:23, 
în fața Camerei, politicianul abia scăpat din ghearele Curţii 
Marţiale afirma orgolios că „istoria va spune că eu sunt teo- 
reticianul care a formulat doctrina din care s-a născut ideea 


1. V. Vremea nouă, II, 9, mai 1913, p. 9, apud Mircea Mușat, Ion 
Ardeleanu, România după Marea Unire, vol. II, Partea I: 1918-1933, 
ed. cit., p. 98. 

a. Șt. Zeletin, Burghezia română. Origina şi rolul ei istoric, Editura 
Cultura Naţională, București, [1925], pp. 166, 178. 

3. Formula, care prelua o formulă a lui Maurice Barrès, a fost pro- 
pusă de Z. Ornea în Viaţa lui C. Stere, vol. II, Editura Cartea Româ- 
nească, 1991, p. 609. 

însăși a partidului țărănist“. Ideea — da, dar despre doctrină 
se poate discuta și nu e lipsit de importanță amănuntul că 
vorbitorul sublinia mustrător că în luările de cuvânt ale depu- 
taților țărăniști puteau fi auzite „poate chiar și fără voia lor“ 
reflexe ale cuvântărilor și scrierilor sale de altădată. Dar 
C. Stere a devenit membru al Partidului Țărănist abia la 
17 iulie 1921 și asta pe o cale ocolitoare: Partidul Țărănesc 
din Basarabia, mai radical decât omologul lui din dreapta 
Prutului, îl inclusese în rândurile sale. Prin fuzionarea lor, 
„trădătorul“ C. Stere (care nu era germanofil, ci rusofob) a 
ajuns automat mentor al organizației naționale — organiza- 
ție pestriță, îmbogăţită prin fuziuni și aluviuni de elemente 
divergente din punct de vedere ideologic. Unele proveneau 
din Partidul Muncii, fondat în aprilie 1917 prin desprinderea 
din Partidul Naţional Liberal a unei aripi radicale conduse 
de dr. N. Lupu și Grigore lunian, compusă din G. Diamandy, 
Gr. Trancu-lași, M. Macovei, Matei Carp, P. Bogdan ș.a., care 
cereau imperativ împroprietărirea tuturor „muncitorilor de 
pământ“ cu loturi de 5 ha indivizibile, exproprierea imediată 
și integrală a domeniilor Coroanei, naţionalizarea subsolu- 
lui, dreptul la vot pentru toți cetățenii trecuţi de ao de ani 
(inclusiv femeile), adoptarea unei legislații muncitorești care 
să prevadă dreptul la grevă și contractul colectiv, protejarea 
muncii femeilor, copiilor, igiena muncii, lichidarea analfabe- 
tismului etc. 

În comparaţie cu obiectivele acestor radicali, programul 
lui C. Stere părea modest și nu poate fi o simplă întâmplare 
că peste câțiva ani, adică în februarie 1927, din rândurile lor 
se va forma Partidul Țărănesc al dr. N. Lupu, ce va avea o inde- 
pendență parlamentară până în martie 1934, când va reveni 
la matcă pentru a lupta „împotriva tendințelor dictatoriale, 
împotriva aventurierilor“ (în speță, contra legionarilor). 

Un alt filon era alcătuit din țărăniștii din teritoriile de peste 
Prut și Carpaţi ale României recent întregite. Sub influența 
revoluției rusești, în Basarabia se formase încă din 1917 un 
Partid Țărănesc ce reunea într-o simbioză precară deputaţi 
aparținând „fracției țărănești“ și Blocului Moldovenesc din 

Sfatul Țării. Printre ei se numărau Pantelimon Halippa, 
D. Buzdugan, Ion Inculeț! și, nu în ultimul rând, C. Stere, 
cel ales în unanimitate ca președinte al Parlamentului Mol- 
dovenesc. 

În Transilvania ţărăniștii erau deocamdată acoperiţi de 
mantaua fostului căpitan de artilerie Iuliu Maniu (1873-1953). 
Partidul Naţional Român era condus cu o mână de fier ascunsă 
pro forma într-o mănușă de catifea și acționa energic împo- 
triva acelora care fie și numai prin verbiaj revoluționar ame- 
nințau „solidarismul social și național“. Vorbind, în 24 aprilie 
1920, la congresul partidului, Iuliu Maniu enunța principiul 
că „indivizii și clasele nu trebuie să se lupte între ele, ci să se 
ajute și să se proteagă reciproc“?. Bine protejaţi erau însă cei 
care-i executau disciplinat dispozițiile. Celorlalți nu le rămâ- 
neau decât pierderea în anonimatul politic sau afilierea la 
partidele de peste munți. În martie 1920, o grupare a foștilor 
„oţeliți“3 condusă de Octavian Goga, Octavian Tăslăuanu, Vic- 
tor Hotăran, Anton Mocsonyi a trecut la Partidul Poporului, 
în timp ce o alta a întărit rândurile liberalilor. Ideea țărănistă 
era apărată însă în Transilvania de un grup de intelectuali 


1. Traiectoria zigzagată a acestuia poate servi pentru ilustrarea dife- 
renţei dintre politician și omul de stat, așa cum o va preciza W. Churchill. 
După pragmaticul britanic, primul s-ar gândi la viitoarele alegeri, celă- 
lalt — la viitoarele generaţii. Or, Inculeţ, comisarul politic al guvernu- 
lui de la Petrograd trimis în Basarabia pentru a revoluţiona masele, 
s-a visat întâi lider al unui stat moldovenesc independent, dar a virat 
imediat spre conservatorii lui Al. Marghiloman, care i-au încredințat 
postul de ministru secretar de stat, apoi spre naţionalii ardeleni ai lui 
Al. Vaida- Voevod, pentru a se stabiliza la liberalii ce l-au inclus succesiv 
în cabinetele lui Vintilă C. Brătianu, I.G. Duca, Gh. Tătărescu (ilus- 
trându-se îndeosebi ca un dur ministru de interne), a fost fără îndoială 
un politician sau, cu un termen de dată recentă, un traseist. 

2. Iuliu Maniu, Discursul-expozeu rostit de dl dr..., președinte 
PN.R., în congresul Partidului Naţional ținut la 24 aprilie 1920 în 
Alba Iulia, Orăștie, 1920, p. 17. 

3. Termenul îi denumea pe acei membri ai Partidului Naţional Ro- 
mân din Transilvania care se pronunțau pentru activism politic și de- 


nunțau pasivismul celor din generaţiile vârstnice care îl întemeiaseră 
în 1869. 

ce scoteau la Sibiu revista Renașterea română. Confiruntat cu 
aceste dezertări care-i subțiau frontul și, mai ales, cu ofensiva 
național-liberalilor ce-și implantau rețeaua de bănci în inte- 
rioru! arcului carpatic, Maniu a înțeles să reacționeze printr-o 
contraofensivă politică, aliindu-și Partidul Ţărănist. Deși își 
păzea cu gelozie fieful, Iuliu Maniu își dorea un partid „reg- 
nicolar“, ceea ce însemna în limbajul latinizant al politicieni- 
lor ardeleni formaţi la școala Imperiului Austro-Ungar partid 
național, nu regional. Plaja electorală a acestuia (țărani în- 
stăriți, preoți, profesori, învățători, mici comercianţi) era în 
bună parte asemănătoare!, ca şi orientarea antioligarhică ce-i 
viza în special pe liberali. 


Alianţa și fuziunea cu Partidul Naţional Român 


Ţărăniştii aveau propriile planuri de expansiune. Încercaseră 
într-un rând să dobândească anvergură națională propunân- 
du-i generalului Averescu conducerea Partidului Țărănesc, 
cu condiţia ca orgoliosul militar să-și epureze anturajul de 
„ciocoi“ și să le accepte programul. Ceea ce s-a dovedit impo- 
sibil, iar consecința a fost apriga campanie pornită de țărăniști 
împotriva Partidului Poporului și a sateliților săi politici. În 
această luptă, sprijinul ardelenilor era esențial. Istoria Par- 
tidului Țărănist, devenit în 1926 Partidul Naţional-Ţărănist, 
este o veritabilă saga a populismului agrarian ce se configu- 
rează doctrinar prin fuziuni, destrămări, regrupări inspirate, 
toate, de dorința de a se prezenta ca expresie a voinței națio- 
nale, a poporului care se opune lor, pumnului de ciocoi și oli- 
garhi ce nu vor să țină seama de voința noastră. Utilizarea 
acestui antagonism recurent respiră populism de școală veche, 
care, scrie Hermet, „se închipuia drept un popor unanim con- 
fruntat cu o nedemnă minoritate a celor puternici uniți îm- 
potriva lui“2. 


1. Prezenţa burgheziei financiare era mai vizibilă în PNR, liderii 
acestuia știind să-și ralieze prosperii bancheri români din Ardeal. 
2. Hermet, op. cit., p. 129. 

A urmări, fie și în treacăt, istoria acestor lupte (uneori 
intestine) este și un prilej de a sesiza cum s-a construit prin 
adeziuni și adversităţi continue conceptul de Stat Țărănesc, 
așa cum l-au propovăduit actorii și doctrinarii țărănismului, 
idee în numele căreia s-au înfruntat stânga cu dreapta, adepții 
industrializării cu cei ai economiei agricole, liber-schimbiștii 
cu protecționiștii, internaționaliștii cu autarhicii, practicienii 
cu teoreticienii ș.a.m.d. Ultima lui cristalizare, probabil cea 
mai definitorie, s-a produs de altfel când țărăniștii pierduseră 
de mult puterea și mai erau puţini ani până când își vor pierde 
și libertatea (unii chiar viața). Ion Mihalache definea Statul 
Țărănesc într-o cuvântare ținută la 2g octombrie 1944, spu- 
nând că acesta „nu poate fi decât după chipul și asemănarea 
structurală a poporului — adică Statul Naţional Țărănesc sau 
pur și simplu «Statul Țărănesc», într-o Românie de țărani“!. 
Era prea târziu, forțe mai puternice decât țărăniștii acționau 
atunci în România, iar inteligentul politician înțelegea perfect 
situația. De aici răspunsul dat ambasadorului Angliei la Mos- 
cova, sir Archibald C. Kerr, care-l chestionase cum vede situ- 
ația: „Am răspuns că am impresia că România intră în zodia 
(constelația) URS, care pe românește înseamnă și urs [engl. — 
bear, n. m.] și URSS. Văd cum intrăm, nu știu când și dacă 
vom mai ieși, și cum vom ieși. Asta nu depinde de noi“. 

La începutul anilor '20 credea însă că evoluţia viitoare a 
României depindea de ei. Deși încercarea de a-și extinde 
influența pe teritoriul întregului stat prin înghiţirea lui Al. 
Averescu și a Partidului Poporului eșuase, cum a eșuat și o 
tentativă similară de a-și impune strategia prin Blocul parla- 
mentar’ unde nu fuseseră totuși decât vioara a doua, țărăniștii 


a 


1. Ion Mihalache, „Statul Țărănesc». Cuvântare la adunarea din 
29 octombrie 1944, ținută la București, de Partidul Național Țărănesc“, 
apud loan Adam, Panteon regăsit, ed. cit., p. 343. 

a. Ibidem, p. 332. 

3. Constituit la 25 decembrie 1919, Blocul parlamentar era o alianță 
alcătuită din 5 partide: Partidul Național Român din Transilvania, Par- 
tidul Democrat al Unirii din Bucovina, Partidul Țărănesc din Vechiul 
Regat, Partidul Țărănesc din Basarabia și Partidul Național-Democrat 

n-au abandonat ideea. Ca bază electorală naționalii ardeleni 
erau cei mai apropiați și cei mai influenți. Perspectiva fuzio- 
nării le surâdea și unora, și altora. Dar soluţiile erau diferite. 
Partidul Naţional Român era un partid burghezo-democratic 
pentru care prioritatea priorităților fusese problema națio- 
nală, pe când cea socială nu conta. La țărăniști primau însă 
aspectele sociale. Ion Mihalache judeca (încă) în termeni de 
clasă. Mult lăudata constituție din 1866 o cântărea în termeni 
de clasă. În 1920 o eticheta astfel de la tribuna Camerei: „...d-lor, 
nu cunosc constituțiile din alte țări, dar am avut întotdeauna 
impresia că această constituţie e o haină largă, dar cu un 
guler strâmt care sugrumă, pentru că constituția a sugrumat 
clasa țărănească pe care a lipsit-o de orice mișcare politică“!. 
În 21 martie același an îi răspundea în termeni de clasă unui 
reporter de la oficiosul țărănist: „Partidul Ţărănesc îl ducem 
mai departe cât timp va dura procesul de lichidare al vechii 
oligarhii agrare politice și financiare. Noi rămânem partid de 
clasă, nu însuflețiți de ura de clasă“2. Câteva luni mai târziu, 
când potenţialii aliați își dezvăluiseră deja reticențele față de 
accentele revoluționare ale programului său, toarnă prudent 
apă în vin: „Partidul Ţărănesc, partid de clasă al țăranilor, 
nu este exclusivist: organizarea țărănească nu exclude pă- 
tura muncitorilor, negustorilor și meseriașilor de la orașe. 
[...] Partidul Ţărănesc nu urmărește distrugerea celorlalte 
clase sociale...“3 

Pe fondul acestei glisări principiale, al îmblânzirii elanului 
revoluționar, intră în partid, invitat și curtat chiar de Ion 


al lui N. Iorga. Guvernul format de ele, condus de Al. Vaida-Voevod, a 
înregistrat remarcabile succese în planul politicii externe, dar a fost 
ineficient pe plan intern. În acest cabinet Ion Mihalache a fost ministrul 
agriculturii și al domeniilor și autorul unui plan de reformă agrară 
radicală. La alegerile din noiembrie 1919 Partidul Naţional obținuse 
199 de mandate de deputaţi și senatori, iar Partidul Țărănesc — 130. 

1. V. „Naționalismul constructiv“, în loan Adam, Panteon regăsit. 
O galerie ilustrată a oamenilor politici români, ed. cit., p. 329. 

2. „Țărăniștii și socialiștii“, interviu cu d. I. Mihalache (reprodus 
din ziarul Chemarea), în Țara nouă, II, nr. 42, 21 mart. 1920, p. 3. 

3. Țara nouă, II, nr. 193, 2 oct. 1920, p. 2. 

Mihalache, dinamicul, neliniștitul C. Stere. Îl însoțea un grup 
de 10 deputaţi ai Partidului Țărănesc din Basarabia și un alt 
radical, dr. Nicolae Lupu (fost socialist în tinerețe). Din con- 
fluența acestor grupuri ia ființă în iulie 1921 Partidul Țără- 
nesc Unitar din România, al cărui prim congres s-a desfășurat 
în noiembrie. Proiectul de program al noului partid e îmbibat 
de frazeologia revoluționară a lui C. Stere care pare a-l fi citit 
cu atenție pe Marx: „Imperialismul capitalist, ajuns în ultimele 
decenii la dominațiunea universală, s-a dovedit neputincios 
de a asigura omenirii omuncă pașnică și de a feri societatea de 
o năprasnică risipă de vieţi și de avuțţii. Astfel se prăbușește 
însăși justificarea istorică a dominațiunii capitaliste“!. Sub 
pana unui poporanist atașat țărănimii, convins de datoria pe 
viață ce-o avea față de aceasta, unele fraze sună neobișnuit: 
„Clasele muncitoare [...] în faza istorică deschisă prin războiul 
mondial, întrupează interesele generale ale omenirii“2. Pro- 
letariatului, în vizibilă creștere numerică în România, îi re- 
zerva iarăși un rol surprinzător, socotind că acesta „nu poate 
fi față de Partidul Ţărănesc decât un corp de avangardă, care 
în confraternitate desăvârșită de arme va duce lupta comună 
pentru emanciparea și înălțarea întregii muncitorimi“. 

În acest punct intervine o neașteptată schimbare de pozi- 
ție ce-l trădează pe vechiul poporanist, deghizat de circum- 
stanță în marxist. Avangarda fraţilor de luptă nu conduce, 
nu deschide drumuri, ci se subordonează cuminte eșalonului 
principal: „în România, ca stat țărănesc prin excelență, acțiu- 
nea tuturor categoriilor de muncitori trebuie subordonată [s. m.] 
intereselor și aspirațiilor țărănimii în năzuința acesteia de a 
crea un stat țărănesc ideal ca singura cale spre forme sociale 


1. Aurora, II, nr. 25, 21 noiembrie 1921, pp. 3-5. Proiectul de pro- 
gram al Partidului Țărănesc din România a apărut în broșură în ace- 
lași an, la Editura Viața Românească, instituție controlată de C. Stere. 
Aurora era organul central al PŢ, plasat sub direcția dr. N. Lupu, ziar 
ce înlocuia Țara nouă, sucombată din lipsă de fonduri la 21 iunie 1921. 
Titlul său îl relua pe acela al cunoscutei publicații L'Aurore din epoca 
procesului Dreyfus. 

a. Ibidem. 

superioare“. C. Stere se iluziona că poporanismul său repre- 
zintă o adevărată filozofie socialistă!, dar aplicată la „condi- 
ţiile specifice ale țării noastre“?. Ca stat țărănesc populat de 
un popor de țărani, România prezenta un contrast paradoxal 
între concentrarea industrială și proliferarea micii proprietăți. 
În agricultură — constata tot C. Stere — se înregistra triumful 
formelor de producție țărănească: „peste tot, sub presiunea 
muncitorimii sătești, latifundiile dispar și întinderi mari de 
pământ cad în mâinile țărănimii“. Sinteză a claselor antago- 
nice, țăranul „este muncitor fără a fi proletar, el posedă vitele 
și uneltele necesare gospodăriei lui fără să fie capitalist“. Mai 
mult, susține Proiectul..., „în sânul producțiunii țărănești nu 
se produce diferențierea între salar, rentă și profit“, ceea ce 
ar da țărănimii șansa de a sări „peste ultimele faze ale regi- 
mului capitalist“, prin intermediul unui cuprinzător sistem 
de organizare cooperatistă. 

Această teză nu putea displace țărăniștilor ponderaţi, ne- 
contaminați de retorica protestatară. Dar C. Stere, intelec- 
tualul care-i domina prin cultură, elocvență și logică, avea 
dezavantajul de a fi socotit în presa oficială și în cercurile li- 
berale drept trădătorul care a rămas în București și a colabo- 
rat cu germanii scoțând ziarul Lumina. Iar acest inconvenient 
era agravat de inflamările contestatare, antielitiste, ce dis- 
plăceau violent colegilor săi abia instalați în establishiment 
și în fotoliile de deputați. Când își recunoaște paternitatea 
Programului țărănist, Stere dă interviuri explicative deran- 
jante pentru ei: „Vom introduce în program formele de viață 
ale maselor și legea partidului maselor muncitorești — tre- 
buie s-o spunem -— vine de jos. Anteproiectul nostru acolo se 
va discuta, acolo, în sate, se va discuta, acolo în sate se va 
aproba. Numai după aceasta va deveni proiect de program. 
Până atunci însă programul este anteproiect. Noi nu putem da, 


1. Sublinierea îi aparține lui C. Stere. Afirmația a fost făcută într-o 
scrisoare adresată lui N.N. Mateescu, care a fost publicată de acesta 
în volumul Țărănismul și clasa mijlocie, 1937, P. 7- 

a. Formula va cunoaște o nouă tinereţe după 1965 în cuvântările lui 
Nicolae Ceaușescu și în documentele de partid din timpul dictaturii lui. 

nici decreta nimic. Masele populare decretează şi noi trebuie 
să ne supunem“! [s. m.]. 

În gazete și în reviste, incomodul Stere nu punea zăgazuri 
torentului contestatar: „Războiul și criza economiei mondiale 
au învederat pentru muncitorimea de toate categoriile și toate 
țările — de la minerul sau lucrătorul artist din Apus până la 
ţăranul din Orient și chiar până la «felahul» sau «culi» chinez 
ori corean — solidaritatea lor adâncă în fața molohului capi- 
talismului imperialist. Astfel procesul istoric, care impune 
necesitatea inexorabilă a renovării sociale, a creat și forțele 
necesare pentru săvârșirea ei. Revoluţia [...] va avea, în pri- 
mul rând, menirea de a aduce la cârmă masele muncitorești 
în toate țările, cuprinse în complexul economiei mondiale“2. 
Companionii săi erau însă departe de a subscrie la această 
concluzie. Ne limităm aici la a aminti cazul G. Bogdan-Duică 
(1866-1934), liderul țărăniștilor ardeleni grupați în jurul re- 
vistei Renașterea română, care se exprimase chiar în gazeta 
partidului împotriva ruperii echilibrului social postbelic, „căci 
asta ar însemna revoluţie și noi nu vrem revoluție, ci schim- 
barea treptată, pas cu pas“. 

Congresul Partidului Țărănesc Unitar a adoptat până la 
urmă acest program de conciliere capro-varzistă, stipulând 
concomitent că numai lupta de clasă ar fi indicatorul real de 
putere dintre clase, dar admițând deocamdată, tactic, că ță- 
răniștii nu-și pot îngădui „o politică revoluționară, deoarece 
România nu poate avea putinţa de a o lua înaintea altor țări 
cu vechime în civilizație“. Să fie aici un reflex al teoriei mar- 
xiste care prevedea triumful revoluţiei proletare mai întâi în 
țările avansate industrial? Nu este exclus, dar evoluţia viitoare 
a partidului — ce înainta cu ezitări și hopuri spre fuziunea cu 
Partidul Naţional Român -— a decolorat progresiv radicalismul 
doctrinar, orientându-l spre moderaţia proprie societăţii, deci 
şi politicienilor ei. În politică reformatorii sociali, doctrinarii 


1. Aurora, I, nr. 16, 11 nov. 1921. 

a. C. Stere, „Criza mondială“, în Viața Românească, XVII, nr. 5, 1923, 
p. 275- 

3. Aurora, l, nr. 26, 23 nov. 1921, p. 2. 


110 DOUĂ VEACURI DE POPULISM ROMÂNESC 


sunt temperați, ba chiar înlăturați de practicienii conștienți 
de valoarea compromisului, a plierii la jocul schimbător al 
conjuncturilor. Demisii succesive ale unor lideri de la centru 
ori de organizaţii județene (Dem. Dobrescu, Simion Mehe- 
dinţi, Gr.T. Coandă), disidențe intempestive (Șt. Morărescu, 
C. Spânișteanu) ale unor politicieni cu orientări dinastice 
ostile stângii și internaționalismului, dar mai ales dorința de 
a redeveni prin fuziunea cu PNR un puternic partid național 
(la alegerile din 1922 PŢ obținuse 14,5% din totalul voturilor 
pe țară, un procentaj în ușoară creștere față de cel din mai 
1920, când dobândise 13,47%) au împins spre o fuziune bazată 
pe excluderea elementelor și tezelor radicale. 
Platforma-program a fuziunii, publicată la 14 iunie 1924 
în Aurora, constă într-un decalog redactat de C. Stere, dar in- 
cluzând la punctul g și soluțiile economice propuse de Virgil 
Madgearu (1887-1940). Două puncte sunt cu deosebire impor- 
tante în cadrul platformei: articolele a și g. Sunt recognoscibile 
în ele și stilul, și diferenţele doctrinare specifice celor care le 
redactaseră. În structurarea punctului 2 sociologia poporanistă 
cu o minimă coloratură țărănistă a lui C. Stere își spune din 
plin cuvântul. Prin reluarea concentrică a argumentelor par- 
tidul se identifica întâi cu țărănimea, iar finalmente cu națiu- 
nea, ergo poporul: „partidul — întemeindu-se pe solidaritatea 
tuturor claselor muncitoare și producătoare cu țărănimea, care 
este factorul principal de producțiune națională, baza struc- 
turii noastre sociale și astfel temelia vieții noastre de stat — 
înțelege să reprezinte interesele colective ale națiunii române“. 
Dubla paternitate teoretică a tezelor de la punctul g îi pu- 
nea pe ţărănişti în fața unor dileme cruciale care îi vor diviza 
și după fuziunea din 1926 cu naționalii ardeleni și în timpul 
anevoioasei și sincopatei guvernări din anii 1928—1933: coope- 
rație sau etatism? agricultură sau industrie? protecționism sau 
liber-schimbism? Din dispunerea principiilor călăuzitoare ale 
programului economic se poate deduce accentul hotărâtor pus, 
în linie steristă, pe cooperaţie și protecţia largă a proprietății 
țărănești, ca mijloc de ridicare a producţiei naționale. În para- 
graful următor, b, consacrat dezvoltării industriei naționale, 

aceasta era gândită, tot în spirit poporanist, ca o rețea de în- 
treprinderi de valorificare a produselor agricole, fiind preferate 
cele mici și mijlocii. Completarea acestui paragraf cu o preve- 
dere vizând excluderea regimului protecționist pentru indus- 
triile lipsite de bazele materiale de dezvoltare avea mai curând 
un tăiș antiliberal. Liberalii inițiaseră încă din 1919 politica de 
industrializare forțată, obiectiv care nu putea fi atins decât 
printr-un regim protecționist, ce apăsa grav asupra producă- 
torilor agricoli. Taxele mari (100.000 lei la vagonul de grâu 
exportat) ruinaseră producătorii agricoli, iar aceștia așteptau 
de la țărăniști măsuri eficiente în sprijinul lor. Or, țărăniștii 
preferau să-i saboteze pe liberali prin măsuri șicanatorii ne- 
chibzuite (realitatea arăta atunci că și alte țări lipsite de ma- 
terii prime — minereu de fier, de pildă —, ca Anglia, Belgia, 
Italia, Japonia, le importau), decât să-i sprijine efectiv pe cul- 
tivatorii agricoli. Iar paragraful c ducea antiliberalismul și mai 
departe, stipulând recursul la capitalul străin, până atunci 
obstaculat de burghezia financiară a Brătienilor. 

Programul Partidului Ţărănist Unitar evita, paradoxal, 
problemele țărănești, pentru a nu supăra alt sector al burghe- 
ziei financiare ardelene din jurul Partidului Naţional Român. 
Pentru realizarea fuziunii, prețul cel mai mare l-au plătit 
tocmai țărăniștii. Spre compromis a împins până la urmă 
și C. Stere. Apărătorul țărănimii, revoluționarul à outrance 
C. Stere nu mai vorbea în 1924 de statul țărănesc, ci de „sta- 
tul poporului românesc unit, liber și independent“!. Iar alt 
radical, dr. N. Lupu, recunoștea cu un umor cam forțat: „E 
drept că am turnat puțină apă în vin, dar o s-o turnăm ca la 
Cana Galileii“2. 

La Cana Galileii, vinul cel mai bun fusese la urmă. Pentru 
festinul fuziunii, la nunta țărăniștilor cu naționalii apa s-a adă- 
ugat progresiv pentru a împăca și armoniza toate aspiraţiile și 
interesele în joc. Când mult invocata fuziune se produce efectiv, 
în 20 octombrie 1926, divergenţele și incertitudinile doctrinare 


1. Aurora, III, nr. 797, 20 iunie 1924. 
2. „Fuziunea partidelor țărănesc și național-român, înfăptuită“, 
Aurora, IV, nr. 800, 25 iun. 1924, p. 2. 

persistau. Se unificaseră, scriau publicaţiile timpului, organis- 
mele politice și mijloacele aferente de propagandă, nu și ideo- 
logiile. Observator cinic și perspicace, C. Argetoianu constata 
că prin fuziune doctrinele celor două partide „în loc să se întă- 
rească, s-au neutralizat una pe alta“!. Verdictul lui câștigă în 
exactitate prin corelare cu afirmaţiile unui fruntaș țărănist 
influent, Mihail Manoilescu, care credea că prin unificare „s-a 
decolorat caracterul regional al fostului Partid Naţional și ca- 
racterul de clasă al fostului Partid Țărănesc“?. 


PNT sau ambiguitățile unei ideologii hibride 


Două programe ale noului partid, unul din 1926, altul din mai 
1928, vor încerca să elimine disparităţile și ambiguitățile proprii 
unei ideologii hibride. Primul survola rapid problemele agricul- 
turii punând un accent compensatoriu pe „descentralizarea și 
autonomia locală“, independența magistraților, statutul func- 
ționarilor publici, întărirea armatei și a industriei de apărare. 
Agricultura, considerată factorul principal al producției țării, 
beneficia îndeosebi de reglementări tehnice, corective. Se pre- 
coniza înlăturarea abuzurilor săvârșite pe parcursul reformei 
agrare, rezolvarea proceselor agrare aflate pe rolul instanțelor, 
revizuirea dispozițiilor excepționale în cazul moșiilor arendate, 
flexibilizarea circulației pământurilor (conform legii din 1921 
acestea nu puteau fi înstrăinate de noii proprietari timp de 
30 de ani) și organizarea creditului rural ieftin pentru stimu- 
larea „cultivatorilor serioși“, desființarea taxelor vamale de 
export și libertatea acestuia, sprijinirea cooperațţiei. 
Conștienți de imprecizia și ambiguitatea tezelor programa- 
tice, doctrinarii țărăniști au elaborat în 1928 un alt program. 


1. Săptămâna politică, I, nr. 15, 1927, p. 14. Un alt fruntaș țărănist, 
Grigore Filipescu, vedea partidul ca pe „un tren cu două locomotive 
care trag în sens contrar și veșnic stau pe loc“ (v. Cuvântul, III, nr. 740, 
20 aprilie 1927, p. 4). 

2. M. Manoilescu, O mărturisire de credință..., discurs ținut la Adu- 
narea Deputaţilor din 11 decembrie 1926, București, 1926, p. 40. 

Un loc special ocupa în el „codul cooperaţiei“, bazat pe înlesniri 
de credit din partea Băncii Naţionale. Disputele programatice 
din Partidul Naţional Țărănesc (în interiorul său existau cinci 
direcţii, de la dreapta cu simpatii liberale la stânga sociali- 
zantă) au fost ținute sub capac de taciturnul și impenetrabilul 
guru Iuliu Maniui, și subordonate unui țel fundamental — 
spargerea monopolului politic liberal și venirea la putere. 
Pentru pregătirea acestui moment îndelung așteptat s-a pus 
la punct un ritual propagandistic (și nu numai) de un națio- 
nal-populism exacerbat. 

Pe scena politică, oficial dominată încă de Partidul Naţio- 
nal Liberal, balanţa puterii se schimbase în defavoarea libe- 
ralilor. Moartea regelui Ferdinand I (iulie 1927), urmată în 
noiembrie de aceea a prim-ministrului său, autoritarul Ionel 
I.C. Brătianu, adusese în fruntea țării o regență șovăielnică 
formată din trei persoane și un guvern liberal condus de Vin- 
tilă Brătianu (fratele premierului defunct), un politician lipsit 
de inteligenţa și prestigiul predecesorului său. Ţărăniştii au 
respins apelurile la colaborare ale acestuia și au chemat la 
rezistența cetățenească împotriva „dictaturii“. Oratori înfier- 
bântaţi instigau în adunările publice la revoltă împotriva „scla- 
viei liberale“ și a guvernului etichetat ca „dușman al patriei“ 
și surd la „voinţa țării“. Lucrurile păreau chiar că se îndreaptă 
spre un război civil. 

Maestru neîntrecut al pertractărilor?, Iuliu Maniu etala 
iarăși fermitatea tăioasă, duritatea, tonul imperativ, categoric 
care-l impuseseră în 1918 în prim-planul politicienilor tran- 
silvăneni cu un rol esențial în înfăptuirea Marii Uniri. Atunci 
acționase pentru convergența cu Bucureștii. La zece ani după 
Unire îndrepta fulgere împotriva capitalei. Şi-a atras alături 


1. Ziarele epocii îl numeau „sfinxul de la Bădăcin“. 

2. Înainte de război, Iuliu Maniu fusese jurisconsult al Mitropoliei 
Unite din Blaj, unde învățase arta replicii, a incidentului de efect, a 
reluării progresive a argumentelor, tehnica atacurilor piezișe, știința 
peroraţiei calme, fluenţa care șterge opoziţiile întâmpinate printr-o cas- 
cadă de silogisme și sofisme rostite cu o voce suavă și cu o politeţe cere- 
monioasă ce ascundeau o fermitate de oțel. 

liderii Partidului Social Democrat din Bucovina și Transilvania 
care se pronunțau pentru un „regim de legalitate și democra- 
ție“, dar și reprezentanți ai Partidului Maghiar. Concomitent, 
trimisese emisari (după alte surse și bani) la Londra ex-prin- 
ului Carol (care renunțase la tron în 4 ianuarie 1926 pentru 
a trăi alături de metresa lui, infamant cunoscuta Elena Lu- 
pescu), promițându-i înscăunarea. 


Triumful „revoluției“ țărăniste 


La 6 mai 1928 s-au adunat la Alba Iulia (orășel aureolat de 
gloria de a fi găzduit la 1 decembrie 1918 marea adunare 
națională a românilor ardeleni care a hotărât Unirea cu pa- 
tria-mamă) tot 100.000 de oameni ca și în urmă cu 10 ani. 
Mulțimea a ascultat Hotărârea redactată de cei 677 de de- 
putaţi la Congres care prevedea „folosirea oricăror mijloace“ 
pentru înlăturarea guvernului liberal. Mijlocul avut în ve- 
dere de țărăniști era marșul asupra Bucureștilor, pentru 
care erau pregătite forțe de șoc: mii de mineri defilaseră la 
Alba Iulia cu târnăcoapele pe umeri.! Lor li s-au adăugat 
„roatele de voinici“, veritabile formaţiuni paramilitare de 
existența cărora Iuliu Maniu nu era cu totul străin. Violente 
manifestații antiliberale desfășurate la București, Iași, Cluj, 
Craiova ș.a. dădeau un contur revoluționar mișcării pentru 
„democraţie țărănească“ iniţiate de Iuliu Maniu și Ion Mi- 
halache. Ea a eșuat pe de o parte datorită intervenţiei ener- 
gice a unităţilor de jandarmi și de cavalerie, pe de alta, fricii 
liderilor față de posibilele consecințe interne și internaționale. 

Presiunile exercitate asupra regenței, guvernului și par- 
lamentului? au avut până la urmă efectul dorit de insurgenți. 


1. Mineriadele din 1990 și 1991, care au consolidat regimul Ion 
Iliescu, par a se fi inspirat din scenariul de la 1928. Și atunci mani- 
festanții au ocupat gările (Teiuș, Sebeș) și garniturile de tren pentru 
a pleca spre București. 

2. Urmând indicaţiile liderilor, parlamentarii țărăniști s-au retras 
din Cameră și Senat, alcătuind o „constituantă“ aparte. 

Instalat la putere în 24 noiembrie 1927, guvernul Vintilă Bră- 
tianu a demisionat la 3 noiembrie 1928. După eșecul încercă- 
rii lui Nicolae Titulescu de a forma un guvern de concentrare 
națională, Iuliu Maniu este desemnat premier. A doua zi acesta 
dizolvă Camerele și fixează noi alegeri parlamentare la mij- 
locul lunii decembrie. Un Manifest către țară al Partidului 
Naţional Țărănesc, conceput ca o expresie a „voinței adevă- 
rate a națiunii“, relua tezele Programelor menţionate anterior, 
rezervând agriculturii partea leului. Se promitea desăvârși- 
rea aplicării reformei agrare, revizuirea tarifelor vamale și 
de transport, reducerea dobânzilor la capitalurile investite în 
agricultură, crearea și asigurarea de debușeuri, favorizarea 
introducerii de mașini și unelte, lărgirea creditului agricol, or- 
ganizarea creditului funciar, dezvoltarea largă a vieţii coope- 
rative.. 

Exceptând interludiul în care a funcționat cabinetul Iorga- 
Argetoianu?, țărăniștii au stat la putere exact cinci anis, schim- 
bând intermitent premierii prin permutări care confirmau 
fragilitatea echilibrului de putere între facțiunile lor. Iuliu 
Maniu, G.C. Mironescu și Al. Vaida-Voevod și-au disputat ori 
și-au pasat conducerea cabinetelor, un rol decisiv în această 
privință având primul dintre ei, care evita să-și lege numele 
de vreo decizie impopulară. Alegerile din decembrie 1928 au 
adus PNȚ o majoritate zdrobitoare (77,76%) din voturi, pro- 
centaj nemaiatins niciodată după 1918 (se spune că PNȚ ar 
fi avut cam trei sferturi dintre voturile exprimate la alegerile 
fraudate din 1946), iar țara care-i acordase cu atâta încredere 


1. Dispăreau (sau erau mult edulcorate) obiectivele de stânga vehi- 
culate anterior precum desființarea Senatului, reorganizarea poliției 
și a jandarmeriei, dreptul de vot pentru femei, referendumul popular, 
desființarea tribunalelor excepționale. 

2. Pe fundalul certurilor dintre Iuliu Maniu și Al. Vaida-Voevod, 
regele Carol II a chemat la guvernare cabinetul lorga-Argetoianu (18 apri- 
lie 1931 — 6 iunie 1932). Conceput ca guvern de uniune naţională, acesta 
a inclus în componența lui și politicieni ţărănişti ca Mihail Manoilescu, 
Nicolae Ottescu. 

3. Ultimul guvern țărănist, condus de Al. Vaida-Voevod, a venit la 
putere în 14 ianuarie și a demisionat la 13 noiembrie 1933. 

sufragiile aștepta nerăbdătoare împlinirea promisiunilor fă- 
cute în opoziție. A fost un moment în care românii (țărani 
îndeosebi), națiune de sceptici și individualiști, credeau și 
nădăjduiau într-un miracol. Cu un total de 348 de mandate 
în parlament, Iuliu Maniu - ajuns atunci în culmea presti- 
giului său — putea începe reformele pe care le anunţase cu 
atâta vehemenţă. 

Două au fost cele mai importante cauze care au discreditat 
totuși guvernările țărăniste. Cea dintâi a fost incongruența 
doctrinară!, confuzia ideologică a partidului rezultat prin fu- 
ziune, ceea ce a dus la fixarea capricioasă a priorităților eco- 
nomice. Liberalismul premierului nu excludea etatismul, după 
cum radicalismul ministrului agriculturii și domeniilor (Ion 
Mihalache) nu abhora — încă — lupta de clasă. A doua cauză, 
esenţială, a fost concomitenţa guvernărilor țărăniste cu criza 
mondială din 1929-1933. În locul promiselor legiferări agrare, 
industriale, administrative, ele au trebuit să răspundă mai 
întâi unor grele chestiuni financiare, dereglării progresive a 
mecanismelor producției. Cu specialiști cu strălucite studii în 
străinătate ca Virgil Madgearu (la Industrie și Comerț), Mi- 
hail Manoilescu (Lucrări Publice și Comunicaţii), Dimitrie 
Gusti (Instrucțiune, Culte și Arte), Grigore lunian (Justiţie), 
în vremuri normale se puteau realiza multe. Dar timpurile 
nu erau normale, tonul crizei îl dăduseră chiar Statele Unite, 
iar România nu putea face excepție. Energiile au fost cheltuite 
nu atât pentru modernizarea corăbiei statului, cât pentru 
salvarea ei de la naufragiu. 


1. Pamfil Șeicaru a sesizat expresiv ambiguitatea: „Dacă un istoric 
al vieții politice în România ar încerca să definească ideologia Parti- 
dului Naţional-Ţărănesc din 1928, în momentul când lua conducerea 
statului, s-ar găsi în imposibilitate. Așa cum la vărsarea unui mare 
fluviu în mare, pe un spațiu vast este un amestec de apă dulce și apă 
sărată, în ideologia țărănească era, la acea dată, un amestec de ideo- 
logie liberal-burgheză și ideologie țărănistă cu tot ce implica concepția 
unui partid de clasă“ (v. Pamfil Șeicaru, Istoria Partidelor Naţional, Țără- 
nist și Naţional-Țărănist, ed. cit., pp. 231-232). 

Carul statului prin hârtoapele crizei mondiale 


Deși a plecat la drum cu planuri mari, Sfinxul mai mult a 
revizuit, stabilizat, ajustat decât a întemeiat. Deși Programul 
partidului susținea că „Cooperativa și Sindicatul sunt cele 
două roate pe care se mișcă statul țărănesc“, guvernanţii le-au 
schimbat de la început cu altele mai aderente la o realitate 
economică dramatică. Carul statului a fost pus în mișcare prin 
mari (și anevoioase) împrumuturi externe, contractate la di- 
verse carteluri bancare occidentale, prin măsuri de stabilizare 
monetară. Stabilizarea s-a dovedit a fi provizorie, precară, iar 
politica porților deschise în fața capitalului străin, converti- 
bilizarea leului au favorizat hemoragia de fonduri interne.! 
Împreună cu Virgil Madgearu (politician cu orientări de stânga 
asasinat în noiembrie 1940 de legionari), Ion Mihalache a 
impus totuși adoptarea unor legi de care populiștii agrarieni 
de pretutindeni s-au simțit mereu atrași: Legea circulației 
pământurilor cultivabile (1929), Legea pentru organizarea 
Creditului Rural și Agricol (1929), Legea pentru organizarea 
Învăţământului Agricol (1929), Legea pentru înființarea Ca- 
sei Rurale (1930), Legea pentru ameliorarea terenurilor de- 
gradate (1930) ș.a. 

Legea circulației pământurilor cultivabile a însemnat în 
fond o reformă a... reformei agrare din 1921. Aceea prevedea 
indivizibilitatea loturilor obținute prin împroprietărire (sco- 
pul fiind împiedicarea fărâmițării acestora) și comasarea mi- 
cilor proprietăți țărănești din 30 în go de ani. În numai opt 
ani fărâmițarea se produsese, în pofida îngrădirilor legisla- 
tive, iar producția agricolă scăzuse considerabil. Contraziși 
de realitate, țărăniștii se înscriu în sistem, acceptă ceea ce 
tăgăduiseră altădată. Ion Mihalache însuși se pronunţă pen- 
tru „dezvoltarea unei clase de agricultori harnici“ prin „selec- 
ție naturală“, lăsând ţăranilor posibilitatea de a-și înstrăina 

1. În numai câteva luni (noiembrie 1929 — mai 1930) au ieșit din 
țară circa 8,1 miliarde de lei (v. Mircea Mușat, Ion Ardeleanu, România 
după Marea Unire, vol. II, Partea I: 1918-1933, ed. cit., p. 874). 

sau a-și mări terenurile obținute prin împroprietărirel. Efec- 
tele legii s-au făcut repede vizibile prin diferențierea clasei 
țărănești: alături de o burghezie sătească prosperă a apărut 
un proletariat agricol în creștere. 

Pentru sprijinirea selecției cultivatorilor s-au înființat In- 
stitutul de Credit Ipotecar (1930) și Creditul Agricol Ipotecar 
(1931), care acordau credite pe termene diverse. Lor li s-au ală- 
turat în curând Societatea de credit agricolipotecar a României 
și Banca Agriculturii Românești. Prima acorda împrumuturi în 
numerar, cea de-a doua transforma creanţele pe termen scurt 
și cu dobânzi mari în creanţe pe termen lung și cu dobânzi mici. 


Țărănismul și ideile cooperatiste în România 


Problemele cooperaţiei și ale creditului, cărora țărăniștii cre- 
deau a le găsi soluţiile prin legile menţionate anterior, nu 
erau noi în România. În domeniu existau și o experiență, și o 
doctrină. Când Iuliu Maniu invoca necesitatea solidarismului 
social, pledând pentru un pact între clase prin care acestea 
să se ajute și să se protejeze, se ralia unor luări de poziție — 
străine sau românești — cu o tradiţie considerabilă. Experi- 
mentul „cinstiților pionieri“ țesători din Rochdale în domeniul 
cooperației de consum (experiment care se baza pe tezele 
reformatorului Robert Owen), ideile lui Hermann Schulze-De- 
litzsch și cele ale lui Friedrich Wilhelm Raiffeisen au avut 
ecouri timpurii în România. E suficient să menționăm că în 
1870, deci la două decenii de la înființarea de către H. Schulze 
în orașul Delitzsch a primelor cooperative de credit, aprovizio- 
nare și desfacere în comun a produselor, tezele lui sunt popu- 
larizate sistematic de către economistul Petre S. Aurelian?, 
care a și întemeiat cooperativa de credit Economia. 


1. Legea lui Ion Mihalache stipula totuși că cei ce cumpărau pământ 
nu puteau deține mai mult de 25 ha cultivabile de familie. Restricția 
respectivă viza împiedicarea renașterii marii proprietăţi. 

a. Petre S. Aurelian (1833-1909), coborâtor dintr-o familie nobilă 
din Transilvania stabilită în 1819 în România, a studiat dreptul în ţară 
și științele economice și agrare în Franța și Italia. Profesor de econo- 

Un ecou românesc al mișcării cooperatiste inițiate de Raif- 
feisen au fost și primele cinci bănci populare întemeiate în 
1893 în județele Dâmboviţa și Prahova de învățătorul C. Do- 
brescu-Argeș. Temerarul întreprinzător și reformator mun- 
tean a căzut victimă vindictei liberalilor, al căror monopol 
politic și financiar îndrăznise să-l încalce, dar ideea a prins și 
s-a dezvoltat tocmai sub auspiciile PNL. Sub ministeriatul lui 
Spiru Haret, în 1903 existau deja 700 de bănci populare, în 
1904 erau 1580, iar în 1907, și datorită eforturilor lui I.G. Duca, 
directorul Casei Centrale a Cooperaţiei, numărul acestora cres- 
cuse până la 2000}, având un capital de 25 de milioane de lei 
aur. Duca nu era adeptul capitalismului sălbatic, ci al unui 
liberalism social. În 1907, anul marilor revolte țărănești repri- 
mate atât de sângeros, conservatorii și liberalii bătrâni îl soco- 
tiseră printre instigatori fiindcă contribuise la redeșteptarea 
țărănimii prin intermediul băncilor populare. Era partizanul 
reformei agrare, disprețuia moliciunea și egoismul latifun- 
diarilor și visa „o clasă de mici cultivatori cât se poate de 
numeroasă legată de această ţară prin pământul pe care îl stă- 
pânește, care să fie aici un element de civilizațiune, de ordine 
și de putere“? 

Duca făcuse studii juridice la Paris și susținuse în 1902 la 
Sorbona o substanțială teză de doctorat în drept și științe 
juridice, Les sociétés coopératives en Roumanie, publicată în 
același an în Orașul-Lumină. Politician de perfectă moralitate, 


mie politică la Școala de Poduri și Șosele, a fost și un influent politi- 
cian liberal, de mai multe ori ministru de lucrări publice, domenii și 
interne, președinte al Camerei și Senatului, prim-ministru (21 nov. 1896 — 
31 mart. 1897). A fost de asemenea președinte al Societății Centrale 
Agricole din București (1896-1898), fondator al publicaţiilor Economia 
națională, Economia rurală, Revista științifică și autor al unor lucrări 
științifice substanțiale. 

1. Cifrele sunt extrase din volumul lui A.G. Galan, Patruzeci de ani 
de experienţe cooperative în România, 1935, Extrase din Analele Sta- 
tistice și Economice (oct.—dec. 1934), Tipografia I.C. Văcărescu, București, 
1935, pp. 14, 16. 

a. loan Adam, Panteon regăsit. O galerie ilustrată a oamenilor po- 
litici români, ed. cit., pp. 308-309. 

deloc arghirofil, el își alesese ca principii existențiale „munca 
încordată, cinstea neîntinată, ordinea deplină“, care aveau 
nevoie ca de aer de „armonia socială“ pentru a-și produce efec- 
tele. În progresismul său de tânăr studios făcea din securiza- 
rea materială a păturilor productive românești (a țărănimii 
îndeosebi) un ideal național. A spus-o limpede în ianuarie 1904, 
de la tribuna primului Congres al băncilor populare: „Noi 
suntem, economicește vorbind, supuși străinătății, acelorași 
mari și puternici bancheri. Rolul generațiunii noastre e să 
facă independența economică a ţării și ar fi admirabil dacă 
am putea ajunge la acest scop mare și prin Băncile Populare“. 

Vedea în băncile populare (în fond niște cooperative de cre- 
dit) un punct de conjuncţie, mai exact spus, cureaua de tran- 
smisie între interesul individual și cel colectiv. E evidentă, 
mai ales în operele lui de tinereţe, influenţa teoriilor lui Rai- 
ffeisen. Şi când a fondat, în 1874, la Neuwied, Casa Centrală 
de Împrumut pentru Agricultori, și când a întemeiat, în 1893, 
Casa Raiffeisen din Belgia, acesta își subordonase activitatea 
unor principii fundamentale. La loc de cinste figurau printre 
ele accentul pe responsabilitatea individuală, adică pe con- 
duita probă, conjugată cu răspunderea solidară și nelimitată 
a tuturor membrilor cooperatiști. Desigur, ca în orice activi- 
tate comercială, primau interesele, nu elanurile filantropice, 
însă la „casele de economie și credit“ aveau acces doar persoa- 
nele care recunoșteau religia, familia și dreptul la proprietate 
drept piloni esenţiali ai societății și dădeau dovadă în acțiu- 
nile lor de onestitate, abnegaţie, corectitudine, solidaritate. 
Evident că solidaritatea avea și un tăiș antimarxist, era so- 
luţia prin care se evitau puseele socialist revoluționare. 

I.G. Duca n-a fost singurul liberal fascinat de doctrina 
(de sorginte germană) a solidarismului social-economic. I.N. 
Angelescu2?, doctor în științe economice al Universităţii din 


1. Ibidem. 

2. I.N. Angelescu era un economist liberal pragmatic. Pentru el, 
„Cooperativele nu sunt nici asociaţii religioase, nici asociaţii politice, nici 
societăți pentru studiul filozofiei, metafizicii ori sociologiei, nici asociaţii 
filantropice, [ci organizaţii] curat economice și pe terenul economic e 

München, ulterior ministru de finanțe și profesor de știință 
şi legislaţie financiară al Academiei de Înalte Studii Comer- 
ciale și Industriale din București, socotea cooperaţia un pa- 
naceu miraculos prin care se evitau și relele capitalismului 
sălbatic și excesele socialiste, marxiste și anarhiste. În 1914 
își afirma punctele de vedere polemice într-o carte cu multiple 
ecouri: În jurul scrierii „Cooperaţia şi Socialismul în Europa“. 
Ulterior, în plină guvernare liberală, premier fiind autoritarul 
I.I.C. Brătianu, nu se sfia să declare: „Doctrina politică a cărei 
înfăptuire o impune civilizația timpului nostru este doctrina 
solidaristă“!. I.N. Angelescu cunoștea perfect bibliografia so- 
lidarismului și a cooperativismului, îi admira pe Schulze-De- 
litzsch și pe Raiffeisen, dar remarca și originalitatea pozițiilor 
românești: „În România, mișcarea cooperativă adevărată por- 
nește întâi la sate și acum, de abia sub înrâurirea rezultatelor 
cooperativelor agricole, se fac încercări de organizări coope- 
rative la orașe“?. 

Între solidariștii liberali şi cei ţărănişti exista în pofida 
similitudinilor de vocabular o diferență esențială. Primii con- 
siderau cooperaţia o întreprindere al cărei teren de manifes- 
tare era capitalismul.* Ceilalţi credeau în virtuțile sistemului 


scopul lor“ (v. I.N. Angelescu, Cooperafţia şi socialismul în Europa, Sta- 
bilimentul de Arte grafice Albert Baer, 1912-1913, pp. 692-693). Scrie- 
rile lui au apărut și în română și în limbi străine. 

1. I.N. Angelescu, Solidarismul social-economic, conferință ţinută 
la 25 martie 1923 la Universitatea Carol I, extras din cartea Doctrina 
Partidelor Politice, Editura Cultura Naţională, 1923, p. 7. 

a. I.N. Angelescu, Cooperaţia şi socialismul în Europa, ed. cit., p. 291. 
Originile preponderent rurale ale cooperaţiei românești vor fi semna- 
late mai târziu și de un alt doctrinar, eminent, al țărăniștilor: „În ținu- 
turile românești, cooperația, în forma ei modernă, a apărut către anii 
'go ai secolului trecut [...] la sate, din nevoia plugărimii de a scăpa de 
sub jugul cametei“ (v. Gr. Mladenatz, Cooperaţia în vremurile de azi, 
Institutul Naţional al Cooperaţiei, București, 1942, p. 7). 

3. Un comentator marcant al neoliberalismului, Ștefan Zeletin (1882- 
1934), vedea în cooperaţie un fenomen specific capitalismului modern, 
constructiv, o modalitate eficace de luptă împotriva exploatării ce nu 
implica totuși schimbarea regimului social: „Cooperaţia nu distruge 
capitalismul, numai capul i-l taie, încolo îl lasă teafăr“ (v. Șt. Zeletin, 

„cooperatist integral“ propriu unei etape (şi societăți) postca- 
pitaliste. Pentru ei „adevărata cooperație“ reprezenta a treia 
cale, diferită şi de capitalism, și de socialism, prin care țărăni- 
mea evita și excesele individualismului și abuzurile colectivis- 
mului. Din punct de vedere doctrinar, țărănismul și cooperația 
sunt inseparabile. Dacă țărănismul este neîndoios un popu- 
lism agrar, cooperația poate fi privită drept un populism econo- 
mic. O observație făcută în 1967, în toiul dezghețului ceaușist 
(1965-1971), de același infatigabil cercetător al curentelor 
sociologice românești, Z. Ornea, mi se pare valabilă și acum: 
„țărănismul şi cooperația s-au însoțit simbiotic mereu, încă 
de la etapele indecise ale începuturilor, ca două laturi com- 
plementare ale unui proces unitar. Studierea lor separată (sau, 
mai grav, prin eliminarea uneia dintre laturile procesului) nu 
poate duce la rezultate viabile, de vreme ce [...] exponențţii 
țărănismului au afirmat întotdeauna răspicat că, de fapt, co- 
operatismul este fondul economic al concepției lor, că idealul 
ordinii sociale este pentru ei cooperația. Aceste declarații nu 
erau afirmații gratuite cu funcții oportun propagandistice. 
Erau, dimpotrivă, puncte de vedere structurate pe o anume 
înțelegere sociologică a problemelor specifice din țările prepon- 
derent agrare, în care industria capitalistă era relativ insu- 
ficient dezvoltată“!. 


Teoreticienii țărănismului românesc aveau cu toţii studii eco- 
nomice solide, la universități prestigioase. Formați în Franța, 
Germania (mai ales), Anglia, împărtășeau toposuri ideologice 

similare. Credeau în revoluția agrară, în stabilitatea și supe- 
rioritatea micii proprietăți țărănești asupra celei latifundiare. 
David Mitrany, economist român stabilit în Anglia, ulterior 


Neoliberalismul. Studii asupra istoriei și politicii burgheziei române, 
ediția a III-a, Editura Scripta, București, 2992, p. 206). 

1. Z. Ornea, Țărănismul. Studiu sociologic, Editura Politică, Bucu- 
rești, 1969, pp. 221- 222. 


AVATARII POPULISMULUI ROMÂNESC 123 


profesor la Harvard, Yale și Princeton, teoretician al funcțio- 
nalismului, ajuns purtător de cuvânt al agrarianismului eu- 
ropean, publica în 1924 în The Labour Magazine un articol cu 
un titlu incitant pe care Aurora din București îl traducea și 
reproducea cu promptitudine fiindcă tezele de acolo consunau 
cu cele vehiculate în România: „În toate aceste țări, marile 
domenii, formele «capitaliste» au dispărut sau sunt violent 
atacate de țărănimea flămândă de pământ. Tot atât de sem- 
nificativ este faptul că marile domenii nu vor putea reînvia. 
Toate reformele aplicate de la război limitează întinderea de 
pământ pe care o poate deține o persoană. Rezultatul acestei 
prefaceri este o uriașă revoluție agrară. Este uriașă în extin- 
derea ei, ca și în contrastul ei viu față de tendința lucrurilor 
în Apus. În același timp în care capitalismul celebrează orgi- 
ile sale cele mai mari, aici pe aproape întreaga regiune agri- 
colă, bogată și îndepărtată, aflată la răsărit de o linie trasă 
de la Danzig la Triest, a ajuns să fie exploatată de țărani. [...] 
În scurt, țăranii din Europa răsăriteană au devenit, printr-o 
revoluție pașnică, stăpâni economici ai acestei regiuni“l. 

Cel mai important teoretician țărănist din România, Virgil 
Madgearu, care-și susținuse doctoratul la Leipzig cu o teză ce 
nu prevestea preocupările lui de mai târziu: Zur industriellen 
Entwickelung Rumăniens (Despre dezvoltarea economică a 
României), aborda în același an tema într-un studiu cu titlu 
semnificativ: Revoluția agrară și evoluția clasei țărănești. Lec- 
turile lui preferate, frecvent citate, fiind Sozialismus und 
Landwirtschaft, de Eduard David și Landwirtschaft, de Karl 
Bücher, el constata satisfăcut expansiunea exploatărilor mici, 
care ar corespunde cu necesitățile progresului și care nu s-ar 
angrena niciodată complet în sistemul capitalist. În același 
studiu identifica și resortul esenţial al respectivei evoluţii: 
„cauza acestui proces stă în deosebirea fundamentală care 
există între producția agricolă și industrială: procesul de pro- 
ducție propriu-zis este în agricultură organic și în industrie me- 
canic. Aceasta implică o altă metodă de lucru și un rol deosebit 


1. D. Mitrany, „Ţărănismul — o cruciadă politică“, în Aurora, IV, 
nr. 747b, 18 apr. 1924, p. 1. 

al muncii omenești. Biruința industriei mari se datorește 
cooperării, diviziunii muncii și mașinăriei. În agricultură, 
avantajele cooperării pe picior mare sunt limitate“. 

În 1924, când scria aceste rânduri, optimismul lui Mad- 
gearu, încrederea lui în stabilitatea gospodăriilor țărănești 
nu erau încă lipsite de temei. Reforma agrară din 1922 insti- 
tuise într-adevăr o nouă repartiție a proprietății. Dacă gos- 
podăriile țărănești ocupaseră înainte de reformă 52,3% din 
pământul arabil, acum cota lor urcase la 86,9%. Sub guver- 
narea liberală a lui I.I.C. Brătianu România cunoscuse o veri- 
tabilă dezvoltare economică. Numărul întreprinderilor crescuse 
spectaculos. Se mărise considerabil producția de petrol și, 
firește, și exportul. România era cel mai mare exportator de 
cereale din zona dunăreană. În 1925, era al patrulea expor- 
tator de grâu din lume. În general, exporturile surclasau sen- 
sibil importurile, în 1923 înregistrându-se un excedent de 
5 miliarde de lei. 

În puțini ani, lucrurile se vor schimba radical. Exporturile 
masive de cereale din SUA, Canada, Argentina, dumpingul 
cu grâu practicat în 1929 de URSS cu prețul înfometării pro- 
priei populaţii, în general pierderea debușeelor externe, au 
răsturnat balanța în defavoarea micilor agricultori români. 
Dar acestea, subliniez, sunt evoluții posterioare înfloririi teo- 
riilor țărăniste din primii ani ai deceniului al treilea al seco- 
lului trecut. Situaţia, încă roz, îi permitea lui Virgil Madgearu 
(un țărănist de stânga) să se despartă de postulatele economiei 
clasice de tip David Ricardo — bazată pe teoriile plusvalorii, a 
rentei diferenţiale și a costurilor comparative de producție — și 
să pună, pretindea el, piatra unghiulară a unei noi discipline: 
știința național-economică, apărută în „mediile social-econo- 
mice agrare din răsăritul și sudul Europei'2. România se afla, 
firește, în zona respectivă, iar pe teritoriul ei se manifestau 
fenomene pe care teoriile clasice nu le explicau mulțumitor. După 
Madgearu, economia țărănească „se deosebește fundamental 


1. Virgil Madgearu, Agrarianism, capitalism, imperialism, 1936, 


PP. 33—34. 
2. Ibidem, p. 80. 

de întreprinderea capitalistă, bazată pe salariați, printr-o 
concepție definită despre profit și printr-un alt fel de a calcula, 
precum și printr-o întreagă psihologie economică“. Teza nu 
era nouă în absolut. O enunțase practic în premieră econo- 
mistul Alexander Tschajanow în Die Lehre der băuerlichen 
Wirtschaft. Versuch einer Theorie der Familienwirtschaft im 
Landbau (1923), lucrare în care susținuse că între teoria eco- 


pare să existe aceeași relație ca între geometria euclidiană și 
cea neeuclidiană. Pentru Tschajanow, plaga tuturor economi- 
ilor din ţările agrare subdezvoltate era suprapopulația, ex- 
plozia demografică, un aspect ce pare să-i atragă mai puțin 
atenția lui Virgil Madgearu. O explicaţie ar fi rata mare a 
mortalității infantile care o tempera pe aceea excepțională a 
natalității. În capitolul „Populaţia României“ (realizat de dr. 
Sabin Manuilă și Matei Georgescu) din Enciclopedia Româ- 
niei (1938) se constata că într-un grup de 32 de țări (între care 
Iugoslavia, Japonia, Portugalia, Bulgaria, Polonia, Spania, 
Italia, Canada, Cehoslovacia, Belgia, Franța, SUA, Germania, 
Anglia, Norvegia, Suedia) România avea în perioada 1931- 
1934 cea mai mare natalitate: 33,4%o. Din nefericire, subliniau 
autorii, ea ocupa locul întâi și în ceea ce privește mortalitatea: 
20,5%o în aceeași perioadă, 17,4% fiind procentul mortalității 
infantile. Această situație, subliniau autorii, „se datorește 
exclusiv lipsei de organizare, atât a mijloacelor sanitare de 
combatere a mortalităţii, cât și a cadrelor generale de viață 
socială și economică. Populaţia țării noastre are un spor con- 
siderabil, însă efortul său vital se risipește în mare parte prin 
mortalitatea foarte ridicată, mai cu seamă aceea a primei 
copilării. Mor în România, în fiecare an, în mijlociu, 120.000 
copii înainte de a împlini un an, iar în al doilea an, un număr 
impresionant mor din cauza gastro-enteritelor de origină ali- 
mentară și bronhopneumoniilor, cauze cari, chiar dacă nu s-ar 
înlătura cu totul, pot fi însă considerabil reduse“!. 


1. Enciclopedia României, vol. I, Statul, Imprimeria Naţională, 1938, 
p. 159. 

Demografia și economia sunt discipline care pot oferi indicii 

prețioase asupra unei țări. Ţărăniştii credeau în rentabilita- 
tea gospodăriei țărănești și polemizau cu cei care le contestau 
tezele. N. Cornățeanu, un specialist din rândurile lor, într-un 
studiu comparativ asupra rentabilității micilor proprietăți 
țărănești din România și din alte țări conchidea categoric: 
„Putem spune, bazațţi pe cercetările ultimilor ani, [...] că da- 
tele din România confirmă datele obținute de instituţiile de 
economie rurală din străinătate. În lumina acestor cifre, pro- 
prietatea mică țărănească apare într-o situație favorabilă, iar 
critica îndreptată în contra ei apare cu totul nefondată“. 

Privită din punct de vedere strict statistic, constatarea era 
exactă. Producţia de cereale, prin tradiție majoritară în agri- 
cultura românească, a crescut constant (cu o singură excepție) 
în timpul guvernării țărăniste. Bizuindu-se pe datele din Anua- 
rele statistice ale vremii, doi istorici din perioada comunistă 
semnalau o creștere constantă: „...în raport cu media perioa- 
dei luată drept bază (1925-1929 = 100), nivelul producţiei de 
cereale a fost după cum urmează: 1929 — 131,1; 1930 — 116,7; 
1931- 117,9; 1932 — 95,7; 1933 — 105,7“. 

Ce nu comunică statisticile este felul în care s-a obținut 
această creștere constantă și care au fost efectele ei perverse. 
Confirmă acest spor cantitativ afirmaţiile economiştilor țără- 
niști asupra rentabilității micii proprietăți? Unii dintre ei 
(același N. Cornățeanu, de exemplu) pun necesarul punct pe 
i: „Din nefericire, munca omenească și munca animală, aceste 
mijloace de producție ale gospodăriei țărănești, sunt întrebu- 
ințate extensiv. Cu aceleași brațe, cu aceleași vite care stau 
și consumă, țăranul ar putea prăși porumbul cu prășitoarea 
de patru ori în loc de o singură dată cu rarița“?. Când venea 
însă în discuție problema mecanizării agriculturii, a dotării 


1. N. Cornăţeanu, Cercetări asupra rentabilității agriculturii țără- 
nești, 1935, p. 101. 

a. Mircea Mușat, Ion Ardeleanu, România după Marea Unire, vol. II, 
Partea I: 1918-1933, ed. cit., p. 375- 

3. N. Cornăţeanu, Cercetări asupra rentabilității economiei țără- 
neşti, ed. cit., p. 19. 

cu instrumentar modern, țărăniștii (unii teoreticieni eminenți 
precum Virgil Madgearu) intrau într-un impas. Fideli tezelor 
lui Eduard David, supralicitau caracterul organic al procesu- 
lui de producţie din agricultură și minimalizau compensator 
„avantajele cooperaţiei pe picior mare“. Tot N. Cornăţeanu 
demonstra, luând în calcul unitatea de suprafață, că arătura 
cu vitele ţăranului ar fi fost mai rentabilă decât aceea cu trac- 
torul!. Alt doctrinar țărănist, Gh. lonescu-Șisești (1885-1967), 
considera că dată fiind structura solului, mecanizarea agri- 
culturii ar fi dus la dublarea recoltelor. Ceea ce nu se putea 
realiza, dată fiind structura proprietăţilor funciare. Reforma 
agrară din 1921 acordase țăranilor loturi de câte 5 ha, dar 
explozia demografică, numărul mare al însurăţeilor, înstrăi- 
narea pământurilor pentru plata unor credite neonorate la 
timp modificaseră sensibil repartiția terenurilor agricole. Pe 
baza recensământului din 1930, Anuarul Statistic al Româ- 
niei evidenția următoarea situaţie. 

Din totalul celor 3.280.000 de exploatări agricole cu o su- 
prafață de 19.750.000 ha, existau 2.460.000 de gospodării țără- 
nești sub 5 ha, totalizând 5.535.000 ha și reprezentând 74,9% 
din numărul exploatărilor, respectiv 28% din suprafața totală. 
Între acestea, cele având 1-3 ha erau în număr de 1.100.000, 
însumând 2.200.000 ha, reprezentând 33,5% din totalul ex- 
ploatărilor și 11,1% din suprafața totală. În schimb, 25.000 
de gospodării având de la go ha în sus, reprezentând 0,8% din 


1. În 1927 în România nu existau decât 3.257 de tractoare, adică 
unul pentru 3.800 ha. Numărul lor a început să crească după ce țără- 
niștii nu mai erau la putere. În privința tractoarelor se poate discuta 
de o incoerenţă și de lipsa unei gândiri economice pe termen lung a 
politicienilor români măcinaţi de rivalități în detrimentul interesului 
general. Beneficiind de majoritate parlamentară, generalul Al. Averescu 
impusese în 1921 legea motoculturii, care acorda considerabile înles- 
niri la importul tractoarelor. S-au încheiat contracte cu întreprinderi 
din Germania (care erau dispuse să accepte termene lungi de plată), 
dar guvernul liberal a abrogat apoi legea promovată de Partidul Po- 
porului, România fiind obligată să plătească despăgubiri de 100.000.000 de 
lei, fără ca în țară să intre nici un tractor. 

totalul acestora, dețineau 42,2% din suprafața totală. Tabelul 
următor este complet și elocventi: 


Categoriile de exploatări Numărul de exploatări Suprafața 

(în % din total) (în % din total) 

aae 70 28.0 

Sub 1 ha 18,6 1,6 

De la 1-3 ha 33,5 11,1 

De la 3-5 ha 22,8 15,3 

De la 5-10 ha 17,1 20,0 

De la 10-20 ha 5,5 12,0 

Dela 20-50 ha 1,7 7,8 

De la 50—100 ha 0,4 4,5 

De la 100-500 ha 0,3 10,6 

Peste 500ha 0,1 17,1 

TOTAL 3.280.000 19.750.000 ha 

Categoriile de expioatări Numărul de exploatări Suprafata 

(în % din total) (în % din total) 

i 749 28.0 

Sub 1 ha 18,6 1,6 

De la 1-3 ha 33,5 11,1 

De la 3-5 ha 22,8 15,3 

De la 5-10 ha 17,1 20,0 

De la 10-20 ha 5,5 12,0 

De la 20-50 ha 1,7 7,8 

De la 50—100 ha 0,4 4,5 

De la 100-500 ha 0,3 10,6 

Peste 500 ha 0,1 17,1 

TOTAL 3.280.000 19.750.000 ha 


Se manifestau, așadar, în ciuda previziunilor optimiste ale 
lui Eduard David, D. Mitrany și Virgil Madgearu, și fărâmițarea, 


1. V. Mircea Mușat, Ion Ardeleanu, România după Marea Unire, 
vol. II, ed. cit., p. 367. 

şi concentrarea proprietății funciare. Practic, se produsese 
capitalizarea ei și eșuase înscrierea României pe o a treia cale. 
Dar țărăniștii (îndeosebi cei de stânga) refuzau să vadă adevă- 
rul. Reforma agrară, avusese dreptate Șt. Zeletin, nu desfiin- 
țase răul, ci îl amânase doar.! Legea circulației pământurilor 
cultivabile nu dusese la prosperitate globală gospodăriile 
țărănești, ci le avantajase pe cele mijlocii și mari ce recurgeau 
la munca salariată efectuată de cei circa 700.000 de țărani 
proletarizați în urma durului proces de selecție naturală. O 
selecție provocată simultan de scăderea dezastruoasă a pre- 
țurilor produselor agricole și a prețului pământului însuși?, 
de dobânzile cămătărești impuse de bănci, care ajunseseră 
până la 50% din valoarea creditului acordat. 

Mai realiști, mai exacţi în aprecieri, erau în schimb cei cu 
vederi de dreapta, care nu se îmbătau cu vorbe frumoase, ci 
se bizuiau pe jocul liber al legilor economice ce nu ţin seama 
de utopii și elanuri romantice. Gh. lonescu-Șisești, agronom și 
economist, format tot în Germania (își luase doctoratul în 1911 
la Universitatea din Iena), nu împărtășea ideile lui Eduard 
David și pe cele ale lui Alexander Tschajanow. După părerea 
lui, „exploatarea țărănească nu se poate sustrage modului de 
producție capitalist și, de fapt, în Occident marea, covârșitoa- 
rea majoritate a exploatărilor țărănești sunt mici întreprin- 
deri capitaliste. Principiul beneficiului e acela care domină 
toată întreprinderea țărănească, cu satisfacerea directă a tre- 
buințelor. Se produce pentru piață ceea ce e mai rentabil în 
împrejurările date și se cumpără de pe piață cele trebuincioase, 
chiar și produse de hrană... De fapt, agricultura în forma ei 
de economie familială a dispărut în Occidentul Europei și e 
pe cale să dispară și din Orientul acestui continent“?. 


1. Vezi în acest sens Șt. Zeletin, Burghezia română. Origina și rolul 
ei istoric, ed. cit., p. 194. 

2. „În anii crizei, preţul pământului a scăzut la jumătate din va- 
loarea înregistrată în 1929“ (v. Mircea Mușat, Ion Ardeleanu, România 
după Marea Unire, vol. II, Partea I: 1918-1933, ed. cit., p. 369). 

3. Gh. Ionescu-Șisești, „Agricultură și Capitalism“, în Arhiva pentru 
știința și reforma socială, 1927, nr. 3—4, p. 295. Licenţiat, în 1908, al 

Mai relaxat, mai lucid în privinţa toposurilor ideologice 
agrariene, Gh. lonescu-Șisești avea neîndoielnic dreptate când 
scria aceste rânduri. Danemarca, etalonul privilegiat al țără- 
niștilori, așa cum Belgia fusese în perioada antebelică modelul 
mitizat al liberalilor români, confirma această realitate. Un 
alt expert în chestiunea agriculturii românești, N. Cornățeanu, 
oferea un tablou edificator? al repartiției proprietății agrare 
daneze în 1930, pe care îl vom reproduce aici: 


Categorii Numărul Suprafata 
de exploatare exploatărilor în % deținută în % 
0—5 ha 29,66 4,20 
5-10 ha 24,01 10,00 
10-20 ha 13,04 9,58 
20-50 ha 31,11 56,47 
50-100 ha 1,66 10,14 
100-1.000 ha 0,52 9,61 


Peste 1000 ha - - 


În Danemarca gospodăriile familiale mici erau prepon- 
derente numeric: 53,67%, dar dețineau numai 14,20% din 


Înaltei Şcoli de Agronomie din Hohenheim, autorul acestui studiu a cu- 
noscut o spectaculoasă carieră politică și științifică, fiind ministru al 
agriculturii și domeniilor în guvernele N. Iorga (1931-1932), Miron Cris- 
tea (1938-1938), G. Tătărescu (1939—1940) și academician (din 1936). 
Sub comuniști i s-a acordat titlul de om de știință emerit și Premiul 
de Stat. Câteva dintre lucrările lui sunt preţioase abordări interdis- 
ciplinare. 

1. Mistica Danemarcei o aveau nu numai ţărănişti, ci și precursorii 
lor poporaniști. Iată ce scria unul dintre cei mai inteligenţi poporaniști, 
G. Ibrăileanu: „Să dea Dumnezeu ca Partidul Țărănesc să poată face 
din România o Danemarcă, cu libertatea și egalitatea din Danemarca, 
cu cultura ei răspândită până în ultimul cătun, cu știința şi litera- 
tura ei, cu civilizaţia și omenia ei“ (Nicanor et al., „Ce este poporanis- 
mul“, în Viața Românească, nr. 1, 1925, p. 147). 

2. Apud N. Cornăţeanu, Cercetări asupra rentabilității agricultu- 
rii țărănești, 1935, P. 54- 

suprafața agricolă, în timp ce acelea mijlocii (20—50 ha), care 
apelau la munca salariată, reprezentau 31,11% și dețineau 
56,47% din suprafața agricolă. Mai putea fi vorba, în aceste 
condiţii, de evitarea capitalismului prin recursul la a treia 
cale, intermundium? 


Un eșec numit cooperatie 


Ce se putea face însă în România, unde numărul gospodării- 
lor familiale, așadar al exploatărilor mici (sub 5 ha), repre- 
zenta 74,9% din totalul exploatărilor și 28% din suprafața 
totală, iar producătorii agricoli nu beneficiau de debușeul 
englez precum colegii lor danezi? 

Un prim remediu țărănist, marcând revenirea, după un 
veac, a învățăturilor protopopuliștilor gen Gh. Asachi, Petrache 
Poenaru, Timotei Cipariu, era „luminarea“ sătenilor asupra 
avantajelor muncii sistematice a pământului, ale ameliorării 
metodelor de cultură. În 1940, când țărănismul — ca experiență 
politică — aparținea trecutului, același Virgil Madgearu propu- 
nea „o acțiune de stat social-agronomică menită să generalizeze 
în toate gospodăriile țărănești măsuri tehnice elementare fără 
de care nu se poate concepe o agricultură rațională“ și deplân- 
gea conservatorismul țărănimii: „aceste împrejurări se com- 
plică în evoluția agriculturii țărănești prin dificultățile de a 
învinge tradiționalismul și rezistența față de procedee noi care 
caracterizează psihologia țărănească [...] și datorită procen- 
tului ridicat de analfabeți“. 

Al doilea remediu, esenţial, a fost cooperaţia. Un fruntaș 
țărănist, ministru în mai multe guverne de după 1928, chiar 
conchidea sentențios: „Formula economică ţărănistă trebuie 
să se confunde cu cea cooperatistă“?. 


1. V. Madgearu, Evoluţia economiei românești, 1940, pp. 87-88; 
89-90. 

a. I. Răducanu, „Cooperația în statul țărănesc“, în Dreptatea, 11 sept. 
1934. 

Desigur, formula nu era inedită. Poporanistul C. Stere o indi- 
case cu mai bine de un sfert de veac în urmă în „Social-demo- 
cratism sau poporanism?“!, amplul eseu sociologic care stârnise 
verva contestatară a lui C. Dobrogeanu-Gherea. C. Stere scru- 
tase atunci „perspectivele nesfârşite ale viitorului“, convins 
(ca și țărăniștii canonici și comuniștii de mai târziu) că ora 
„idealului luminos“ va sosi târziu, poate „peste câteva decenii, 
peste o sută, două sau trei sute de ani“, pentru că apostolii 
fericirii întrezărite vor avea de luptat sine die cu „inerția și 
ignoranța țărănimii“, cu „lipsa de conștiință și de educație 
politică a micii burghezimi orășenești“, cu — iarăși — „lipsa de 
cunoștinți economice și de simţ politic la intelectuali“. 

Scepticismul său avea să fie infirmat, măcar parțial, de evo- 
luția României din anii următori primei conflagrații mondiale. 
Mai curând „copil al nevoilor“ (după expresia lui Gr. Mlade- 
natz) decât al educaţiei, cooperaţia a cunoscut imediat un 
avânt neașteptat. Experiența cooperativă pornită de sus (Spiru 
Haret, Fotin Enescu, I.G. Duca), ce presupunea intervenția 
statului (adesea tutela lui), a fost echilibrată, o vreme, de ex- 
periența cooperativă plecată de jos (figura ei proeminentă 
fiind Ion Mihalache, care transformase „federala“ de la Topo- 
loveni într-o veritabilă stațiune-pilot). Țăranii trecuţi prin ex- 
periența obștilor de arendare? sprijinite de Centrala băncilor 


1. Ultimul capitol, VI, al studiului se subintitula chiar „Formele 
progresului nostru industrial“ Desprindem aici, din el, un citat edifica- 
tor: „O țărănime liberă și stăpână pe pământul ei; dezvoltarea mese- 
riilor și a industriilor mici, cu ajutorul unei intense mișcări cooperative 
la sate și orașe; monopolizarea de către stat, în principiu, a industriei 
mari“ [...]; aceasta este formula progresului nostru economic și rural, 
ce ni-o impun condițiunile înseși ale vieții noastre naționale“ (v. „So- 
cial-democratism sau poporanism?“, în Viaţa Românească, II, nr. 4, apr. 
1908, p. 68. Studiul a fost republicat în întregime pentru prima oară în 
volumul C. Stere, Social-democratism sau poporanism?, Editura Por- 
to-Franco, Galaţi, 1996). 

2. „Celemaibune rezultate s-au obținut în 1912, când au funcționat 
18 asemenea obști, care izbutiseră să arendeze minuscula suprafață de 
27.167 ha, plătind o arendă de 1.163.787 de lei“ (Z. Ornea, Țărănismul, 
Studiu sociologic, ed. cit., p. 231). 

populare, apoi prin aceea a obștilor de împroprietărire (înfiin- 
tate în 1919) și-au învins individualismul cronic și au intrat 

în varii cooperative, înregimentare care le-a provocat unor 
teoreticieni ţărănişti stări euforice.! Euforie neconfirmată de 

studiul atent al realităţilor. În absența unor memorii, jurnale, 
scrisori din epocă (gen de literatură confiscată sub totalita- 
rism și încă nesistematic cercetată actualmente, când accesul 

la arhive a fost liberalizat), va fi greu să mă pronunț dacă aser- 
ţiunile lor optimiste sunt sincere sau constituie o formă de 

manipulare de care populismul n-a rămas niciodată străin. 
Admit, drept circumstanţă atenuantă, idealismul ori naivita- 
tea unora dintre ei. Gromoslav Mladenatz, de pildă, și-a afir- 
mat textual încrederea în „virtuțile de ordin economic, etic și 
social ale sistemului cooperativ“. După el, „organizația coope- 
rativă depășește cercul de interese al unui grup de particulari, 
fie el chiar mai larg și ia caracterul unei economii colective, 
pusă în serviciul interesului general“2. 

Mai prudent, A.G. Galan nu credea în caracterul antica- 
pitalist al cooperaţiei, ci socotea, dimpotrivă, că „mica agri- 
cultură trebuie și ea să se încadreze în regimul capitalist al 
producției actuale, bazată pe rentabilitate“, Tot A.G. Galan 
semnala degradarea sistemului cooperatist prin intruziunea 


1. „Trecând în domeniul observaţiilor directe ale realităților sociale 
de la noi, vom spune că cel mai capital element sufletesc, cerut pentru 
dezvoltarea cooperaţiei în țara noastră, adică aderarea maselor (s. a.), 
îl avem. Niciodată nu ne-am putut plânge în țara noastră că sătenii 
n-au răspuns la toate inițiativele“ (vezi dr. A.G. Galan, Patruzeci de ani 
de experiențe cooperative în România, 1893-1934, Extras din Analele 
Statistice și Economice, oct.—dec. 1934, Tipografia I.C. Văcărescu, Bucu- 
rești, p. 62). 

2. Gr. Mladenatz, Cooperaţia în vremurile de azi, Institutul Naţio- 
nal al Cooperaţiei, București, 1942, pp. 9—10. Raliat comuniștilor câțiva 
ani mai târziu, economistul țărănist va identifica, în finalul unui am- 
plu studiu, în sistemul cooperatist „socialismul perioadei de tranziție“ 
(v. „Socialismul și cooperaţia“, Independenţa economică, București, 1947, 
p. 131). 

3. A.G. Galan, Patruzeci de ani de experiențe cooperative în Romă- 
nia, 1893-1934, ed. cit., p. 56. 

NUMĂRUL COOPERATIVELOR ÎN ANII 1932-1933 


Felul Numărul 
cooperativelor cooperativelor 
l mi | Credit | Consum | Forestiere [e Producție el Cumpărare | Ataw 
1) Anul 1932 să Dia 
Româneşti | 4.696 | 1.320 248 132 3 li 
Minoritare | z ZE 
Total 248 E 


2) Anul 1933 


Românești h 


Minoritare 


Total 5.207 1.724 240 288 | 222 h 


partidelor politice care acordau avantaje materiale partizanilor 
lor și avertiza: „Oamenii politici și cooperatorii cu răspundere 
să înceteze cu jocul și cu iluzia de a atribui ideii cooperative 
virtuţi mai mari decât ea le poate avea și să nu puie în spatele 
mișcării cooperative sarcini mai grele decât ea le poate duce“! 
Cel puţin în epoca interbelică „ideea cooperativă“ a fost 
marcată de severe disfuncţii și contraste. Între practică și 
teorie exista un incontestabil defazaj. Momentul de maximă 
afirmare economică nu a coincis cu cel al înfloririi doctrinare. 
Pe măsură ce scădea numărul cooperativelor se înmulțeau 
scrierile despre virtuțile lor. Diagrama evoluției cooperatis- 
mului înregistrează un vârf excentric momentului guver- 
nărilor țărăniste. În 1926 existau 11.000 de cooperative.2 La 
finele lui 1940, an în care România pierduse în urma ultima- 
tumului sovietic și a Dictatului de la Viena o treime din teri- 


1. Ibidem, p. 62. 
2. În 1920 funcționau 6.000 (cifra e avansată de Z. Ornea în Țără- 
nismul. Studiu sociologic, ed. cit., p. 236). 

Situația în procente 


Credit | Consum | Forestiere | Producţie | Cumpărare |. Arendare | Tota 


toriu, numărul cooperativelor trecea de 5.800 de unităţi.! În 
1932 și în 1933, ani de criză când la putere s-au aflat țărăniștii, 
numărul acestora era de 7.812, respectiv 7.751.2 O involuție ce 
contrazice în bună măsură teza agrariană frecventuzitată con- 
form căreia cooperațţia ar fi stimulată de impactul „nevoilor“ 
asupra „elementelor mai slab situate din punct de vedere eco- 
nomic“. Fizionomia mișcării cooperatiste din România a fost 
marcată de disparităţi, chiar de diformităţi congenitale, pe care 
criza economică nu le-a putut elimina. Același A.G. Galan, 
reputat specialist în problemele cooperației, consemna situații 
edificatoare în privința configurației cooperativismului și a 
numărului de membri. 


1. „Două mii de societăţi cu 400.000 de membri au fost deslipite din 
trupul cooperaţiei românești“ (v. Gr. Mladenatz, Cooperaţia în vremu- 
rile de azi, ed. cit., p. 11). 

2. V. A.G. Galan, Patruzeci de ani de experienţe cooperative în Ro- 
mânia, 1893-1934, ed. cit., p. 65. 

După cum se poate constata, cu puține excepţii, numărul 
cooperativelor a scăzut sensibil în toiul guvernării național-ță- 
răniste. Proces însoțit, firește, de diminuarea numărului co- 
operatorilor de la un an la altul.! La un examen, fie și sumar, 
al cifrelor, două lucruri sunt evidente. O primă realitate este 
numărul mic al cooperativelor de producție, gen de cooperație 
ce implică activități complexe: achiziționarea de semințe și 
instrumente de lucru, muncă în comun, transformarea indus- 
trială a materiei prime (lapte, carne, ouă, cereale etc.), desfa- 
cerea produselor etc. 

O a doua realitate — întru totul contrastantă — este numărul 
impunător al cooperativelor de credit, acestea reprezentând 
ramura cea mai veche. Cum am arătat și anterior, băncile 
populare (care erau în fond tot niște cooperative de credit) 
aveau până la propulsarea agrarienilor în avanscena vieții 
politice din România o tradiție considerabilă. După reforma 
agrară din 1921, nevoia de credite a agricultorilor a crescut 
foarte mult. Micii proprietari aveau trebuință îndeosebi de 
credit ieftin, cu termene de rambursare lungi sau măcar medii. 
Legea creditelor votată de naţional-liberali în 22 iunie 1923 
permitea înființarea de societăți civile de credit funciar rural 
cu condiţia ca acestea să includă minimum 100 de proprietari, 
ale căror pământuri să valoreze cel puțin 50.000.000 lei. Ea 
îi favoriza însă pe moșieri și pe cei cu proprietăți mari, care 
au avut acces prioritar la împrumuturi. Diferența de regim 
în privința acordării de credite era vizibilă pe mai multe pla- 
nuri: „Moșierimii și burgheziei satelor — scriau doi analiști ai 
perioadei respective — le-au fost accesibile aproape toate in- 
stituțiile specializate, timp în care țărănimea n-a putut con- 
tracta de drept împrumuturi decât de la băncile populare, 
Casa rurală și Casele de împrumut pe gaj?. 

Naţional-țărăniștii au încercat să remedieze inegalitatea 
de tratament, dar fără a-și echilibra scopul cu mijloacele. Au 


1. A.G. Galan nota că în 1931 numărul membrilor cooperatori era 
de 1.131.827, iar în 1932 era de 1.099.946. 

2. Mircea Mușat, Ion Ardeleanu, România după Marea Unire, vol. 
II, Partea I: 1918-1933, ed. cit., p. 400. 


AVATARII POPULISMULUI ROMÂNESC 137 


recomandat zgomotos țăranilor, în limbaj populist împănat 
cu citate evanghelice, recursul la credite. Într-o „Scrisoare 
cătreplugari“ publicată în ziarul Universul din 10 noiembrie 
1929, aşadar într-un moment în care criza economică mon- 
dială răvășea și România, Ion Mihalache îmbina discursul 
economic cu cel religios: Agricultura nu se mai face azi numai 
cu «oasele». Trebuie să ne grăbim și noi ca să nu ne dea cum- 
păna lumii peste cap. «Credit, organizare și educaţie» sunt 
«Tatăl, Fiul și Sfântul Duh» al agriculturii române“!. 

Recomandarea venea însă pe fundalul inflaționist al exis- 
tenței paralele a unor organizaţii de credit cooperatist cu atri- 
buții inegale. Pe lângă Centrala băncilor populare mai existau 
Centrala cooperativelor sătești de producție și consum, Cen- 
trala obștilor sătești și a exploatărilor agricole. Prin Legea 
pentru organizarea cooperației propusă de ministrul muncii 
Ion Răducanu? și adoptată la 28 martie 1929 sunt puse în 
lichidare primele două, înființându-se Banca Centrală Coope- 
rativă, cu un capital social autorizat de 1.000.000.000 de lei, 
participația statului fiind de 500.000.000 de lei, virați în mai 
multe tranșe până în anul 1933. Cealaltă jumătate a capita- 
lului ar fi trebuit acoperită prin vărsăminte operate de coope- 
rative și „federale“. Ceea ce nu s-a întâmplat. La finele anului 
1929 Banca Centrală Cooperativă avea 1595 de asociate, al 
căror capital subscris abia atingea suma de 59.270.000 de lei, 
iar capitalul vărsat nu se ridica nici măcar la jumătatea celui 
subscris, el fiind de numai 23.967.488 de lei. În expunerea 
proiectului său de lege, Ion Răducanu precizase că aceasta 
„nu este pentru noi o lege oarecare, este un act care face parte 
din crezul nostru politic și social“. 

Lipsa capitalului (de stat și privat) a zădărnicit bunele 
intenții, ca să nu zicem iluziile, legiuitorului. Credit extern 


1. V. Ion Mihalache, Scrisori către plugari. 2929-1930, Editura re- 
vistei „Cooperativa“, nr. 5, București. 

2. Ion Răducanu (1884-1964), profesor din 1915 de știința și legis- 
lația financiară la Academia Comercială din București, apoi rector al 
prestigioasei instituţii și membru corespondent al Academiei Române, 
era un expert de primă mână în problemele cooperației. 

n-a fost găsit decât în 1931, dar până atunci datoriile micilor 
proprietari (agravate de dobânzile mari ale băncilor comerciale 
și de cămătăria practicată de chiaburimea satelor) crescuseră 
atât de mult încât nu mai puteau fi plătite. Partizanatul po- 
litic, discriminarea „pozitivă“ a clientelei electorale dăduseră 
un relief bizar conglomeratului datornicilor: „în 1930, mai 

puţin de un sfert din numărul total al împrumutaţilor deți- 
neau 2/3 din totalul împrumuturilor la băncile populare“!. 
Lipsa unui eficient control de stat asupra băncilor a făcut ca 

acestea să pretindă în mod curent dobânzi de 30%. Dobânzile 

apăsau, desigur, asupra micilor proprietăți atât de tare, încât, 
„În 1929, juridic, țăranii erau expropriați de bănci, dobânzile 

reprezentând îndoitul valorii pământului și inventarului pe 

care și-l cumpărase“2. Locul marelui proprietar de altădată îl 

luase bancherul, situație asemănătoare celei împotriva căreia 

se revoltaseră populiștii americani cu jumătate de secol mai 

devreme. 

În această situație grea, național-țărăniștii au căzut victima 
propriei retorici demagogice. Deși la început au făcut reclamă 
deșănțată creditelor, Banca Centrală Cooperativă întemeiată 
de ei le-a scăzut progresiv și drastic. Dacă în 1929—1930 volu- 
mul creditelor acordate se ridica la 598.880.049 de lei, în 1933, 
când Creditul agricol ipotecar al României (instituţie înființată 
tot de agrarieni în 1931) dispunea de un capital de 330.000.000 
de lei aur și de 200.000.000 de franci francezi, în obligaţiuni, 
nivelul creditelor a scăzut la 16.953.737 de lei. În dezorientarea 
lor, național-țărăniștii au avut chiar ideea de a trimite un ingi- 
ner agronom (Marin Chirițescu-Arva?) să înveţe din experiența... 

1. Mircea Mușat, Ion Ardeleanu, România după Marea Unire, vol. II, 
Partea I: 1918-1933, ed. cit., p. 405. 

2. Pamfil Șeicaru, Istoria partidelor Naţional, Țărănist şi Naţio- 
nal-Țărănist, ed. cit., p. 257. 

3. Marin Chiriţescu-Arva (1889-1935), inginer agronom cu studii 
la Berlin și Königsberg, ulterior profesor la Academia de Agricultură 
din Cluj, autorul volumului Agricultura noastră în fața concurenții so- 
vietice (1931), în care recomanda „organizarea producției agricole țără- 
neşti pe baze cooperative, cu păstrarea proprietății individuale“. Aceste 
cooperative erau un posibil model al întovărășirilor înființate în primii 

agricultorilor sovietici, care se dovediseră concurenți redutabili. 
Dar atunci când Gh. lonescu-Șisești, în calitatea lui de ministru 
la Agricultură și Domenii în guvernul lorga-Argetoianu, a pro- 
pus o lege! care prevedea crearea unor cooperative de producție 
ce urmau să „grupeze pe agricultorii de diferite categorii ale 
căror proprietăți formează un tot economic“, inițiativa sa legis- 
lativă a fost vehement criticată de național-țărăniști chiar prin 
vocea lui Ion Mihalache, care invoca (nu chiar fără temei) „psi- 
hologia individualistă a ţăranului român“. 

În timp ce țărăniștii își fondau terapia agricolă pe consi- 
derente psihologice, spirala datoriilor „plugarilor“ ajunsese 
la cote atât de înalte încât s-a impus o lege a conversiunii 
acestora, pe care guvernul de uniune națională lorga-Arge- 
toianu a adoptat-o la 19 aprilie 1932. Asanarea avea o geome- 
trie variabilă. Agricultorilor ce posedau până la 10 ha li se 
reduceau datoriile cu 50%, restul de 50% fiind convertit într-o 
creanță amortizabilă în 30 de ani, cu o dobândă de 4% pe an. 
Au beneficiat de prevederile legii 2.474.738 de gospodării țără- 
nești mici, care prin acest act erau însă excluse de la contrac- 
tarea altor împrumuturi. Un detaliu bizar al acestei legiuiri 
este că de prevederile ei au profitat și marii proprietari care 
folosiseră creditele acordate pentru achiziţionarea altor pă- 
mânturi. Cum statul luase asupra lui despăgubirea credito- 
rilor (în speță băncile), acestea aveau acum un debitor sigur 
în locul unuia îndoielnic. Legea pentru asanarea datoriilor 
agricole (pe care, după multe ezitări, național-țărăniștii au 
votat-o totuși) a fost o veritabilă lespede pe mormântul coo- 
perației de credit. „Ţărănimea pierduse în calitate de părtașă 
la capitalul și rezervele băncilor populare prin legea conver- 
siunii 2,75 miliarde de lei, iar pierderile cooperaţiei de credit 
prin conversiune se ridicau la 2,4 miliarde de lei “2 În 1934, când 
național-țărăniștii se aflau din nou în opoziție, V. Madgearu 


ani ai regimului comunist și transformate apoi prin ucaz de partid în 
gospodării agricole colective. 
1. Ea se intitula Lege privitoare la avantajele acordate asociaţiilor 
pentru îmbunătăţirea agriculturii și a fost adoptată la 17 iulie 1931. 
a. V. Z. Ornea, Țărănismul. Studiu sociologic, ed. cit., p. 234. 


140 DOUĂ VEACURI DE POPULISM ROMÂNESC 


recunoștea panicat: „Cooperaţia de credit se găsește astăzi în 
pericol de a fi desființată din cauza insolvabilității unei părți 
din debitorii ei și din cauza aplicării legii de asanare a dato- 
riilor agricole“. 

Momentul trecerii în opoziție, din care n-au mai ieșit cât 
timp a mai durat vechiul regim parlamentar în România, i-a 
găsit pe agrarieni în postura jenantă a celor ce aprobau cuminţi 
ceea ce dezaprobaseră categoric la începutul guvernării. Adep- 
ţii cooperatismului miraculos și prodigios se transformaseră în 
adepți ai economiei dirijate, iar detestata primă de export? re- 
venea în forță. De pe urma acestor indecizii, incoerențe, viraje 
și rocade surprinzătoare, cooperaţia nu și-a mai revenit nici- 
odată. Invitat de oficialități în România în anii 1938-1939, ex- 
pertul danez M. Gormsen a conchis laconic după un îndelungat 
studiu al realităților rurale românești: „Cooperaţia română 
este un eşec“. 

Panaceul cooperativismului, în jurul căruia teoreticienii 
național-țărăniști țesuseră ani de zile un văl de iluzii ademe- 
nitoare, era calificat cu exactitate de un expert sosit din țara 
ce reprezenta în ochii lor etalonul suprem. Nu era singurul 
lor eşec. Din 10 februarie 1938, prima zi a dictaturii regale a 
lui Carol II, Partidul Naţional-Ţărănist nu mai exista legal. 
Dispărea pentru o vreme, nu înainte de a-și fi întinat supli- 
mentar panașul prin încheierea — la 20 decembrie 1937, în 
preajma ultimelor alegeri parlamentare din România interbe- 
lică — unui pact de neagresiune cu Garda de Fier a lui Corneliu 
Zelea Codreanu, scopul politicianist urmărit fiind alungarea 
de la putere a liberalilor. 


1. V. Madgearu, „Economia dirijată și cooperaţia“, în Independenţa 
economică, Nr. 4, 1934, P- 135. 

2. Prima de export era în valoare de 10.000 de lei la vagonul de grâu 
și 13.000 de lei la vagonul de făină de grâu. Pentru acoperirea ei s-a 
instituit un impozit suplimentar: timbrul pe pâine. 

3. M. Gormsen, „Studiu critic asupra cooperaţiei române“, în Inde- 
pendenţa economică, nr. 3—4, 1940, p. 145. 

Cruciații fascismului crestin 


Sfârșitul Primului Război Mondial, survenit în România cu 
un an mai târziu decât în celelalte state ale Antantei, alături 
de care luptase, găsea statul în fața unor probleme și difi- 
cultăți noi. Suprafața lui se mărise considerabili, populația 
practic se dublase (16.500.000 de locuitori), dar se schimbase 
simțitor și structura ei etnică. Dacă în Vechiul Regat ponde- 
rea minorităților nu era ridicată, în România Mare ele însu- 
mau 28,1% din numărul locuitorilor. Puternice minorități 
maghiare și germane se aflau în Transilvania și Banat, o nu- 
meroasă populaţie evreiască se găsea în Bucovina, Basarabia, 
Moldova, Crișana, Maramureș, în timp ce rutenii, ucrainenii 
și rușii dădeau o notă specifică Maramureșului și Basarabiei.? 
Unele dintre ele fuseseră în trecut fragmente ale populaţiei 
privilegiate civic și politic de fostele puteri dominante (Aus- 
tro-Ungaria, Rusia) și se împăcau, așadar, mai greu cu noua 
lor condiție. Armonizarea unor structuri, culturi, mentalități, 
instituţii de învățământ diferite era un proces dificil care ce- 
rea timp și tact. Or, tocmai aceste elemente indispensabile 
lipseau la începutul anilor ’20. 


Democraţie vulnerabilă și amenințată 


România Mare se năștea pe fundalul neliniștitor al unei grave 
crize economico-sociale. Distrugerile războiului fuseseră 
imensef, industria, agricultura, transporturile erau la pământ. 
Dacă în 1915 funcționau 845 de întreprinderi încurajate de stat, 


sa 


1. De la 116.000 km? aceasta crescuse la 295.000 km?. 

2. Avem în vedere cifrele evidenţiate de recensământul din 29 februa- 
rie 1930, când România avea 18.053.000 de locuitori. 

3. Conform aceluiași recensământ, ungurii reprezentau 7,9% din 
totalul populaţiei țării, germanii 4,1%, evreii 4%, rutenii și ucrainenii 
3,2%, rușii 2,3%, bulgarii 2%. Ponderea altor minorități era foarte redusă. 

4. Economiștii timpului le-au evaluat la 72 de miliarde de lei aur, 
dar Comisia de reparații constituită în baza articolului 233 al Trata- 
tului de la Versailles a recunoscut doar 31 de miliarde. 

în 1917-1918 mai erau doar 217. Prăbușirea producției a fost 
catastrofală.! În agricultură, lipsa animalelor și a braţelor de 
muncă, a inventarului agricol, a sămânţei pentru culturi a 
transformat, în 1919, România într-o țară importatoare de 
cereale și produse alimentare. În 1920, producția de cereale 
reprezenta doar 65% din media anilor 1911-—1915.2 Dezorgani- 
zarea transportului feroviar, fluvial și maritim atingea cote 
inimaginabile altădată într-un stat care se mândrea anterior 
cu regularitatea lor metronomică. Exporturile României post- 
belice nu acopereau în 1919 decât 2,5%, iar importurile doar 
37,7% din media perioadei 1910-1914.% Nu e de mirare deci că 
deficitul balanței s-a ridicat pentru anul bugetar 1919—1920 
la suma uriașă de 3.499.517.756 de lei. România avea un 
teritoriu mare (ocupa locul 11 în Europa interbelică), o popu- 
laţie numeroasă (preponderent rurală), dar o forță economică 
redusă. 

Pentru a depăși acest statut ingrat era nevoie de o schim- 
bare la față, de alte orientări, alte politici socio-economice, pe 
scurt, de o radicală modernizare. Votul universal și reforma 
agrară le făceau posibile, dar consensul social asupra lor era 
greu de realizat. Politic, România de după 1918 nu mai semăna 
cu aceea de dinaintea războiului. Zeci de ani, două partide cu 
bazine electorale relativ modeste și destul de bine definite 
alternaseră ritmic la putere, sub bagheta regală. Deși se de- 
clarau roșii (liberalii) sau albi (conservatorii), politicienii erau 
de fapt de centru. Liberalii evitau excesele stângiste (când 


1. „Extracţia petrolului reprezenta la sfârșitul anului 1918 numai 
47% faţă de 1913-1914, a cărbunelui 41%, industria siderurgică 19,4%, 
a cimentului 40%, a cherestelei 50%, a hârtiei 30%, a zahărului 34,5% 
etc. În Hunedoara producţia siderurgică era în 1919 abia de 2,8%, iar 
la Reșița de 33% în comparaţie cu 1913. [De reţinut că cele două orașe 
se află în Transilvania, regiune mai puţin devastată de război — n. m.]“ 
(V. Mircea Mușat, Ion Ardeleanu, România după Marea Unire, vol. II, 
Partea I: 1918-1933, ed. cit., p. 6.) 

2. Analele Statistice și Economice, nr. 3—4, mart.—apr. 1923, p. 56. 

3. Enciclopedia României, vol. IV, Imprimeria Naţională, [1943], 
p. 1007. 

4. Ibidem, p. 658. 

acestea s-au manifestat, în 1884, cu prilejul revizuirii Con- 
stituției de la 1866, promotorii lor — C.A. Rosetti, de pildă — 
au fost izolați de clasa politică). Legată de masonerie, „noua 
dreaptă“ conservatoare ocolea, la rându-i, excesele naționaliste 
și avea evidente simpatii xenofile, filosemite chiar, luările de 
poziție ale lui P.P. Carp și Titu Maiorescu fiind edificatoare 
din acest punct de vedere. Într-un discurs din 7 februarie 1895 
pe marginea proiectului Legii minelor, PP. Carp rostea aceste 
memorabile cuvinte ce definesc o luare de poziție sincronistă 
și europeană: „Este timpul ca şi partidele și guvernele să facă 
front în fața acestei uri a străinismului; să zică odată sus și 
tare în această țară, fără teamă de a-și pierde popularitatea, 
fără a alerga după aplauzele efemere și necugetate ale cutărei 
sau cutărei adunări de nepricepuți, să zică sus şi tare: avem 
nevoie de străini. [...] Odată ce am intrat în concertul euro- 
pean, în vârtejul de cultură modernă, ori avem să ne punem 
cât de iute la nivelul acestei culturi, ori avem să dispărem“l. 
Politica de juste milieu a implicat aproape o jumătate de 
veac excluderea de pe eșichierul electoral a stângii și dreptei. 
Persecutaţi, anatemizaţi, arestaţi, socialiștii, constituiți în 1893 
în partid, au fost înlăturați de pe scena politică prin asimilarea 
abilă, de către liberali, a conducătorilor lor. „Trădarea genero- 
șilor“ din 1899 a însemnat îndepărtarea pentru două decenii a 
opțiunii socialiste în România. Nici dreptei naționaliste nu-i 
bătea vântul în pânze. Partidul Naţionalist-Democrat înte- 
meiat în 1910 de Nicolae Iorga a avut scoruri electorale mici, 
iar puţinii lui deputați au fost supuși în parlament unei caran- 
tine profilactice, un adevărat cordon sanitar, după expresia 
care definește în Franța contemporană blocul republican care 
izolează Frontul Naţional în aproape orice tur secund al alege- 
rilor. Când deputatul N. Iorga, viitorul lider al partidului, ţine 
primul său discurs, „În chestia amnistierii țăranilor răsculați“ 
(14 iunie 1907), „instigatorul“ și „anarhistul“ se vede apostrofat 
de PP. Carp în plină Cameră: „Ce faci, dezechilibratule?“? 


1. Apud loan Adam, Panteon regăsit. O galerie ilustrată a oame- 
nilor politici români, ed. cit., p. go. 
2. Apud Z. Ornea, Sămănătorismul, ed. cit., p. 204. 

„Dezechilibraţii“ erau însă alţii, printre ei virulentul antisemit 
A.C. Cuza (1857-1938), universitar ieşean care se pronunța 
pentru „eliminarea jidanilor“ încă din 1889 în studiul Gene- 
rația de la'48 şi era nouăl. 

După ı decembrie 1918, zi pe care majoritatea istoricilor 
români o numesc Ziua Marii Uniri, păstrarea vechiului echi- 
libru devenise imposibilă. Multitudinea de partide apărute 
imediat era un semn de efervescenţă, alianțele, disidențele și 
excomunicările mutuale ale liderilor indicând febrilitatea cla- 
sei politice. Votul universal impusese — național și regional — 
actori noi, îndeosebi din rândurile micii burghezii urbane și 
rurale, dar apăruseră și agitatorii — de stânga și de dreapta — 
ce nu mai acceptau tradiționala „cumințenie“ românească. 
Înseși guvernele încep să poarte amprenta acestei febre ma- 
ladive care nu i-a ocolit nici măcar pe liberali, partid al marii 
burghezii acum tot mai tentată de autoritarism și de mono- 
polul politic. Dar tocmai această atitudine acutiza stările 
conflictuale și genera instabilitate guvernamentală, feno- 
men pe care România nu-l mai cunoscuse din primii ani ai 
domniei lui Alexandru Ioan Cuza.? Simțindu-se vulnerabile, 
guvernele, indiferent de coloratura politică, recurg frecvent 
la decretarea stării de asediu. E unul dintre semnele cele mai 
clare ale fragilității democraţiei românești și de aceea sub- 
scriu integral la afirmaţiile istoricului Ioan Lăcustă: „Oricât 
de bune ar fi fost, instituţiile modernității și ale democrației 
nu au putut funcționa la realele lor capacități, îndeosebi 


1. „Era nouă“ era titlul sub care PP. Carp își publicase în 1888 pri- 
mele discursuri parlamentare, unde accentele xenofile erau certe. 

2. Plecând de la volumul lui Dimitrie Costescu, Fazele ministeriale 
în România (Tipografia „Universul“, București, 1936), un istoric mani- 
festat și înainte, și după decembrie 1989, constată: „Atât de frecventă 
era înlocuirea cabinetelor înainte de expirarea mandatului celor patru 
ani de guvernare, încât, timp de două decenii — de la ag ianuarie 1918 
și până la 10 februarie 1938 —, s-au succedat la conducerea țării nu mai 
puțin de 28 de guverne, fiecărei perioade la guvernare de patru ani 
revenindu-i, în medie, mai mult de cinci cabinete“ (v. Constantin Pet- 
culescu, Mișcarea legionară. Mit și Realitate, Editura Noua Alternativă, 
București, 1997, P. 41). 

după Primul Război Mondial, atâta timp cât aplicarea lor se 
făcea sub regimul autoritar și restrictiv al multor libertăţi, 
instituit de starea de asediu“!. 

Instituirea stării de asediu n-a împiedicat totuși nici acți- 
unile internaționaliștilor (roșiii), nici reacţiile contrarii ale 
naționaliștilor ce vor sfârși prin a folosi ca semn distinctiv 
cămășile albastre (cuziștii) sau verzi (legionarii). Dar — tra- 
gică simetrie de destin — România Mare începe a fi construită 
în 1918 sub spectrul amenințării bolșevice din Est și se pră- 
bușește în 1940 tot sub presiunea ei. 

Revoluţia din Octombrie n-a rămas fără urmări în dreapta 
Prutului. Monarhiști și individualiști, românii acelor vremi 
s-au arătat indiferenți la chemările totalitarismului.? În 


1. loan Lăcustă, Cenzura veghează 1937-1939, Curtea Veche, 
București, 2007, p. 17. Același autor face un clarificator calendar al 
proclamărilor stării de asediu în România. Un amănunt demn de lua- 
re-aminte este că democrația pluripartidistă s-a născut în România 
sub semnul stării de asediu decretate la 14 august 1916 și suspen- 
date la 14 ianuarie 1920 (exceptând Dobrogea), pentru a fi reinstituită 
pe termen de 6 luni la 21 octombrie (același an), la 14 martie 1921, 
16 ianuarie 1923, 5 octombrie 1924, 4 februarie 1933, 30 decembrie 
1933. Din 1933, observa Ioan Lăcustă, „s-a instituționalizat starea 
de asediu“, aceasta fiind prelungită succesiv la 15 septembrie 1934, 
16 martie 1935, 13 septembrie 1935, 14 martie 1936, 15 septembrie 
1936, 15 martie 1937, 11 septembrie 1937, 11 februarie 1939. Vezi și 
V. Pantelimonescu — I. Starea de asediu. Doctrină, jurisprudenţă și 
legalitate. (Toate legile și Decretele-legi de la 1864-1939). II. Legea 
pentru apărarea ordinei în stat (cu expunerea de motive și adnotări 
pe articole), Editura ziarului „Universul“, București, 1939. 

2. Doar 500 de oameni, din cei 20.000 de soldaţi, marinari și mun- 
citori militarizaţi de pe vasele și din porturile dunărene și ale Mării 
Negre (Galaţi, Tulcea, Chilia, Sulina, Odessa, Nicolaev, Herson, Sevas- 
topol) s-au înscris în Batalionul revoluționar român înjghebat la Odessa 
de bulgarul Cristian Racovski (1873-1941), fost membru al comitetului 
executiv al Partidului Social-Democrat din România. Arestat în 1917 — 
la Iași — ca agitator, fusese eliberat la + mai de soldații ruși bolșevizați, 
purtat pe străzi în triumf, apoi trimis peste Prut, unde și-a continuat 
activitatea revoluționară. Stalin i-a răsplătit devotamentul, stabilindu-i 
un domiciliu forțat la Tbilisi (unde l-a întâlnit Panait Istrati), iar apoi 
împușcându-l ca vechi adept al lui Troțki. 

majoritate covârșitoare țărani, ei așteptau să li se dea pămân- 
tul promis de regele Ferdinand I în vara lui 1917, nu triumful 
revoluției mondiale ce voia să-l „naţionalizeze“. Când trupele 
sovietizate din Iași vor să-l aresteze pe rege și să extindă re- 
gimul comunist și în România, iar alte unități anarhizate se 
transformă în bande care jefuiesc, ucid, maltratează și vio- 
lează la sate, reacția ostașilor români a fost fermă. Cu foștii 
aliați se duc în ianuarie 1928 bătălii înverșunate la Galaţi, 
Pașcani, Spătărești, Mihăileni, în urma cărora sunt dezar- 
mați și aruncaţi peste Prut: „Către sfârșitul lunii ianuarie 
1918, nu mai exista armata rusească în Moldova“. Exista însă 
în Basarabia, unde unitățile alungate din România, întărite 
de altele cantonate acolo anterior?, terorizau populația, pră- 
dau depozitele alimentare, incendiau și devastau proprietăți, 
arestau și ucideau membri ai Consiliului directorilor și ai 
Sfatului Țării?, adică conducerea Republicii Democratice Mol- 
dovenești proclamate la 2/15 decembrie 1917. Din 5 ianuarie 
1918, pe stil vechi, trupele bolșevice aflate sub comanda Front 
Otdel-ului ocupaseră practic Chișinăul și-i vânau pe directori 
și deputați. 

După apeluri repetate și ineficiente la Berthelot și Șcer- 
bacev, la Vinicenko (șeful guvernului ucrainean) de a trimite 
în Basarabia trupe „disciplinate și sigure“, deputații cer spri- 
jinul guvernului român. La 13/25 ianuarie două brigăzi din 
Divizia a 11-a a armatei române intră fără lupte în Chișinău. 
În estul și sudul Basarabiei s-au purtat însăbătălii înverșunate 
până la mijlocul lunii martie, când unitățile române ating 


1. Constantin Kirițescu, Istoria războiului pentru întregirea Româ- 
niei 1916-1919, vol. II, Editura Științifică și Enciclopedică, București, 
1989, p. 213. 

2. Numai la Chișinău Armata a 6-a rusă, bolșevizată, dispunea de 
două divizii de cavalerie, de puternice unităţi de infanterie și artilerie. 

3. Consiliul directorilor era guvernul Republicii Democratice Mol- 
dovenești ce-și declarase autonomia în cadrul Republicii Federative 
Democratice a Rusiei, a cărei „stăpânire vremelnică“ era recunoscută 
încă de fruntașii moldoveni. Sfatul Țării, alcătuit din 120 de membri, 
era un parlament multietnic format prin alegeri indirecte. Lucrările 
lui s-au deschis la 4 decembrie 1917. 

pretutindeni granița Nistrului și a vechii Moldove amputate 
în 1812. La 27 mart./ g apr. 1918 Sfatul Țării proclama Unirea 
Basarabiei cu România, o unire condiționată însă. 

Se stingea un incendiu la est în clipa în care izbucnea altul 
la frontiera de vest. La Budapesta, guvernul eterogen al con- 
telui Mihály Károlyi demisionează - la 22 martie 1919 —, 
„lăsând puterea în mâinile proletariatului naţiunii ungare“. 
În Proclamaţia prin care-și anunţa demisia, contele „făcea 
apel la proletariatul din toate țările cerându-le ajutor împo- 
triva deciziilor nedrepte ale Conferinței de Pace de la Paris“. 
Cum scria cu o formulă bine găsită același Constantin Kiri- 
escu, dădea foc ţării sale pentru a amenința Europa cu in- 
cendiul general. Comisarul poporului Béla Kun, noul om forte, 
proclama în aceeași zi Republica Sovietică Ungară. Era cel 
dintâi succes bolșevic în Europa centrală, iar singurul bastion 
„proletar“ capabil să-i dea ajutor, era, desigur, Rusia sovietică. 
Fost ostaș în Armata a 3-a revoluţionară rusă, Kun îl salută 
telegrafic pe Lenin ca șef suprem al proletariatului interna- 
țional și propune o alianță ofensivă și defensivă cu guvernul 
sovietelor. Firește, joncțiunea forțelor proletare nu se putea 
realiza decât prin teritoriul României! Sub paravanul decla- 
rațiilor pacifiste, o nouă armată — Roșie — e organizată în grabă. 
La sfârșitul lui mai, aceasta învinge armata cehoslovacă, în- 
dreptându-serapid spre Maramureș, Galiţia și Bucovina, unde 
presau bolșevicii ucraineni. Ofensivele — din aprilie și iulie — 
împotriva armatei române sunt zdrobite și la 4 august marile 
unități ale acesteia ocupă Budapesta. Un braţ al cleștelui roșu 
era frânt... Paza Nistrului, a Carpaţilor Apuseni, apoi a Tisei, 
menținerea sub arme a unor mari efective, deplasarea rapidă 
a diviziilor în puncte amenințate când la est, când la vest, 
acţiunile de sabotaj ale inamicilor, penuria alimentară, mili- 
tarizarea economiei și a transporturilor, comploturile ireden- 
tiste nu puteau rămâne fără ecou în societatea românească. 

Multipartitismul împins la extrem, rivalitățile diverselor 
populisme, de stânga sau de dreapta, n-au putut favoriza ma- 
nifestările unei societăţi civile, în sensul de astăzi al terme- 
nului. Funcţiile ei au fostpreluate, maladie mai veche la români, 

de stat. În variantele europene mature, așezate, societăţile 
civile impuneau reforme statului. În cele estice, balcanice, 
constituționalismul, diminuat și prin starea de asediu, era 
geamănul paternalismului. Caragiale — pe care l-am mai men- 
ționat — a fost nu doar un excelent dramaturg, ci și un gândi- 
tor politic redutabil, care a sesizat încă din 1896, în eseul 
„Politică și cultură“, o carență a statului tânăr întemeiat la 
1859: „Statul tânăr, înființat după împrejurări, are nevoie 
grabnică de o societate [...] în loc de a fi forma de echilibru al 
forțelor sociale la un moment dat, caută să fie fondul și izvo- 
rul născător al acestor forțe. De unde statul ar trebui să fie 
rezultatul natural al societății, ne pomenim că societatea tre- 
buie să fie produsul artificial al statului“!. 

Incoerent, supus unor „zguduiri neîntrerupte“?, împins pe 
drumuri divergente, când spre industrializare forțată, alegere 
impusă de autoritarismul liberal, când spre „democraţia ru- 
rală“ la care visau țărăniștii, pentru a reveni la linia indus- 
trializării, în momentul în care utopia agrariană a fost năruită 
de marea criză din 1929-1933, statul n-a putut propune un 
proiect de durată. Cel de până în 1918, edificarea unui stat 
unitar, se împlinise, iar oamenii noi propulsați de vremi pe 
creasta valului nu se mai înțelegeau asupra căii de urmat. 
De aici o discontinuitate fatală și o confruntare acerbă între 
extreme. 

Favorizată de realitățile externe, dar și de criza economică 
internă, opțiunea socialistă începe a câștiga teren chiar și în 
timpul în care cârma statului e în mâna sigură și neezitantă 
a lui I.I.C. Brătianu’. Socialismul monden, legalist, cumva de 
salon, al vechilor lideri avea atunci și un geamăn întunecat, 
radical și revendicativ. Dacă liderii clasici, canonici, menţi- 
neau lupta maselor în sfera economicului, nucleele comuniste 


1. I.L. Caragiale, Opere, III, Univers Enciclopedic, București, 2001, 
p. 90. 

2. Mircea Eliade, „O generație“, în Cuvântul studențesc, IV, nr. 2, 
4 dec. 1927. 

3. Ion. I.C. Brătianu (1864—1927) e iarăși prim-ministru din 29 nov. 
1918 până la 27 sept. 1919. 

chemau prin manifeste incendiare la revoluție cu topoarele. 
Întors de câteva zile în Capitala eliberată, regele Ferdinand 
e molestat și injuriat pe Calea Victoriei, artera centrală a 
Bucureștilor, de manifestanți ațâțați de un misterios „comi- 
tet de teroare“!. Urmarea a fost că armata deschide focul la 
13 decembrie 1918 împotriva demonstranțţilor violenți, fă- 
când 16 victime. 

Odată pornit, caruselul violențelor devine greu de oprit. 
Socialul, economicul, politicul se amestecă într-un torent de- 
molator pentru fragila democraţie liberală de suprafață. Miş- 
carea contestatară are două fețe care în public se recuză, dar 
în secret colaborează, subordonându-se aceleiași directive 
externe. Revoluţia mondială avea nevoie și de una, și de cea- 
laltă. Iar rezultatele nu întârzie. În timp ce la cumpăna anilor 
1917-1918, ideea socialistă (comunistă) n-avea un ecou social 
notabil, nu peste mult timp lucrurile se schimbă. Dacă la ale- 
gerile din toamna lui 1919 socialiștii se abțin, mulțumindu-se 
cu inițierea unei greve generale de protest împotriva „terorii 
electorale“, la cele din primăvara anului viitor participă și 
obțin 21 de mandate în Camera Deputaţilor și 3 în Senat. 
Printre deputați se numără și M. Gheorghiu Bujor, unul din- 
tre organizatorii Batalionului revoluționar român din sudul 
Rusiei. Mandatul lui va fi invalidat. Tribuna parlamentului 
conferă vizibilitate și (buni practicieni de astă dată) reprezen- 
tanţii stângii profită de ea, îmbinând activitatea legală cu 
aceea conspirativă. Emisari din Est și din Vest aduc mesaje, 
cuvinte de ordine, stipendii, recrutează spioni, întrețin zelul 
fidelilor, organizează greve, proteste, comploturi și în Româ- 
nia Veche, și în teritoriile reunite cu Țara. În Transilvania 
agitatorii sunt unguri care „mobilizează masele muncitoare“ 
pentru „revoluția proletară“, dar luptă de fapt pentru integri- 
tatea statului maghiar. Iuliu Maniu, din a decembrie 1918 pre- 
ședinte al Consiliului Dirigent din Transilvania și ministru 
de interne, va mărturisi peste ani de ce a luat măsuri radicale: 


1. Informaţia e furnizată în volumul Socialismul în România, de 
Constantin-Titel Petrescu (1888—1958), secretarul general al Partidu- 
lui Social Democrat din România, reînființat în 1927. 

„Eu, fraților, când am fost în Consiliul Dirigent, am luptat în 
contra bolșevicilor din Budapesta și de grijă ca bolșevicii să 
nu treacă peste Tisa, aici în Ardeal și în Banat, într-o singură 
zi am adunat peste 6.000 de comuniști și i-am închis“!. În 
iulie 1919, când Republica Sovietică Ungară declanșează un 
atac masiv împotriva României, la cealaltă extremitate a țării 
e lichidat un complot vizând răscularea marinarilor din flotila 
de Dunăre. Revoluţionarii voiau instalarea la București a 
unui guvern „ca în Rusia“. 

În 1920 acțiunile de destabilizare a autorităților de la 
București continuă în aceeași alternanță de clar-obscur. În 
octombrie se declanșează greva generală. În noiembrie, Max 
Goldstein aruncă în aer vagonul ministrului de interne C. 
Argetoianu. Ținta scapă. În 8 decembrie același Max Gold- 
stein, ajutat de Gelbert Moscovici, Leon Lichtblau și Saul 
Osias, organizează un atentat la Senat în care mor minis- 
trul justiției, Dimitrie Greceanu, și doi senatori. La procesul 
din Dealul Spirii, în care sunt judecați liderii care au votat 
la 8 mai 1921 transformarea Partidului Socialist în Partid 
Comunist și afilierea lui la Internaționala a III-a, interfața 
legală a acestuia se dezice de teroriști. Gheorghe Cristescu 
clamează patetic din boxă: „Noi, comuniștii, nu dărâmăm o 
construcție socială. [...] Noi lucrăm numai cu mijloace le- 
gale. [...] Noi, care facem parte din Internaționala a III-a, nu 
am făcut decât propagandă legală, prin organizarea maselor, 
și nu am avut nici o legătură de fapt cu teroriștii“. Cum se 
făcea însă că Gelbert Moscovici (alias Al. Bădulescu), Leon 
Lichtblau (Hugo) și Saul Osias (Sandu) luaseră parte în 
iunie 192. la Congresul al III-lea al Internaționalei comu- 
niste, iar primul fusese ales în comitetul executiv al acesteia? 
Reacția guvernanților a fost cazonă și lipsită de inteligență. 
Procesele politice din 1919 și 1920 au trimis după gratii 
fruntași socialiști legaliști, netezind drumul diversiunii co- 
muniste din umbră. De gafele acestora profită Moscova care 
are planuri pe termen lung. 


1. Discursul domnului luliu Maniu rostit la Vinţul de Jos la 28 iunie 
1936, f. 1., [1936], p. 31. 

Acesta e contextul neguros și tensionat în care își fac apa- 
riția în România și alți actori. Fără concursul stângii totali- 
tare, dreapta ultranaționalistă nu s-ar fi manifestat, probabil, 
atât de virulent. Printr-un proces care pare a fi repetitiv la 
români, extrema dreaptă se separă mai întâi de dreapta. Par- 
tidul Naţionalist-Democrat înființat de N. Iorga în aprilie 1910 
se divide în aprilie 1920. Iorga și puținii săi partizani rămân 
sub vechea titulatură, o altă facțiune, rivală, firește, se inti- 
tulează Partidul Naţionalist-Democrat Creștin și-l are ca lider 
pe profesorul universitar ieșean A.C. Cuza. În acel moment 
A.C. Cuza era deja vârstnic, schimbase școli, doctrine, cre- 
dinţe, partide, afișase vagi idealuri progresiste (în tinerețe 
fusese socialist), aspirații pedagogice tulburi (în 1897 înfiin- 
țase, împreună cu A.D. Xenopol, Liga în contra alcoolismului), 
votase în 1917 pentru reforma agrară și votul universal, dar 
eșuase într-un antisemitism bizar, grobian și sălbatic, care 
postula „eliminarea jidanilor“ nu prin exterminare fizică, ci 
prin „așezarea lor pe un pământ liber, pe care să-și creeze și 
ei cultura lor proprie, muncind productiv“l. Despărțirea de 
Iorga s-a produs exact din cauza opțiunilor diferite în „ches- 
tiunea evreiască“. Istoricul acceptase „clauza minorităților“ 
impusă României prin tratatul de pace cu Austria?, pe când 
A.C. Cuza, doctor în drept, în științe politice și economice, cu 


1. A.C. Cuza, „Doctrina naționalistă creștină“, în Apărarea naţio- 
nală, VI, nr. 16, 15 apr. 1928; text reprodus în Ideea care ucide: Dimen- 
siunile ideologiei legionare, Institutul de Teorie Socială al Academiei 
Române, 1994. 

a. Articolul 60, secțiunea a IV-a, instituia controlul marilor puteri 
în privința respectării de către România a drepturilor minorităților: 
„România este de acord cu inserarea într-un Tratat cu Principalele 
Puteri aliate și asociate a dispozițiilor pe care aceste Puteri le vor con- 
sidera necesare pentru protecția în România a intereselor locuitorilor 
care diferă de majoritatea populaţiei prin rasă, limbă sau religie“ (v. 
Desăvârșirea unităţii naţional-statale a poporului român. Recunoaș- 
terea ei internaţională. 1918, documente interne și externe, iulie 1919 — 
octombrie 1919, vol. IV, Editura Științifică și Enciclopedică, București, 
1986, p. 172). 

diplome obținute la Paris, Berlin și Bruxelles, văzuse acolo 
intrigi oculte ale „iudeo-masoneriei“. 

Nu e mai puțin adevărat că cei doi savanţi fondaseră îm- 
preună, în 1895, Liga Antisemită Universală, dar N. Iorga 
și-a revizuit exclusivismul etnic din tinerețe, tonul catilinar 
din Istoria evreilor în ţerile noastre (1913), mergând până la 
propunerea lui Moses Gaster ca membru al Academiei Ro- 
mâne. A.C. Cuza, decan al Facultăţii de Drept din Iași, înțe- 
legea să rămână consecvent celor spuse în Despre poporație 
(1899) și Plagiatul poporaţiei. O calomnie „More ludaico“, sau 
cum lucrează Cahalul în contra „Goimilor“, după Talmud 
(1911), în care trăgea semnale de alarmă în privința unui 
pericol imaginar: „Poporul românesc trebuie să stăruie a-și 
apăra existența împotriva parazitismului jidovesc, care a aca- 
parat toate funcţiile lui economice, care a nimicit clasa de 
mijloc, care tinde să se ridice în clasă conducătoare, amenin- 
țându-i cultura“. Un paradox al acestui naționalist à outrance 
care vedea în biruința lui Adolf Hitler la alegerile din 1930 
„izbânda doctrinei și programului cuzist“ e tocmai recursul la 
documente externe (unele false, precum Protocoalele înțelep- 
ților Sionului, text fabricat de Ohrana țaristă), imitaţia te- 
nace, fără ecou, a modelelor străine. Charles Maurras și Léon 
Daudet sunt două dintre ele, alți clasici ai antisemitismului 
francez, german, austriac (J.A. Gobineau, E. Drumont, Vacher 
de Lapouge, H.S. Chamberlain, K. Liiger), citați în studii, în 
articole descusute și pasionale sau invocaţi cu pietate „creș- 
tină“ de la tribuna Camerei, probează iarăși lipsa gândirii 
originale. E curios cum acest om cu ambiţii de pionier al anti- 
semitismului simte mereu nevoia să-și ralieze, să „paraziteze“ 
(un cuvânt ce revine des sub pana lui) inteligențe, talente și 
temperamente superioare propriei lui înzestrări. Cu N. Iorga 
înființase un partid și o ligă. Cu doctorul Nicolae Paulescu, 
potențial descoperitor alinsulinei, dramatic privat de premiul 
Nobel, întemeiază Uniunea Naţională Creștină (1922) și edi- 
tează revista Apărarea Naţională!, cu poetul Octavian Goga 


1. Publicaţia relua titlul unei reviste editate de savantul B.P. Hasdeu 
între 15 ianuarie 1900 — 9 febr. 1903. Mort în 1907, savantul nu-și mai 

fondează Partidul Naţional-Creștin chemat la guvernare de 
Carol II în decembrie 1937. 

Hotărât lucru, A.C. Cuza n-a fost un om politic (în sensul 
pe care-l dădea termenului Churchill), ci un politician. Evo- 
luția lui, lungă, pe scena politică românească nu confirmă o 
viziune, ci o remarcabilă iscusinţă în trasul sforilor, în născo- 
cirea de combinaţii, alianțe, fuziuni, absorbții ș.a.m.d. Dacă 
formațiunea sa, Liga Apărării Naţional Creștine (denumită 
ulterior Partidul Naţional-Creșştin), a cărei „președinție su- 
premă“ a deținut-o până la moarte, a ajuns finalmente, la 
alegerile din 20 decembrie 1937, la un scor electoral notabil: 
281.167 de voturi sau 9,15% din totalul acestora, rezultatul a 
fost posibil nu printr-o creștere organică, printr-o activitate 
intensă, sistematică, de recrutare a aderenților, ci prin aduce- 
rea la numitorul comun al antisemitismului a unor partidu- 
leţe și grupuscule de inspirație externă, mussolinistă (inițial), 
maurrasiană sau hitleristă precum Fascia Naţională Română, 
Acţiunea Românească, Frăția de Cruce, Liga Creștin-Socială, 
Partidul Naţional-Socialist. A.C. Cuza reducea naționalismul 
la antisemitism, iar idealul său, despre care pretindea că ar 
fi „al tuturor românilor creștini“, se limita la „curățirea pă- 
mântului strămoșesc de neghina jidovească“!. Este intere- 
sant — și totodată semnificativ — că singurul filon naționalist 
cu fundamente în religia, mitologia și imagologia românească, 
acela reprezentat de legionarism, este excomunicat și expul- 
zat din LANC? în 1927 și reprimat polițienește în 1937-1938, 
când PNC este instalat meteoric la putere de Carol II. Practic 


putea revendica paternitatea titlului. Descendent din principii moldavi, 
dar și cu sânge evreiesc în vine, Hasdeu fusese totuși unul dintre cei 
mai aprigi antisemiţi. 

1. Apărarea naţională, V, nr. 1, 17 apr. 1927. 

2. Ambele părți și-au aruncat acuzaţii grave. Legionarii lui Corne- 
liu Zelea Codreanu afirmau că separarea s-a produs pe criterii de gene- 
raţie (tinerii — susținea Corneliu Zelea Codreanu — detestau „atmosfera 
de vrăjmășie care măcina rândurile bătrânilor“, iar vârstnicii spuneau, 
prin vocea lui A.C. Cuza, că Liga fusese „purificată de elementele pu- 
trede care încearcă să modifice doctrina naționalistă“). 

era vorba de două feluri de naționalism, unul paseist, regresiv, 
atent doar la umbrele trecutului, când voievozii întemeiaseră 
state etnocratice, altul cu fața spre viitor, spre omul nou, vi- 
guros și puritan, capabil să creeze o altă Românie, decomple- 
xată, energetistă și strălucitoare „ca soarele sfânt de pe cer“. 
Mai succint, cel dintâi restaura, al doilea revoluţiona, efectele 
în planul acțiunii sociale fiind la fel de reprobabile. 

În climatul prielnic „revoluțiilor naționale“ (de dreapta) de 
după Primul Război Mondial, ambele orientări și-au disputat 
un electorat progresiv dezamăgit de corupţia și ineficiența 
noii clase politice, mai numeroasă, mai vorace, mai neinstruită 
decât aceea anterioară lui 1914, urnele dând câștig de cauză 
celei de-a doua, care a izbutit o insolită mixare a discursului 
populist cu eclatanţa stilistică și ideatică a unor intelectuali 
de prim ordin ca Mircea Eliade, Nae Ionescu, Emil Cioran, 
Constantin Noica, Mircea Vulcănescu, PP. Panaitescu, Traian 
Herseni, Traian Brăileanu, Vasile Băncilă, Dragoș Protopo- 
pescu et alii. Alăturarea a devenit posibilă graţie unui tânăr 
provincial necunoscut, fără antecedente familiale care să-i 
favorizeze ascensiunea, ambițios și sărac ca Rastignac, dar 
inventiv, meticulos, calculat ca Julien Sorel, în linia căruia va 
îmbina, de altfel, roșul și negrul. 


Omul negaţiei multiple 


Născut la 13 septembrie 1899, tânărul se numea Corneliu 
Zelea Codreanu, își avea rădăcinile familiei în Bucovina sa- 
mavolnic anexată de Imperiul Habsburgic la 1775 și trans- 
formată într-un veritabil poligon al multiplelor amalgamări 
și anihilări interetnice. Refugiat în România, tatăl său, Ion 
Zelea Codreanu, profesor, apoi director la liceul din Huși și 
naționalist înfocati, i-a dat o educație ascetică și resentimen- 
tară în privința străinului „pângăritor“ de tradiții și neam. 
Între 1914-1916, adolescentul înalt, cu „alură marțială și spor- 


1. Era secretar general al Partidului Naționalist Democrat înfiin- 
țat în 1910 de Nicolae Iorga. 

tivă“l, este elevul liceului militar de la Mănăstirea Dealu, 
școală a elitelor militare și intelectuale unde se intra numai 
după examene extrem de exigente și o concurenţă acerbă pen- 
tru cele 20 de locuri rezervate anual bursierilor. Între școlari, 
vlăstare regale ca principele Nicolae, odrasle de moșieri și de 
mari negustori ce puteau plăti taxa de studii exorbitantă de 
2.000 de lei aur, dar și fii de țărani, funcționari, profesori, 
modelaţi tenace în spiritul camaraderiei și al armoniei sociale. 

O inscripţie cu litere albe în chenar albastru avertiza încă 
de la intrare că școala era „cuibul șoimilor“2. Educaţia era 
spartană, „de cavaleri cu spada și crucea“, după spusele co- 
munistului Petre Pandrea, elev al aceluiași liceu și coleg cu 
Corneliu Zelea Codreanu. Rugăciunile repetates, lecturile din 
Psalmi și Evanghelii, spovedania se îmbinau cu marșuri exte- 
nuante. După marșuri, obligatoriu cu cântece naționale vechi, 
exerciții militare, tabere de muncă, întreceri sportive, cadeţii 
trebuiau să-și treacă seara impresiile sincere în „carnetul de 
confesiuni“. Cultul eroilor (îndeosebi al voievodului Mihai Vi- 
teazu, primul unificator — la 1600 — al Principatelor Române, 
ucis de Habsburgi, al cărui craniu era păstrat în biserica școlii), 
al monarhului, al onoarei și disciplinei militare, amestecul de 
devoțiune mistică și bravură erau obsesive. Acest tipar va 
avea urmări pe viață în cazul lui Corneliu Zelea Codreanu, 
care va rămâne până la capăt un ins scindat între pulsiuni 
monahale și elanuri belicoase, între tămâie și sânge. 

Când România intră în război, în vara lui 1916, cadetul se 
oferă voluntar, însoțește trupele pe front, dar este respins din 
cauza vârstei și constrâns să-și continue studiile la Școala 


1. Petre Pandrea, Garda de Fier. Jurnal de filosofie politică. Memorii 
penitenciare, Editura Vremea, București, 2001, p. 189. 

a. Unitatea de bază a viitoarei mișcări legionare va fi cuibul com- 
pus din 13 membri. Legionarii aveau o costumație militară (centiron, 
diagonală, cizme, cămașă verde, pantaloni bufanţi). Sediile lor depar- 
tamentale se numeau garnizoane, unitățile mici — plutoane, iar cele 
mari — batalioane. 

3. În Garda de Fier..., Petre Pandrea enumeră 11 rugăciuni zilnice 
obligatorii (v. op. cit., pp. 33-34). 

Militară din Botoșani. În primăvara lui 1919, când puternice 
detașamente bolșevice trec Nistrul cu bărcile și ocupă Tighina, 
iar Cicerin, comisarul pentru afacerile externe ale Rusiei So- 
vietice, somează guvernul român să evacueze Basarabia și Bu- 
covina, elevul alcătuiește în pădurea Dobrinei de lângă Huși 
un detașament de gherilă care ar fi trebuit să lupte împotriva 
invadatorilor. După ce inamicul extern e respins, atenția lui 
se îndreaptă împotriva celui intern. Studentul la Facultatea 
de Drept din Iași nu aderă la socialismul ce îi molipsise colegii, 
ci se înscrie în Garda Conștiinţei Naţionale a muncitorului 
Constantin Pancu. Cu trupa, puțin numeroasă, a acestuia, 
pătrunde, în primăvara lui 1920, printre muncitorii greviști 
de la Atelierele CFR Nicolina, coboară steagul roșu arborat de 
aceștia, îl înlocuiește cu tricolorul, strigând „Regele, Cristos 
și Naţiunea!“. Curajul cu care amorțește mulțimea ostilă îl 
face să guste (pentru prima dată?) beţia pericolului, atât de 
frecventă printre fasciști. Ideea pe care i-a inculcat-o instala- 
torul Constantin Pancu, așa cum muncitorul Dressler o făcuse 
cu Hitler, era că proletarii aveau patrie, contrar părerii lui 
Marx. Dar, credea viitorul Căpitan, „patria“ lui, „națiunea“ lui 
erau primejduite de bolșevici (în mintea lui toți evrei!), de 
plutocrați și de politicieni corupți și demagogi. 

Ideologia legionară, căreia capete teoretice mai bine mo- 
bilate intelectual îi vor conferi o pernicioasă strălucire și forță 
de fascinație, se bizuie integral pe șirul negaţiilor acestui ju- 
rist în devenire ce oscila între atracţia sacrificiului cristic și 
violența fanatică. Legionarismul este un discurs antisistem. 
Corneliu Zelea Codreanu, pustnicul sanguinar care postea și 
se ruga mult, a fost anticomunist, antisemit, antipoliticianist, 
antiliberal, antidemocrat, antimodernist. Pe acești piloni, ce 


1. Bvocându-și în Pentru legionari începuturile, Căpitanul citează 
nume de evrei aflate în fruntea Partidului Socialist (ulterior Comunist) 
ca Gheorghe Grigorovici, Ilie Moscovici, Litman Ghelerter, Marcel Pau- 
ker, David Fabian. Însă, chiar dacă anarhiștii şi complotiștii infiltraţi 
de peste Nistru erau în numeroase cazuri evrei, stânga cuprindea și 
români. Mentorul din acea vreme, A.C. Cuza, îi cultiva însă stereoti- 
pul reducționist evreu = comunist, sinonimie eronată ce n-a dispărut 
din nefericire în România nici azi. 

nu-l puteau duce decât la dezastrul final, a construit tenace, pe 
parcursul a 18 ani, un partid care a izbutit să capteze într-un 
flux unic nemulțumirile și frustrările unor categorii sociale 
defavorizate de fragilul establishment românesc interbelic. 
Micului meseriaș sau negustor ruinat de criză și de concurența 
externă îi vorbea de „iudeo-masonerie“, de „tipul coroiat și 
ahtiat după câștig al jidanului“. Pentru captarea adeziunilor 
firavei pături medii flutura stindardul etatismului controlat 
de spiritul național. „Crearea clasei mijlocii a comercianților 
și a industriașilor, prin ajutorul legal al statului și încuraja- 
rea energiilor românești capabile“! era un punct aparte în 
decalogul doctrinar al mișcării. Proletarului i se promitea o 
eră a fraternității și a demnității, când „muncitorul va fi stă- 
pân, nu rob, va fi frate, nu dușman, va fi camarad, nu servi- 
tor“. Pentru țăran, adică pentru România profundă, mai greu 
de schimbat la față chiar și prin triumful ipotetic al Mișcării 
Legionare, era folosit un limbaj și mai neaoș: „În statul legio- 
nar întemeiat pe omul nou, corect și gata de jertfă, țăranii chiar 
dacă vor fi săraci, cum sunt și acum, vor fi însă stăpâni, nu 
slugi“2. Nişte stăpâni ce trebuiau însă menținuți în ignoranță 
și analfabetism, întrucât cunoașterea, școala importatoare 
fără personalitate de „fraze troglodite“, adecvate „turmelor 
create de capitalism în Apus, oprimă și distruge sufletul ro- 
mânesc“, îi nimicește „rezistența morală, garanția mistică a 
înțelepciunii, a puterii, a biruinței sale“. Sedus de mistica 
jertfei, de mesianismul Căpitanului, un poeta doctus, intelec- 
tual subtil, cu obsesia absolutului, ca Dan Botta (1907-1958), 
prescria solemn viitorul puiului de țăran: „Acesta e menit să 
crească liber, în contact cu acel pământ din care să extragă, 
ca Anteu, izvoarele personalității sale. În condiţiile actuale, 
țara analfabetă să ne fie un ideal“?. 


1. Legiunea „Arhanghelul Mihail“. Garda de Fier. Programul și ca- 
racterul general, Câmpulung, 1931, p. 10. 

2. Tr[aian] Herseni, Mișcarea legionară și țărănimea, București, 
1937, P. 17. 

3. Dan Botta, „Țara analfabetă“, în Buna Vestire, I, nr. 7, 28 febr. 
1937. 

Intelectualului i se adresează un dublu discurs care poate 
fi identificat în cuvântările, circularele, discursurile, edictele 
și ieremiadele lui Zelea Codreanu, dar și în eseistica din presa 
(nu chiar puţină) afiliată Legiunii. Intelectuali de elită osân- 
desc, în pură linie populistă, tocmai elita căreia îi aparțin: 
„Elita ţării, care ar fi trebuit să cuprindă pe cele mai curate 
exemplare ale rasei, s-a transformat într-o pătură suprapusă, 
fără legătură de sânge cu comunitatea etnică și fără aderență 
la tradiţiile și idealurile naționale. Însușiri de rasă care ar fi 
permis poporului românesc să încresteze o perioadă strălucită 
în istorie, s-au tulburat și au degenerat până la totala lor 
dispariție“!. Dar chiar această vituperaţie, rostită în clipa în 
care Legiunea se apropia de capătul efemerei sale guvernări?, 
ascundea ca un palimpsest și mărturia unei decepții. În ciuda 
eforturilor de captare a bunăvoinţei, a recriminărilor viru- 
lente, a gesturilor pedepsitoare (unele sângeroase, precum 
atentatele contra profesorilor universitari Traian Bratu, Pe- 
tre Andrei, Florian Ștefănescu-Goangă), Legiunea n-a reușit 
să-și apropie elitele intelectuale mature și senioriale. Alt doc- 
trinar legionar, altminteri istoric prestigios, PP. Panaitescu, 
recunoștea în aceeași clipă a vremelnicului triumf: „Totuși nu 
se poate spune că intelectualii, în majoritate, au fost câștigați 
de ideile legiunii. Foarte mulți au rămas la o parte, neîncre- 
zători, unii chiar ostili“. 

Mișcarea a prins însă printre tinerii intelectuali exas- 
perați de omnipotența bătrânilor și de indigența materială. 
Mulţi făcuseră războiul, se obișnuiseră cu ororile și violența, 
iar experiențele prăpădului, va constata patetic unul dintre 
analiștii lor, Mircea Eliade, „i-au istovit, i-au disperat, i-au 
dezorientat“. Efectul pervers al acestei disperări e un mal- 
thusianism generaţionist feroce, transformarea scenei politice 


1. Traian Herseni, „Rasă și destin național“, în Cuvântul, XVII (se- 
rie nouă), nr. 91, 16 ian. 1941. 

a. Mișcarea Legionară s-a aflat la putere între 6 septembrie 1940 — 
21 ianuarie 1941, adică 137 de zile. 

3. P.P. Panaitescu, „Legiunea și intelectualii“, în Cuvântul, XVIII 
(serie nouă), nr. 19, 1 Nov. 1940. 

într-o arenă cu gladiatori prinși într-o luptă fără cruțare: „N-aţi 
înțeles încă adevărul că între noi și ei nu există punte, ci numai 
zvârlituri de lănci? Nu trebuie să ne înspăimântăm de gloria 
lor, de cărțile și bogăţiile lor. Virilitatea noastră va fi pusă la 
grele încercări — dar va birui. [...] Ce-au făptuit ei al nostru în 
munca lor de atâtea decenii? Critica aduce întotdeauna ace- 
lași răspuns: nimic“!. Această critică nimicitoare, conjugată cu 
viziunea unei națiuni renăscute, emancipate de putreziciunea 
și corupția politicianistă, este unul dintre semnalmentele esen- 
ţiale ale „fascismului universal“ din anii'2o ai veacului trecut, 
a cărui „strălucire uluitoare“, dar maladivă, i-a putut atrage, 
exemple printre altele, la un capăt al Europei, pe Robert Bra- 
sillach, cel ce rememora extatic „acel mal du siècle al nostru, 
fascismul“, iar la celălalt, pe Mircea Eliade. 


Populismul legionar sau fascismul necanonic 


Asemănător în unele privinţe celui profesat de alte fascisme, 
populismul legionar are însă culorile lui specifice. N-aș folosi 
în privința lui termenul aberant propus de Michael Mann? 
decât cel mult în sensul etimologic de abatere de la rațiune, 
de la drumul drept. Prefer termenul necanonic, fiindcă legio- 
narismul a fost o construcție spirituală și politică care a prins 
la români tocmai pentru că se sprijinea pe o ideație și un fel 
de a fi în lume de sorginte autohtonă. Populismul național-so- 
cialist era ateu și așa se explică între altele de ce papa Pius XI 
le-a interzis tinerilor catolici să intre în Hitlerjugend. Fascis- 
mul mussolinian presupunea o legătură specială cu Biserica 
Catolică și papalitate, ce implica restricții consimţite de am- 
bele părți prin Acordurile de la Laterano din 1929, precum și 
o concurență acerbă, la nivel imagologic. Legiunea, ulterior 
Garda de Fier, era mai aproape de modelul italian decât de 
cel german, dar din punct de vedere doctrinar nu poate fi 


1. Mircea Eliade, „O generaţie“, în Cuvântul studențesc, IV, nr. 2, 
4 dec. 1927. 

2. Michael Mann, Fascists, Cambridge University Press, Cambridge, 
2004, pp. 266-267. 

definită doar prin simple raporturi de contiguitate cu mișcări 
contemporane. Sigur că populismul legionar prezintă simili- 
tudini cu naționalismul etnic și cu cel religios, dar are în struc- 
tura lui și ceva vechi, care vine din istorie. Chiar dacă voia să 
întărească identitatea națională prin religie, Legiunea nu 
preconiza un stat teocratic. Exalta însă biserica luptătoare cu 
Scriptura și sabia, biserică pe care șefii Mișcării Legionare 
o voiau confundată cu Țara, trăind cu ea într-o armonie inde- 
structibilă.! Corneliu Zelea Codreanu era o natură mistică, un 
om cu o educaţie religioasă care l-a marcat profund. Scindat 
între agresivitate și asceză, între autoritarism neînfrânat și 
sentimentul culpei, al păcatului, soldat și monah în același 
timp, postea și se ruga îndelung, abținându-se cu anii de la 
împărtășanie, fiindcă nu se socotea vrednic de iertare. Cama- 
razii săi cei mai apropiați, unii fii de preoți ca Ion I. Moța?, un 


1. Ideea aceasta va supraviețui Legiunii și va avea reflexe literare. 
Scriitorul Vintilă Horia (1915-1992), în tinerețesimpatizant al Legiunii 
și colaboratof la periodicul de extremă dreaptă Sfarmă Piatră, apoi dis- 
tins, în 1960, la maturitate, cu premiul Goncourt, niciodată înmânat, 
pentru romanul Dieu est n€ en exil (Dumnezeu s-a născut în exil), va 
insista în celelalte romane ale trilogiei exilului, Le Chevalier de la ré- 
signation (1961), Persecutez Boèce (1987), asupra rolului Bisericii ca 
păstrătoare a tradiţiei, al suferinței izbăvitoare care acuză și trezește 
din letargie. i 

2. Plecând pe frontul din Spania împreună cu alți şapte camarazi 
ntre care și preotul Ion Dumitrescu-Borșa), Ion I. Moța a lăsat pro- 
fesorului Nae Ionescu, alt doctrinar al Legiunii, câteva scrisori testa- 
mentare din care spicuim această mărturisire: „Se trăgea cu mitraliera 
în obrazul lui Christos! Se clătina aşezarea creştină a lumii! Puteam 
noi să stăm nepăsători?“ (v. Ion Moța, Testamentul lui Ion Moța, col. 
Europa, München, 2003, p. 1). Combatanții aveau un mesaj din partea 
Căpitanului, pe care conducătorul lor, generalul Gh. Cantacuzino-Gră- 
niceru, îl comunică generalului Moscardo, „eroul de la Alcatraz“ atât 
de lăudat de presa de dreapta a vremii: „Căpitanul legionarilor români, 
Corneliu Zelea Codreanu, trimite Spaniei naționaliste, ce apără cru- 
cea și credinţa, șapte capi ai Legiunii, pentru ca să lupte și să moară, 
de va cere Dumnezeu, apărând idealul pe care, ca și aici în Spania, în 
îndepărtata ei soră, România, îl au Legiunea și Căpitanul“ (v. Răzvan 
Codrescu, În căutarea Legiunii pierdute, Editura Vremea, București, 
2001, P. 59). 

credincios fanatic, mort în 13 ianuarie 1937 la Majadahonda, 
în Spania, luptând contra republicanilor, aveau aceleași trăiri 
mistice, simțeau aceeași nevoie a jertfei, a sacrificiului pentru 
credință prin care și-ar fi spălat păcatele. Erau cu toții victi- 
mele consimțţitoare ale unei ficțiuni, ale unei sinecdoci care 
confunda partea cu întregul. Istoria românilor cunoaște nu- 
meroase cazuri de preoți combatanți pentru „Țară“ și Hristos. 
Unul dintre cei mai capabili comandanți ai lui Mihai Viteazul 
(1593-1601) fusese Popa Stoica din Fărcaș. În revoluția mun- 
teană de la 1848 s-au distins între alții Popa Radu Șapcă! din 
Celei și starețul Iosafat Snagoveanul? (1797-1872), viitor fon- 
dator al capelei române din Paris, azi catedrală mitropolitană. 

În Transilvania, printre comandanții armatei revoluțio- 
nare a lui Avram Iancu (1824-1872) au fost numeroși preoți 
care au dovedit excelente calități militare în luptele victori- 
oase duse cu armata profesionistă a lui Kossuth și Bem. „Crăi- 
șorul munților“ (așa îl numeau moții care îl idolatrizau) își 
botezase armata lui de țărani legiune, având, desigur, în ve- 
dere modelul roman, confirmat și de împărțirea ei în centurii 
și decurii, conduse însă de căpitani. Crăișorul își mai numea 
legiunea auraria gemina, făcând astfel trimitere la legiunea 
XIII Gemina, dislocată de împăratul Traian la Apulum (azi 
Alba Iulia). Mulţi dintre căpitani purtau anteriu în viața ci- 
vilă, unii fiind atestaţi în documente ca Popa Simion Balint, 
Popa Amos Tobias, Popa Simion Groza, Popa Vasile Moraru 
din Bicălata, Popa Ioan Gomboș, Popa Ioan Fodoreanu, alții 
fiind consemnați laconic doar ca Popa Nicolae din Certeje sau 
Popa Vlăduţiu. Că lecţia lui Avram Iancu stăruia în mintea 
înfierbântată a lui Corneliu Zelea Codreanu o dovedește fap- 
tul că unul dintre primele marșuri ale Legiunii? înființate la 


1. Figura preotului Radu Șapcă a intrat în folclor, un cântec de vite- 
jie elogiindu-l în acești termeni: „Să trăiască Popa Șapcă / C-a scăpat 
țara de clacă“. 

2. Tot un vechi cântec popular îl elogia pe „Părintele Snagoveanu / 
care-a dezrobit ţiganu“. 

3. Ipoteza fostului său camarad de la Liceul Militar de la Mânăsti- 
rea Dealu, Petre Pandrea, conform căruia legionarismul ar fi o adaptare 
românească a modelului fascist paramilitar din Polonia e falsă și se 

24 iunie 1927 a avut drept țintă Munții Apuseni, unde trăiau 

urmașii moților Crăișorului, la fel de mizer ca și în urmă cu 

un secol, pe care Căpitanul căuta să-i câștige pentru cauză 
prin discursuri justițiare și acțiuni împotriva „străinilor“ (la 
acea dată evrei, nu unguri ca odinioară) care luaseră în stă- 
pânire pădurile seculare de acolo. Cel puțin în prima parte a 

carierei lui politice, Căpitanul a trăit în trecut, nu în prezent, 
într-un Ev Mediu cețos pe care se încăpățâna să-l vadă glorios, 
vitejesc, ca în manualele lui de cadet în suferință pentru că 
fusese privat de războiul lui, de victoria crucii și a Bisericii 

Ortodoxe, adică naționale. (Refuzul modernității era atât de 

net în cazul acestui bizar personaj istoric, încât ocolea dis- 
tracțiile mondene și n-a intrat vreodată într-un cinemato- 
graf.) Un om cu mai multă cultură teologică decât el (şi cei 
din preajma lui) ar fi știut că Pseudo-Dionisie Areopagitul îl 
numea pe arhanghelul Mihail arhonte al poporului evreu, că 
alți îngeri sunt arhonţi ai altor naţiuni, iar atunci și-ar fi ales 

alt protector ceresc. El l-a preferat însă pe Mihail ca învingă- 
tor al dragonilor, nu pe vestitorul și inițiatorul Gavril. Mihail 
era un arhanghel militar ca și celălalt erou al său, voievodul 
Mihai, a cărui țeastă se păstra în paraclisul liceului său. Co- 
dreanu visa un ortodoxism combativ, dur, agresiv, care „să 
facă ordine“ și să ridice etnia de la condiția umilă, docilă, anci- 
lară la trufia imperială, invincibilă, a stăpânului — ceea ce îi 
dă dreptate o dată în plus lui Hermet, potrivit căruia „resortul 
central“ al populismului nu este altul decât „exploatarea sis- 


explică printr-un complex de inferioritate: „Corneliu Zelea Codreanu 
a adoptat numele de legionari în anul 1930-1931, după legionarii lui 
Piłsudski“ (v. Petre Pandrea, Garda de Fier..., ed. cit., p. 20). Legiunea 
și Biserica, ortodoxia și națiunea sunt toposuri ale Mișcării Legionare 
încă din faza ei incipientă. Primul său „ordin de zi“ are ceva din misti- 
cismul belicos, inclement și neșovăitor al fondatorilor occidentali de 
ordine militaro-călugărești: „Astăzi, Vineri 24 iunie 1927 (Sf. Ioan Bo- 
tezătorul), ora zece seara, se înființează: Legiunea Arhanghelului Mi- 
hail, sub conducerea mea. Să vină în aceste rânduri cel ce crede nelimitat. 
Să rămână în afară cel ce are îndoieli. Fixez ca șef al gărzii de la Icoană 
pe Radu Mironovici. Corneliu Z. Codreanu“ (v. Corneliu Zelea Codreanu, 
Pentru Legionari, ed. cit., p. 229). 

tematică a visului“. În același timp, se credea predestinat și 
prin prenume condiției de martir al credinței, căci se născuse 
în 13 septembrie 1899, zi rezervată în sinaxarul ortodox Sfân- 
tului Corneliu Sutașul, primul legionar roman convertit la 
religia lui Isus. 

Populismul legionar stă sub semnul cronic al spectacolului 
și al regiei. Scena lui poate fi minimă: cuibul de 3-13 membri 
ori camera de gardă în care trona icoana protectorului vene- 
rat pentru că era pur, nemilos și drept?. Şedinţele cuibului 
începeau cu o rugăciune. Zelul novicelui era cultivat cu in- 
scripții mobilizatoare: „Cel ce n-are sabie să-și vândă haina 
și să-şi cumpere; Luptaţi cu vitejie pentru credință; Feriți-vă 
de poftele cărnii, care omoară sufletul; Fiţi treji; Nu alunga 
eroul din tine; Fraţi la bine... și la rău; Cine știe să moară, 
nu va fi rob niciodată; Aștept învierea Patriei mele și nimici- 
rea cetelor de vânzători“3. Asta la sediul central, inițial modest, 
care va fi înlocuit abia în 1933 prin Casa Verde din insalubrul 
cartier Bucureștii Noi, construită de legionari prin muncă 
voluntară (practică pe care comuniștii de mai târziu o vor 
numi emfatic muncă patriotică) și inaugurată cu tam-tam 
mediatic concertat în publicaţiile Legiunii: „Acolo unde lumea 
veche, cu gospodăria și spiritul ei, nu era în stare să depozi- 
teze decât gunoaie, generația de muncă a lui Corneliu Zelea 
Codreanu ridica, din pământ până la acoperiș, palat care să 
vorbească și celor de acum și celor ce vor veni“. În centrele 
de garnizoană (deci județene) și în cuiburile de rând novicii 


1. Hermet, op. cit., p. 50. 

2. Pe icoana arhanghelului Mihail din sediul Legiunii era scris 
acest sever avertisment: „Spre inimile necurate care vin întru preacu- 
rata casă a lui Dumnezeu — fără milă întind sabia mea!“ Erau cuvinte 
ce figurau și pe icoana Sf. Arhanghel Mihail din Biserica Încoronării 
de la Alba Iulia, catedrala în care regele Ferdinand I își pusese pe 
creștet coroana de suveran al României Mari, așa cum o făcuse cu trei 
veacuri în urmă și Mihai Viteazul. 

3. Adrian Gabriel Lepădatu, Mișcarea legionară: între mit şi reali- 
tate, ed. cit., p. 86. 

4. Ion Banea, Căpitanul, Serviciul Propagandei Legionare, Sibiu, 
f. a., p. 124. 


164 DOUĂ VEACURI DE POPULISM ROMÂNESC 


trebuiau să parcurgă stagii pregătitoare, să depună legăminte 
ce le anulau personalitatea, pornirile individuale, inculcân- 
du-le în schimb ideea de echipă, de rotiță într-un angrenaj 
perfect condus de sus de Marele Iniţiat, Căpitanul, care nu- 
mea șefii în funcție de vigoarea cu care știuseră să se impună 
camarazilor. Votul, alegerea, infam procedeu burghez, politi- 
cianist, era abhorat.! 

Unii contemporani, printre care și disidentul Mihail Ste- 
lescu, care avea să sfârșească sub gloanţele și topoarele cama- 
razilor, au apropiat ritualul ședințelor de cuib de practicile 
masonice. Cărticica șefului de cuib, adică regulamentul orga- 
nizatoric redactat în 1933 de Corneliu Zelea Codreanu, con- 
ţinea probe inițiatice precum muntele suferinței, pădurea cu 
fiare sălbatice și mlaștina deznădejdii. Unor comentatori de 
azi acestea li se par „neobișnuite“?. În realitate, fac parte din 
imaginarul basmelor românești în care piatra, peria, oglinda 
se transformă în munte, pădure, lac, imaginar ușor travestit 
și adaptat la nevoile politice. Pădurea cu fiare sălbatice putea 
fi la o adică lumea politică românească, crudă și măcinată de 
lupte acerbe, dar nici legionarii nu erau acolo în rolul Scufiței 
Roșii, ci în acela al unui Făt-Frumos care răpune balaurii și 
căpcăunii. Ascensiunea pe muntele suferinței trimite la ace- 
lași imaginar, dar și la escatologia creștină. Cine-l urcă până 
în vârf, cine ia pe umerii săi — așa cum îi cerea Căpitanul — 
jugul Mântuitorului se inițiază în moarte, dar și în nemurire, 
devine părtaș la sacru?. 


1. Mihail Polihroniade, unul dintre apropiații lui Corneliu Zelea 
Codreanu, înfățișa edificator stilul de lucru al liderului său: „«Căpita- 
nul», adică d-l Corneliu Zelea Codreanu, este dictator în gruparea sa, 
nestânjenit de comiții și comitete care hotărăsc cu majoritate de voturi. 
Adăugăm că dictatura «căpitanului» e rațională și că șefii regionali au 
deplină libertate de acțiune în limitele largi trasate de șeful suprem“ 
(v. Mihail Polihroniade, „Tot «Garda de Fier»“, în Calendarul, I, nr. 225, 
17 nov. 1932). 

2. V. Adrian Gabriel Lepădatu, Mișcarea legionară: între mit și rea- 
litate, ed. cit., p. 91. 

3. Mircea Eliade, zelator în tinerețe al Căpitanului, va explica în 
1949 rolul „ascensiunii anevoioase“: „Regiunile superioare sunt satu- 


AVATARII POPULISMULUI ROMÂNESC 165 


Căpitanul știa excelent să-și manipuleze ciracii. Nu avea 
doar talentul de organizator, talent „real și din născare“ pe 
care i-l recunoștea până și adversarul său declarat Petre Pan- 
drea!, ci şi o bună intuiţie în alegerea publicului-țintă. În 
interior cultiva elitismul (devianță clară de la dogma popu- 
listă), în exterior — populismul. Arbora consecvent imaginea 
de justițiar devotat celor mulţi, de conducător al unei „armate 
în zdrenţe, purtând în ochi cea mai cumplită suferință“?. Oas- 
tea lui era creștină ca-n vechiul imn de la 1848 Deșteaptă-te, 
române!, deci sensibilă la chemările bisericii. Spiritul religios 


rate de forțe sacre. Tot ce este mai aproape de cer participă, cu o inten- 
sitate variabilă, la transcendență. «Înaltul», «superiorul» este asimilat 
trancendentului, supra-umanului. Orice «ascensiune» este rupere de 
nivel, o trecere dincolo, o depășire a spațiului profan și a condiției umane“ 
(v. Mircea Eliade, Tratat de istorie a religiilor, Humanitas, București, 
1992, p. 107). 

1. Opiniile lui Petre Pandrea, dușman înverşunat al Căpitanului, 
coincid cu acelea ale unui zelator celebru, Emil Cioran. În 1940, când 
se împlineau doi ani de la asasinarea conducătorului mișcării, autorul 
Schimbării la față a României scria aceste rânduri: „Acel ce a dat ţării 
altă direcție și altă structură, unea în sine pasiunea elementară cu de- 
tașarea spiritului. Soluţiile lui sunt valabile în imediat și în veșnicie. 
Istoria nu cunoaște un vizionar cu un spirit mai practic și atâta price- 
pere în lume, sprijinită pe un suflet de sfânt. Tot așa, ea nu cunoaște o 
a doua mișcare în care problema mântuirii să meargă mână în mână 
cu gospodăria. A face ispravă și a te salva, politică și mistică, iată cărei 
ireductibilități i-a pus el capăt. Îl interesa, în egală măsură, organiza- 
rea unei cantine și problema păcatului, comerţul și credința. Nimeni 
nu trebuie să uite: Căpitanul a fost un gospodar instalat în Absolut (s. a.)“ 
(v. Corneliu Zelea Codreanu și opera sa. Crestomaţie de Gabriel Stă- 
nescu, Criterion Publishing, 2002, coperta a IV-a). 

2. Corneliu Zelea Codreanu, Scrisori studențești din închisoare, Edi- 
tura Ramida, București, 1998, p. 14. 

3. Temperament mistic și combatant în același timp, Corneliu Ze- 
lea Codreanu repeta cu un simț regizoral ieşit din comun chemările 
pașoptiștilor ardeleni. Manifestul liric de la 1848, care a devenit după 
1989 imnul României emancipate de sub totalitarism, are o istorie pe 
deplin limpezită abia în anii din urmă. Textul imnului, intitulat ini- 
țial Un răsunet (fiindcă era ecoul din Ardeal al poemului programatic 
Către români compus în martie 1848 de revoluționarul moldovean 

al țăranilor era ațâțat prin spectacole grandioase cu călăreți, 
drapele, cavalcade amintind coloanele grele ale cruciaților 
plecați să elibereze Sfântul Mormânt. E ceva grav, apăsător, 
auster în spectacolele de masă regizate de Căpitan, un refuz 
evident al pitorescului policrom care n-a lipsit niciodată din 
alaiurile triumfale ale românilor. Când Mihai Viteazul — eroul 
său preferat — intra în octombrie 1599 în Alba Iulia, în coada 
oștirii în zale erau lăutarii gălăgioși ce cântau arii naționale. 

Omul care, susțin contemporanii, „n-a intrat 14 ani într-o 
berărie sau cinema“, detesta zarva, ludicul, bucuriile profane. 
Etalonul lui în materie de civilizație nu era nici Italia mus- 
soliniană, nici Germania, profund afectată în ochii lui de spi- 
ritul protestant (ceea ce ne-ar putea duce cu gândul la lecturi 
din Max Weber), ci Franţa provincială, creștină, naționalistă, 


Vasile Alecsandri), purta semnătura poetului transilvan Andrei Mure- 
șanu (1816-1863). Una dintre imaginile esenţiale ale poemei era toc- 
mai aceea a preoțimii care ritmează pașii oștirii revoluționare gata să 
treacă „prin sabie și foc“: „Preoţi, cu crucea-n frunte! căci oastea e creș- 
tină, / Deviza-i libertate și scopul ei prea sânt“. Dar și melodia pe care 
a fost pusă această Marseilleză a românilor are o poveste cu iz eclezias- 
tic. Autorul ei, George Ucenescu, cântăreț la biserica Sf. Nicolae din 
Brașov, a adaptat axionul ortodox Din sânul maicii mele la strofele a, 
2 și 4 ale poeziei lui Mureșanu, dând cântecului drept titlu primul he- 
mistih din versul inițial „Deşteaptă-te, Române“. Imnul, care a început 
să circule din primele zile ale revoluției române din Transilvania, a 
fost intonat pentru prima dată în fața protopopului loan Popazu, fiind 
reluat apoi în fața mirenilor adunaţi în grădina preotului Bonifație 
Patiș. „Naționalist“ și „mistic“, cum avea să-l eticheteze Ion Antonescu, 
Căpitanul cunoștea rolul preoților în revoluţia ardeleană și-l evidenția 
într-una din „circularele“ lui: „Preotul cu crucea și cu pușca? Întreb: 
cine va putea scoate din Istoria Românilor sau care Sinod va putea 
afurisi pe Popa Balint și pe alții ca el, care în adevăr au stat cu pușca 
într-o mână și cu crucea în alta“ (v. Corneliu Zelea Codreanu, „Mișcarea 
Legionară și Biserica“, în Constantin Petculescu, Mișcarea Legionară. 
Mit și realitate, ed. cit., p. 287). Nu e, desigur, o simplă întâmplare că 
unul dintre cuiburile legionare din București se numea „Popa Balint“. 
Șeful Legiunii știa că România profundă era înclinată spre misticism 
şi se folosea abil de această propensiune. De altminteri, și după 1989 
Biserica ocupă constant unul dintre primele trei locuri în lista institu- 
ţiilor pe care le respectă românii. 

istorică, alergică la ateism și modernism, de care s-a atașat 
în timpul studiilor nefinalizate de doctorat în economie (1925-— 
1927) la Universitatea din Grenoble. Doctorandul sărac, dar 
ambițios ca un Rastignac, nu și-a putut permite pe termen 
lungluxul unei locuinţe în orașul lui Hugues de Lionne, al lui 
Condillac, Barnave, Stendhal, Fantin-Latour, așa că a închi- 
riat căsuţa unui pensionar din cătunul Pinet d'Uriage, mun- 
cind cu ziua la culesul cartofilor. În plăcea, desigur, să admire 
vechea catedrală din Grenoble și bisericile Saint-André și 
Saint-Laurent, dar îl atrăgeau și mai mult castelele ruinate 
din împrejurimi.! Din lecturile unor cărți cu cavaleri în su- 
tană, din contemplarea procesiunilor catolice, din poveștile 
în patois ale țăranilor cu care se întreținea frecvent, s-a con- 
turat până la urmă în mintea lui cutreierată de viziuni mis- 
tice imaginea mitică a Căpitanului creștin ducându-și oastea 
spre victoria asupra celor răi. 

Întors în țară, supune realitatea imaginii pe care și-o fău- 
rise... Coboară și el în popor, ca narodnicii de odinioară, dar 
nu pentru a-l lumina, ci spre a-l mântui. Doctorandul în eco- 
nomie nu părea a se simți prea bine printre congenerii inte- 
lectuali, iar aceștia l-au privit inițial și ei cu suspiciune. Prin 
ce s-ar fi putut impune acest haiduc cu asprimi monahale 
unui erudit ca Mircea Eliade? Retorica lui era simplă, func- 
țională, laconică, nepreocupată, în aparenţă, de efecte.2 Şi-a 


1. Contemplarea unor situri antice i-ar fi produs o revelaţie: „într-o 
biserică veche din secolul al IV-lea a găsit pe plafon un motiv ornamen- 
tal care l-a surprins: peste 50 de svastici aurite“ (v. Adrian Gabriel 
Lepădatu, Mișcarea legionară: între mit şi realitate, ed. cit., p. 80). 

2. Ca orator, Corneliu Zelea Codreanu miza, paradoxal, pe tăcere, 
pe pauzele semnificative, neîndoielnic regizate, dintre cuvinte și fraze, 
pe efectele vizuale. Și-a definit singur canonul unei retorici care a prins 
la mulțimi: „Legea tăcerii: vorbește puţin. Vorbește ce trebuie. Vorbește 
când trebuie. Oratoria ta este oratoria faptei“. Tăcerea ca exerciţiu 
pregătitor al faptei, ca prag al armoniei între camarazi, face parte din 
ritualul ședinţelor de cuib, al rugăciunilor colective pentru eroii căzuţi 
pentru Legiune, al depunerilor de legăminte pe drapel. Cândvine vorba 
de respectarea tăcerii, Căpitanul e drastic și intransigent: „În linii gene- 
rale, în cuib nu se va da loc la discuții înfiocate, violente, contradictorii. 

exersat-o, ca și tatăl său, bun orator, conform amintirilor ca- 
marazilor, vorbind fără înflorituri țăranilor. Alegea zonele 

sărace și momentul ieșirii țăranilor de la slujba religioasă. În 

15 decembrie 1929, la Berești, în sudul Moldovei arse de 

sărăcie, tânărul înalt, în costum popular, le-a vorbit țărani- 
lor de-a călare, haiducește, lângă biserică. Totuși, nu mergea 
singur. Căpitanul „Furtună“! era însoțit de la o distanță secu- 
rizantă de călăreţi cu pene de curcan la căciuli, precum do- 
robanții ce cuceriseră în 1877-1878, pe dealurile însângerate 

din Bulgaria, independenţa de stat a României. Ţăranii, nota 
un biograf al lui Codreanu, îi așteptau cu lumânări aprinse 

și, superstițioși, le turnau la picioarele cailor găleți cu apă, 
ca să le aducă noroc. Căpitanul îi stăpânea cu o privire grea, 
sfredelitoare, și le anunţa în cadențe militărești clipa mira- 
culoasă în care trâmbițele dreptății vor chema „la înviere 
sufletul necăjit al românilor“. 

Privind la rece lucrurile, dezbărând spectacolul de latura 
lui emoțională care producea doar efecte de moment, vacui- 
tatea acestei retorici iese însă repede la iveală. Legiunea, ul- 
terior Garda de Fier sau Totulpentru Țară, nu avea un program 
social-economic coerent. Conștient de deficitul său doctrinar, 
Zelea Codreanu preîntâmpina abil obiecțiile inamicilor și în- 
doielile partizanilor susținând că legiunea „are un program 
precis, care se va publica la timpul potrivit“. Până la sosirea 
orei astrale, prefera să ironizeze sofistic în Cărticica şefului 
de cuib zelul statutar al competitorilor politici: „A crea numai 
statut, program etc. și a crede că ai făcut mișcare, este ca și 
cum, voind să faci un om, i-ai face numai hainele. A crea o 
mișcare înseamnă, în primul rând, a crea, a da naștere unei 
stări de spirit care nu-și are sediul în rațiune, ci în sufletul 
mulțimii“. Tot în funcție de mobiluri sufletești s-ar fi coagulat, 
în viziunea Căpitanului, nucleul prim al Mișcării Legionare: 


Cât mai puțină vorbă, cât mai multă meditație, nimic să nu tulbure 
majestatea tăcerii și a bunei înțelegeri“ (v. Corneliu Zelea Codreanu, 
Cărticica șefului de cuib, ed. cit., p. 7). 

1. Era numele haiducesc pe care și-l alesese și cu care semna pri- 
mele edicte. 

„Noi nu am avut nici un program. Și acest fapt va naște desigur 
un mare semn de întrebare. Organizaţie politică fără nici un 
program izvorât din rațiune, din capul unui om sau al mai 
multora? Dar nu ne-am legat împreună cei ce cugetam, la fel, 
ci acei ce simțeam (s. a.), la fel. Nu cei ce aveam același fel de 
a gândi, ci acei ce aveam aceeași construcție sufletească“!. 

Format în atmosfera intelectuală germană, Nae Ionescu, 
un filozof apropiat Legiunii, care magnetiza studențimea și 
tineretul intelectual prin prelegerile lui, a simțit mai târziu 
nevoia de a eluda, tot sofistic, această carență de program, 
scriind: „Pentru naționaliști însă, care sunt și creștini, și care, 
deci, sunt realiști, istoria nu are «sens». Din care pricină na- 
ționaliștii nu au nici ideologie (ideologia e un cuvânt scornit 
de ideologi, care au fost toți liberali și democrați și care au 
inventat și teoria omului creator de istorie). Dar neavând ideo- 
logie, naționaliștii nu pot avea nici program. Ce program are 
bobul de grâu care încolțește, ce program are ploaia care cade? 
Naţionaliștii sunt gospodari; iar gospodăria este o stare natu- 
rală. Mă rog — plugarul care ară și seamănă are program? Nu. 
El are, pur și simplu, rost la treabă, și la fiecare soroc face ce 
trebuie (s. a.). Asta e. Naționalismul nu are program'?. Sofism 
care nu salvează totuși precaritatea doctrinară a liderului 
suprem al Legiunii. Țintind sufletul, nu creierul, propunerile 
Căpitanului se reduceau totuși la sloganuri inconsistente, ce 
flatau, poate, sensibilitatea unui electorat mai puțin introdus 
în chestiunile abstracte, dar nu articulau un proiect. Ce alt- 
ceva decât demagogie puteau însemna aceste formule sacro- 
sancte în discursurile legionare precum „țăranii, temelia țării“, 
„învierea vechilor moșneni și răzeși“, „igiena pozitivă prin 
școală“ a lumii rurale într-un timp în care capitalismul infir- 
mase utopiile romantice paseiste? 

O lună mai târziu, în Basarabia, revenită la trupul țării 
după un secol de vitregii în care configurația etnică a popu- 
lației se schimbase simțitor, scenariul „coborârii în popor“ 


1. Corneliu Zelea Codreanu, Pentru legionari, ed. cit., p. 229. 
2. Nae Ionescu, „Unde e programul?“, în Cuvântul, XV, nr. 3140, 
10 febr. 1938. 

câștigă în grandoare. În 26 ianuarie 1930 cruciații fascismului 
creștin intră în Cahul — târgușor de pe malul stâng al Pru- 
tului unde populația evreiască avea un nivel de trai ridicat, 
mult peste cel al băștinașilor și al țăranilor invidioși din îm- 
prejurimi — cu aerul celor pregătiți de luptă cu păgânii. În 
fruntea coloanei de călăreți legionari ce aveau ca semn dis- 
tinctiv o cruce de pânză albă cusută pe haine, Căpitanul pășea 
ca un Tancred, un Rinaldoori un Godefroy de Bouillon, ținând 
o cruce de lemn în mână. Îl urmau 100 de călăreţi, cu căciuli 
de „curcani“, apoi 100 de pedeștri cu stindarde fluturând în 
vânt și 8o de căruţe pline de legionari și de țărani care cântau 
imnul Scoală, scoală, măi române. Șocul emoțional a fost enorm: 
20.000 de țărani, mulți cu ochii în lacrimi, au invadat străzile 
orășelului, ascultându-l pe cel ce promitea că-i va salva de 
hidra „iudeo-comunistă“. 

Dar nici autoritățile nu dormeau; tocmai atunci guvernul 
Iuliu Maniu negocia un împrumut de la trustul american 
J.P. Morgan și nu voia să indispună marea finanță internați- 
onală și nici să-și urce în cap minoritățile. Așa că proiectul 
marelui marș legionar asupra Basarabiei, în care cruciații ar 
fi trebuit să treacă Prutul în șapte coloane, între Cetatea Albă 
și Tighina, e interzis de autorităţi, care iau măsuri ferme pen- 
tru a-l zădărnici. Prilej de tânguiri amare ale Căpitanului și 
recriminări la adresa adversarului obsedant: „Basarabia e 
dată economicește și politic în stăpânirea absolută a jidanilor, 
orice încercare de dezrobire românească, orice atingere a aces- 
tei negre stăpâniri este considerată o crimă“!. Înterdicția i-a 
frânat o vreme drumul spre mase, dar revolta cu care a în- 
tâmpinat-o l-a împiedicat să vadă clar un detaliu ce-ar fi tre- 
buit să-l pună pe gânduri. Firi pragmatice, țăranii voiau în 
primul rând pământ și credite ieftine, nu mântuire și înviere. 

În Basarabia, provincie cu populație amestecată, cu mi- 
norități înclinate spre valorile pozitive ale existenței, acest 
pragmatism duce ulterior la un recul spectaculos al simpa- 
tiei pentru Legiune. Să mai adăugăm la acestea un amănunt 


1. V. Grigore Traian Pop, Mișcarea Legionară. Idealul izbăvirii şi 
realitatea dezastrului, ediţia a II-a, Kullusys, București, 2007, p. 272. 

ce n-ar trebui neglijat: din 14 noiembrie 1933 până în 17 noiem- 
brie 1937, ministru de interne, iar alteori vicepreședinte al 
Consiliului de Miniștri, este basarabeanul Ion Inculeț, care, 
înainte de a fi liberal de frunte, fusese comisar gubernial al 
Basarabiei și membru al sovietului deputaților muncitori și 
ţărani din Petrograd și cunoștea deci perfect practicile de 
mână forte și procedeele eficiente de intimidare și reprimare 
a adversarilor politici. La alegerile din 20 decembrie 1937, 
când Garda de Fier înregistra singurul său mare triumfelec- 
toral- 15,58% din voturi și 66 de mandate în parlament — și 
se afirma drept a treia forță politică a ţării, tocmai în Basa- 
rabia obținea cel mai modest rezultat: 5% din sufragii. 

A adunat însă mult mai multe voturi în alte provincii, atât 
din Vechiul Regat, cât și din afara acestuia. Mai ales în pro- 
vinciile recent reunite cu Țara ponderea electorală a naționa- 
liștilor a fost mare: Crișana-Maramureș — 20,5%, Banat — 20%, 
Transilvania — 14,8%; dar nici în alte regiuni bilanțul nu era 
neglijabil: Muntenia — 18%, Oltenia — 16,1%, Dobrogea — 16,1%. 
În total, numărul voturilor obținute de partidul Totul pentru 
Țară era de 478.378. Sunt istorici, îndeosebi din perioada co- 
munistă, care susțin că succesul acestor nou-veniţi în politică 
s-ar datora lui Iuliu Maniu, care prin pactul de neagresiune 
cu Corneliu Zelea Codreanu și-ar fi împins aderenții spre ta- 
băra unui naționalist mai înfocat decât el, dar după părerea 
lui ușor manevrabil în viitor... Alţi istorici, afirmați într-un 
regim al libertății de gândire, au opinia contrară: Legiunea 
ar fi fost văduvită de multe voturi, argumentul principal fiind 
depoziția lui Eugen Cristescu, fostul șef al Siguranțţei, la pro- 
cesul din 1946 al mareșalului Antonescu. Convocat la bară, 
succesorul lui Moruzov a declarat atunci: „Au fost obținute 
de legionari vreo 5oo și ceva de mii de voturi. Realitatea este 
că, prin Serviciile Secrete se știe, că legionarii au avut atunci... 
[indesc.] 300.000 de voturi au fost camuflate de către Minis- 
terul de Interne“!. Or, Ministerul de Interne nu a fost înclinat 


1. V. Procesul mareșalului Antonescu, Saeculum I.O., București, 1998. 
Cum toate depoziţiile martorilor sunt transcrise cu fidelitate, acest 
accident fonic din declaraţiile lui Eugen Cristescu dă de gândit... 

spre gesturi de amiciţie în favoarea legionarilor, un număr 
dintre aceștia fiind împușcați fără somaţie chiar și în timpul 
guvernării Goga-Cuza (28 dec. 1937 — 9 febr. 1938), afină ideo- 
logic Mișcării Legionare. 

Cum se explică acest aflux de voturi (și de membri) spre 
o organizație (ulterior un partid) care în 1928, la un an de la 
înființarea Legiunii Arhanghelului Mihail, număra doar câţiva 
fideli în plus, iar la alegerile din 2 iunie 1931, când depusese 
liste de candidați în 17 judeţe, nu ajunsese decât la totalul 
deplorabil de 34.183 de voturi?! Criza economică ce acutizase 
spaimele fundamentale ale păturilor productive — lipsa locu- 
rilor de muncă, a alimentelor, nesiguranța zilei de mâine și 
insecuritatea celei de azi — ar oferi un prim răspuns. Nu și 
suficient, pentru că după vârful acesteia din 1933 situația 
economică a României se îmbunătățește progresiv, 1938 (pri- 
mul an al dictaturii de dezvoltare impusă de Carol II) fiind 
unul de vârf în istoria interbelică a țării. La ascensiunea Le- 
giunii au lucrat cel mai eficient dușmanii și competitorii ei. 
Prestigiul Partidului Naţional-Ţărănist s-a deteriorat repede, 
aproape la concurență cu acela al Partidului Naţional Liberal, 
măcinat și el de multiple disidențe. Votul pentru Legiune și 
avatarii ei (Garda de Fier, Gruparea Corneliu Zelea Codreanu, 
Totul pentru Țară) nu e atât în favoarea acesteia, cât un vot 
de blam adresat celorlalte partide care transformaseră demo- 
crația într-o caricatură detestabilă în ochii electoratului, dar 
extrem de profitabilă politicienilor. 

Ales el însuși deputat pe listele Legiunii, dar deposedat de 
mandat, Mircea Eliade a inventariat memorabil viciile struc- 
turale ale democraţiei interbelice românești: corupția genera- 
lizată, năpăstuirea țărănimii, distrugerea burgheziei naționale 
în folosul elementelor alogene, politicianizarea învățământu- 
lui și administrației, deznaționalizarea profesiunilor libere, 
surparea lentă a statului românesc modern. Culminaţia aces- 
tei deteriorări accelerate, produsă în doar 20 de ani de la Uni- 


1. Prezentându-se subo titulatură neutră — Blocul Muncitoresc-Ță- 
rănesc —, comuniștii adunaseră 73.716 voturi, adică 3,52% din totalul 
acestora. 

rea din 1918, e înfățișată profetic: „Clasa noastră conducătoare 
care a avut frâiele destinului românesc de la Întregire încoace, 
s-a făcut vinovată de cea mai gravă trădare care poate înfiera 
o elită politică în fața contemporanilor și în fața istoriei: pier- 
derea instinctului statal (s. a.), totala incapacitate politică. 
Nu e vorba doar de o simplă găinărie politicianistă, de un 
milion sau de o sută de milioane furate, de corupţie, bacșișuri, 
demagogie și șantaje. [...] Crima elitelor conducătoare româ- 
nești constă în pierderea acestui instinct și în înfiorătoarea 
lor inconștiență, în încăpățânarea cu care își apără «puterea». 
[...] Democraţia de la război încoace a izbutit să zădărnicească 
orice încercare de redeșteptare națională. Prin piloţii orbi de la 
cârma ţării, democraţia ne-a adus astăzi acolo unde suntem“. 


Paradoxul ascensiunii Mişcării Legionare 


Paradoxul ascensiunii Mișcării Legionare constă în demoni- 
zarea democraţiei, utilizându-se cu abilitate și consecvență 
resursele ei, porțile pe care le deschidea aceasta adversarilor 
săi. Care nu se sfiesc să recurgă ceas de ceas și zi de zi la mij- 
loacele populismului, adecvându-le fiecărui sector de electorat 
vizat. Axată pe ierarhie și disciplină, Mișcarea Legionară nu 
lăsa lucrurile la voia întâmplării, a elanurilor momentane, ci 
era capabilă, grație charismei și neobișnuitei capacități orga- 
nizatorice a liderului său și a camarazilor din nucleul dur 
conducător, „să absoarbă controlat membri provenind din 
medii diverse, operând cu un discurs și tactici de tip catch-all 
party“2. Alternând discursul interclasă cu acela multiclasă, ea 
aduna prozeliți pe care îi supraveghea și manipula apoi strâns, 
excluzându-i pe șovăielnici și pedepsindu-i pe trădători. 


1. Mircea Eliade, „Piloții orbi“, Vremea, X, nr. 505, 19 septembrie 
1937, P. 3. 

2. Mihai Chioveanu, „Trecutul inutilizabil și fabrica memoriei“, 
studiu introductiv la vol. Mariana Conovici, Silvia Iliescu, Octavian 
Silvestru, Țara, Legiunea, Căpitanul. Mișcarea Legionară în documente 
de istorie orală, Humanitas, București, 2008, p. 15. 

Pentru țărani, care i-au furnizat totuși un contingent li- 
mitat, se făcea apel la retorica justițiară și emoțională, care 
cere, proclamă, promite, dar nu oferă nimic concret. Binele, 
dreptatea, echitatea, învățătura vor veni după victoria Le- 
giunii și „învierea neamului“. Pentru asta n-ar fi nevoie de 
programe, ci de încredere nelimitată, de aliniere fără șovăire 
în oastea Căpitanului. Prin urmare, dacă țăranii „vor să li se 
facă dreptate deplină, să nu le fure alții munca și să le fie truda 
pe degeaba, să nu le moară copiii de sărăcie și murdărie, să 
nu trăiască mai rău decât vitele, fără nici o lumină a minţii 
și căldură a inimii, atunci să-și pună nădejdea fără șovăire în 
Căpitan și în legionarii săi“!. În ţara cu cea mai mare morta- 
litate infantilă din Europa, cu 1.200.000 de ftizici, cu 600.000 
de paludiști și 300.000 de pelagroși o astfel de retorică putea 
prinde ușor, canalizând voturile spre un partid care se pre- 
tindea a fi unul al justiției sociale. Știind individualismul fun- 
ciar al ţăranului român, propagandiștii Legiunii îl anihilau 
(sau măcar îl atenuau) exploatând inteligent alt resort psiho- 
logic al ființei sale: spiritul religios, bigotismul. Colectivismul, 
care-i apropie pe legionari de comuniști, lua în cuvântările 
lor electorale o coloratură creștină, postulându-se, de pildă, 
prioritatea „nevoiei celor mulți înaintea (și contra) lăcomiei 
unuia singur“ sau fluturându-se sloganul egalitar „omul și 
pogonul“. 

În propaganda lor la sate legionarii recurg la un evantai 
de mijloace care-i difeerențiau de competitori și le sporeau priza 
la popor. Chiar dacă printre lideri și simpatizanți existau și 
oameni cu o bună stare materială (Nae Ionescu, Mihail Sturdza, 
Mircea Eliade ș.a.), echipele legionare de propagandă nu des- 
cindeau din mașini, ci se deplasau pe jos (rar, în căruțe), în 
haine modeste, cântând ariile Legiunii: Imnul tinereții legio- 
nare, La luptă, muncitori!, Marșul Moţa-Marin, Imnul legio- 
narilor căzuţi, Imnul biruinţei legionare, Imnul românilor 
secuizaţi ori arii patriotice cu efect verificat în timp ca Ștefan 
Vodă al Moldovei. Sărăcia de mijloace, de multe ori reală, era 


pp. 17-18. 

exagerată programatic, după cum a recunoscut tardiv unul 
dintre membrii lor: „Noi nu veneam cu mașini, noi veneam 
pe jos. Cum să-și închipuie un țăran că niște oameni care vin 
pe jos acasă se lăfăie sau sunt milionari, sau se bucură de știu 
eu ce bunuri adjudecate necinstit?“1 Oratorii erau selectați cu 
strictețe, în funcție de capacitatea de a răscoli lumea, de a 
valorifica „o coardă care suna bine la țăran“, îmbinând detalii 
ținând de viața și gospodăria personală cu problematica na- 
țională și cea religioasă. 2 Ținutei, repet, deliberat modestă, i 
se acorda de asemenea o atenţie sporită. Însuși Căpitanul, 
care ca autor de succes avea o avere deloc neglijabilă, cultiva 
demagogic indigenţa vestimentară, sobrietatea spartană. Ca 
deputat, n-a purtat joben și nici cămașă de mătase. În 1937, 
fiind naș, în comuna Galbeni, județul Tecuci, Zelea Codreanu 
a venit la nuntă încălțat cu bocanci. Efectul printre țăranii 
veniți să-l vadă a fost considerabil, zvonul circulând din gură 
în gură. După numai șase luni, județul — prin tradiţie fief 
guvernamental — avea un deputat legionar. 


Imnografia legionară. Extremele discursului manipulator 


Cântecul substituia frecvent discursul. Milităros, șeful Le- 
giunii iubea marșurile cadențate care impuneau un tonus viril 


1. Vezi mărturia lui Mircea Nicolau, coleg de propagandă legionară 
cu Mircea Eliade în judeţul Ialomiţa, în vol. Țara, Legiunea, Căpitanul, 
ed. cit., p. 122. 

a. Teatralitatea, proprie existenţei legionare, era o coordonată insis- 
tent exploatată. Același Mircea Nicolau o subliniază retrospectiv: „Aveam 
o sumă de vorbitori pentru mase, care-și creaseră un stil... Și mai era 
ceva: regia acestor cuvântări, momentele preliminare adresării la pu- 
blic! Pentru că una era să intri într-o comună nestingherit, [...] și alta 
să fi trecut printr-un cordon de jandarmi, să fi parlamentat cu ei, jan- 
darmii să înconjoare lumea și tu să apari în postura de viteaz, de erou, 
de luptător. Altfel reacționează lumea! Dacă intrai fără opreliști, n-aveai 
nici un fel de rezistenţă, te-nvăluia mai puţin aura aceasta de erou, de 
martir, care era reală pentru că a te bate cu jandarmii era un risc!“ 
(ibidem, p. 124). 

și impulsionau nu doar pe cei încolonați, ci și pe privitori.! Pro- 
slăvind virtuțile rasei, mesajul lor, frecvent ultranaționalist, 
inducea stări mistice, prielnice jertfei pentru Țară și Neam. 
Şansa nesperată — iar dacă examinăm lucrurile din perspec- 
tiva timpului, nemeritată — a Legiunii a fost atragerea în 
rândurile ei a unui poet de mare talent, Radu Gyr?, și a unui 
compozitor renumit în epocă, Ion Mânzatu. Compuse înde- 
obște în lagărele în care au fost internați autorii lor, mar- 


1. Ca fost elev al Liceului Militar de la Mânăstirea Dealu, Căpitanul 
sublinia în Cărticica șefului de cuib valoarea terapeutică a marșurilor: 
„Marșul este sănătos. Marșul repausează și reface nervul și sufletul 
omenesc. Dar mai presus de toate, marșul este simbolul acțiunii, al ex- 
plorării, al cuceririi legionare“. 

2. Radu Gyr (1905-1975), poet, eseist și universitar afiliat Mișcării 
Legionare. Ca poet, a evoluat de la un neoclasicism creștin și naturist, 
în genul lui Francis Jammes (din care a și tradus) și al românului Ion 
Pillat, spre balada eroică și rafinată, cu rădăcini folclorice, prin care a 
construit un panteon liric ce adună figuri reprezentative ale istoriei po- 
porului român. Lungii ani de închisoare (aproape 20) l-au transformat 
într-unul din marii cântăreți ai bolgiilor carcerale. Volumele Cerbul de 
lumină (1928) și Cununi uscate (1938) i-au adus Premiul Societăţii Scri- 
itorilor Români, respectiv Premiul Academiei Române. Biografia, cu 
multe accidente și răsturnări, și-a pus un stigmat de neșters asupra 
creației sale. (Un ciclu interbelic de poeme se intitula chiar Stigmate.) 
Cercetaș de nici 12 ani, însoțește în Primul Război Mondial o ambulanță 
pe câmpul de luptă și e rănit într-un bombardament german. Arestat 
și internat în lagăre de mai multe ori în timpul domniei lui Carol II, 
ajunge director general al Teatrelor în scurta existență a Statului Na- 
ţional Legionar. Îndemnându-și în ianuarie 1941 camarazii la rezis- 
tenţă împotriva ofensivei lui Antonescu, e arestat și condamnat la 12 ani 
de închisoare; din penitenciar e trimis pentru reabilitare pe frontul 
antisovietic, unde e rănit grav. E unul dintre puținii supraviețuitori 
din rândurile celor încadraţi în cele 20 de batalioane disciplinare prin 
care Antonescu a vrut să-și lichideze adversarii politici. Arestat iar în 
1944, după întoarcerea armelor, e condamnat la 12 ani de detenţie severă. 
Eliberat în 1955, e arestat din nou în 1958 și condamnat la moarte pentru 
zguduitorul manifest liric anticomunist Ridică-te Gheorghe, ridică-te, 
Ioane! sentinţa fiind comutată în detenţie pe viață, e grațiat în 1963, 
dar este constrâns să colaboreze la Glasul patriei, oficină propagandis- 
tică pentru românii de peste hotare. Opera lui poetică a putut fi (re)publi- 
cată abia după 1989. 

șurile preamăreau eroii Legiunii: Nicadorii!, Moţa-Marin?, 
„mucenicii“ din închisorile carliste, situaţi în coloana lungă 
a martirilor care începea de la daci, slăveau magnificența 
Căpitanului, „sfânta tinerețe legionară“, amenințau și bles- 
temau trădătorii („avem doar gloanțe pentru trădători“ e 
versul final din Imnul tinereţii legionare), deplângeau sufe- 
rințele muncitorimii și o chemau la luptă, în fine, vesteau 
mesianic „luminile biruinței“ și „destinul de fier“ al neamului 
spre care acesta este condus de o nouă trinitate: Garda, Căpi- 
tanul și Arhanghelul din cer. 

Ca parte a discursului de persuasiune în masă, imnografia 
și poezia legionară, prezente în periodicele Mișcării Legionare 
sau măcar simpatizante ale acesteia: Pământul strămoșesc, 
Axa, Buna-Vestire, Calendar, Curentul, Cuvântul, Porunca vre- 
mii, Rânduiala, Iconar, în Gândirea chiar, revistă prestigioasă 
care reia cu un orizont intelectual și estetic superior direcția 
Sămănătorului, oscilează între cele două extreme ale retoricii 


1. Nicadori, acronim ce reunește numele legionarilor Nicolae Con- 
stantinescu, Iancu Caranica și Doru Belimace, care l-au împușcat în 
29 decembrie 1933, pe peronul gării Sinaia, pe prim-ministrul liberal 
LG. Duca, vinovat în ochii lor pentru că scosese în afara legii Garda de 
Fier, arestase 10.000 de legionari și, în plus, ar fi acceptat relocarea în 
România a 300.000 de evrei persecutați în Germania hitleristă. Conform 
mitologiei „creştine“ a Legiunii, atentatorii s-au predat autorităţilor 
pentru a „ispăși“ prin suferință și pedeapsă păcatul. Tribunalul mili- 
tar i-a condamnat la muncă silnică pe viață. În noaptea de 29 spre 30 
noiembrie 1938, cei trei, împreună cu Corneliu Zelea Codreanu și alți 
zece legionari, au fost strangulați de jandarmi din ordinul lui Carol II. 

2. Ion I. Moţa (1902—1937), doctor în drept al Universităţii din Gre- 
noble, scriitor, ziarist, și Vasile Marin (1904-1937), doctor în drept al 
Universităţii din București, ambii lideri ai Legiunii, au murit la 13 ianua- 
rie 1937, la Majadahonda, luptând împotriva blindatelor republicane. 
Moartea lor a provocat o mare emoție în România. La înmormântarea 
lor, la Casa Verde din Bucureștii Noi, au participat în cortegiu 400 de 
preoți, legionari în uniformă, reprezentanți diplomatici ai statelor to- 
talitare, soldați din Garda Regală, mii de simpatizanți din toate stra- 
turile societăţii. Anterior, chiar N. Iorga, adversar decis al Legiunii, 
le-a consacrat în Neamul Românesc din 19 ianuarie articolul-necrolog 
„Doi băieţi viteji“, sistematic ignorat de istoriografia comunistă. 

creștine: adoratio și imprecatio. Universitarul Eugen Negrici 
remarcă persistența modelului creștin în poezia comunistă din 
România primilor ani de după 1948, poezie care „are toate da- 
tele unei creaţii de aspect religios imnografic“. Liturghia laică 
oficiată sub auspiciile bisericii protectoare (partidul) are, sus- 
ţine criticul, legături subterane cu slavoslovia ortodoxă: „Defi- 
nitorie (și precumpănitoare ca număr de piese reprezentative) 
este proslăvirea izbânzilor și a eroilor, așa cum se și cuvine 
într-o politică precum era comunismul în faza lui fundamen- 
tală. Dar aceasta nu se face fără rememorarea biruințelor, fără 
apelurile repetate la «veghe» sau fără stimularea urii împotriva 
Răului și a consecințelor lui morale. Liturghia ortodoxă este, 
cum se știe, alcătuită dintr-o țesătură de imnuri de slavă și 
rugăciuni și spiritul în care e redactată este funciarmente en- 
comiastic, deși nu sunt absente referirile la uneltirile Răului 
și nici pasajele de afurisenie (în cadrul slujbelor speciale)“!. 

Tiparul creștin, deghizat în poezia propagandistică comu- 
nistă, e, desigur, mult mai vizibil în lirica legionarilor. Sche- 
mele analizei semiotice adaptate de Eugen Negrici pentru 
decriptarea liricii totalitarismului roșu pot fi aplicate cu mai 
multă ușurință celei subordonate totalitarismului brun, în 
speță verde, dacă ne referim la poeţii Legiunii. Aici cei doi pi- 
loni esențiali — adoratio și imprecatio — se dezvăluie în toată 
nuditatea lor. Și într-un caz, și în celălalt, contează cântecul 
ca mijloc de omogenizare și manipulare psihologică a maselor. 
„Or, cântecul, expresie adesea a unui eu colectiv, e în mare mă- 
sură indiferent la logică. El nu face uz de argumente, ci narco- 
zează rațiunea“?. Mizând pe funcția mnemonică, majoritatea 
pieselor intonate la ieșirile în popor ale Legiunii sunt imnuri 
alerte, cu refreneritmate în versuri scurte, prielnice memorizării 
care adoarme dreapta judecată. Imnul tinereţii legionare compus 
de Ion Mânzatu pe versurile lui Radu Gyr oferă în acest sens 
exemplul cel mai elocvent: „Garda, Căpitanul / Ne preschimbă-n 
șoimi de fier, / Țara, Căpitanul / Și Arhanghelul din cer“. 


1. Eugen Negrici, Literatura română sub comunism. Poezia (I), Edi- 
tura Fundației Pro, București, 2003, p. 68. 
a. Ibidem, p. 25. 

E suficient acest refren pentru a descoperi alt ax al dis- 
cursului manipulator: magnificarea, accentul encomiastic 
persistent. În imnografia legionară Căpitanul e mitizat, e noul 
Zeu, „arhanghelul dreptății“, ce-și duce fidelii „cu pas fanatizat“ 
spre Paradisul Creștin, o Românie legionară „mai mândră 
decât soarele de pe cer“. Aureolat de glorie ca de niște „flăcări 
mari“, statuar, el înfruntă prigoana și „crivățul nebun“ al vrăj- 
mașilor „mișei“, pe care-i calcă „cu pași grei“, sfidează vitre- 
giile meteorologice și, cu „aripi la glezne“ ca Hermes ori ca 
Victoria din Samotrace, dă „neamului dezrobit“ măsura forței 
imperiale: „Cu pieptul ars de grindini și de vânt, / Tu, Căpi- 
tane, trădări ai frânt / Și mari destine românești / Împără- 
teşti, / Tu împlinești“ (Imnul biruinței). Lângă altarul Marelui 
Zeu sunt și altele secundare, ale „martirilor credinței“, amin- 
tiți nominal ca „jertfe sfinte“ ori omagiați în bloc, ca într-un 
fel de laică duminică a tuturor sfinților. „Cântăm și ne gândim 
la Nicadori“, mărturisește altă dată același Radu Gyr. Într-un 
moment de tipică oboseală a inspiraţiei, lui Moţa și Marin 
(penați legionari de rangul doi) li se acordă onorurile poetice 
rezervate Căpitanului-Pantocrator: „Moţa, Arhanghel și munte / 
Marin ca o flacără mare“ (Imnul eroilor Moţa Marin), dar o 
umbră de bun-simț îndreaptă encomionul și spre eroul necu- 
noscut legionar, adorat în sunetele de romanță ale micului 
romantism proliferat sub mantia lui Eminescu: „Plânge prin- 
tre ramuri luna, / Nopţile-s pustii, / Căci te-ai dus pe tot- 
deauna, / Și n-ai să mai vii“ (Imnul legionarilor căzuți, versuri 
și muzică: Simion Lefter). Celor vii (încă), creștinilor în că- 
mașă verde, Legiunea le rezervă, în spiritul eticii evanghelice, 
cultul sărăciei neprihănite, al muncii și al jertfei ziditoare: 
„Din jertfe și din trăsnet de ciocane / Ne-om făuri destin de 
fier“ (La luptă, muncitori!). 

În registrul opus, al imprecaţiei destinate Satanei pluto- 
crate, nu lipsește „împărtășania cu ură“ semnalată de același 
Eugen Negrici în lirica comunistă. Resentimentul identitar 
unește ura împotriva alogenului spoliator și deznaționalizator 
cu revolta împotriva „trădătorilor“ din propriul neam. „Căci 
ne-am pierdut și limba, și credința / Sub biciul crunt al fostei 

stăpâniri“ — exclamă în primo tempo ardeleanul Horaţiu Co- 
măniciu, răzvrătit retrospectiv împotriva ocupanților maghiari 
de odinioară, pentru a continua, în secundo tempo, cu dezvă- 
luirea eului „chinuit de mișelia-atâtor trădători“ „de un sânge 
și de-o lege cu el“ (Imnul românilor secuizaţi). 

Majoritatea cântecelor Gărzii de Fier glorificau însă moar- 
tea, în conformitate cu ideile Căpitanului, care scria în Cărti- 
cica șefului de cuib: „Legionarul iubește moartea, căci sângele 
lui va servi la plămădirea cimentului României legionare“. 
Dar Radu Gyr, poet cu o serioasă cultură filologică, bun cu- 
noscător al folclorului românesc și balcanic nu se limitează la 
versificarea doctrinei codreniste, nu se ancorează doar în or- 
todoxia canonică. Răzbate ceva precreștin, ancestral, tracic 
în poemele sale despre care pretinde că le „tencuiește cu sânge 
dac“. Dacii, se știe, iubeau moartea, plecau bucuroși la întâl- 
nirea cu Zalmoxis, iar evocarea și apoteozarea lor ar fi fost 
acumo „pildă bună“ pentru neamul ros de „cumințenie“ și de 
mentalitatea ancilară. Filonul dacic, care-l atrăgea și pe un 
poet clasic român: George Coșbuc (1866-1918), a cărui poezie 
Decebal către popor a fost menţionată de Zelea Codreanu în 
Pentru legionari, e unit de Radu Gyr cu un motiv folcloric 
infinit mai preţios: acela al nunţii funerare din Mioriţa, capo- 
dopera poeziei populare românești, descoperită și publicată 
de Vasile Alecsandri în 1850. 


Fatalismul mioritic — „caracter“ etnic 
speculat de legionari 


Ecoul european al Mioriţei a fost amplu și prompt. Jules Mi- 
chelet a tradus-o (sau probabil stilizat-o) cel dintâi în franceză 
în 1854 și a tipărit-o în Légendes démocratiques du Nord. Wil- 
helm von Kotzebue a elogiat-o în 1856 în prefața traducerilor 
adunate în Rumânische Volkspoesie, volum apărut concomi- 
tent cu eleganta Rouman Anthology a britanicului Stanley of 
Alderley, viaţa ei critică prelungindu-se și îmbogățindu-se 

prin aportul austriacului Leo Spitzer!, al italianului Lorenzo 
Renzi? și al românului Mircea Eliade, care îi dedică o exegeză 
fundamentală în De la Zalmoxis la Gengis-Han?. Exegetica 
românească, abundentă și incluzând nume de autoritate ca: 
Duiliu Zamfirescu, H.H. Sanielevici, N. Iorga, O. Densușianu, 
Th.D. Speranţia, D. Caracostea, Lucian Blaga, Dan Botta, C. 
Brăiloiu, H.H. Stahl, Adrian Fochi, Al.I. Amzulescu, Vasile 
Lovinescu, Ion Mușlea, a disecatun mit național, arborându-l 
din perspective divergente. 

Nucleul epic al baladei e sumar. Într-un spațiu paradiziac, 
coboară cu turmele lor trei ciobani. Doi dintre ei, invidioși pe 
turmele și câinii celui de-al treilea, hotărăsc să-l omoare la 
asfințitul zilei. Planul lor e auzit de o mioară năzdrăvană, ca- 
re-l avertizează pe tânărul păstor (de-o frumusețe apolinică) 
asupra iminentei crime. În loc să se apere, acesta îi comunică 
mioarei ultimele lui dorințe: să fie îngropat în strunga oilor 
pentru a auzi glasul lor și lătratul câinilor, să-i pună la căpătâi 
trei fluiere prin care va cânta vântul și să nu le spună oilor că 
a fost omorât, ci că s-a însurat „c-o mândră crăiasă / a lumii 
mireasă“, că la nunta lui a căzut o stea, că soarele și luna i-au 
ţinut cununa, că preoți i-au fost munţii mari, păsărelele lăutari, 
iar stelele au luminat convoiul nupţial. În fine, ca o ultimă 
dorință, să-i zică și „măicuţei bătrâne“ care-l va căuta numai 
că s-a cununat cu „mireasa lumii“, dar — interdicție tabuistică! — 
să nu-i dezvăluie componența alaiului. Când a citit balada, 
Michelet a socotit-o „un lucru atât de sfânt și de emoționant 
că-ți sfâșie inima“, dar a obiectat existența unei „trăsături na- 
tionale“ românești: „prea ușoara resemnare“, acceptarea „fără 
murmure“ a „nunții“: Omul nu luptă împotriva morții. [...] Abia 
ieșit din natură, dulce i se pare să se reîntoarcă în sânul ei“. 


1. Leo Spitzer, L'archetype de la ballade Mioritza et sa valeur pottique, 
în Romanische Literaturstudien, 1936-1956, Tübingen, 1959, pp. 835- 
867. 
(i Lorenzo Renzi, Canti narativi tradizionali romeni, Firenze, 1969, 
PP. 97—127. 
3. Mircea Eliade, De la Zalmoxis la Genghis-Han, Humanitas, Bucu- 
rești, 1995, pp. 233-265. 

Pe tema acestui fatalism oracular (care nu este totuși unul 
radical, căci păstorul își consideră moartea o ipoteză, adică 
un lucru posibil, dar nu obligatoriu: „Și de-a fi să mor“) s-a 
scris în România o imensă bibliografie, unii comentatori osân- 
dindu-l, alții (cei mai mulți) ridicându-l la valoare de simbol 
etnic. După Lucian Blaga, „dragostea de moarte“ ar fi o ca- 
racteristică a spiritualității poporului român.! Opțiunile legi- 
onare ale lui Lucian Blaga sunt învăluite în mister. Ar fi fost, 
afirmă Adrian Gabriel Lepădatu, membru acoperit al asocia- 
ției Prietenii legionarilor și asta ar explica poezia Noiemvrie 
(publicată după asasinarea Căpitanului), în care exclama: 
„Am pierdut soare și lună / Golul cine mi-l răzbună?“ Dan 
Botta era însă legionar pe faţă. În 1936, în eseul Unduire și 
moarte el preamărea „moartea nupțială“ petrecută „în sferele 
albe ale Bucuriei“, ca vestigiu al rădăcinilor trace ale româ- 
nilor. Este chiar ideea centrală a Imnului tinereții legionare 
scris și pus pe muzică în 1936. 


Manevrarea proletariatului 


Îmbinând cântecul cu retorica radicală și simplificatoare?, Miş- 
carea Legionară a atras în rândurile sale un masiv contingent 
muncitoresc, aspect trecut sub tăcere în timpul regimului to- 
talitar de după 1944, dar recunoscut în presa din ilegalitate 
a Partidului Comunist din România. Nu e, desigur, un feno- 
men specific numai României. Una dintre temele favorite ale 
fascismului italian de pionierat era aceea a conspirației „im- 
perialismului bancar străin“ contra „naţiunii proletare“ care 
se sacrificase în tranșeele Primului Război Mondial. Și Par- 
tidul Naţional-Socialist din Germania hitleristă se pretindea 
a fi unul al „muncitorilor germani“. Când începuse „cucerirea 
poporului“, Hitler stabilise ca regulă nr. 1 că un partid naţio- 
nal trebuie să câștige în primul rând muncitorii. 


1. V. Lucian Blaga, Spațiul mioritic, București, 1936, p. 120. 
2. Cu toată lipsa lui de atracție pentru Germania, Căpitanul dove- 
dea că înțelesese bine esența discursului populist hitlerist. 

Sunt istorici ai Legiunii care nu se sfiesc să afirme că meri- 
tul esenţial al Căpitanului a fost atragerea de partea ei a pro- 
letariatului: „cea mai mare victorie a lui Corneliu Codreanu 
a fost, fără îndoială, cucerirea maselor muncitorești“!. Cuce- 
rirea s-a făcut prin utilizarea aceluiași limbaj tranșant și re- 
ducționist. Programul legionar din 1931 exhiba demagogic 
problema protecției sociale pentru muncitorimea defavorizată: 
„Să se asigure existența muncitorului român și a familiei lui, 
să se facă legea de proteguire a brațelor de muncă românești, 
muncitorul român trebuie să găsească de muncă în România“?. 
Conștienți de impactul sloganurilor stângii asupra păturilor 
proletare, unii teoreticieni legionari le asimilează uneori, de- 
turnându-le și utilizându-le în folosul propriei cauze. Filozo- 
ful și sociologul Traian Herseni, pe care l-am mai menţionat 
pe parcursulcărții, prelua chiar limbajul marxist, susținând, 
de pildă, că „exploatarea omului de către om este o situaţie 
care trebuie să înceteze“?. 

Motivația socială era însă mult mai frecvent substituită 
de fluturarea unui egalitarism etnic ce excludea „parazitul“ 
alogen. Muncitorimea a fost sedusă cu viziunea paradiziacă 
a unei Românii a românilor (teza, veche, era a lui Iorga, 
politician preocupat mai curând de destinul țărănimii ca 
pătură productivă; acesta dăduse însă formulei un caracter 
și mai exclusivist: „România să fie a românilor, a tuturor 
românilor și numai a românilor“), în care proletarul își va 
asuma condiția mirobolantă a stăpânului ce domină orașul 
tentacular. Căpitanul știa să zgândăre instinctul național 
când scria: „Muncitorul va păși cu pas de stăpân, nu de rob, 
pe străzile pline de lumini și luxuri, pe unde astăzi nu în- 
drăznește să își ridice ochii în sus. Pentru prima dată el va 
simţi bucuria, mândria de a fi stăpân, de a fi stăpânul ţării 


1. N.S. Govora, „Corneliu Zelea Codreanu“, în Corneliu Zelea Co- 
dreanu și epoca sa, ed. cit., p. 114. 

a. Legiunea „Arhanghelul Mihail“. Garda de Fier. Programul și ca- 
racterul general, ed. cit., pp. 4-15. 

3. Traian Herseni, „Concepţia socială a Legiunii“, în Însemnări so- 
ciologice, IV, nr. 5, noiembrie 1940, p. 8. 

lui“!. Dar proletarul era închis de Legiune în cercul strâmt 
al propriei națiuni (țări) și dezinfectat preventiv de microbii 
solidarităţii internaționale. Un camarad și-l amintește pe 
Codreanu perorând în fața lucrătorilor: „Dreptatea și pâinea 
ta trebuie să le cauţi numai la umbra tricolorului românesc, 
tricolor sub care au murit strămoșii tăi“. 

Considerabil ecou în cercurile muncitorești a avut cuvân- 
tarea deputatului Corneliu Zelea Codreanu în ședința Came- 
rei din 23 februarie 1933, consacrată evenimentelor tragice 
din 16 februarie, zi în care jandarmii și armata reprimaseră 
sângeros greva muncitorilor feroviari de la uzinele Grivița 
din București. Guvernul național-țărănist justificase dura 
represiune invocând acțiunile subterane ale Moscovei, iar 
Armand Călinescu ceruse chiar proclamarea stării de asediu 
pentru a le zăgăzui. Căpitanul demontase falacioasa argu- 
mentație a ministrului de interne, G.G. Mironescu, punând 
populist punctul pe i: „mie, ca și tuturor oamenilor de bun-simț 
din această țară, nu ne este frică de comunism și bolșevism. 
Nouă ne este frică de altceva, de faptul că oamenii de la acele 
ateliere nu au ce mânca. Le este foame. (aplauze) Unii din 
acei muncitori au 1.100 lei pe lună și au 5,6,7 copii. [...] Având 
cinci, șase, șapte copii, acea leafă nu le ajunge nici măcar 
pentru pâinea de toate zilele. Mie, în al doilea rând, mi-e frică 
și de altceva: de setea de dreptate. [...] Atunci, d-voastră veți 
trebui să satisfaceți aceste două: foamea și setea de dreptate 
(aplauze pe băncile Gărzii de Fier și ale Partidului Țărănesc) 
și va fi ordine deplină în această țară“. 

Opiniile istoricilor asupra popularității Legiunii în rându- 
rile muncitorimii sunt împărțite. Examinând-o retrospectiv, 
Constantin Petculescu o consideră slabă și „manifestată în 


1. Corneliu Zelea Codreanu, Circulări și manifeste, Editura „Totul 
pentru Țară“, București, 1937, p. 181. 

a. N.S. Govora, „Corneliu Zelea Codreanu“, în Corneliu Zelea Co- 
dreanu și epoca sa, ed. cit., p. 214. 

3. V. Dezbaterile Adunării Deputaţilor, în Monitorul Oficial, nr. 41, 
23 febr. 1933, p. 230. Omisiunile din text aparţin cenzurii epocii, ceea 
ce dă o idee asupra limitelor democraţiei românești interbelice. 

rândurile lumpenproletariatului“!, muncitorii din marea in- 
dustrie rămânând imuni la cântecele de sirenă ale Mișcării 
Legionare. E o concluzie ajustată și cosmetizată în concordanță 
cu tezele propagandei ceaușiste care vedea în muncitorime 
clasa cea mai înaintată a societății. Comuniștii contemporani 
evenimentelor au văzut mai bine cum au stat în realitate 
lucrurile, din moment ce organul partidului suna alarma: „Sec- 
tarismul din sânul membrilor de partid, sădit adânc din tre- 
cut, a împiedicat ducerea energică de zi de zi a luptei contra 
partidului Totul pentru Țară. Acest partid a reușit să capete 
influență nu numai asupra țăranilor și micilor burghezi de la 
orașe, dar și asupra muncitorilor din marile întreprinderi la 
Brașov, Valea Jiului, Reșița, Arad, Prahova“2. Această creș- 
tere a audienței se explică și prin factura instrumentarului 
propagandistic populist folosit de legionari. Oratorii lor îm- 
brăcau mantia justițiarilor, a cavalerilor dreptăţii sociale care 
exclude corupțţii, trântorii, paraziţii. Oferta Legiunii pentru 
muncitori se reducea la sintagme simple și tentante (fără a se 
indica însă resursele făgăduitei prosperităţi): „Un pat mai 
moale, o pâine mai albă, ei [muncitorii] își vor face legile care 
socotesc ei că sunt mai potrivite pentru ei, în cadrul neamului 
însă, și nu împotriva neamului, și se vor conduce după aceste 
legi“. În avanpremieră s-au folosit chiar teze ale capitalismului 


1. „Muncitorimea propriu-zisă [...] a dat un contingent relativ redus 
de membri sau susținători. [...] O entuziastă aderenţă a întrunit gar- 
dismul în lumpenproletariat, în păturile descalificate și marginalizate 
ale muncitorimii, [...] muncitorii cu ziua, pavatorii, salahorii, hamalii 
ș.a.“ (Constantin Petculescu, Mișcarea Legionară. Mit și realitate, ed. 
cit., pp. 34, 37.) 

a. Scânteia din 31 ianuarie 1938, apud Mircea Mușat, Ion Ardeleanu, 
România după Marea Unire, vol. II, Partea a II-a: noiembrie 1933 — 
septembrie 1940, Editura Științifică și Enciclopedică, București, 1988, 
P- 739. 

3. V. depoziția lui Dumitru Groza, comandantul Corpului Muncito- 
resc legionar, în Țara, Legiunea, Căpitanul. Mișcarea legionară în docu- 
mente de istorieorală, ed. cit., p. 96. Marcat de trecerea anilor, veteranul 
Legiunii schimbă într-o oarecare măsură apelul către muncitorime al 
Căpitanului: „În țara nouă, Mișcarea Legionară [...] va da muncitorimii 

popular. Muncitorul, retorizau propagandiștii Legiunii, tre- 
buia transformat în acționar la întreprinderea unde lucrează, 
„și atunci va munci cu drag, pentru că acolo cresc și acțiunile 
lui“!. Sintagme suficiente însă pentru ca Mișcarea Legionară 
să facă prozeliți în asemenea proporții încât la 25 octombrie 
1936 s-a putut înființa Corpul Muncitoresc Legionar, coman- 
dat la început de inginerul Gheorghe Clime, iar după asasi- 
narea acestuia de către poliție, de procuristul Dumitru Groza. 
După spusele acestuia din urmă, era cea mai puternică uni- 
tate din Mișcarea Legionară. Conform documentelor existente 
în Arhiva Serviciului Român de Informaţii?, la finele lui 1937 
acesta avea 6o de garnizoane, cu 1.130 de unități. Numărul 
celor încadrați în ele nu e cunoscut cu exactitate. Pierre Milza, 
o autoritate în domeniul studierii mișcărilor fasciste, avansa 
numai pentru București cifra de 8.000 de membri’, evaluare 
care o depășește pe cea făcută de Dumitru Groza însuși, care 
estima un număr de 6.000 de muncitori înregimentați. 

Se întâmplă curiozitatea că Legiunea, în principiu orga- 
nizație a micii burghezii urbane și rurale, utilizează muncito- 
rimea ca vector al propagandei populiste la sate. Parcă pentru 
a confirma paradoxul potrivit căruia extremele se atrag, legi- 
onarii devansează tacticile comuniștilor din 1945 (când PCR-ul 
trimitea la sate muncitori pentru a „dumeri“ țăranii conser- 
vatori), folosind intens proletarii în propaganda electorală a 
formaţiunii lor extremiste. Succesul electoral al legionarilor 
în plasa Domnești, județul Ilfov, recunoștea tardiv Titi Dobre, 
un veteran al Mișcării, a avut drept resort prezența a „două 
mașini de muncitori“. 


dreptul de a se simţi stăpână peste țară, deopotrivă cu toți ceilalți ro- 
mâni. [...] Muncitorul stăpân își va avea legile, organizarea în stat și 
soarta pe care singur și le va face cu mâna, cu cap și conștiință de stăpân“ 
(v. Corneliu Zelea Codreanu și epoca sa, ed. cit., p. 375). 

1. V. mărturia lui Constantin Teja, membru în Corpul Muncitoresc 
legionar, în Țara, Legiunea, Căpitanul..., ed. cit., p. 95. 

2. Vezi A.S.C.I., fondul A, dosarul 7494, filele 21—22. 

3. V. Pierre Milza, Les fascismes, Imprimerie Nationale, Paris, 1985, 
p. 281. 

Cântecul, tradițional instrument propagandistic legionar, 
a fost și el adecvat acestei categorii sociale defavorizate. Gân- 
dit ca replică la Internaţionala!, imnul La luptă, muncitori! 
(versurile: Radu Gyr, muzica: Ion Mânzatu) s-a dovedit a fi 
un eficient mijloc de manipulare naționalistă a proletariatului 
din România. Dacă Internaționala chema „la lupta cea mare“ 
pe „damnații Terrei“, înfrățindu-i peste granițe pe „osândiţii 
la foame“ de pretutindeni, imnul legionar vorbea „pentru-n- 
tregul neam sărac“. Radu Gyr, poet cu resurse metaforice ieșite 
din comun, înfățișa în imagini apocaliptice tragismul vieții 
proletare, vestind mesianic clipa aurorală când cei „încovoiați 
de foame și nevoi“ vor făuri „din jertfe și din trăsnet de cio- 
cane“ un „destin de fier“. Efectul acestei lamentații fioroase 
și vindicative a putut fi măsurat rapid: în 1937 Corpul Mun- 
citoresc Legionar avea circa 20.000 de membri, iar în septem- 
brie 1940 depășise cifra de 100.000. Cifră impunătoare, ce 
reunea nu doar pe veteranii Mișcării, ci și pe oportuniștii, 
declasații și aventurierii care însoțesc orice schimbare de regim. 


1. Ion Mânzatu a menționat în acest sens „directiva“ Căpitanului 
într-o evocare târzie din exil: „Cunoști, desigur, faimoasa melodie a 
Internaționalei comuniste, care s-a întins ca o pecingine, fiind intonată 
de toți adepţii universali ai ideologiei sovietice. D-ta împreună cu Radu 
Gyr aveţi o grea misiune. Noi luptăm pentru cucerirea nu numai a 
ţăranilor, dar și a muncitorimei române. [...] În general viața munci- 
torilor este dureroasă, dramatică, sunt sleiţi de puteri, storși de patroni 
până în măduva oaselor. Nu ovreiul este marele inamic naţional, ci 
însuși Românul. Aș dori să compuneți un cântec de luptă al muncito- 
rilor, mai tare decât Internaționala (s. a.)“ (v. Ion Mânzatu, „Imnul 
tinereții legionare“, în Corneliu Zelea Codreanu și epoca sa, ed. cit., 
p. 170). Evident, ecoul acestuiimn naţionalist a fostmult mai restrâns 
decât al Internaționalei. În interiorul României însă, efectul lui a fost 
considerabil. Ion Mânzatu l-a descris în același loc: „Am trăit reali- 
tatea cântecului în minele de aur de la Brad sau [de] cărbuni de la 
Petroşani, unde muncitorii, tușind, scuipau sânge, supuși la grele, in- 
umane munci. În câteva luni răsculasem ţara, trezind o nouă conști- 
ință în lumea muncitorească. Adeziunile la Mișcarea legionară fură 
masive, enorme.“ 

Recurenţa etnicismului: antisemitismul 


Antidemocratismul și antisemitismul sunt maladiile conge- 
nitale ale Mișcării Legionare. Însă istoricul patologiilor diferă. 
Dacă prima este de dată recentă, cauza, insistent evocată, 
fiind prestaţia decepționantă a noii generații de politicieni de 
după 1 decembrie 1918 — am relevat deja faptul că Mircea 
Eliade îi considera, nu fără un dram de dreptate, „piloţi orbi“ —, 
cea de-a doua are rădăcinile înfipte într-un trecut mai vechi. 
Antisemitismul din România, nu cel românesc, e paradoxal. 
Este boala liderilor politici, nu a poporului, iar cea mai grăi- 
toare dovadă e inexistența pogromurilor, a persecuțiilor vio- 
lente până spre anii '40 ai secolului trecut. Dacă trecem în 
revistă opiniile politicienilor naționaliști, poporul îi dezamă- 
gește! prin pasivitatea și lipsa lui de reacție. Fruntașii lui, în 
schimb, provoacă impresia contrară. Un istoric străin eman- 
cipat de apăsarea idiosincrasiilor operante în istoriografia 
comunistă, Nicholas M. Nagy-Talavera, născut în Ardeal, con- 
chide, generalizând la rându-i, că: „Toți marii români erau 
antisemiţi la fel ca toți marii unguri din secolul XIX“?. Con- 
cluzie pe marginea căreia se poate discuta. Nicolae Bălcescu, 
neîndoielnic un „mare român“, se pronunța pentru „Dreptate, 
Frăţie“, inclusiv în chestiunea minorităților din Principate. 


1. Ca fondator al „științei antisemitismului“, A.C. Cuza se arăta de- 
cepționat de absenţa structurală a naționalismului la români: „Clasa 
noastră dirigentă — artiștii, învățații, bărbaţii politici —, societatea, în 
mare parte, e inconștientă de menirea ei națională; masele populare 
sunt chiar inconștiente de naționalitatea lor“ (v. A.C. Cuza, Naţionali- 
tatea în artă. Principii, fapte, concluzii, „Minerva“, Institut de Arte Gra- 
fice și Editură, București, 1908, p. 5). Același limbaj, identic uneori și 
la nivelul cuvintelor, va fi folosit u n sfert de veac mai târziu de Mircea 
Eliade: „Niciodată în istoria României contemporane n-am atinso treaptă 
mai josnică, un nivel moral mai degradant. Niciodată nu s-au atins 
asemenea culmi de inconștienţă și de lașitate“ (v. Mircea Eliade, „1918— 
19:21“, în Vremea, VIII, nr. 411, 27 oct. 1935). 

2. Nicholas M. Nagy-Talavera, Fascismul în Ungaria și România, 
trad.: Măriuca Stanciu și Ecaterina Geber, Hasefer, București, 1996, 
p. 68. 

Proclamaţia de la Islaz (9/22 iunie 1848) a revoluţionarilor 
din Valahia prevedea la articolul 21 emancipațţia izraeliților 
și drepturi politice pentru orice compatrioți de altă credință. 
(În contrapondere, guvernul revoluționar maghiar instalat la 
putere la Budapesta în 15 martie 1848 gira în aprilie același 
an un pogrom.) Preocupat de probleme mai presante: eman- 
ciparea clăcașilor, alcătuirea unei armate, dejucarea complo- 
turilor interne organizate de marii proprietari funciari de 
conivență cu ofițeri superiori (Odobescu, Solomon et alii), pre- 
venirea intervențiilor străine prin sensibilizarea opiniei pu- 
blice europene și a cabinetelor aliate (cel de la Paris fiind în 
prim-plan), dar marcat și de retorica bombastică a „concordiei 
sociale“, guvernul provizoriu de la București n-a putut face 
prea multe în existenţa lui de numai trei luni. 

Ideea a prins însă și părea a cunoaște un început de ma- 
terializare în timpul domniei lui Alexandru Ioan Cuza. Ca 
moldovean, ofițer superior și demnitar al principilor Mihail 
Sturza (1834-1849), Alexandru Ghica (1849-1853, 1854-1856), 
personaj influent și sub caimacami, Cuza avea o mai bună 
cunoaștere a problemei. Dacă prezenţa evreilor în Principa- 
tele Române avea antecedente seculare — se știe că medicul 
domnitorului Moldovei Ștefan cel Mare (1457-1504) era israe- 
lit —, proporţiile ei fuseseră reduse. În Valahia cel puţin, la 
1829, în București nu existau decât 150 de familii evreiești. 
Peste Milcov însă numărul lor era considerabil. Domn al unui 
principat înjumătățit de ruși în 1812 și deposedat de provin- 
cia lui cea mai roditoare, Basarabia, Mihail Sturza încurajase 
în 1839 stabilirea în Moldova a evreilor alungați din Rusia și 
Galiţia. Cuza a mers pe linia aceleiași ospitalități. Codul civil 
intrat în vigoare la 1 decembrie 1865 acorda evreilor drepturi 
cetățenești. Se răspundea astfel amiabil doleanțelor evreilor 
reunite de Iuliu Barasch într-un opuscul de circulație inter- 
națională: L'Emancipation des Israélites en Roumanie (Paris, 
1861). Cuza a fost însă răsturnat de conjurați două luni mai 
târziu și aplicarea drepturilor promise s-a amânat. Totuși, 
prințul reformator, dar ghinionist, nu încheia seria marilor 
români cu viziuni largi în problema minorităților. 

Cultivaţi și masoni, politicienii junimiști de prim-plan au 
fost filosemiţi pe față sau măcar in petto. PP. Carp, liderul lor 
până în 1912, incrimina de la tribuna Camerei „dibăcia patrio- 
tică“ şi-i îndemna pe politicieni să facă front comun împotriva 
obișnuitei „uri a străinismului“!. Consecvent convingerilor 
sale, el a propus în 1893 o lege (ulterior adoptată) pentru 
admiterea evreilor în școlile de meserii, lege criticată atunci 
vehement de A.C. Cuza.? Rector al Universităţii din Iași, cel 
mai avizat coleg de partid al său, criticul literar și filozoful 
Titu Maiorescu, viitor prim-ministru (1912-1913), amenda 
decis în iunie 1866 ideea universitarilor Petre Suciu și Ale- 
xandru Gheorghiu de a întemeia un comitet de acțiune anti- 
semită: „eu sunt cel dintâi care mă opun în contra lor“. Cu 
aceste nume galeria personalităților culturale și politice emi- 
nente, cu atitudini comprehensive, nediscriminatoare în „pro- 
blema evreiască“ e departe de a se sfârși. Ei i s-ar putea adăuga 
cu îndreptățire cărturari și oameni politici din secolul următor, 
de-ar fi să-i enumerăm doar pe Duiliu Zamfirescu (1858-1922), 
ministru de externe și președinte al Camerei Deputaților în 
ultimii ani de viață’, pe E. Lovinescu, M. Ralea și, nu în ulti- 
mul rând, pe I.G. Duca, premierul asasinat în decembrie 1933. 


1. Vezi supra, nota 1, p. 138. 

2. Paradoxal, această lege a fost contestată tardiv pentru ceea ce 
s-ar putea numi antisemitismul ei potenţial. Francisco Veiga se va referi 
peste un secol la „meșteșugarii evrei care-și riscau viața pe acoperișu- 
rile caselor românilor, zeci de alte profesiuni artizanale presupunând 
o duritate de risc asemănătoare“ (v. Francisco Veiga, Istoria Gărzii de 
Fier 1919-1942. Mistica ultranaționalismului, Humanitas, București, 
1993, p. 59). 

3. Intr-o scrisoare din 11/24 ianuarie 1903 către Titu Maiorescu, 
Duiliu Zamfirescu avertiza profetic asupra riscurilor rigidității națio- 
naliste în „chestiunea evreiască“: „Eu socotesc că chestiunea asta are 
să ne facă mult rău în viitor, dacă nu vom ști să ne îndulcim unele aspe- 
rităţi de astăzi. Să dea D-zeu să fiu prooroc mincinos“ (v. Duiliu Zamfi- 
rescu și Titu Maiorescu în scrisori (1884-1913), Fundaţia pentru Literatură 
și Artă „Regele Carol II“, București, 1937, p. 270). Tot Duiliu Zamfi- 
rescu publica și în revista Convorbiri literare din același an studiul 
Istoria diplomatică a chestiunei israelite în România, studiu refăcut în 
sensul observaţiilor lui Titu Maiorescu dintr-o scrisoare care s-a pierdut. 

Mișcarea Legionară nu s-a revendicat însă de la acest filon. 
Deși legionarii își propuneau să construiască un om nou, Le- 
giunea fiind, după spusele Căpitanului, „mai mult o școală și 
o oaste, decât un partid politic“, examenul atent al doctrinei 
lor demonstrează că omul nou intra în arena luptei politice 
cu bagajul de aprehensiuni și prejudecăţi al celui vechi. Omul 
nou legionar este prin excelență conservator și resentimentar 
în raport cu modernitatea, cu teoriile egalei îndreptățiri a 
tuturor segmentelor unei societăţi, indiferent de apartenența 
lor etnică. Caracteristica lui esenţială este etnicismul exacer- 
bat, suspiciunea și adversitatea față de ceilalți, îndeosebi faţă 
de evreu. 

Ca și antidemocratismul, antisemitismul legionar are o 
traiectorie și o substanță contradictorii și neomogene, din 
cauza multelor izvoare ideologice din care provine. Deși ve- 
hement, declarativ, cu erupții verbale spectaculoase și necon- 
trolate, acest antisemitism are o natură social-economică, nu 
religioasă, cum ar fi de așteptat din partea unei mișcări ca- 
racterizate de mistica ultranaționalismului. De altminteri, 
dimensiunea religioasă e în general firavă, puțin concludentă 
în arsenalul ideologic al antisemitismului din România. O 
ilustrează, de pildă, călugărul Neofit, rabin evreu convertit 
la vârsta de 38 de ani la ortodoxism, care adăuga la 1803, în 
Înfruntarea jidovilor asupra legii şi a obiceiurilor lor, încă o 
contribuție pe tema — de pe atunci decredibilizată — a omo- 
rului ritual. Broșura, tipărită sub patronajul mitropolitului 
moldovean Iacov Stamati (1749-1803) și arsă imediat după 
apariţie, n-a avut mare ecou, fiind resuscitată tardiv de pro- 
pagandiștii cuziști și legionari. E semnificativ că îngrijitorul 
ediției din 1935, reluată în 1938, un obscur dr. Marin Popescu, 
nu abordează în prefață chestiuni de dogmatică, nici subtili- 
tăți legate de puritatea „sângelui creștin“. Satana pe care îl 
conjură el violent împrumută postura întreprinzătorului con- 
curent, evreul, a cărui energie și abilitate sunt admirate invo- 
luntar: „Comerţul creștin este gata de înmormântare, industria 
creștină aproape că nu mai există; toate felurile de profesiuni 
se jidovesc văzând cu ochii și pe zi ce trece, iar creștinii noștri 

bat în retragere cu o viteză catastrofală. Dar mecanismul de 
stat? Administrație, armată, telefoane, tutunuri, chibrituri, 
alcooluri etc. nu sunt împuiate și se împuiază pe zi ce trece 
cu elemente ale satanei? Aceasta este realitatea, cruda reali- 
tate!“ Nu e greu de constatat că pentru doctrinari de această 
factură prioritară și obsesivă este naționalitatea capitalului, 
nu efectele lui în planul social, posibilele lui repercusiuni be- 
nefice asupra economiei în curs de modernizare și sincroni- 
zare după lunga anchiloză feudală. Iar, pe de altă parte, e ușor 
de văzut că tocmai naționalitatea capitalului adună pe aceeași 
baricadă a antisemitismului întreprinzători liberali exclusi- 
viști, adepți ă-outrance ai principiului parnellian „prin noi în- 
șine“, și conservatori ireductibili atașați moșierimii în declin. 

Desigur, nu românii au inventat antisemitismul. Rădăci- 
nile lui sunt identificabile în alte culturi și civilizaţii, de la 
romanii care au distrus templul lui Solomon și spaniolii lui 
Torquemada până la teoreticienii hitleriști ai Holocaustului. 
Când Corneliu Zelea Codreanu este judecat în 1924 pentru 
participarea la complotul Văcărăștenilor, avocatul Miltiade 
E. Cutava construiește în pledoaria lui un veritabil lexicon al 
antisemiţilor din toate țările și toate timpurile. Figurau în el 
în devălmășie Voltaire, Rousseau, Diderot, Napoleon, Proud- 
hon, Fourier, Michelet, Renan, Frederic cel Mare, Goethe, 
Schopenhauer, Feuerbach, Kant, Marx (ultimul e singurul 
care abordează chestiunea prin prisma economică: „Baza iu- 
daismului e o mare pasiune practică și o mare poftă de câștig; 
cultul lor religios se reduce la împilare, iar adevăratul lor 
Dumnezeu este banul“!), Nietzsche, Mendelssohn, Bismarck, 
Kropotkin, Dostoievski, Lev Tolstoi, Bakunin, Richard Cob- 
den, Burnouf, Lazare, Diodor, Tacit, Sfântul Petru, Hamann 


1. Karl Marx, La question juive, capitolul secund şi ultim, „La ca- 
pacit€ des juifs et des chrétiens actuels de devenir libres“, al studiului 
publicat în 1843, ca răspuns la publicația eponimă a profesorului său 
Bruno Bauer. Nu am găsito ediţie de referință în limba română, astfel 
încât citez o versiune franceză care nu menționează numele traducă- 
torului, disponibilă online la adresa: http://www.marxists.org/francais/ 
marx/works/1843/00/km18430002d.htm, consultată în 18 septembrie 
2018. 

și... Spinoza („exterminarea lor ar fi o binefacere pentru ome- 
nire“), Portalis, Lambelin et alii. Îndeobște sagace și disocia- 
tiv, Grigore Traian Pop (care prezintă documentul respectiv 
în Mișcarea Legionară. Idealul izbăvirii şi realitatea dezas- 
trului) a pierdut ocazia de a remarca diferența de atitudine 
dintre motivaţia morală, psihologică, religioasă a străinilor și 
aceea social-economică a românilor incluși în bizarul lexicon. 
În privinţa toleranţei religioase în spaţiul românesc, An- 
drei Oișteanu, autorul recentului excelent studiu de antropo- 
logie culturală Imaginea evreului în cultura română, consideră 
că, pe lângă toleranța autorităţilor și a bisericii de-a lungul 
Evului Mediu românesc „a existat un grad de toleranță și la 
nivel popular; [...] populaţia din spațiul românesc nu s-a si- 
tuat, de regulă, pe poziţii doctrinare foarte rigide, exclusiviste, 
și, prin urmare, intolerante față de doctrinele altor religii 
(mozaism, islamism) sau față de diversele erezii creştine“. 
Antisemitismul apare în România odată cu intrarea în era 
burgheză, manifestarea lui trădând un complex de inferiori- 
tate. Puțin numeroasă, fără relaţii externe eficiente, burghe- 
zia română nu putea face față concurenței întreprinzătorilor 
evrei mai bine organizați, mai solidari și cu tradiție în dome- 
niu. Arealul lor favorit era orașul (legislația autohtonă nu le 
permitea achiziționarea proprietăților funciare), mediu fami- 
liar zarafilor, funcționarilor din sucursalele băncilor străine?, 
cămătarilor, negustorilor, misiţilor, adică intermediarilor care 
facilitau cumpărarea, transportul și exportul cerealelor, dar 
și importul de produse străine și plasarea lor pe piața internă. 
Rezistau greu concurenței și micii meseriași: blănari, tăbăcari, 
binagii, lemnari, boiangii, pietrari, alți reprezentanți ai indus- 
triei domestice, situaţia lor devenind de-a dreptul catastrofială 


1. Andrei Oișteanu, Imaginea evreului în cultura română, Polirom, 
Iași, 2012, p. 40. 

a. Până la domnia lui Carol I (1866-1914), leul era doar un ban 
de calcul, o monedă fictivă, Principatele Române fiind spaţiul ecu- 
menismului monetar favorabil tranzacţiilor complexe sau, cu un 
termen modern, ingineriilor financiare. Banca Naţională a României 
a fost înființată de liberali în 1880 și pentru a limita operaţiile spe- 
culative frauduloase. 

după semnarea la 20 mai 1875 a Convenţiei comerciale cu 
Austro-Ungaria. Că nemulțumirile lor au putut fi ațâțate și 
din afară, adică din Rusia, e neîndoielnic. Apărându-i pe 
creștinii ortodocși, punându-i în conflict cu străinii nepravo- 
slavnici, guvernanţii de la Petersburg încercau să atenueze 
presiunile occidentale de după războiul Crimeii și să stabi- 
lească un cap de pod. Rusia țaristă a diluat astfel prevederile 
inițiale ale Convenţiei de la Paris, cu valoare de constituție 
a Principatelor Române până în 1866, introducând un para- 
graf potrivit căruia numai moldovenii și muntenii creștini 
vor avea drepturi politice și civile egale, extinderea acestora 
asupra membrilor altor culte urmând să se facă sine die prin 
dispoziţii legislative. Constituţia de la 1866, adoptată după 
instalarea pe tron a lui Carol I, prevedea la articolul 7: „În- 
sușirea de român se dobândește, se conservă și se pierde 
potrivit regulelor stabilite prin legile civile. Numai străinii 
de rituri creștine pot dobândi împământenirea“. 

Această subliniere ostentativă a calităţii etnice nu avea 
totuși un caracter religios, ci era doar un paravan ce masca 
abil o luptă economică subterană între burghezia românească 
în curs de formare și burghezia evreiască.! Nu religia, nu moda? 


1. Articolul 16 din Codul civil al lui Cuza lăsa o portiță deschisă alo- 
genilor de rit necreștin: „străinul care voiește a se naturaliza va face 
cerere către Domn arătând capitalurile, starea, profesiunea sau mese- 
ria ce exercită și voința de a se statornici pe teritoriul României. Dacă 
străinul, după o asemenea cerere, va locui 10 ani în țară și dacă prin 
purtarea și faptele sale va dovedi că este folositor țării, Adunarea le- 
giuitoare, după inițiativa Domnului, ascultând și opiniunea Consiliului 
de Stat, îi va putea acorda decretul de naturalizațiune, care va fi sanc- 
ționat și promulgat de Domn. Cu toate acestea, va putea fi dispensat 
de stagiul de 10 ani străinul care ar fi făcut țării servicii importante 
sau care ar fi adus în ţară o industrie, invenţii utile sau talente dis- 
tinse sau care ar fi format în țară stabilimente mari de comerț sau de 
industrie“ (v. Enciclopedia României, vol. I, ed. cit., p. 188). Cu multe 
vămi, traseul naturalizării era, evident, anevoios. 

2. Un cercetător actual al problemei afirma chiar: „Să nu uităm că 
în cercurile mai selecte ale Bucureștilor sau Iașilor antisemitismul era 
de bon ton“ (v. Victor Neumann, „Repere culturale ale antisemitismului 
din România în secolul al XIX-lea“, în Ideea care ucide, ed. cit., p. 41). 

stau la baza antisemitismului, ci — după cum scriam — banul, 
capitalul. B.P. Hasdeu, exponentul unui antisemitism viru- 
lent (chit că avea el însuși o măsură de sânge evreiesc în vine), 
nu situează discuţia în planul purității morale, al incompati- 
bilităţii religioase, ci o fixează, cu argumente tipic populiste, 
în sfera economicului. Erudiţia lui uriașă i-ar fi permis să se 
miște cu ușurință pe diverse paliere, dar el își limita pătimașa 
luare de poziţie la dificultăţile industrializării într-o ţară în 
care burghezia națională nu avea încă în mâini pârghiile pu- 
terii. E discutabil că analiza operată în Studiu asupra iudais- 
mului. Industria naţională, industria străină și industria 
evreiască față cu principiul concurenţei ar fi „ştiinţifică“. Pa- 
triotismul industriașilor români nu putea fi atât de mare 
încât ei să-și asume doar ramurile ce presupuneau o mare 
cantitate de muncă, în timp ce evreii s-ar fi mulțumit cu pos- 
tura comodă de prăvăliași și de zarafi. Dar tenta antagonis- 
mului pe care-l observă și-l pune în scenă cu o vehemență ce 
merge până la sloganul exclusivist Populus Romanus sine 
Judaeos e semnificativă pentru modul resentimentar în care 
abordează nevralgica problemă a concurenţei: „Peste puțin 
timp ovreii se înavuțesc, fiind lesne a se înavuți pentru cine 
câștigă lesne, pe când industria naţională urmează a merge 
cu greu, căci pășește muncind... Bătându-și joc de respectul 
altora, jidanul se îngrașă pe specule, oprite de legislator sau 
dezaprobate de conștiința popoarelor, uzură, contrabandă, 
prostituțiune“!. 

Prințul Ion Ghica (1816-1897), literat și economist din ta- 
băra conservatoare a moșierilor încă puternici, evită în Ovreii? 


1. B.P. Hasdeu, Studiu asupra iudaismului. Industria națională, 
industria străină şi industria evreiască faţă cu principiul concurenței, 
ediţia a II-a, București, 1901, pp. 110—111. 

2. Apărut inițial în Convorbiri literare, XVIII, nr. 8, + noiembrie 
1884, pp. 293—303, sub titlul neutru „Corespondenţa cu d. Vasile Alec- 
sandri“ și menționat neangajant în sumar ca fiind „Scrisoarea XVIII. 
Wilson Ormsby“, deoarece Ion Ghica era atunci ambasadorul României 
la Londra, textul e inclus cu titlul peiorativ „Ovreii“ în volumul Scri- 
sori către V. Alecsandri, „ediţiunea nouă“, Editura Socec, București, 
1887. După 1944 a fost omis sistematic din toate ediţiile operelor lui Ion 

rememorarea sentimentală și policromă a vremurilor „bune“ 
de altădată pentru a-și formula diatriba naționalistă tot din 
unghiul economicului. Pornind de la un caz de proxenetism 
petrecut în Anglia în care erau implicați traficanţi evrei, pro- 
zatorul evocă seria împrumuturilor oneroase impuse Româ- 
niei de băncile Stern, Oppenheim, Strussberg, Bleichroder, 
trăgând concluzia că „nu este nici moral, nici uman a permite 
un negoț stricăcios și dărăpănător sănătății locuitorilor, și că 
orice societate are dreptul și datoria de a lua măsura în con- 
tra mizerabililor cari se hrănesc și se îmbogățesc din asemenea 
meserii. [...] cu anevoie acești oameni de bine o să se poată 
lupta cu o confrăţie care s-a întins ca o pecingine asupra Euro- 
pei întregi, cu o putere care dispune de mari mijloace, cu oa- 
meni cari în mai puțin de un secol au concentrat în mâinile lor 
sute de miliarde, fără a munci nici cu brațele, nici cu spiritul, 
numai prin niște mutări de cifre, a căror cunoștințe nu trece 
peste marginile științei celei mai elementare de aritmetică“. 

Implicarea scriitorilor în confruntări exterioare literaturii 
extinde raza antisemitismului și în universul rural. A identi- 
fica în scrierile lor un accent protosămănătorist n-ar fi o ipo- 
teză riscantă. Mihail Kogălniceanu, prozator ocazional, dar 
politician de mare calibru, sublinia că evreii „mai cu deosebire 
cei care locuiesc pe la sate, sunt o pacoste pentru țăranul 
român“. Alecsandri, căruia Neagu Djuvara îi identifica o „ori- 
gine evreiască nemărturisită“!, a scris o piesă, gustată în 
epocă, intitulată Lipitorile satului (1863). Lipitorile sunt aren- 
dașul grec și cârciumarul evreu care vinde băuturi falsificate, 
primejduind astfel vigoarea, „primitivismul sănătos“ al săte- 
nilor. Un naționalism, de fapt un etnicism medieval, practic 
epuizat, datând din faza finală a domniilor pământene? și a 


Ghica. Prima retipărire postbelică este efectuată în volumul Ion Ghica, 
Scrisori către V. Alecsandri, Albatros, București, 2001. Citatul oferit 
este preluat din această ediție, pp. 245-277. 
1. În volumul colectiv Andrei Oișteanu, Andrei Pleșu, Neagu Dju- 
vara și Adrian Cioroianu, Evreii din România, Hasefer, București, 2013. 
2. Cronicarul moldovean Ion Neculce (1672-1745) menționează o 
răscoală din 1672 împotriva domnitorului Gheorghe Duca, al cărui an- 


AVATARII POPULISMULUI ROMÂNESC 197 


celor fanariote (1714-1821), e în acest chip aliat artificial cu 
unul mai nou, ce va constitui un filon esențial al ideologiei 
legionare. Publiciștii raliați Legiunii vor exploata copios acest 
motiv literar prin paralelisme insistente între ravagiile alco- 
olului contrafăcut vândut de cârciumarii evrei țăranilor din 
România și cel desfăcut de coloniștii americani în rândurile 
pieilor roșii. Sănătatea biologică era pusă de ei simplist în 
relaţie directă cu caracterul.! Oricât de modernă ar fi referința 
istorică, ea este reflexul unei gândiri conservatoare, ideali- 
zând românul medieval sănătos și cumpătat, în pofida relată- 
rilor călătorilor străini în Principatele Române care remarcau 
complezenţa deosebită a localnicilor față de Bacchus.? 


turaj cuprindea mulţi greci: „Iară în al triile anu a domniei lui, la vleato 
7180 [1672], rădicatu-s-au Hânceștii cu toți orheienii și lăpușnenii cu 
oaste asupra lui, pentru urâciunea grecilor ce adusesă pre mulți de la 
Țarigrad. [...] Dece viind Hânculu și cu Durac sărdariul aice în leși, cu 
toate oștili, strâga să prindză pe greci, să-i omoare. [...] Iară Hânceștii 
au intrat în curte și prin casăli boierești și neguţitorești, strâgându și 
jăcuind. Şi prindzându pre greci, pre câţi i-au găsitu, pe toți i-au omo- 
rât“ (v. Letopiseţul Țării Moldovei, Cronici, Hyperion, Chișinău, 1990, 
p. 285). 

1. Corneliu Șumuleanu, profesor de chimie medicală și biologică la 
Facultatea de Medicină din Iași și unul dintre primii intelectuali pres- 
tigioși seduși de ideologia legionară, își menţiona în 1937 una dintre 
faptele sale de arme: „Încă din 1896, ca șef al Laboratorului comunei 
Iași și apoi, din 1901, ca director al Institutului de Chimie din Iași, am 
avut prilejul să mă conving de primejdia pe care o reprezintă pentru 
societatea noastră jidanii ca falsificatori de alimente și băuturi, ca ex- 
ploatatori nerușinaţi ai poporului nostru și corupători de caractere. 
Fiindcă nu căutam decât să-mi îndeplinesc datoria de slujbaș conștiin- 
cios, la câte injurii n-am fost expus din partea jidanilor și a jidăniţilor? 
În cele din urmă, prinzându-i cu un memoriu defăimător pentru mine, 
semnat de 10g cârciumari jidani din Iași, tipărit și răspândit în public, 
i-am acționat în judecată și Curtea cu Juri din Vaslui i-a condamnat 
pentru calomnie (1 908)“ (v. „«De ce cred în biruința Mișcării Legionare» — 
Răspunsul d-lui dr. Corneliu Șumuleanu, prof. univ.“, în Buna Vestire, |, 
Nr. 241, 14 dec. 1937, text reprodus în Ideea care ucide, ed. cit., p. 280). 

a. „...acest neam [...] e aplecat la beţie...“ (Michele Bucignoli din 
Raguza, 1524). „Adeseori se îmbată, nesocotind acest lucru — după cât 
am văzut — drept păcat“ (Franco Sivori din Genova, 1588). Ambele 


198 DOUĂ VEACURI DE POPULISM ROMÂNESC 


Viziune paseistă are și Mihai Eminescu (1850-1889), re- 
dactor-șef la oficiosul conservator Timpul, când se opune re- 
vizuirii Constituţiei din 1866: „Camerele actuale de revizuire 
nu vor avea oare nimic alta de făcut decât de-a da o soluțiune 
oarecare cestiunii izraelite? Opinia noastră intimă este că, 
deși evreii în numărul mare ce a inundat țara — dar mai cu 
seamă Moldova -— constituie un pericol imediat pentru exis- 
tența economică și națională a ţării, totuși ei constituie mai 
mult o boală acută decât organică și că, printr-o organizare 
mai conservatoare ei ar fi siliți să emigreze în alte țări ale 
Orientului. Evreii se grămădesc în țările unde semicivilizația 
e unită cu pseudoliberalismul și fug de civilizația adevărată 
și de libertatea adevărată“. 

Antisemitism „științific“ au avut însă pretenţia de a face 
doar Vasile Conta (1845-1882) și A.C. Cuza. Există totuși între 
ei o diferență de ambitus intelectual și de notorietate inter- 
națională. Ca filozof materialist ale cărui cărţi, unele de pio- 
nierat în domeniu, precum Teoria fatalismului (1875, 1876), 
Teoria ondulațiunii universale (1876, 1877), Încercări de me- 
tafizică (1879), au apărut și în franceză la Bruxelles și Paris, 
corespondentul lui Ch. Darwin, L. Biichner și al altor celebri- 
tăți europene se arăta alarmat de perspectiva stabilirii unei 
„împărăţii jidovești“ în România. Temerile lui erau alimentate 
de faptul că sionismul nu se impusese definitiv în mediile 
israelite, iar cercuri politice influente din Occident propuneau 
coloniștilor evrei patrii alternative ca Madagascarul, Uganda, 
Canada ș.a. Antisemitismul lui Conta avea o turnură surprin- 
zătoare, oximoronică, părea o formă de invidie și ură amo- 
roasă: „Putem zice că jidanii sunt națiunea cea mai bine 
constituită și cea mai distinctă din toate naţiunile cari sunt 


mărturii figureză în Firea românilor, volum coordonat de Daniel Barbu, 
Nemira, București, 2000, pp. 15, 18. Etniciștii au admis existenţa năra- 
vului beţiei, justificând înclinațiile potatorice prin aceea că domnii și 
boierii buni, solidari cu neamul, interziceau contrafacerea băuturilor. 
1. Vezi M. Eminescu, [„Camerele actuale de revizuire...“], în Opere, 
X, Publicistică, 1 noiembrie 1877 — 15 februarie 1880, „Timpul“, Editura 
Academiei Republicii Socialiste România, București, 2989, pp. 300-301. 

pe lume. Mai întâi nu le lipsește nimica pentru a constitui o 
națiune. Lucrul principal, că descind dintr-o rasă care s-a păs- 
trat totdeauna pură. Apoi, în complexul lor de legi, în Talmud, 
au legi politice, civile, administrative, legi de ordine publică 
și privată, astfel că nu le lipsește nici o lege dintre acele cari 
au ca scop constituirea unei națiuni. Mai mult decât atâta, au 
chiar o patrie. E adevărat că nu o patrie reală, ci o patrie 
imaginară, Palestina: însă o patrie, pentru care au atâta iu- 
bire, atâta patriotism, încât nu le rămâne iubire și patriotism 
pentru o altă patrie. [...] Acea Palestină, împărăție jidovească, 
va putea fi stabilită și la noi“. 

E o mare deosebire între acest limbaj identificabil și în 
Occidentul deloc epurat de antisemitismul manifestat chiar 
în sferele puterii — procesul Dreyfus care va diviza Franța va 
oferi proba cea mai concludentă — și tonul pamfletar, grobian 
al lui A.C. Cuza, „naţionalistul creștin“ care, după propriile lui 
spuse, a divorțat de antisemitismul „unilateral, variabil și 
nehotărât“ pentru a crea un sistem „propriu, complet, unitar, 
științific“ subordonat unei marote: „eliminarea jidanilor, po- 
porul diavolului“. Decalogul cuzist prezentat cu emfază de 
creatorul lui atinge culmile violenței verbale și-l descalifică 
în actualitatea imediată și în posteritate. Simpla citare a te- 
zelor IV și V e suficientă spre a vedea ce esențe reprobabile 
distilează cuzismul: 

„IV. Naţia jidănească: este o nație corcită și degenerată, 
sterilă, fără pământ, și care nu formează un organism social 


1. Vasile Conta, „Chestia evreiască“, în Opere complete, București, 
1914, p. 648. Același amestec de resentiment și admiraţie e vizibil și în 
publicistica de tinereţe a lui Mircea Eliade: „Oamenii aceștia, care sunt 
oameni vii și clarvăzători, își apără primatul economic și politic, pe care 
l-au dobândit cu atâta trudă, risipind atâta inteligenţă și atâtea mili- 
arde. Ar fi absurd să te aștepți ca evreii să se resemneze de a fi o mi- 
noritate, cu anumite drepturi și cu foarte multe obligaţii, după ce au 
gustat din mierea puterii și au cucerit atâtea posturi de comandă. Evreii 
luptă din răsputeri să-și întrețină deocamdată poziţiile în așteptarea 
unor viitoare ofensive și, în ceea ce mă privește, eu le înțeleg lupta și 
le admir vitalitatea, tenacitatea, geniul“ (v. Mircea Eliade, Piloții orbi, 
în loc. cit., p. 3). 

complet, productiv, întrucât îi lipsește clasa rurală, producă- 
toare, trăind astfel, de la început și până în zilele noastre, 
suprapusă celorlalte nații, din exploatarea muncii lor produc- 
tive, așadar, ca nație parazitară. 

V. Religia națieijidănești: este productul acestei rase corcite 
și degenerate, sterile, fiind expresia imediată a parazitismului 
ei, pe care îl justifică prin dogma fundamentală, diabolică, a 
minciunii «legământului» ce l-ar fi încheiat Dumnezeul lor, 
Iahu (Iehova), cu jidanii, ca «popor ales» dintre toate popoarele, 
ca să-i fie lui «popor sfânt» (am codeș), prin care dar să se 
sfințească pe întregul pământ, ocupându-l, ceea ce le impune 
să «alunge» popoarele care nu i se închină, «goimi»“!. În dera- 
pajul lui fanatic, A.C. Cuza anula una dintre tezele fundamen- 
tale ale etniciștilor autohtoni: puritatea și exclusivismul rasial 
al evreilor, care, scria Eminescu în Timpul, „au o lege deose- 
bită de aceea a celorlalți locuitori și nu s-amestecă cu ei prin 
căsătorii“2. Or „corcirea“ înseamnă tocmai metisajul, deci eli- 
minarea prejudecăţilor rasiale... 

Cel puțin în prima parte a vieții sale, Căpitanul a evoluat 
în siajul tezelor lui A.C. Cuza.* Dar doctrina lui și, firește, 
antisemitismul lui rămân tot variabile și nehotărâte. Ca om 
politic, Corneliu Zelea Codreanu s-a format sub duble auspicii: 
universitare și proletare.* Colorat mistic, legionarismul adună 


1. A.C. Cuza, „Doctrina naționalistă creștină — cuzismul“, în Apă- 
rarea Naţională, VI, nr. 16, +5 aprilie 1928. Dat fiind că la Biblioteca 
Academiei Române colecția acestui periodic este deteriorată, respec- 
tivul text al teoreticianului antisenitismului românesc poate fi consul- 
tat în Ideea care ucide. Dimensiunile ideologiei legionare, ed. cit., pp. 
190-195. Citatul figurează la p. 193. 

a. M. Eminescu, [„Ne e silă...“], în Opere, X, ed. cit., p. 306. 

3. A.C. Cuza era nașul de botez al lui Corneliu Zelea Codreanu și 
nașul de cununie al părinților săi. 

4. Evocându-și începuturile luptei politice, Codreanu scapă în Pen- 
tru Legionari o mărturisire elocventă: „Din seara aceea, drumul meu 
se bifurca: jumătate în lupta de la universitate și jumătate cu Con- 
stantin Pancu, în rândurile muncitorimii. Eu m-am legat sufletește de 
acest om și am rămas cu el, sub conducerea lui tot timpul până la desfi- 
ințarea organizației“. 

izvoare diferite și divergente. Conturată târziu, în Pentru Le- 
gionari (1936), contribuţia teoretică a Căpitanului e marcată 
de momente de indecizie, incoerență, inconsecvență. Ea va fi 
citită, intuită și dezvoltată de oameni de carte cu o pregătire 
superioară: Nae Ionescu, Mihail Manoilescu, Mircea Eliade, 
Ernest Bernea, C. Noica, Traian Herseni, Traian Brăileanu, 
PP. Negulescu, Dan Botta, Alexandru Cantacuzino, Nichifor 
Crainic, Emil Cioran, Vintilă Horia, Octav Onicescu, Mihail 
Polihroniade, Petre Ţuţea, Radu Gyr ș.a., care — fiecare în parte 
și toți împreună — au dat legionarismului un aer compozit ce 
stârnește și astăzi controverse. Se îmbină în el elitismul exa- 
cerbat! cu populismul deșănţat și egalitarismul, totalitarismul 
cu autoritarismul, antisemitismul declarativ și virulent cu 
ortodoxismul principial tolerant, iar lista antinomiilor ar putea 
continua. Anii de ucenicie politică a Căpitanului s-au scurs 
într-un decor proletar, Garda Conștiinţei Naţionale a munci- 
torului Constantin Pancu îmbinând programatic revendicări 
socialiste sau măcar social-democrate cu imperative ale națio- 
nalismului creștin de nuanță ortodoxă. Pancu nu părea străin, 
nici imun la tezele comuniste, din moment ce edicta în Con- 
ştiinţa: „Încolo, noi vrem socializarea mijloacelor de producţie, 


1. Într-o Circulară din 1936 C.Z. Codreanu îi semnala alarmat ge- 
neralului Gh. Cantacuzino-Grăniceru, liderul oficial al partidului To- 
tul pentru Țară: „O mare primejdie ameninţă organizația legionară. 
Intrarea în cadrul organizaţiei a o mulțime de elemente slabe, sau chiar 
rele. [...] Cu durere am putut să văd o serie de mici haimanale, pleava 
satelor și orașelor, oameni fără nici un căpătâi, purtând și batjocorind 
Sf. Cămașă Verde în care au murit martirii noștri. [...] Elementele slabe 
vor fi îndepărtate imediat. [...] Pe viitor, șefii de județe, plăși, cuiburi 
etc. să nu uite următoarele legi: (a) Cât mai puţini legionari și cât mai 
mulți prieteni. (b) Din 20 de cereri de înscriere se resping 19 și se pri- 
mește una, cea mai bună“ (v. Circulara nr. 41, în Constantin Petcu- 
lescu, Mișcarea Legionară. Mit şi realitate, ed. cit., p. 285). Oricum 
am privi lucrurile, această exigență pare demagogică. Dacă după pre- 
zumata îndepărtare a elementelor slabe Legiunea număra în 1938 
circa 200.000 de membri și s-ar fi aplicat „legile“ lui Codreanu, atunci 
ar fi trebuit respinse 3.800.000 de cereri, adică tot electoratul activ 
al României din acele vremuri... 

vrem ca nimeni să nu mai tragă foloase din brațele muncito- 
rilor, îmbogățindu-se din biata lor trudă. Fabricele sunt ale 
muncitorilor și pământul al țăranilor“. (Acesta să fie motivul 
pentru care burghezia l-a aruncat în neagră mizerie, nu înainte 
de a-l fi folosit împotriva comuniștilor?) Imperativul etnicist 
și autohtonist intervine numai în privința păturii suprapuse: 
„iar cei ce conduc să fie români, purtând sfântul nostru trico- 
lor pe piept și trăind în sfânta credinţă a lui Hristos“!. Prin 
juxtapunere, ajungem (via Liiger și Otto Bauer) la doctrina 
socialismului național-creștin, de care Codreanu pare tentat 
la începuturi. Pancu era un naționalist înverșunat, lunile de 
anarhie rusească din vara, toamna lui 1917, iarna lui 1918 îl 
înrăiseră și-i dăduseră convingerea că răul relelor, maleficus 
maleficorum, era evreul bolșevic în ipostază de comisar politic 
discreționar. Pentru el „revoluția mondială“ troțkistă era 
„operă jidovească curată“ care năruia edificiul național. 

La fel judecă și discipolul său vremelnic! Dacă Corneliu 
Zelea Codreanu este autorul articolului „Socialismul naţio- 
nal-creștin și antisemitismul nostru“, semnat în Conștiința 
doar cu inițiala C., atunci lecţia lui Pancu pare bine asimilată, 
căci socialismul lui e restrictiv și dictatorial față de alogenii 
cu mandat parlamentar: „Declarăm că nu avem nimic contra 
populației pașnice evreiești care nu se amestecă la conducerea 
treburilor în statul român. Am semnat un tratat de pace care 
asigură liberă propășire minorităților. 

Prin urmare, dr. Ghelerter și Ilie Moscovici, ocupaţi-vă, vă 
rog, de propășirea evreilor!... 

Nu vă tolerăm să faceți internaționalism pe pământul româ- 
nesc și tuturor jidanilor care fac socialism internaţional la noi, 
le strigăm: «Plecaţi de-aici la Palestina și faceți-vă acolo repu- 
blica bolșevică pe care v-o doriți»“2. 

Universitatea din Iași era polarizată politic, stânga având 
poziții dominante în corpul profesoral și în mediul studențesc. 
Germenii comuniști pe care voiau să-i izoleze profilactic na- 


1. „Socialismul naţional“, în Conștiinţa, I, 9, 8 dec. 1919, p. 1. 
2. Vezi C., „Socialismul naţional-creștin și antisemitismul nostru“, 
în Conștiinţa, I, 13—14, 5 ian. 1920, p. 1. 

ționaliștii radicali acționau eficient direct sau prin interpuși. 
În Senatul universitar profesori ca Paul Bujor, C.I. Parhon 
(instalat după abdicarea regelui Mihai la 30 decembrie 1947 
în înalta funcție de președinte al Prezidiului Marii Adunări 
Naţionale), Traian Bratu, Alexandru Myler aveau un cuvânt 
preponderent, iar opoziția de dreapta (A.C. Cuza, I. Găvă- 
nescul, C. Şumuleanu, N.C. Paulescu, C. Tiron), concentrată 
îndeosebi la Facultatea de Drept, nu-i putea face față eficient. 
Dirijaţi de Centrul Studenţesc Iași (interfață a Societății Stu- 
denților Comuniști), agitatorii stângii aveau audiență consi- 
derabilă printre studenți. 

Factori de ordin material și religios au zdruncinat această 
stare de lucruri. Simpatiile de stânga ale profesorilor nu i-au 
împiedicat să stabilească taxe universitare prohibitive pe care 
studenții români (mulți proaspăt demobilizaţi) nu le puteau 
plăti. Mai înlesniți din punct de vedere material, studenții evrei 
erau în stare să le achite. În anul universitar 1922-1923, sem- 
nala acuzator profesorul N.C. Paulescu, din 160 de studenți 
înscriși în anul I al Facultăţii de Medicină din Iași, 130 erau 
evrei și go erau creștini. Deci bun prilej de agitație naționa- 
listă și de reclamare imperativă a instituirii unui numerus 
clausus pentru minoritari.! 

În acest plan intervin imponderabile ce schimbă raportu- 
rile de forțe și dau apă la moară extremiștilor de dreapta. În 
numele unor principii laice, acceptate azi, dar şocante în so- 
cietatea conservatoare de atunci, studenții evrei refuză tra- 
diționala slujbă religioasă de sfințire a apei la deschiderea 


1. V. în acest sens articolul lui N.C. Paulescu, „Cauzele manifes- 
tațiilor studențești“, în Apărarea Naţională, I, nr. 20, 15 ian. 1923. În 
Unirea, A.C. Cuza a dezvoltat ofensiva pentru numerus clausus cu 
probe noi, prezentate de un istoriograf recent: „în condiţiile în care la 
Universitatea din lași — argumentează A.C. Cuza —, în anul școlar 
1922-1923, peste 6o la sută dintre studenți sunt evrei, numerus clau- 
sus este perfect îndreptăţit. Legea se aplică, de altfel, în Ungaria, din 
1920, iar Parlamentul Poloniei a luat-o în dezbatere. Principiul legii a 
fost recunoscut, la 30 septembrie 1922, de însuși Consiliul Societăţii 
Naţiunilor de la Geneva“ (v. Grigore Traian Pop, Mișcarea Legionară. 
Între idealul izbăvirii şi realitatea dezastrului, ed. cit., p. 192). 

anului universitar, act care echivala în ochii lor cu un botez 
colectiv, iar mediciniștii cer să facă practică numai pe cadavre 
creștine. Se confruntau surd două naționalisme: cel evreiesc 
și cel românesc, cu derapaje de ambele părți.! Fără invocarea 
pericolului extern, a primejdiei bolșevice — reale — „care ame- 
nința Țara, Coroana, Credința“, cel de-al doilea nu s-ar fi putut 
dezvolta. Ceea ce i-a deservit pe evrei a fost propulsarea lor 
insistentă în organele de conducere ale Internaționalei comu- 
niste și în cele ale Partidului Comunist din România.? Realitate 
care nutrește și încălzește până la incandescență naționalis- 
mul nativ al tânărului Corneliu Zelea Codreanu, determinân- 
du-l să fie mai fascist decât fasciștii de curând iviți pe scena 
politică a României. În Fasciștii constructivi, organul Fasciei 


1. Același Grigore Traian Pop semnalează poziția rabinului Basa- 
rabiei Leib Tirelson, care cerea în 1924 învățământ în limba idiș, o 
catedră de religie mozaică în licee, predarea religiei mozaice în univer- 
sităţi de către profesori evrei. Și tot Grigore Traian Pop relevă poziția 
inteligentului critic literar evreu H.H. Sanielevici: „Naționalismul iu- 
daic, fără o țară de sprijin și fără o temelie țărănească, este boală cu- 
rată pentru evrei și pentru țară“ (ibidem, p. 115). Sanielevici avea în 
vedere o patrie-mamă, atunci inexistentă. Dar o țară de sprijin exista 
peste Nistru, iar unii atentatori s-au bucurat de concursul ei efectiv. 
Max Goldstein (vezi supra, p. 150 e un exemplu. Dar poate fi adăugat 
și cazul studentului G. Lungulescu, „tăiat cu o cruce de jidovi“ în iarna 
lui 1923, spre indignarea elevului Mircea Eliade, ori, mai târziu, cel al 
legionarului Gheorghe Grigor, împușcat în parcul din Cernăuţi de co- 
munistul Isidor Koschmann, la instigarea lui Eduard Wagner, membru 
al organizației Morgenroit. 

2. Opțiunile Cominternului sunt clare. O cercetare de după 1989 
precizează cine reprezenta România la Congresul VII al Internaționa- 
lei Comuniste (Moscova, 1935): „din partea Partidului Comunist din 
România a fost prezentă o delegație alcătuită din Boris Stefanov (Dra- 
ganov sau Dragu), Nicolae Golberger (Victor Ardeleanu), Vanda Nicols- 
chi (Elena Feodorovna Nikolskaia) și Marcel Pauker (Marin Stepan 
Semionovici) — cu drept de vot deliberativ; Moise Dubinski (M. Goreţ- 
novici) și Manea Erlich (Elena Feodorovna Macikovskaia), cu drept de 
vot consultativ. Din cei șase delegaţi, unul era bulgar și restul evrei, 
orice comentariu fiind de prisos“ (v. Marin C. Stănescu, Gheorghe Neacșu, 
Moscova, Cominternul, filiera comunistă balcanică și România — 1914- 
1944, Editura Silex, București, 1994). 

Naţionale Române, antisemitismul avea alura unei competiţii 
cu evreii pentru asigurarea „armoniei sociale“ și consolidarea 
căminului comun: „Admirând însușirile evreilor, ambiționând 
să-i egalăm sau chiar să-i întrecem, vom obţine rezultate mai 
pozitive decât urându-i și trecându-i prin foc și sabie, căci prin 
asta nu ne întărim cu nimica, ba din contra, vom fi meniți a 
pieri și noi prin focul și sabia altora“!. 

Ca întemeietor, la 20 mai 1922, al Asociaţiei Studenţilor 
Români Creștini, Codreanu e mult mai neguros și exaltat. Ima- 
ginaţia lui aprinsă vede doar „hoarde jidovești“ invadându-i 
patria, așa cum Céline va întrezări în delirantul pamflet Ba- 
gatelles pour un massacre „hoarde evreiești“ cotropind Franța?; 
așa că-și asumă rolul Salvatorului providenţial care îndreaptă 
greșelile mulțimii. „Când m-am aruncat în acea luptă — își va 
rememora el începuturile — n-am făcut-o în urma vreunui în- 
demn din partea cuiva. [...] N-aș putea să definesc cum am 
intrat în luptă. Poate ca un om care mergând pe stradă cu gân- 
durile lui, surprins de focul care mistuiește o casă, își aruncă 
haina și sare în ajutorul celor cuprinși de flăcări. [...] Am înțe- 
les numai atât din toate cele ce vedeam, că ne pierdem țara, că 
n-o să mai avem țară; că, prin concursul inconștient al bieților 
muncitori români sărăciți și exploataţi, va veni peste noi, stă- 
pânitoare și pustiitoare, hoarda jidovească“?. În căutare de spa- 
țiu vital, elanul lui salvator, mesianic, depășește la un moment 
dat granițele României. În Germania, unde pleacă pentru un 
doctorat în economie politică la Universitatea din Berlin, e 
„dezamăgit de lipsa de organizare și de orientare doctrinară“ a 
național-socialiștilor germani, care îi par inferiori „băieţilor“ 
de-acasă. Se va împăuna apoi că el le-ar „fi fost profesorul de 
antisemitism, ducându-le acolo din adevărurile învățate la Iași“. 

Ceea ce-i dezvăluie involuntar dependența doctrinară. Nu 
el descoperise „adevărurile“, ci alții, A.C. Cuza îndeosebi, care, 


1. N.Al. Niculescu-lanca, „Antisemitismul care ne trebuie!“, în Fas- 
ciștii constructivi, I, nr. 3—4, 20 decembrie 1923, p. 1. 

2. Louis-Ferdinand Celine, Bagatelles pour un massacre, Denoël, 
Paris, 1937. 

3. Corneliu Zelea Codreanu, Pentru Legionari, ed. cit., pp. 54-55. 

am arătat, vedea în victoria din 1930 a național-socialiștilor 
germani izbânda doctrinei și programului cuzist. Și mai dez- 
văluie și un strat mai adânc al psihologiei: tânărului Codreanu 
îi plac învingătorii care triumfă subit, nu luptătorii metodici 
și răbdători. De aceea îl atrage Mussolini, care după un marș 
victorios ocupă Roma, și-l lasă rece Hitler, cu puciul lui de 
berărie. Dar realitatea românească îl va obliga să pășească 
pe calea ultimului. Până la urmă lupta nu o duce cu evreii (în 
timpul vieţii sale legionarii au omorât un singur evreu), ci cu 
„vânduţii“ și „trădătorii“ din propriul neam sau asimilați aces- 
tuia: Alex. Constantinescu, Gh. Mârzescu, Constantin Manciu, 
Aurelian Vernichescu, I.G. Duca, Mihail Stelescu, N. Iorga ș.a. 
Iar când o duce totuși o face în numele unui ipotetic viitor 
apocaliptic al neamului căruia istoria îi suna „ultima oră“. Ca 
atare, exagerează fără remușcări, pentru a preveni prăbuși- 
rea colectivă. În universitățile românești, se indignează el, 
80% dintre studenți ar fi fost evrei. De unde concluzia clamată 
crescendo, retoric, cu disperare: „Urmează ca 8o la sută din 
conducătorii acestei țări să fie mâine jidani, străini de trecu- 
tul nostru, străini de aspiraţiile noastre naționale. Urmează 
ca trei milioane de jidani să stăpânească 11 milioane de țărani 
români, buni numai să poarte jugul, muncind pământul pen- 
tru ca să desfăteze pe fiul lui Israel“. 

Întemniţat în toamna lui 1924 pentru uciderea prefectului 
de poliție Constantin Manciu, înalt funcţionar al statului ro- 
mân, nu conștientizează realitatea atroce a crimei, nici măcar 
nu se consolează cu ideea că a ucis un poliţist torționar, cu 
multe abuzuri la activ, ci se compătimește ca victimă — el și 
poporul său — a complotului iudaic: „În tabăra dușmană săr- 
bătoresc demonic, sorbind cu aurite cupe și ultima picătură 
de sânge, din istovit, uscatul, românescul nostru trup: trium- 
fătorii. Sunt vipere cu cap de jidov, cu fețele însângerate și 
pocite, rânjind ca lupii hămesiți, cu dinţi de fiară, în ochii 
arzători purtând o diavolească perfidie, în palate strălucite, clă- 
dite cărămidă cu cărămidă din sudoarea românească, pășind 
pe covoare de mătasă, îmbrăcați în haine scumpe, sărbătorind 

triumful, ridică osanale. E atâta lumină, atâta bucurie, atâta 
avuțţie, atâta desfătare acolo... 

Iar pentru tine, sărman român, care stai în stradă, flă- 
mând și tremurând, și privești nedumerit, pentru tine nu este 
loc în țara aceasta“!. Șarja, fără îndoială, îngroșând expresio- 
nist liniile acestui capricho goyesc pentru care avea precursori 
pe teren românesc. (În Complotul bubei Hasdeu schițase ima- 
gini similare.) Mai era loc destul pentru români. În absolut, 
numărul evreilor nu era copleșitor: 800.000 de oameni la o 
populaţie de circa 18.000.000. Șoca însă prin schimbarea ver- 
tiginoasă a proporțiilor: fuseseră aproximativ 165.000 în 1866, 
213.000 în 1912, și, iată, cifra se împătrise nu doar prin creș- 
tere organică, ci și printr-un aflux considerabil de refugiați? 
din Rusia sfâșiată de războiul civil, din Ucraina, Polonia (Ga- 
liția), Ungaria, Bavaria. Până și evreii pământeni erau de- 
concertați de numărul mare al nou-veniţilor, fapt relevat cu 
onestitate de Francisco Veiga: „Chiar comunitatea iudaică ro- 
mână a ajuns să fie șocată de alăturarea noilor contingente“?. 

Ca idee axială a doctrinei codreniste, antisemitismul are o 
evoluţie inegală, cu ridicări și coborâri de ton, cu discrepanțe 
între planul teoriei și cel al practicii. El este vehement, radical, 
la începuturile Mișcării, când Zelea Codreanu era tutelat ide- 
ologic de A.C. Cuza, dar realităţile luptei politice, sărăcia de 
mijloace financiare, transformarea Legiunii în partid parla- 
mentar cu o audienţă crescândă i-au impus Căpitanului o tem- 
perare progresivă, chiar un ton conciliator, de neconceput în 
faza dintâi. Cert, Căpitanul nu s-a dezis fățiș niciodată de an- 
tisemitism. Iuliu Maniu, un „adevărat fanatic al democraţiei“, 
cum se considera singur în depoziția din 24 mai 1938 la proce- 
sul lui Corneliu Zelea Codreanu, indica, drept principal punct 
diferențiator între Partidul Naţional Ţărănesc și Mișcarea 

1. Corneliu Zelea Codreanu, Scrisori studențești din închisoare, ed. 
cit., pp. 17-18. 

2. Informaţii din epocă susțin că ar fi fost vorba de 135.000 de re- 
fugiați. 

3. Francisco Veiga, Istoria Gărzii de Fier 1919-1942. Mistica ultra- 
naționalismului, ed. cit., p. 61. 

Legionară, faptul că „Partidul D-lui Codreanu este un partid 
antisemit, partidul nostru însă nu este antisemit“, dar ob- 
serva tot atunci câteva puncte de convergență între el și căpe- 
tenia legionară: respectul pentru ideea națională, ca „factorul 
vital în propășirea unei națiuni“, încrederea în „calitățile fără 
seamăn de frumoase ale poporului român, susținător de Stat“, 
încheind, în stilul unui familiar al retoricii ecleziastice învă- 
țate cândva la Mitropolia Unită de la Blaj: „Adevărat că Dl. 
Codreanu, precum am arătat, are în concepțiunea sa un ele- 
ment, acel al antisemitismului, pe care eu nu-l aprob, dar 
ideea fundamentală este identică și sunt sigur că se va con- 
vinge și prin ultimele evenimente că o politică de stat antise- 
mită la noi nu este posibilă. Afară de aceasta, Dl. Codreanu 
este de aceeași convingere cu mine, că, fără a respecta regulile 
de corectitudine în viața particulară și publică și fără a ține 
seamă de morala creștină, nu se poate asigura dăinuirea unei 
națiuni; și că părăsirea acestora ar însemna și pentru poporul 
nostru ceea ce a însemnat și pentru multe popoare din trecut: 
distrugere și pieire! Pentru aceasta suntem de acord în ten- 
dința de a impune, în viața particulară, socială și publică, 
corectitudinea, onoarea și morala creștină, pe care astăzi — 
durere — atâţi o calcă“. 

Suficiente motive pentru ca ambii să fie personae non gra- 
tae în ochii monarhului, acesta decizând — conform mărturiei 
lui Armand Călinescu — să fie asasinați amândoi, sentință pe 
care confidentul și unealta lui Carol II o limitează doar la 
Căpitan. Pe 13 martie 1938 acesta notează sibilinic în însem- 
nările sale: „Convorbire cu Urdăreanu. Codreanu și Maniu. Eu 
nu la Maniu“. Intenție asupra căreia Zelea Codreanu era de 


1. Ioan Scurtu (coord.), Corneliu Beldiman, Badea-Florin Pintilie, 
Tiberiu Tănase, Puiu Dumitru Bordeiu, Ideologie și formaţiuni de 
dreapta în România, vol. V, 30 martie 1938 — 6 septembrie 1940, Aca- 
demia Română, Institutul Naţional Pentru Studiul Totalitarismului, 
București, 2006, p. 117. 

2. Grigore Traian Pop, Mișcarea Legionară. Idealul izbăvirii și 
realitatea dezastrului, ed. cit., p. 420. Decizie care implica însă și o 
schimbare de plan: Codreanu nu mai trebuia îndepărtat de pe scena 
politică a țării printr-un asasinat nocturn efectuat de 200 de puşcă- 

mult edificat, fiindcă așa cum regele, camarila lui și organele 
polițienești aveau informatori infiltrați în rândurile Mișcării 
Legionare, și aceasta avea, la rându-i, iscoade strecurate cu 
dibăcie în anturajul puterii. Când în ziarul filolegionar Buna 
Vestire din 3 martie 1937 a fost publicat articolul „Iuliu Maniu“ 
în care se susținea ideea că fruntașul național-țărănist dă 
semne de amiciție Legiunii pentru „a capta tineretul curat“, 
Căpitanul riposta: „noi credem că dl Maniu este un om corect 
și de ţinută morală într-o ţară care moare în fiecare zi din 
lipsă de ținută morală și de corectitudine interioară. Că pen- 
tru această ţinută în contra sa se uneltește, după cum se unel- 
tește ceas cu ceas și în contra tineretului [legionar — n. m.]. 
Cerem să ni se dea măcar dreptul de a ne respecta acei care, 
nefiind din aceleași tabere de păreri, simțim în carnea noastră 
sulițele acelorași uneltitori“!. 


riași dirijaţi de Gavrilă Marinescu, ci printr-un proces cu aparențe 
de legalitate. 

1. V. Circulara Nr. 62 din 4 martie 1937, în Corneliu Zelea Co- 
dreanu, Circulări și Manifeste 1927-1938. Carte editată sub egida 
revistei Cuvântul Legionar, Bucureşti, 24 iunie 2009, p. 131. Prin in- 
formatorii lui, Căpitanul va afla și de intenţia juristului Istrate Micescu, 
ministru de externe în efemerul guvern Goga-Cuza, de a-l asasina (prin 
intermediul prefectului de Neamț) pentru „înalte rațiuni de stat“ și de 
planurile similare ale lui Armand Călinescu. Inabil (sau mizând, poate, 
pe solidaritatea ostășească), și-a deconspirat singur una dintre surse: 
„Domnul General [Ion] Sichitiu, fost șef al Marelui Stat-Major, m-a 
chemat acum două săptămâni pentru a-mi comunica ceva grav. D-sa 
mi-a spus: «Domnule Codreanu, te-am chemat pentru a te avertiza, 
într-o discuție pe care am avut-o cu Dl Armand Călinescu despre dis- 
pariția D-tale, că D-ta ai putea să dispari, și astfel Mișcarea Legionară 
ar dispărea și ea.» Domnul Emilian, fiind chemat prin Ministerul de 
Interne și trimis apoi la DI Istrate Micescu, cred că Dl Armand Căli- 
nescu nu este străin de îndemnurile D-lui Istrate Micescu. De altfel 
cred cu tărie că D-nii Istrate Micescu și Armand Călinescu sunt expre- 
sia, şi în această chestiune, a anumitor cercuri pe care voi le cunoașteţi 
prea bine. Camarazi, rog să nu se interpreteze greșit această circulară, 
să nu se creadă că mi-e teamă de moarte. Șeful Legiunii râde de moarte 
și nu se păzeşte niciodată de ea. Fac această Circulară pentru că vreau 
să fiu răzbunat“ (ibidem, p. 253). Codreanu se referea la avocatul Ion 
V. Emilian, președintele tineretului cuzist, comandantul Cămășilor 

Aventura național-populistă a Căpitanului și a Legiunii s-a 
încheiat precipitat și sângeros. Devenit un concurent cu șanse 
tot mai mari de a cuceri puterea politică pe cale legală, el 
stânjenea populismul regal, înclinat și el spre spectacolul et- 
nografic ce-ar fi trebuit să demonstreze unitatea națiunii în 
jurul suveranului, grija lui pentru toate componentele popo- 
rului său. Când Corneliu Zelea Codreanu a refuzat cererea 
regelui de a-i încredința comanda Legiunii, soarta lui a fost 
pecetluită. Lovitura de stat regală din 10 februarie 1938 a 
anulat Constituţia, înlocuită cu una redactată de Istrate Mi- 
cescu și validată printr-un plebiscit măsluit, a suprimat acti- 
vitatea politică, a interzis partidele (cele mai vizate fiind 
Partidul Naţional Țărănesc și Totul pentru Țară) și a instalat 
un guvern de „uniune națională“ prezidat de patriarhul Miron 
Cristea, având la interne, ca mână forte, pe Armand Căli- 
nescu, dușmanul de moarte al legionarilor. În 17 aprilie Co- 
dreanu e arestat la Predeal și condamnat inițial la 6 luni de 
închisoare pentru o scrisoare „ofensatoare“ trimisă lui Nicolae 
Iorga (acum ministru fără portofoliu și membru influent în 
Consiliul de Coroană), apoi condamnat pentru înaltă trădare 
într-un nou proces ce-i aduce la 27 mai o pedeapsă de 10 ani 
de muncă silnică. 

Legea pentru apărarea ordinii de stat promovată de noul 
guvern și introducerea pedepsei cu moartea au dat mână li- 
beră lui Carol II și omului său de maximă încredere, Armand 
Călinescu, să ia măsuri dure contra legionarilor. Elita inte- 
lectuală a partidului este arestată pe capete și condamnată 
la pedepse lungi de închisoare. Un val masiv de arestări și 
internări în lagăre de concentrare îi vizează și pe membrii de 
rând. Lui Codreanu îi scapă practic partidul din mână, iar 
succesorul lui autoimpus, Horia Sima, începe o serie de aten- 
tate „revoluționare“ în diverse zone ale României: e dinamitată 
uzina electrică din Cluj, pusă o bombă la teatrul din Timi- 


albastre (1933-1935) și conducător al „Svasticii de foc“ (de la 14 noiem- 
brie 1935). În acel moment era prefect al județului Neamţ. 

șoara, sunt incendiate sonde și rafinării pe Valea Prahovei, 
trimise scrisori de amenințare magistraților și rezidenților 
regali etc. A fost picătura care a umplut paharul. La 30 noiem- 
brie 1938, Codreanu şi „apostolii“ lui, Nicadorii și Decemvirii 
(13 la număr, de parcă noile autorităţi ar fi vrut să ironizeze 
macabru înclinația religioasă a liderului legionar), sunt stran- 
gulați de jandarmi în Pădurea Tâncăbești (la 30 km de Bu- 
curești). Cadavrele lor ciuruite de gloanţe sunt aruncate într-o 
groapă comună la închisoarea Jilava, unde e turnat conținu- 
tul mai multor damigene cu vitriol. Presei i se furnizează un 
comunicat că ar fi fost împușcați de jandarmi pe când încercau 
să fugă. Noul regim instituie un partid unic, Frontul Renaș- 
terii Naţionale, organizat după modelul partidelor totalitare 
din Italia și Germania, adoptă salutul roman, are, ca și legi- 
onarii, cultul uniformei. Mai mult, imită limbajul legionar, 
Armand Călinescu vorbind și el de țară, patriotism, familie, 
muncă, ordine, tradiţie, creștinism, naționalism, purificarea 
moravurilor. Îl ajunge răzbunarea legionarilor, așa cum lăsase 
cu limbă de moarte Codreanu. La 21 septembrie 1939, Ar- 
mand Călinescu, premier în funcție de la 7 martie, e asasinat 
de un comando legionar. Represiunea regală a fost teribilă și 
masivă. Terorismului de partid îi răspunde terorismul de stat. 
Câteva sute de legionari au fost executați în lagăre, cadavrele 
altora (câte 3-5 din fiecare județ) atârnate demonstrativ de 
stâlpii de telegraf, altele arse în crematorii (au fost și cazuri 
de prizonieri arşi de vii). După toate acestea, regele ar fi putut 
spune „ordinea domnește la București“, dar a indispus destui 
români care, scria Henri Prost în Destin de la Roumanie, „re- 
fuzau să vadă introduse în România moravurile din Turcia 
lui Abdul Hamid“!. 

Curând, steaua lui pălește și se prăbușește. Cedarea, fără 
luptă, a Basarabiei și a Bucovinei de Nord, în urma ultima- 
tumului sovietic din 26 iunie 1940, pierderea (în favoarea 
Ungariei horthyste) a unei jumătăți (aproape) din Transilva- 
nia, consecință a Dictatului de la Viena din 30 august același 


1. Henri Prost, Destin de la Roumanie (1918-1954), Berger-Levrault, 
Paris, 1954, p. 151. 

an, impus de Germania nazistă și Italia fascistă, i-au înstră- 
inat ultimele simpatii. Omul care timp de zece ani i-a trădat 
pe toți e trădat de toți la rândul lui. Revoluţia legionară pusă 
la cale de Horia Sima la 3 septembrie 1940 îi dă ultima lovi- 
tură. În disperare de cauză îl cheamă la guvernare pe gene- 
ralul Ion Antonescu pe care până atunci îl ținuse în arest la 
mânăstirea Bistriţa. Nădăjduia ca acesta să facă liniște în- 
tr-un București zguduit de demonstrații masive și într-o țară 
în care în orașele mari: Brașov, Sibiu, Timișoara, Constanța, 
dar și în altele mai mici (Alba Iulia, de exemplu) aveau loc 
ciocniri cu poliția și jandarmii. De conivenţă cu Iuliu Maniu, 
cu alți lideri politici importanţi, Antonescu îl obligă pe rege 
să plece. Cu un rest de felonie balcanică, acesta nu abdică, ci 
transferă puterea fiului său, Mihai, care devine rege. Popu- 
lismul regal, de fapt guvernamental, căci Carol II fusese până 
atunci adevăratul premier, eșua în fața altui populism „tota- 
litar, de stil naţional-socialist“, dar care, sublinia Guy Hermet, 
„se inspiră totuși mai puțin din hitlerism cât dintr-o dinamică 
proprie românească“!. Venit la putere pe valul revoluţiei le- 
gionare, Antonescu se va debarasa de aliaţii de circumstanță 
în 21-23 ianuarie 1941 după rebeliunea legionară care însân- 
gerase Bucureștiul, lăsând în urma ei o dâră lungă de răzbu- 
nări odioase, de masacre, jafuri și pogromuri. Șefii Legiunii 
care n-au izbutit să se salveze în Germania sunt executați, 
membrii valizi de a purta arme vor fi trimiși pe frontul de est 
în 20 de batalioane de sacrificiu pentru a se reabilita (fără a 
li se spune că nu o puteau face decât prin moarte), ceilalți 
sunt internați în închisori, de unde vor fi preluaţi în 1944 de 
comuniști. Cu deplorabilul eșec al Mișcării Legionare se în- 
cheie o lungă etapă a populismului românesc, elitist totuși, la 
nivel social și ideologic, deci deviant din punct de vedere al 
dogmei populiste, după cum era și din cel al ideologiei fasciste. 
După interludiul dictaturii militare antonesciene și cei trei 
ani de dificilă supraviețuire pe tron a regelui Mihai I, socie- 
tatea românească va fi alta, cinică și egalitaristă, iar populis- 
mul se va conforma noii realități. Figurile lui de marcă nu vor 


1. Hermet, op. cit., p. 262. 

mai aparține elitei intelectuale, ci unui eșalon secund al pu- 
terii care își face din naționalism trambulină. 


Iluziile pierdute: prăbușirea tuturor populismelor 


De la lovitura de stat a domnitorului A.I. Cuza din 2 mai 1864 
până la cea a generalului Ion Antonescu din 6 septembrie 
1940, România a fost poligonul de încercare al mai multor 
tipuri de populism. Varietatea și diversitatea ideologică a aces- 
tora ies din comun. Devansând sau imitând forme ale popu- 
lismului clasic (dacă îl putem numi așa, într-atât de neuniform 
este tratat conceptul de către comunitatea științifică), popu- 
lismul românesc a testat variante de o derutantă diversitate. 
A fost mai întâi populismul guvernamental al lui Cuza, ale 
cărui veleități progresiste au fost remarcate, între alții, de 
Hermet în sinteza sa. Mergând pe nisipuri mișcătoare, refor- 
mistul principe a încercat „să își întărească o autoritate per- 
sonală asupra țăranilor pentru a contracara presiunile marilor 
boieri care doreau să îi dicteze conduita“!. Reforma agrară i-a 
adus exilul și moartea prematură. Să fi practicat succesorul 
său la tron, regele Carol I, un populism „de semn inversat“, 
după cum afirmă același Hermet? Nu împărtășesc ipoteza 
potrivit căreia regele străin „idealizează [...] autenticitatea ță- 
rănească a României spre a-i ține în frâu pe liberali, ale căror 
proiecte de modernizare primejduiesc statu-quo-ul agrar“?. 
Dimpotrivă: devenit el însuși mare latifundiar prin Legea 
privind Domeniul Coroanei din 1884, Carol viza să-i domine 
pe conservatori, care îl priveau ca pe un fel de înalt funcționar 
bine plătit, dar nimic mai mult, cu atât mai puţin drept un 
boier de viță. Regele mărturisește de altfel în memoriile sale 
că niciodată nu se simţise mai puțin suveran decât sub gu- 
vernele conservatoare, mai ales cele conduse de Petre Carp, 
care își îngăduia un ton foarte liber la adresa „străinului“. 
Populismul guvernamental este de asemenea ilustrat de 
generalul (apoi mareșal) Alexandru Averescu, care înfăptuiește 


1. Ibidem, p. 259. 
a. Ibidem, pp. 259—260. 

și el o reformă agrară, nici aceasta dusă până la capăt. Am 
trecut deja în revistă prestația sa contradictorie din primul 
mandat de premier (13 martie 1920 — 17 decembrie 1921), cu 
balansul necontenit stânga-dreapta. Al doilea mandat al său 
(30 martie 1926 — 3 iunie 1927), exercitat pe fundalul stării 
de asediu, a virat spre o dictatură personală à la Boulanger. 
Cabinetul său, subminat de disensiuni, a căzut și pentru că 
a încercat o revizuire a reformei agrare, ceea ce i-a atras con- 
comitent ostilitatea liberalilor și a național-tărăniștilor, ultimii 
fiind pe punctul de a-și codifica în fine populismul agrar. Când 
au preluat frâiele puterii, sub bagheta lui Iuliu Maniu, agra- 
rienii nu au fost nici ei capabili, în ciuda celor patru guverne 
pe care le-au avut până la 13 noiembrie 1933, să găsească 
soluția miraculoasă pentru a edifica un stat țărănesc, al ță- 
ranului cetățean, fără a pune la dispoziția acestuia din urmă 
un sistem educațional performant, un ansamblu de instituții 
care să îi îngrijească sănătatea precară și în specialun instru- 
ment de creditare graţie căruia gospodăriile țărănești să poată 
achiziționa mijloace de producție moderne. Cooperatismul lor 
incantatoriu s-a prăbușit ca un castel de cărți de joc. 

Populismele românești antebelice sau interbelice au eșuat 
rând pe rând din cauza incapacității promotorilor lor respec- 
tivi de a rezolva o problemă primordială: chestiunea agrară. 
Toate vorbeau în numele ţăranului, dar îi ignorau dramele 
reale. Soluţiile lor explorau un nebulos trecut medieval, domi- 
nat de o concordie ipotetică și de o la fel de ipotetică solidari- 
tate etnică, cvasifamilială, între marele proprietar și țăranul 
șerb (cazul sămănătorismului) sau se proiectau într-un viitor 
îndepărtat, utopic și imprecis (cazul poporanismului). Am 
putea spune, pe urmele lui Andre Maurois în paginile sale 
consacrate Iluziilor pierdute ale lui Balzac, că populiștii își 
preferau speranțele realităţii și se arătau incapabili să dis- 
tingă între cele două. Se plasau într-o „temporalitate apolitică“ 
(iarăși Hermet), fără a-și stabili o agendă de priorități, un pro- 
gram. Ba chiar legionarii și-au făcut din absența programului 
un titlu de glorie. 

Aproape toate populismele românești au fost creaţia unui 
lider charismatic. Principele Cuza, Iorga, Stere, Averescu, Nae 

Ionescu, Codreanu întrețineau cu națiunea (o naţiune de ță- 
rani, firește) raporturi de natură emoţională, de resortul sen- 
sibilității mai degrabă decât de ordin rațional, pragmatic și 
metodic. Charisma fiecăruia nu a putut suplini inconsistența 
doctrinară (Cas Mudde chiar insista asupra acestei vacuități 
ca fiind esenţială pentru populism) și nu este nicidecum o 
întâmplare că toate guvernele populiste — cele autoritare, mai 
numeroase, dar și cele democratice — nu au rezistat prea mult. 
Sedus pentru o clipă de discursul populist, păcălitul dâmos le-a 
abandonat când miracolul promis întârzia să se concretizeze. 

Populismele românești s-au erodat de asemenea în lupte 
fratricide. Poporanismul, care sub aparențele sale romantice 
era de fapt un radicalism agrar de stânga, ostil totuși socialis- 
mului adoptat în cele din urmă de Gherea, a fagocitat sămănă- 
torismul, privându-l de baza de susținere. Partidul Poporului 
al lui Averescu a fost eliminat și înlocuit de țărănismul a cărui 
ascensiune a încercat în van să o îndiguiască. Populismul 
regal din anii 1938-1940 i-a combătut în același timp pe legio- 
nari și pe ţărănişti, drapându-se în faldurile unui național-po- 
pulism virulent. Armand Călinescu, unealta regelui, nu avea 
nici o ezitare să-i reprime pe țărăniști, foștii săi colegi de partid. 

Relaţia Nicolae Iorga-Corneliu Zelea Codreanu merită și 
ea măcar o mențiune finală. Ideologic, Căpitanul este un 
descendent al lui Iorga. Sămănătorismul și Legiunea au nu- 
meroase repere comune: națiunea, pământul și credința stră- 
bunilor, ortodoxismul, cultul suferinței, voluntarismul social. 
Mutatis mutandis, Codreanu era un soi de Iorga în minia- 
tură, dar mai înclinat spre acțiune concretă și organizare. 
Supus concurenței acestui „fiu“ înstrăinat, „părintele“ doctri- 
nar l-a sacrificat, ca biblicul Avraam. Iorga avea să cadă sub 
gloanţele răzbunării camarazilor lui Codreanu. Populismul 
românesc interbelic eșuează într-un lac de sânge și lasă în 
urma-i o dâră de iluzii spulberate... 

Naţional-populismul românesc după 1989: 
o retrospectivă sintetică și un studiu de caz 


De unde vine naţional-populismul românesc? 


Regimul comunist din România, care a durat până în 1989, nu 
face obiectul acestui studiu. Prima parte a acestui capitol final 
este consacrată totuși evoluţiilor ideologice și culturale care 
au modelat societatea românească de după 198g și care îi pot 
explica evoluţia ulterioară. 

A vorbi despre populism sau chiar despre național-popu- 
lism în România comunistă ar fi riscant. Regimul comunist 
din România, de la 6 martie 1945, când așa-zisul guvern „de- 
mocrat-popular“ al lui Petru Groza este instalat de sovietici, 
şi până la 22 decembrie 1989, s-a revendicat neîntrerupt de 
la marxismul ortodox. A vorbi despre populism sau chiar des- 
pre național-populism în România comunistă ar fi prin urmare 
riscant. Nu voi putea evita însă o scurtă privire retrospectivă 
asupra perioadei comuniste. Mi-am propus să cercetez în ce 
măsură naţional-comunismul lui Nicolae Ceaușescu, secretar 
general al Partidului Comunist Român (1965-1989) și preșe- 
dinte al Republicii Socialiste România (1974-1989), constituie 
matricea național-populismului care avea să se manifeste 
după prăbușirea comunismului. Voi cerceta prin urmare pro- 
filul conducătorilor partidelor, ideologia și poziționarea pe 
eşichierul politic a formațiunilor care au ocupat, cu mai mult 
ori mai puțin succes, acest culoar electoral în postcomunismul 
românesc. De asemenea, voi lua în considerare perspectiva 
celorlalți actori politici interni și internaționali asupra acestor 
formaţiuni. Voi acorda atenție și unor formațiuni minore, care 

nu au înregistrat nici un succes electoral, dar care își asumă 
(ba chiar își dispută) succesiunea Mișcării Legionare. 


Naţional-comunismul lui Ceaușescu 


Pentru România, sfârșitul celui de-al Doilea Război Mondial 
coincide cu ocupația sovietică și instaurarea treptată, prin 
teroare, a regimului comunist. Basarabia și Bucovina de Nord, 
deja ocupate de URSS în urma ultimatumului din 26 iunie 
1940, apoi eliberate de ofensiva germano-română din 1941 și 
în fine recucerite de sovietici în 1944, sunt alipite Republicii 
Socialiste Sovietice Moldovenești (Basarabia), respectiv RSS 
Ucrainene (Bucovina). Sudul Dobrogei (Cadrilaterul), cedat 
Bulgariei la 6 septembrie 1940 sub presiunile germane, ră- 
mâne în componența Republicii Populare Bulgare sub control 
sovietic. România întoarce armele împotriva Germaniei la 23 
august 1944 printr-o lovitură de stat care îl dă la o parte pe 
mareșalul dictator Ion Antonescu, într-un moment în care 
cursul războiului era ineluctabil. Armata Roșie pătrunsese 
încă din aprilie pe teritoriul românesc. Românii luptă alături 
de Aliați până în Ungaria, Austria și Cehoslovacia, cu prețul 
a circa 170 000 de morți și răniţi, ceea ce nu schimbă cu nimic 
soarta ţării: comunizarea.! 

Primul guvern pro-comunist al doctorului Petru Groza or- 
ganizează în iunie 1946 un simulacru de alegeri, falsificate 
masiv, în care Partidul Comunist și aliații acestuia sunt de- 
claraţi învingători cu 79,86%. La 30 decembrie 1947, regele 
Mihai I este constrâns să abdice. În 11 iunie 1948, sunt națio- 
nalizate marile întreprinderi, apoi toate afacerile private, 
fără nici o despăgubire. Toate partidele, cu excepția comuniș- 
tilor, sunt interzise. În 1949, regimul începe colectivizarea 
agriculturii, în fapt confiscarea pământurilor și a mijloacelor 
de producție.2 România intrase în epoca sa comunistă, pe care 


1. Pentru o foarte rapidă survolare a istoriei României în cel de-al 
Doilea Război Mondial, vezi Ion Bulei, Scurtă istorie a românilor, Me- 
ronia, București, 1996, pp. 121-131. 

2. Bulei, op. cit., pp. 131-133. 

istoriografia o împarte consensual „în trei mari perioade: etapa 
sovietizării (1948-1960); anii destinderii ideologiei (1960-— 
1974); perioada cultului personalității și a socialismului di- 
nastic (1974-1989)|. 

Epoca lui Nicolae Ceaușescu, cea care ne interesează, se 
deschide printr-o aparentă liberalizare, urmată de o resta- 
linizare progresivă. Ceaușescu îi succede la șefia partidului 
lui Gheorghe Gheorghiu-Dej în 1965 și continuă dinamica 
declanșată de predecesorul său. După ce reușise în 1958 să 
obțină retragerea trupelor sovietice din România mimând o 
aliniere totală față de Moscova, Dej urmărea distanțarea de 
URSS, aflată în plină destalinizare din 1956, și apropierea de 
China și de Occident? Certificatul de naștere al național-comu- 
nismului românesc este semnat în 1964 prin respingerea Pla- 
nului Valev propus de sovietici pentru integrarea economiilor 
ţărilor membre ale CAER. României îi revenea rolul de țară 
agricolă, în vreme ce dezvoltarea industriilor era rezervată 
ţărilor aflate mai la nord, precum Cehoslovacia și Republica 
Democrată Germană. 

Bucureștiul se va opune pe față reprimării Primăverii de 
la Praga în august 1968. Nu doar că trupele române nu iau 
parte la invadarea Cehoslovaciei de către cinci membri ai Pac- 
tului de la Varșovia, dar Ceaușescu o și condamnă public. 
Acesta este ceasul de glorie al dictatorului român, văzut în 
Occident drept un disident liberal înăuntrul blocului comu- 
nist, iar în țară drept un restaurator al demnităţii naționale. 
În fapt, Ceaușescu dorea să se emancipeze de tutela marelui 
frate sovietic și să aibă mână liberă în politica internă. Nu se 
atingea de structurile instalate de sovietici în România, ci se 
mulțumea să și le subordoneze metodic, una câte una. Anul 
1968 marchează redeșteptarea naționalismului românesc, cu 
Ceaușescu vârf de lance, pe creasta veritabilului val de entu- 
ziasm popular antisovietic. 


1. Adrian Drăgușanu, „Nicolae Bălcescu în propaganda comunistă 
(1948-1989), în Lucian Boia (coord.), Miturile comunismului românesc, 
Nemira, București, 1998, p. 100. 

2. Bulei, op. cit., p. 136. 

Criticul literar Eugen Negrici deconstruiește resorturile 
acestei revigorări a comunismului prin intermediul națio- 
nalismului: „Când, în 1968, groaza de a nu fi înlocuit l-a 
transformat pe conducător în erou și când a crescut vertigi- 
nos, chiar printre prezumtivii opozanți, valul cererilor de 
intrare în partid, s-a creat, pe fondul antisovietismului nostru 
funciar și al naţionalismului coagulant, o adevărată «bază 
de mase» pentru o organizaţie privită până atunci cu ostili- 
tate. Se vor fi mirat, în acel fast moment, până și dinozaurii 
internaționaliști ai minusculului și românofobului partid 
comunist de la sfârșitul războiului ce se poate întâmpla când 
atingi la urechea românului coarda pe care altădată nu aveai 
cum s-o atingi și să nu te aștepți la cinci ani de închisoare“!. 
Mitul patriei în pericol i-a adus lui Ceaușescu până și spri- 
jinul intelectualilor potenţial critici, ba chiar eliberați din 
închisorile politice în 1964. 

De altfel, Vladimir Tismăneanu, fin analist al regimurilor 
comuniste din zonă, îl plasează pe Ceaușescu într-o dinamică 
național-comunistă regională, alături de Enver Hodja și Slo- 
bodan Milošević: „Unii dintre dictatorii comuniști au înțeles că 
apelul la retorica naționalistă le-ar putea garanta menținerea 
la putere. România lui Nicolae Ceaușescu și Albania lui Enver 
Hodja au știut să-și prezinte regimurile autarhice ca reîncar- 
nări ale visului milenar de independență. Întreg sistemul de 
propagandă ceaușist s-a ambalat cu toată energia pentru a-l 
prezenta pe Ceaușescu drept reîncarnarea unor șefi de trib 
dacic sau tracic care au ţinut piept invaziei romane. În 1987, 
liderul comunist sârb, Slobodan Milošević, a apelat la o serie 
de lozinci naționaliste pentru a-și consolida puterea“?. 

Un nou punct de inflexiune intervine după vizita lui Ceau- 
șescu din iulie 1971 în China și Coreea de Nord, care îi inspiră 
Tezele din iulie. Gata cu liberalizarea, şurubul ideologic se 


1. Eugen Negrici, „Mitul patriei primejduite“, în Lucian Boia, op. 
cit., p. 221. 

2. Vladimir Tismăneanu, Fantasmele salvării. Democraţie, naționa- 
lism şi mit în Europa post-comunistă, trad.: Magda Teodorescu, Poli- 
rom, lași, 1999, p. 91. 

strânge din nou: partidul are rol conducător în toate, propa- 
ganda în media este omniprezentă și rarele tribune alterna- 
tive sunt suprimate.! Cultul personalităţii lui Ceaușescu se 
intensifică pe model nord-coreean. Dictatorul monopolizează 
în familia sa poziţiile de vârf și instaurează un socialism 
dinastic. Momentul zero al acestei a treia faze a regimului 
comunist din România este îndeobște situat în 1974 (chiar 
dacă Elena Ceaușescu este promovată în Comitetul Executiv 
al partidului în 1973), când secretarul general al partidului 
este ales de Marea Adunare Naţională președinte al Repu- 
blicii Socialiste România, funcție creată special pentru el.? 

Naţional-comunismul, pe care Ceaușescu îl ridicase la rang 
de politică oficială de la preluarea puterii, mizează simbolic 
pe această dedublare instituțională (președinte al republicii/ 
secretar general al partidului) spre a pune în evidență duali- 
tatea stat/partid și a-l legitima suplimentar pe dictator. Leo- 
nid Brejnev va urma la rândul său această cale. Deja secretar 
general al PCUS din 1964, va fi ales președinte al Prezidiului 
Sovietului Suprem, deci nominal șef al statului, în 1977 (func- 
ție pe care o mai deținuse între 1960 și 1964).3 Detaliu burlesc 
al acestei manii a grandorii, lui Ceaușescu i se înmânează ca 
însemn al puterii sale un sceptru, simbol al regalității! În țara 
lui Eugen Ionescu, pionierul teatrului absurdului, ridicolul 
nu ucide.* Salvador Dali nu ratează momentul și îi trimite lui 
Ceaușescu o telegramă ironică pe care regimul o ia literal și 
o publică în oficiosul Scânteia din 4 aprilie 1974: „Am dat o pro- 
fundă apreciere istoricului dv. demers de instaurare a scep- 
trului prezidenţial“. 


1. Bulei, op. cit., p. 141. 

a. Ibidem. 

3. Lionel Kochan, John Keep, The Making of Modern Russia, Pen- 
guin Books, London, 1997, p. 462. 

4. Comisia prezidenţială pentru analiza dictaturii comuniste din 
România, Raport final (ed: Vladimir Tismăneanu, Dorin Dobrincu, 
Cristian Vasile), Humanitas, București, 2007, p. 146. 

5. Există şi o altă interpretare, potrivit căreia regalistul Dali ar fi 
apreciat cu adevărat gestul, vezi Florin Constantiniu, O istorie sinceră 
a poporului român, Univers Enciclopedic Gold, București, 2011, p. 507. 

Cei doi piloni ai național-comunismului sunt independența 
față de Moscova și românitatea, exaltată ad nauseam. Istori- 
cul român Georges Haupt (1928-1978), emigrat la Paris în 
1958, unde avea să predea la Ecole des hautes études en scien- 
ces sociales, sublinia încă din 1968, an în care Ceaușescu își 
expunea în văzul întregii lumi dezacordul cu sovieticii, că 
această tendință de fuzionare a marxismului cu naționalis- 
mul funcționa în România încă din vremea lui Gheorghiu-Dej 
și că ea constituia soluția găsită de conducătorii comuniști 
români spre a evita îmbrățișarea prea strânsă a Moscovei fără 
a o contraria pe față: „Din 1962, în România, partidul nu se 
prezintă doar ca o forță care se integrează în tradițiile națio- 
nale, ci de asemenea ca instrumentul realizării pe termen 
lung a tuturor tendințelor naționaliste românești“!. Haupt 
cunoștea prea bine arcanele partidului și relațiile comuniștilor 
români cu sovietele: evreu din Transilvania, fusese deportat 
în 1944 împreună cu familia la Auschwitz de către autoritățile 
maghiare care dobândiseră în 1940 nordul provinciei în urma 
Dictatului (arbitrajului) de la Viena. Supravieţuitorul avea 
să susțină în URSS un doctorat asupra relaţiilor între revo- 
luţionarii români și cei ruși în secolul al XIX-lea și asistă în 
România, ca membru de vază al partidului, la lupta intestină 
între aripa națională a lui Gheorghiu-Dej și internaționaliștii 
fideli liniei Moscovei, fiind mai apropiat de aceștia din urmă. 

Justifică oare această înclinaţie naționalistă teza comu- 
nismului deviant, organic românesc? Raportul final al comisiei 
prezidențiale pentru analiza dictaturii comuniste din Româ- 
nia nu acreditează nici pe departe această idee: „Din moment 
ce se baza în principal pe supremația nomenclaturii de partid, 
garantată de teroarea exercitată de poliția politică, regimul 
lui Ceaușescu nu poate fi descris ca o deviere de la modelul 
marxist-leninist. Înainte de toate, această ideologie a speculat 
înclinațiile naționaliste, a exploatat și a cultivat prejudecățile 
antimaghiare și antisemite, s-a folosit de resentimentele ru- 
sești adânc înrădăcinate și a încurajat încercările absurde 


1. Georges Haupt, „La genèse du conflit Sovi6to-Roumain“, Revue 
Française de Science Politique, XVIII, 4, 1968, p. 683. 

menite să demonstreze superioritatea românească asupra 
lumii occidentale în anumite domenii ale științei și culturii 
(temele așa-numitului protocronism românesc)“!. Sociologul 
francez Michel Dion împărtășește aceeași opinie: „Autogesti- 
unea și românitatea sunt temele celor două propagande, ale 
celor două liturghii [...] ale comunismului lui Ceaușescu, de- 
venit marele său preot și conducător“?. Liberalizarea ceaușistă 
nu este până la urmă nimic altceva decât un stalinism disimu- 
lat de o politică de deschidere spre Occident, căreia anii '8o îi 
vor pune de altfel capăt. Naţional-comunismul ceaușist își află 
la jumătatea anilor '70 expresia culturală în protocronism, 
doctrină a cărei convertire după 1989 în naţional-populism 
mă voi strădui să o probez în cele ce urmează. 


Protocronismul: românitate înainte de toate 


În august 1964, deținuții politici sunt eliberați printr-o gra- 
tiere generală: regimul încearcă să convingă Occidentul că se 
deschide. Unul dintre aceștia este esteticianul și comparatis- 
tul Edgar Papu (1908-1993). În 1974, acesta publică în revista 
Secolul 20 articolul „Protocronismul românesc“, care va servi 
drept doctrină a curentului. Papu, cunoscut pentru gusturile 
literare, dar și larg apreciat pentru cultura sa enciclopedică, 
ar fi putut fi ales pentru a da o formă acestor idei. Alexandra 
Tomiţă, autoarea monografiei O istorie „glorioasă“. Dosarul 
protocronismului românesc, trasează geneza acestei ideologii 
în chiar primul cerc al puterii politice: „În primii ani de după 
Tezele din iulie, scriitorii receptivi la indicațiile politice se 
angajează în explorarea posibilităților de augmentare a spe- 


1. Raport final, ed. cit., p. 148. 

2. Michel Dion, op. cit., p. 226. 

3. Raport final, ed. cit., p. 531. 

4. Informaţia, bazată pe o mărturie anonimă, este vehiculată de 
Katherine Verdery, National ideology under socialism: identity and 
cultural politics in Ceaușescu's Romania, University of California Press, 
Berkeley & Los Angeles (US), Oxford (UK), 1991, p. 176. Intens colpor- 
tată mai apoi, versiunea n-a putut fi niciodată coroborată de o altă sursă. 

cificității românești. Simpla listare a unor însușiri abstracte 
ale «sufletului național» era insuficientă pentru a construi o 
imagine credibilă a regimului pe plan intern și extern. Era 
nevoie de cel puţin o idee care să servească drept nucleu tare 
dezvoltărilor naționaliste pe care le-ar fi inspirat. Un concept 
prolific, convenabil din punct de vedere ideologic, dar care să 
nu pară impregnat de influențe politice, pentru a conserva 
aparența unor autentice dezbateri de idei în cultura română“. 
Dar ce este protocronismul? El constituie o formă a com- 
plexului de inferioritate dezvoltat de culturile periferice față 
de metropole. Alfred Adler, cel care a teoretizat complexele de 
inferioritate și de superioritate, explica funcționarea lor con- 
jugată: dacă unuleste aparent, celălalt este disimulat. La fel 
stau lucrurile cu vechiul complex de inferioritate al culturii 
române, care s-a modernizat prin sincronism?, concept dez- 
voltat de criticulliterar Eugen Lovinescu, care îl preluase din 
teoria imitaţiei a lui Gabriel Tarde. Împotriva acestui sincro- 
nism dau protocroniștii asaltul. Cultura română, argumen- 
tează aceștia, nu avea nevoie să se sincronizeze prin adoptarea 
formelor și cutumelor occidentale, pentru că le anticipase. 
Sensul dominant al transferului este inversat: Occidentul a 
devenit ceea ce este graţie contribuţiilor românești, și nu vi- 
ceversa. De altfel, etimologia acestui substantiv compus nu 
îngăduie dubiu: în greaca veche, potrivit dicționarului de refe- 
rință al lui Antoine Bailly, prâtos înseamnă „primul, originar“, 
iar khrânos, „timp“. Doctrina pune în valoare „întâietățile“ 
românești, în științe sau arte. Totul pleacă de la literatură, 
articolul lui Papu din iulie 1974 vizând o reechilibrare între 
„forţele creatoare“ (id est protocroniste) și „forțele receptoare“ 
în cultura română. Odată identificată metoda critică, bogatul 
potenţial protocronist al unei literaturi fals considerate drept 
tributară marilor curente literare occidentale, adesea cu decalaj 
temporal, va putea fi pus în valoare. Totuși, Papu nu definește 


1. Alexandra Tomiță, O istorie „glorioasă“. Dosarul protocronismu- 
lui românesc, Cartea Românească, București, 2007, p. 47. 

2. Pentru mai multe detalii: Eugen Lovinescu, Istoria civilizației 
române moderne, Minerva, București, 1997, 378 p- 

conceptul de protocronism!, ci doar se mulțumește a-l desco- 
peri ca latenţă. 

În 1977, Papu își dezvoltă ideile în cartea Din clasicii noștri. 
Contribuţii la ideea unui protocronism românesc. Postulează 
aici intenţia de a recupera întârzierea înregistrată de litera- 
tură în domeniul recunoașterii „anticipărilor românești în 
creația universală de valori“?. Abil, își înscrie demersul într-o 
coerenţă spre a-l structura ca metodă cognitivă: „În cadrul 
acestei acțiuni recente eu nu-mi pot revendica decât paterni- 
tatea formulei de protocronism românesc, gândită în opoziție 
cu ideea sincronismului, adică a năzuinţei ce alimentează o 
conștiință retardatară“?. Dând credit lui Dan Zamfirescu și 
lui Paul Anghel pentru tezele lor protocroniste, Papu se pozi- 
ționează, în filigran, drept lider al curentului și afirmă: „Iden- 
titatea de periferie se transformă în identitate de centru și 
răscruce“. În cuvântul explicativ, comparatistul enumeră o 
întreagă serie de protocronii românești, dincolo de literatura 
totuși invocată prin trei curente avangardiste majore ale se- 
colului XX ai căror pionieri au fost scriitori români: dadais- 
mul, absurdul și letrismul (toţi trei creatorii exilați la Paris, 
ceea ce teoreticianul se ferește să menționeze): Brâncuși în 
sculptură, Enescu în muzică pentru eterofonie și îmbogățirea 
patrimoniului muzicii clasice prin procedee ale muzicii popu- 
lare, prințul Dimitrie Cantemir în filozofia istoriei. 

Protocronismul câștigă: teren, adepţi, credit pe lângă auto- 
rităţi. Îi servesc de tribune revistele Săptămâna (condusă de 
Eugen Barbu, căruia Corneliu Vadim Tudor îi era cel mai apro- 
piat colaborator), Luceafărul (Mihai Ungheanu, Paul Anghel, 
Artur Silvestri, Doru Popovici) și Flacăra (Adrian Păunescu). 
Cea din urmă consacră reportaje și foiletoane întâietăților 
românești în științe. Insulina ar fi fost descoperită de savan- 
tul român Nicolae Paulescu (campion al antisemitismului, am 


1. Alexandra Tomiţă, op. cit., p: 56. 

2. Edgar Papu, Din clasicii noștri. Contribuţii la ideea unui proto- 
cronism românesc, Editura Eminescu, București, 1977, P. 7. 

3. Papu, op. cit., p. 9. 

4. Ibidem, p. 11. 


CULORILE POPULISMULUI 225 


mai spus-o), și nu de canadienii Frederick G. Banting și John 
Macleod, totuși laureați ai premiului Nobel în 1923. Adevă- 
ratul întemeietor al ciberneticii nu ar fi americanul Norbert 
Wiener, ci tocmai românul Ștefan Odobleja (1902-1978). 

Cu cât vântul național-comunismului oficial suflă mai mult 
în pânzele protocroniștilor, cu atât seria anticipatorilor români 
de geniu tinde la infinit. Conceptul se transformă în pură pro- 
pagandă (mulți comentatori sunt de altfel tentaţi să-l disculpe 
pe Edgar Papu, a cărui operă ar fi fost deturnată de regim'): 
„De la finele anilor *7o protocronismul, deja încurajat și recom- 
pensat fățiș de autoritățile comuniste, are o accepțiune mult 
mai largă, înglobând tot ceea ce evidențiază cultura românească 
în raport cu alte culturi“?. Protocronismul se instalează ca 
normă, iar opozanții săi (grupați mai ales în jurul revistei Ro- 
mânia literară) sunt treptat reduși la tăcere de cenzură. O 
notabilă excepție survine în 1986, când un înalt lider al parti- 
dului, Gheorghe (Gogu) Rădulescu, veteran comunist ilegalist 
aureolat de dezertarea din armata regală română în URSS în 
1941, critică într-o intervenţie publicată de România literară 
derivele protocroniste pentru proximitatea cu discursului ex- 
tremei drepte românești interbelice, dar şi cu stalinismul sovie- 
tic? De astă dată protocroniștilor li se interzice orice răspuns. 

Bătrânul comunist avea dreptate: protocronismul nu era 
decât o variantă românească a orientării luate de politicile 
culturale din URSS sub Stalin începând din anii '3o. Lucian 
Boia o confirmă: „Uniunea Sovietică a dat tonul printr-o am- 
plificare fără precedent, începând din anii '30, a înfăptuirilor 
istorice și valorilor naționale rusești. [...] Prin 1950, un întreg 
sistem era pus la punct, potrivit căruia, cu puține excepţii, 
întreaga știință și tehnologie mondială fuseseră create de sa- 
vanţii ruși. Protocronismul românesc nu a făcut, câteva decenii 
mai târziu, decât să preia și să adapteze acest model“f. Deși 


1. Apud Alexandra Tomiţă, op. cit., pp. 176-177. 

2. Ibidem, p. 60. 

3. Tomiţă, op. cit., pp. 205-214. 

4. Lucian Boia, „Cele două fețe ale mitologiei comuniste“, în op. cit., 
p. 16. 

manifestul partidului comunist al lui Marx și Engels (1848) 
proclama că „proletarii nu au patrie“, propaganda sovietică 
începe de atunci să celebreze în felul ei istoria și pe omul rus 
pionier în toate domeniile. Miticii eroi ruși precum Ivan cel 
Groaznic sau Petru cel Mare revin în panteon, iar figurile 
istorice ale celorlalte naționalități sovietice sunt puse sub 
obroc, conform sloganului „național în formă, socialist în con- 
ținut“ formulat de Stalin.! 

Accentul cade pe prioritățile științifice, fiind postum recu- 
perați și savanți ruși morți înainte de Marea Revoluţie din 
Octombrie. Astfel, inventatorul radioului este Aleksandr Popov, 
nu italianul Guglielmo Marconi. Mașina cu abur i se datorează 
lui Ivan Polzunov, nu scoțianului James Watt. Știința sovie- 
tică este în avans față de cea occidentală în aceeași măsură 
în care comunismul a depășit capitalismul. Mitologia științi- 
fică este parte integrantă a demonstraţiei de superioritate. 
Savanţii URSS triumfă asupra naturii și grâul ajunge să fie 
cultivat pe țărmurile Oceanului Arctic, tot ei descoperă leacul 
pentru cancer sau elixirul tinereţii.? 

Protocronismul românesc, fără a lăsa de izbeliște științele, 
privilegiază domeniul literar și „structurile mitologice vehi- 
culate în retorica indigenistă [...] mizau evident pe obsesii și 
sensibilități naționale diferite“ în România față de URSS? 
Inclusiv pe obsesia lui Ceaușescu de a se distanța de sovietici, 
pe care protocroniștii o alimentau abundent. 

Dacă Gogu Rădulescu îi acuza pe protocroniști de îndepăr- 
tare de la ortodoxia marxistă și deviaționism legionaroid, Dion 
conchide spre o convergenţă a celor două totalitarisme în faza 
terminală a regimului Ceaușescu: „Partidul a acaparat foarte 
repede protocronismul pentru a-l transforma într-o piatră de 
temelie a concepției sale asupra românităţii. Calea românească 


1. Martin McCauley, Stalin and stalinism, Longman, New York, 
1995, PP. 34-35. 

a. Adrian Cioroianu, „Lumina vine de la Răsărit. «Noua imagine» 
a Uniunii Sovietice în România postbelică, 1944-1947“, în Boia, Mitu- 
rile comunismului românesc, ed. cit., pp. 52-58. 

3. Tomiţă, op. cit., p. 121. 

a socialismului, care își afirma verbal diferența așa-zis radicală 
față de modelul sovietic, era o ilustrare vie a protocronismului 
în acțiune. [...] delirul protocronist al anilor '8o a urmat ace- 
lași drum precum cel al naționalismului legionar creștin in- 
terbelic. Ambele s-au dedat la o exaltare deșănțată a trecutului 
dacic. [...] Ambele, în goana lor după un imposibil Om nou al 
viitorului, nu erau oare condamnate la aceste deliruri proto- 
croniste sincrone?“ 

Dacă asemănări fără doar și poate există, diferențele nu 
sunt totuși mai puțin flagrante, de la raportarea la proprie- 
tatea țărănească (individuală și sacralizată de către legionari, 
colectivizată de comuniști, apoi sistematizată de Ceaușescu 
după 1974 într-un faraonic proiect de modernizare) la dimen- 
siunea religioasă. Însă pentru a contextualiza mai bine această 
constatare a sociologului parizian, va trebui să abordăm o altă 
dimensiune extrem de încărcată simbolic a național-comunis- 
mului românesc, aceea a istoriografiei. 


Un trecut nou-nouț: laboratorul unei istorii grandioase 


Dacă scopul ultim al protocronismului era acela de a stârni 
mândria românilor față de patrimoniul lor cultural naţional? 
a cărui naturală apoteoză era comunismul cu specific național, 
acesta nu putea fi atins fără un strict control al istoriografiei. 
Rescrierea trecutului pentru a controla prezentul și a securiza 
viitorul: aceasta este ecuația regimurilor totalitare, în care 
istoriografia joacă un rol de prim ordin. Cu cât național-comu- 
nismul lui Ceaușescu agoniza, cu atât controlul asupra istorio- 
grafiei se intensifica, după cum creștea și importanța relativă 
a acesteia. Megalomania lui Ceaușescu avea nevoie să fabrice 
un trecut pe măsura utopiei care înlocuia prezentul. Urbani- 
zare, industrializare, șantiere gigantice (Casa Poporului, Ca- 
nalul Dunăre-Marea Neagră, Transfăgărășanul, combinatul 
siderurgic de la Galaţi), doctrină militară, rolul României în 


1. Dion, op. cit., pp. 231-232. 
a. Anneli Ute Gabanyi, The Ceaușescu Cult, Bucharest, 2000, p. 159. 

lume (cu fantasma unei importanţe strategice decuplate de 
suprafața, influența reală sau chiar PIB-ul țării, dar direct 
proporționale cu prestigiul conducătorului!), totul trebuie să 
decurgă dintr-o cauzalitate istorică. 

Pentru a stabili o continuitate, problema originilor este 
primordială. Când sărbătorește începând din 1980 (data este 
aleasă arbitrar, astfel că festivitățile pot fi continuate în anii 
următori) cei 2050 de ani de la întemeierea primului stat dac 
centralizat sub regele Burebista (82-44 î.Hr.), regimul naţio- 
nal-comunist al lui Ceaușescu își conectează agenda indige- 
nistă, antiimperialistă, centralizatoare și antioccidentală direct 
la istoria antică? Dacii, care ocupau actualul teritoriu al Româ- 
niei, dar nu numai, înainte de a fi treptat cuceriți de Imperiul 
Roman din secolul I î.Hr. până în 106 d.Hr., erau o sinecdocă 
a României comuniste: acești strămoși mitici ai românilor, 
autohtoni, se opun imperialismului roman (ergo Occidental) 
motivat de legendarele lor comori. Latinizaţi, ei rămân pe 
pământurile lor chiar și după plecarea cuceritorilor (evacua- 
rea Daciei romane de către armata și administrația romană 
în 275, la ordinul împăratului Aurelian). Prin evoluție orga- 
nică, vor da naștere poporului român. Burebista este protocro- 
nia lui Ceaușescu; Ceaușescu închide cercul istoriei românești 
prin modernizare, centralizare și rezistență în fața străinului 
venal care dorește să se amestece în treburile interne ale ro- 
mânilor spre a subjuga acest neam cu destin unic: alegoria 
este cât se poate de transparentă. 

'Tropismul dac nu este însă invenţia lui Ceaușescu. Sursa 
lui este cartea lui Nicolae Densușianu (1846-1911) Dacia pre- 
istorică (1913). Aceasta dezvoltă in extenso mirobolanta teorie 
a unei civilizații-matrice a întregii civilizații europene pe teri- 
toriul actual al României. În ciuda criticilor celor mai presti- 
gioși istorici români (Iorga, Xenopol, Pârvan) care o consideră 
o fabulație pseudoistorică, opera respectivă devine una de 
căpătâi pentru toți tradiționaliștii, opozanțţii teoriei „latiniste“ 


1. Lucian Boia, „Destinul mare al unei țări mici“, în Miturile comu- 
nismului românesc, ed. cit., pp. 207-219. 
2. Vezi Verdery, op. cit., pp. 36-38. 

pe care se întemeiase modernizarea Principatelor Române în 
secolul al XIX-lea prin adoptarea valorilor culturale occiden- 
tale ca formă de întoarcere simbolică la originile romane. To- 
tuși, respectiva lucrare nu mai este reeditată înainte ca două 
edituri să o publice în 1986 și 1987 (fapt rarissim într-un con- 
text de plan editorial centralizat aprobat la nivelul instanţelor 
Partidului Comunist). 

Această întoarcere spre un trecut idealizat are rolul de a 
legitima naţional-comunismul, confirmă Boia: „În istoriogra- 
fia românească, regii daci și voievozii Evului Mediu au sfârșit 
prin a-i marginaliza pe eroii revoluționari ai anilor '5o, luptă- 
tori pentru «lumea nouă». Mitul dacic a fost reînviat în forme 
apropiate de mitologia «extremei drepte» a anilor ’30, statul 
dac al lui Burebista ajungând să prefigureze România lui Ceau- 
şescu“l. Regimul are în comun obsesia dacistă cu un grup de 
exilați a cărui figură centrală era sulfurosul om de afaceri 
Iosif Constantin Drăgan (1917-2008). Fost legionar, face avere 
în Italia și se convertește la cultul mareșalului Antonescu. 
Colaborator al lui Ceaușescu, președinte al Fundaţiei Euro- 
pene Drăgan care milita pentru unificarea europeană?, aliat 
al protocroniștilor, publică un buletin de cercetări asupra is- 
toriei tracilor și scrie două cărți despre originea dacică a po- 
porului român (dacii fiind o ramură a tracilor). În 1990, Drăgan 
i-ar fi finanţat pe Eugen Barbu și Corneliu Vadim Tudor pen- 
tru a scoate revista România Mare. Împreună cu Vadim Tudor, 
se numără în 19go printre fondatorii Ligii Mareșal Antonescu.3 
A fost și președinte de onoare al organizaţiei naționaliste 
Vatra Românească. 

Revolta ţărănească a lui Horea de la 1784 în Transilvania 
este avansată de istoriografia oficială la rangul de revoluţie 


1. Boia, op. cit., p. 16. 

2. Thierry Wolton, Le KGBen France, Grasset, Paris, 1986, pp. 236- 

237. 
3. Pentru o perspectivă externă asupra acestei controversate per- 

sonalităţi, vezi necrologul publicat în Le Monde: http://www.lemonde fr/ 

disparitions/article/2008/08/26/iosif-constantin-dragan-homme- 


d-affaires-roumain_1088010_3382.html, consultat în 10 septembrie 
2018. 

al cărei program ar fi anticipat Revoluția Franceză de la 1789.! 
Terenul naţional nu mai poate satisface ambițiile regimului, 
care se proclamă actor internațional de prim ordin, apărător 
al cauzelor juste împotriva marilor puteri, astfel încât istorio- 
grafia comunistă trebuie să identifice o tradiție diplomatică 
la nivel global. Rezultă un veritabil cult al lui Nicolae Titu- 
lescu (1882—1941), ministru al afacerilor externe și președinte 
al Societăţii Naţiunilor, strămoșul ONU, partizan al păcii, al 
destinderii față de URSS și ferm oponent al nazismului. Se 
înțelege de la sine, Ceaușescu ar fi continuatorul lui Titulescu, 
aureolat suplimentar de prestigiul șefului de stat. Moralista 
istoriografie național-comunistă trece sub tăcere umbrele din 
portretul marelui om.? Cultul lui Titulescu a supraviețuit de 
altfel național-comunismului: o fundaţie consacrată relaţiilor 
internaționale și o universitate îi poartă numele. Statuia sa 
străjuiește intrarea Ministerului Afacerilor Externe de la Bu- 
curești. Premierul (mai 2012 — noiembrie 2015) Victor Ponta, 
la începutul anilor 2000, era supranumit „micul Titulescu“ de 
către prim-ministrul de atunci, Adrian Năstase (președintele 
Fundaţiei Europene Titulescu). 

Istoriografia militară este chemată și ea să contribuie, 
pentru a scoate în relief un fir roșu: doctrina lui Ceaușescu 
despre apărarea patriei de către întregul popor, indivizibil 
în fața unui eventual invadator, ar fi încununat tradiția na- 
țională. Ștefan cel Mare, Mihai Viteazu erau precursori ai 
geniului Carpaţilor. De altfel, în spectacolele alegorice care 
însoțeau diverse ceremonii oficiale ori vizitele de lucru ale 
secretarului general în țară, nu rareori acesta era întâmpi- 
nat de figuranţi care întruchipau marile figuri istorice tute- 
lare. În același chip, istoria românilor ar fi fost un lung șir de 
spectaculoase victorii împotriva marilor puteri: turci, tătari, 
unguri, polonezi, germani. 


1. Vezi Verdery, op. cit., pp. 215-255. 

2. Armand Călinescu, om politic contemporan cu Titulescu, asa- 
sinat de legionari, nici el vreun exemplu de moralitate sau consecvență, 
îl acuză pe acesta din urmă, între altele, de duplicitate față de Garda 
de Fier. Pentru mai multe detalii, vezi Armand Călinescu, Însemnări 
politice 1916-1939, Humanitas, București, 1990, p. 361. 

Realităţile obiective ale unei culturi scrise relativ recente 
(primii cronicari Azarie, Eftimie și Macarie datează din seco- 
lul al XVI-lea), ale absenței vreunei universităţi în principa- 
tele române înaintea secolului al XIX-lea înaintat bine (1864 
la București, 1860 la Iași, căci școala de la Cotnari — 1564, din 
Moldova, și Academia princiară fondată la 1694 de Constan- 
tin Brâncoveanu la București au avut o existență efemeră) 
sunt măturate de mit. Desigur, românii nu putuseră construi 
catedrale și întemeia universități pentru că stătuseră de strajă 
la hotare să apere Occidentul împotriva invadatorilor turci, 
iar asta le consuma toate energiile. 

O altă dimensiune importantă a național-comunismului 
este exploatarea propagandistică a performanţei sportive 
pentru a stabili superioritatea modelului social. Dacă Româ- 
nia a avut o întârziere în materie față de URSS, RDG și chiar 
Ungaria, regimul Ceaușescu a urmat aceste modele și chiar 
şi-a avut ceasul de glorie. În 1980, 51 de ţări, în frunte cu Sta- 
tele Unite, boicotează Jocurile Olimpice de la Moscova pentru 
a protesta împotriva invadării Afganistanului de către sovie- 
tici. Patru ani mai târziu, 15 ţări din blocul sovietic întorc 
spatele Jocurilor Olimpice de la Los Angeles (1984), ca repre- 
salii. România este singurul membru al CAER și al Tratatului 
de la Varșovia care face notă discordantă. Delegaţia româ- 
nească profită spre a recolta cea mai mare cantitate de me- 
dalii din istorie: 20 de aur și 53 în total, ceea ce o situează pe 
locul al doilea după gazde în ierarhia medaliilor de aur. Ab- 
senţa statelor socialiste, care dominau anumite discipline, 
ușurează sarcina sportivilor români. Regimul capitalizează 
acest gest de deschidere ce marca încă o dată independența 
sa față de Moscova. Campionii îi mulțumesc lui Ceaușescu 
pentru exemplul său personal și indicaţii. 

Naţional-comunismul târziu se transformă într-un cult al 
personalităţii fără limite. Nu se mai publică pe prima pagină 
a publicaţiilor alte fotografii decât cele ale genialului cârmaci 
și soției sale, academician doctor inginer (de fapt, aceasta din 
urmă era precar alfabetizată). În 8 mai 1986, a doua zi după 
ce Steaua București câștigă finala Cupei Campionilor Euro- 
peni, performanță niciodată repetată, ziarul Sportul deschide 

pe prima pagină cu aniversarea a 65 de ani de la întemeierea 
Partidului Comunist Român și un tablou alegoric peste care 
tronează un portret al lui Ceaușescu. În josul paginii, cu litere 
mari, atât: „Steaua a câștigat Cupa Campionilor Europeni“. 
Cronicile intră pe ultima pagină, a patra. 

Toate aceste caracteristici ale național-comunismului ceau- 
şist vor fi preluate fără excepție de național-populismul post- 
comunist, în special de Partidul România Mare. În paginile 
săptămânalului România Mare se regăsesc semnăturile cori- 
feilor protocronismului (Eugen Barbu, Corneliu Vadim Tudor, 
Paul Anghel, Dumitru Bălăeţ, Ion Lăncrănjan, Edgar Papu, 
Doru Popovici, Mihai Ungheanu, Dan Zamfirescu), ale unor 
înalți demnitari comuniști (Eugen Florescu, Manea Mănescu), 
ale unor foști securiști și ale tracologilor de serviciu. 


Culorile naţionalismului 


În decembrie 1989, prăbușirea regimului comunist duce la o 
redistribuire a puterii și la o revenire la competiția electorală 
după mai bine de cinci decenii. Ion Iliescu, președintele Con- 
siliului Frontului Salvării Naţionale (CFSN) creat în 22 de- 
cembrie 1989 la București, împarte puterea cu premierul Petre 
Roman. Decizia Frontului Salvării Naţionale de a se constitui 
în partid politic și a participa la alegerile din mai 19go agită 
suplimentar ape deja tulburi. Tensiunile etnice explodează în 
martie la Târgu Mureș, unde în zilele de 19 și 20 au loc în- 
fruntări violente între comunitățile română și maghiară din 
oraș și din împrejurimi. Naționalismul este un atu politic pe 
care noii democrați, de orice parte a baricadei s-ar afla, nu ezită 
să îl joace. 

După entuziasmul și confuzia primelor.zile ale „revoluției“, 
naționaliștii români din Transilvania încep să se activeze. Ui- 
taţi pentru moment de guvernanţii de la București, măcinați 
de disensiunile între disidenții cooptați în Consiliul Provizo- 
riu de Uniune Naţională (CPUN) pentru a da iluzia schimbării 
de paradigmă (Doina Cornea, Ana Blandiana et alii) și comu- 
niștii „cu față umană“ care monopolizează puterea reală și fac 

jocurile, un grup de intelectuali români din orașele transil- 
vane — care se temeau că sfâșierea teritorială din 1940 s-ar fi 
putut repeta — organizează întâlniri și trimite delegații în 
capitală pentru a lua legătura cu guvernul provizoriu, condu- 
cerea armatei, liderii partidelor istorice abia renăscute. Fără 
ecou, se pare. Bucureștiul era zguduit de luptele pentru pu- 
tere, iar prima venire a minerilor în 29 ianuarie 1990 pentru 
a înăbuși protestele de stradă ale partidelor istorice pune în 
lumină polarizarea societăţii. 

Transilvania părea deocamdată prea departe pentru noii 
guvernanți. Naționaliștilor români de acolo nu le-a rămas 
decât soluția unei rezistențe autonome în fața a ceea ce ei 
numeau „pericolul hungarist“. Grupurile lor de inițiativă au 
organizat „adunări constituante“ la a februarie 1990 (la Târgu 
Mureș) și în 4 februarie (la Cluj-Napoca) și au ales comitetele 
directoare ale unei uniuni ce avea să se numească „Vatra Ro- 
mânească“. Cuvântul vatra, ales între 1894-1896 ca titlu al 
unui cunoscut bilunar literar „pentru toți românii“, sugera 
veleități panromânești și presupunea dorința unităţii de ac- 
țiune. Orgolii localiste, rivalități mai mult sau mai puțin se- 
crete între lideri fără anvergură au dictat o formă de activitate 
bicefală. Organizația Vatra Românească Târgu Mureș a fost 
înregistrată la Tribunalul din Târgu Mureș la data de 6 fe- 
bruarie 1990, cu program și statut propriu, în timp ce orga- 
nizația Vatra Românească din Cluj-Napoca a fost înregistrată 
la Tribunalul din capitala Transilvaniei la 6 februarie 1990, 
tot cu program și statut propriu. (Menţionez în treacăt că 
această divizare a conducerii se menţine și astăzi, când orga- 
nizația este umbra aceleia de altădată și nu mai are practic 
nici o influență.) Vatra Românească a fost înregistrată ca aso- 
ciație culturală, și nu ca partid politic, ceea ce îi permitea 
să-și desfășoare activităţile chiar și în interiorul unor insti- 
tuții precum armata, biserica, poliția și al altor autorități 
unde propaganda politică era nominal interzisă. Primul său 
președinte a fost pictorul Radu Ceontea, al cărui cal de bătaie 
era protejarea unităţii naționale în Transilvania. Adunarea 
de la de Târgu Mureș din 8 februarie 1990 a expus divergenţele 

dintre lideri. În timp ce unii voiau ca uniunea să rămână parte 
a societăţii civile, alții doreau transformarea ei în partid po- 
litic. Sciziunea care mocnea s-a materializat prin apariţia în 
15 martie 19go a PUNTR (Partidul de Uniune Naţională a 
Românilor din Transilvania), fondat la Brașov de inginerul 
Constantin Ivasiuc, înlocuit la comandă, după numai trei luni. 
(Asupra evoluției acestei formaţiuni politice voi reveni.) 

În primăvara lui 1990, veleitățile autonomiste din sânul 
comunității maghiare, exprimate de unii conducători ai Uni- 
unii Democrate a Maghiarilor din România (UDMR) și susţi- 
nute de asemenea de politicieni de la Budapesta, suscitau în 
rândurile majorității românești din Transilvania temeri față 
de o posibilă secesiune. Odette Tomescu-Hatto și Ronald Hatto 
amintesc că „în campania electorală din 1990, prim-minis- 
trul maghiar Antall s-a declarat premierul a «15 milioane 
de unguri», în vreme ce Ungaria nu are decât 10 milioane 
de locuitori!“!. Speranța Dumitru notează la rândul ei că 
„prin modificarea Constituţiei în 1989, «Republica Ungaria 
se consideră responsabilă de soarta maghiarilor care trăiesc 
în afara frontierelor sale și favorizează menținerea relaţiilor 
acestora cu Ungaria» (cf. art 6-3)2. 

Aceste temeri nu circulă doar în obscure cercuri naționa- 
liste și conservatoare, ci chiar la vârful puterii. Președintele 
Ion Iliescu (1989—1996, apoi 2000-2004), care în tulburii săi 
primi ani de mandat a coabitat fără mari scrupule cu națio- 
naliștii, le dădea glas: „Când un prim-ministru se pretinde a 
fi prim-ministrul tuturor maghiarilor, nu doar al acelora ce 
trăiesc în Ungaria, dar și al celor ce trăiesc în străinătate, 
cum să interpretăm aceste declaraţii paternaliste, altfel decât 
un amestec în treburile noastre interne? Și noi avem români 


1. Odette Tomescu-Hatto, Ronald Hatto, „Les relations roumano-hon- 
groises après 1989: du conflit à la cooperation“, în Alexandra Ionescu, 
Odette Tomescu-Hatto (coord.), Politique et société dans la Roumanie 
contemporaine, Harmattan, Paris, 2004, p. 214. 

2. Speranța Dumitru, „Le certificat de Magyar et l'émergence du 
consensus par recoupement“, în Alexandra Ionescu, Odette Tomescu- 
Hatto (coord.), op. cit., p. 345. 

în afară: o treime dintre români trăiesc în afara frontierelor 
noastre, după cum o treime dintre maghiari trăiesc în afara 
granițelor lor. Dar noi nu avem pretenţia să le conducem viața 
şi comportamentul. Considerăm că trebuie să fie loiali statu- 
lui care îi găzduiește“!. Universitarul britanic Tom Gallagher 
scria: „chestiunea transilvană care, de când a atras atenția 
Europei Occidentale în anii 1890, a devenit paradigma unei 
dispute teritoriale pe fond etnic în Europa de Est, iese din nou 
la suprafață ca problemă de nerezolvat“?. 

În 19-20 martie 1990, violentele confruntări interetnice 
dintre români și maghiari în Târgu Mureș au izbucnit după 
ce o demonstraţie organizată de Vatra Românească a inflamat 
situația.* Gallagher trasează un profil sociologic al simpati- 
zanților Vetrei Românești: funcționari cu studii superioare 
(doctori, profesori, funcționari) al cărorinteres comun era acela 
de a frâna ritmul schimbărilor politice spre a-și conserva po- 
zițiile de influență. Paradoxal totuși, conchide că „Vatra s-a 
născut spontan, cel puţin la Târgu Mureș“, doar pe baza ar- 
gumentului că primul ei conducător a putut fi „un artist visă- 
tor și adesea incoerent“ precum Ceontea. 

De altfel, Tismăneanu descrie PUNR astfel: „Radicalismul 
lor e o variantă nouă, ce combină teme ale stângii și dreptei 
într-o alchimie barocă, adesea imprevizibilă. Asemenea partide, 
care există în majoritatea societăților postcomuniste, au în co- 
mun o serie de atribute politice: ostilitatea față de pluralism și 
diversitate, cultivarea unei tradiţii istorice idealizate și auto- 
laudative, xenofobia și bigotismul în ce privește minoritățile, 
glorificarea, adesea iraţională, neoromantică, a valorilor pre- 
moderne, ne-urbane, și puternice rețineri, uneori chiar adver- 
sitate directă, față de proprietatea privată și de piață“. 


1. Interviu publicat în Politique internationale, nr. 61, 1993, p. 307. 

a. Tom Gallagher, Romania after Ceaușescu. The Politics of Intol- 
erance, Edinburgh University Press, Edinburgh, 1995, p. 194. 

3. Ibidem, p. 88. 

4. Ibidem, p. 195. 

5. Vladimir Tismăneanu, Fantasmele salvării. Democraţie, naţio- 
nalism și mit în Europa post-comunistă, ed. cit., pp. 57-58. 

Unica platformă politică a Vetrei Românești era naționa- 
lismul, la fel și pentru formațiunea reprezentativă a comuni- 
tății maghiare, UDMR, înregistrată la rândul ei ca asociație 
culturală, și nu ca partid politic, deși participă la alegeri (ceea 
ce este permis pentru organizațiile minorităților). Ar fi o 
eroare să calificăm mișcarea Vatra Românească drept popu- 
listă, ea era pur naționalistă. Partidul de Uniune Naţională 
a Românilor din Transilvania, rezultat din Vatra Românească, 
în alianță cu Partidul Republican, a obținut la primele alegeri 
democratice din 20 mai 1990 2,12% la Cameră (nouă man- 
date) și 2,15% la Senat (două mandate). Ion Iliescu este ales 
președinte cu peste 85% din sufragii, iar Frontul Salvării Na- 
tionale obține scorul strivitor de 67,02%. PUNR înregistrează 
rezultate notabile în Transilvania, dar este invizibil în restul 
țării. Absența pragului electoral, la fel ca în Polonia, îi permite 
să acceadă în parlament, precum alte câteva partide minuscule. 

Vatra Românească, extrem de mediatizată și de populară 
după confruntările interetnice de la Târgu Mureș, nu reușește 
să canalizeze voturile simpatizanţilor săi spre vitrina sa po- 
litică. Discursul ei cheamă la unitatea națiunii împotriva 
pericolului străin (în special maghiar, dar nu exclusiv) și la 
depășirea clivajelor partizane, ceea ce ar fi putut să o califice 
drept populistă. Ea se pretinde însă echidistantă față de par- 
tidele politice, iar această fractură între cele două opțiuni 
antagonice (cea a angajamentului partizan și cea a neutrali- 
tății spre a putea uni forțele naționale) îi subminează poten- 
ţialul populist (dacă există forțe naționale în alte partide, 
atunci apelulpopulist la mobilizare pe criterii de solidaritate 
etnică este dezamorsat) și explică rezultatul electoral modest. 

Primul congres din 16 iunie 1990 îl alege președinte pe 
universitarul clujean Alexandru Crișan, iar denumirea de- 
vine Partidul pentru Uniunea Naţională a Românilor, dispă- 
rând particula regionalizantă. La al doilea congres din 16-17 
noiembrie 1990, are loc fuziunea cu Frontul Popular din Mol- 
dova, creat la Iași în ianuarie 19go. Senatorul Ceontea este 
ales preşedintele partidului în 1991, după ce abandonase con- 
ducerea Uniunii Vatra Românească. Eforturile de a construi 

un vehicul politic național par să fie încununate de succes. 
Gheorghe Funar câștigă în 1992 primăria Clujului, iar cuce- 
rirea celui mai mare oraș din Ardeal îi permite să abordeze 
alegerile prezidenţiale dintr-o poziție favorabilă. În 27 sep- 
tembrie 1992, strânge 10,88% din voturi, fiind devansat în 
primul tur doar de președintele în funcție Iliescu (47,34%) și 
de candidatul Convenţiei Democrate Române (CDR), rectorul 
Universității din București Emil Constantinescu (31,24%). 
Acest scor onorabil îi deschide un bulevard spre președinția 
partidului, acaparată în octombrie. Până la dispariția sa în 
februarie 2006, PUNR va mai cunoaște doi alți lideri: Valeriu 
Tabără și Mircea Chelaru. Iliescu câștigă cu o foarte largă 
majoritate de peste 61% turul secund, ceea ce totuși repre- 
zintă cea mai puțin categorică dintre cele trei victorii ale sale 
(1990, 1992, 2000). 

PUNR atrage 8,12% din sufragiile pentru Senat și 7,72% 
la Cameră, în spatele Frontului Democrat al Salvării Naţio- 
nale (FDSN, formațiunea lui Iliescu, 34,26% la Senat, respec- 
tiv 35,67% la Cameră), alianța CDR (20,16% la Senat și 20,01% 
la Cameră) și Frontul Salvării Naţionale (FSN, 10,38% la Se- 
nat, 10,19% la Cameră) al fostului premier Petre Roman, de- 
barcat în septembrie 1991 de o nouă venire a minerilor la 
București și înlocuit din 1 octombrie 1991 de economistul Theo- 
dor Stolojan, aflat în fruntea unui guvern care se declară de 
uniune națională. 


Patrulaterul roșu 


Viața politică românească se complicase considerabil după 
ruptura dintre Iliescu și Roman. Plecate din același trunchi, 
cele două ramuri ale fostului FSN intră într-o competiție care 
continuă și azi. Aripa Roman a optat pentru o denumire & 
Pamsricaine: Partidul Democrat, schimbată apoi, în 2007, în 
Partidul Democrat Liberal, în urma unei fuziuni cu Partidul 
Liberal Democrat al unei facțiuni desprinse din PNL. Grupa- 
rea Iliescu își va denumi succesiv formațiunea FDSN, apoi 
Partidul Democraţiei Sociale din România. Ambele formațiuni 

sunt în căutare de legitimitate și onorabilitate externă și în- 
cep o cursă pentru admiterea în Internaționala Socialistă, 
competiție câștigată inițial de Partidul Democrat printr-o 
alianță electorală în 1996 cu istoricul Partid Social-Democrat 
Român, care va face apoi un serviciu identic și PDSR prin 
fuziunea din 2001. 

Monopolul puterii al FSN se erodează treptat atât din ca- 
uza sciziunii, dar și a evoluţiilor societăţii. Noi concurenţi 
politici reușesc să se plaseze mai spre stânga, precum Partidul 
Socialist al Muncii (PSM), care obține la alegerile parlamen- 
tare din 1992 3,19% la Senat și 3,04% la Camera Deputaţilor. 
Formațiunea fusese fondată în 1990 ca Partid Socialist de un 
fost nomenclaturist comunist, Ilie Verdeț, care încercase fără 
succes în 22 decembrie 1989 să formeze un guvern neocomu- 
nist, dar eșuase, căci, spre deosebire de Ion Iliescu, nu avea 
binecuvântarea lui Gorbaciov. La 23 ianuarie 1992, partidul 
adoptă numele de Partid Socialist al Muncii, în urma fuziunii 
cu un grup venit din Partidul Democrat al Muncii și se pro- 
clamă „partid democratic de stânga“ și „partid național-pa- 
triotic“!. Prin această poziţionare, PSM făcea un mare serviciu 
(voit sau nu) FSN, pe care îl debarasa de balastul statutului 
de continuator al Partidului Comunist. Conducătorii PSM erau 
cu toții foști activiști PCR: Ani Matei, Ilie Mohora, Gheorghe 
Răboacă. Ei se prezentau drept reformatori, dar nu vedeau 
cu ochi buni apropierea de Occident. PSM se va alia cu FDSN 
și va susține guvernul „patrulaterului roșu“, la care mă voi 
referi în paginile următoare. La alegerile parlamentare din 
3 noiembrie 1996, nu atinge pragul electoral, cu doar 2,16% 
la Senat și 2,15% la Camera Deputaţilor. După moartea lui 
Ilie Verdeț (în 1999), la conducerea formațiunii vine Ion Sasu. 
În iulie 2003, o parte din rămășițele PSM s-au raliat PSD, în 
timp ce o altă parte s-a preschimbat în Partidul Alianţa So- 
cialistă, fără audienţă electorală. 

În 2g ianuarie 1990, chiar în ziua violentei reacții a mine- 
rilor instigaţi de FSN la marile manifestații organizate cu o 


1. Cristian Preda, 25 de ani și câteva sute de partide, Baroque Books 
& Arts, București, 2015, p. 126. 

zi înainte de Partidul Naţional Țărănesc (PNȚ) și Partidul 
Naţional Liberal (PNL), se constituia Partidul Democrat Agrar 
din România. Grupând agricultori și persoane cu studii supe- 
rioare din mediul rural, adică ceea ce ar putea fi numit mai 
târziu drept burghezie sătească (agricultori, tehnicieni, func- 
ţionari, ingineri agricoli), formațiunea condusă de agronomul 
Victor Surdu își propunea să îngusteze și mai mult baza prin- 
cipalului concurent, PNȚ. Acesta din urmă fusese resuscitat 
în decembrie 1989 de un grup de supraviețuitori ai pușcăriilor 
politice comuniste. Paradoxal, acesta era mai puternic în ma- 
rile așezări urbane. Bazinul electoral rural era disputat între 
FSN, popular printre țărani datorită promisiunii că li se vor 
restitui pământurile cooperatizate cu forța și PDAR, care juca 
roluliepurelui în cursa electorală. Răsplata a venit sub forma 
portofoliului agriculturii în guvernele Roman și Stolojan. În 
1990, PDAR adună 1,83% din voturile pentru Camera Depu- 
taților (g mandate), însă porţile Senatului îi rămân închise. 
În septembrie 1992, cu 3,49% la Senat obţine 5 mandate, dar 
la Camera Deputaţilor nu trece pragul de 3%. Declinul con- 
tinuă la scrutinul din 1996, unde partidul se înscrie într-o 
pestriță alianță electorală fără succes, și apoi dispare în urma 
unei fuziuni în 1998 cu Partidul Noua Românie al lui Virgil 
Măgureanu, fostul director al Serviciului Român de Informații. 
Sub hățurile lui Ion Iliescu, FDSN (ulterior PDSR) și cei- 
lalți membri ai patrulaterului roșu (care includea PRM) și-au 
dus mandatul de guvernare până la capăt. În 1996, Convenţia 
Democratică din România (CDR, denumire modificată în au- 
gust 1996) câștigă alegerile parlamentare, iar apoi candidatul 
acesteia, Emil Constantinescu, se impune la prezidenţiale. 
Țara era în buza falimentului, iar tensiunea socială, intensă. 
Rambursarea datoriei externe sporite, reducerea deficitului 
bugetar, închiderea unor mari întreprinderi și a minelor, de 
la care CDR nu putea să se derobeze, au fost probleme spinoase 
cu care s-au confruntat cele trei guverne CDR dintre 1996 și 
2000. De pe margine, cei care lăsaseră pământul pârjolit aş- 
teptau erodarea încrederii populaţiei în succesorii lor la pu- 
tere. Scena politică românească avea să fie mai apoi dominată 

de doi actori majori: PDSR (din 2001 se va numi PSD) și PRM, 
ale căror raporturi complexe le vom analiza în cele ce urmează. 


Legăturile primejdioase. Relaţiile între Partidul Social 
Democrat și Partidul România Mare. Un studiu de caz! 


Acest studiu de caz are scopul de a dovedi, prin analiza rapor- 
turilor complexe dintre cele mai mari două partide de la înce- 
putul anilor 2000 (PSD și PRM), că un clivaj clasic occidental 
stânga/dreapta trebuie utilizat cu precauţie în contextul post- 
comunist. 

După alegerile din 26 noiembrie 2000, PSD, care obţine 
37,09% din sufragii, revine la guvernare. Fosta coaliție de 
guvernare face implozie la urne. CDR, cu doar 5,04%, nu trece 
pragul electoral, ridicat la 5% pentru partide plus 1% supli- 
mentar pentru fjecare formaţiune politică suplimentară din- 
tr-o alianță. PRM profită la rândul său de situaţie. Scorurile 
importante pe care le atinge (21,01% la Senat și 19,48% la 
Camera Deputaţilor), coroborate cu ascensiunea preşedinte- 
lui-fondator Corneliu Vadim Tudor în turul secund al prezi- 
dențialelor, transformă peste noapte o mișcare marginală în 
protagonist al politicii românești. Prin redistribuirea voturi- 
lor, PSD deține 44,93% din mandate în Camera Deputaţilor 
și 46,43% în Senat, iar PRM, respectiv 24,35% și 26,43%. Sus- 
ținerea a peste 20% din electorat este în general considerată 
o marcă a partidelor de masă. PSD și PRM sunt primele din 
România postcomunistă care pot revendica această etichetă, 


1. Acest studiu, publicat într-o primă variantă în volumul Politique 
et société dans la Roumanie contemporaine, ed. cit., pp. 137-152, cer- 
cetează relațiile între două partide care se aflau la acea vreme în vâr- 
ful piramidei electorale. Evoluţiile lor ulterioare, după 2004, au fost 
diametral opuse. PS D s-a menținut în top, monopolizândvotul de „stânga“ 
din România, în vreme ce PRM s-a erodat până la dispariția din par- 
lament. Datele pe care le furnizam în 2004 au fost parţial revizuite în 
prezenta versiune amplificată, luând drept referință lucrarea lui Stan 
Stoica, România după 1989. Enciclopedie de istorie, Meronia, București, 
2010, care preia cifrele din Monitorul Oficial. 

după FSN din 1990 și înaintea PDL în 2008 și a PNL în 2016. 
CDR a depășit de două ori pragul de 20%, în 1992 și 1996, 
dar ea nu era un partid, ci o mare alianță, care îngloba libe- 
rali și social-democraţi, ecologişti și creștin-democrați, plus 
asociaţii civice. 

În 2000, PSD și PRM au călărit valul nemulțumirilor din 
societate față de reformele întreprinse de eterogena coaliție 
ce aduna creștin-democraţi (Partidul Naţional Ţărănesc Creș- 
tin-Democrat), liberali (Partidul Naţional Liberal), social-de- 
mocraţi (Partidul Democrat), reprezentanţi ai minorităţii 
maghiare (UDMR) și ecologişti. Între 1996 și 2000, PDSR s-a 
aflat pentru prima dată după 1989 în opoziţie și a profitat de 
această perioadă pentru a se consolida sub conducerea fermă 
a ex-preşedintelui Ion Iliescu (1989-1996) şi a fostului minis- 
tru al afacerilor externe (1990-1992) și președinte al Camerei 
Deputaţilor (1992-1996), Adrian Năstase. De altfel, a fost sin- 
gura legislatură completă în care FDSN/PDSR/PSD s-a aflat 
numai în opoziţie. Între aprilie 2007 și noiembrie 2008, după 
ruperea Alianţei DA (PNL-PD), a acordat sprijin parlamen- 
tar cabinetului minoritar al PNL condus de Călin Popescu-Tă- 
riceanu. 

Alternanţa democratică a ajutat PDSR să se debaraseze 
de imaginea dezastruoasă din 1996. Cum Iliescu își păstrase 
popularitatea în rândurile unei părți a electoratului, mai ales 
vârstnică, PDSR a dezvoltat o strategie ambivalentă. În poli- 
tica internă, a speculat crescânda impopularitate a coaliției 
și fricțiunile interne care au dus la demisia prim-miniștrilor 
Victor Ciorbea (1996-1998) și Radu Vasile (1998-1999), aceş- 
tia părăsind apoi PNȚ. PDSR și-a axat comunicarea politică 
pe o ierarhie clară și pe gestionarea „profesionistă“ a politicilor 
publice, în raport cu „amatorii“ de la guvernare. Simpatia de 
care se bucura Iliescu în rândul păturilor defavorizate a con- 
tribuit la credibilizarea programului de protecție socială al 
PDSR. În ce privește politica externă, partidul a abandonat 
ambiguitatea poziționărilor din perioada 1992-1996. Deja 
în iunie 1995, toate cele 13 partide parlamentare, președin- 
tele, premierul și președinții celor două camere semnaseră 

Declaraţia de la Snagov, care stabilea consensual obiectivul 
major al României: integrarea în UE. Sub Emil Constantinescu 
și CDR, politica externă a României a cunoscut o evoluţie 
strategică majoră și ireversibilă: aderarea la NATO (realizată 
în 2004, sub Iliescu) și UE (negocierile au fost deschise în 
2000) au devenit priorități indiscutabile. 

Iliescu, veteran al PCR, fost ministru sub Ceaușescu, stu- 
dent la Moscova în anii '5o, s-a pronunţat fără echivoc după 
momentul Snagov pentru parcursul euroatlantic. Spre a se 
descotorosi de stânjenitoarea etichetă de moștenitor ilegitim 
al PCR, PDSR a încercat, în repetate rânduri, să adere la 
Internaționala Socialistă. Eforturile i-au fost constant sabo- 
tate de opoziția Partidului Democrat al ex-premierului Ro- 
man, membru al acestui organism prin alianța electorală din 
1996(Uniunea Social-Democrată) cu istoricul Partid Social-De- 
mocrat din România (PSDR), condus între 1990 și 2000 de 
Sergiu Cunescu. Luminiţa s-a întrezărit în 2000, când PDSR 
a încheiat la rândul său o alianță cu același minuscul PSDR, 
membru al CDR și aflat la guvernare. În iunie 2001, elefantul 
PDSR a fuzionat printr-un congres constitutiv cu șoricelul 
PSDR (condus de Alexandru Athanasiu, după retragerea lui 
Cunescu), decizie votată unanim de cei 4000 de delegați. Ve- 
chiul PDSR acapara astfel numele și tradiția PSDR, partidul 
lui Dobrogeanu-Gherea, al lui Titel Petrescu, Iosif Jumanca 
și Ioan Flueraș, ultimii doi morți în închisorile comuniste 
când Ion Iliescu era secretarul asociaţiei studenţilor români 
la Moscova. Bătrânul PSDR își încheia astfel lungul parcurs 
ca şerpaș spre Everestul Internaționalei Socialiste pentru 
Cain și Abel ai defunctului FSN. 

Toate deciziile adunării au fost adoptate unanim, fără ab- 
țineri. Statutul partidului, proiectul de program politic, cele 
patru rezoluţii privind viitoarea acțiune a PSD, Internaţio- 
nala Socialistă, integrarea României în NATO și UE au primit 
girul tuturor participanților la congres. În ceea ce privește 
Internaționala Socialistă, congresul a dat mandat conducerii 
PSD spre a intensifica procesul de instituționalizare a rapor- 
turilor cu acest organism și partidele membre. A propus de 

asemeneaobiectivul ca Internaționala să confirme în viitorul cât 
mai apropiat calitatea de membru cu drepturi depline a PSD. 

La congresul XXII de la Săo Paulo (27—29 octombrie 2003), 
Internaționala Socialistă a recunoscut PSD drept membru cu 
drepturi depline, în calitate de succesor al PSD-ului istoric, 
deja membru al rețelei. Ampla delegație a PSD condusă de 
premierul Adrian Năstase număra zece persoane (printre care 
numeroase figuri de prim ordin ale partidului: Viorel Hreben- 
ciuc, Victor Ponta, Hildegard Puwak, Dan Matei Agathon, 
Adrian Severin, Victor Boștinaru, Titus Corlățean, Corneliu 
Popescu), însă un singur reprezentant al formaţiunii istorice 
care preda ștafeta, ex-președintele Alexandru Athanasiu. Spre 
comparație, Partidul Democrat nu trimitea decât o reprezen- 
tantă din eșalonul secund, deși virajul spre dreapta al parti- 
dului căpitanului Traian Băsescu nu începuse încă. În iunie 
2005, PSD intra și în Partidul Socialiștilor Europeni. 

PSD-ul istoric, întemeiat în 1893, jucase un rol important 
în înfăptuirea Marii Uniri din 1918 cu Transilvania, Barasa- 
bia și Bucovina. A fuzionat cu Partidul Comunist Român în 
1946, dând naștere Partidului Muncitorilor din România 
(PMR), în urma unei trădări la vârf. PCR, fondat în 1922 și 
total înfeudat Moscovei, nu reușise să îl concureze ca expresie 
politică a clasei muncitoare înainte de 1946. Odată schimba- 
rea la față terminată, Iliescu și nou-născutul PSD aveau în 
fine motive de a fi mândri de originile lor și nu mai erau siliți 
să se revendice de la zilele tulburi ale revoluției din decembrie 
1989. 

În privința PRM, o campanie populistă centrată pe națio- 
nalism identitar îndreptat împotriva minorităților (în special 
maghiară, dar romii și evreii erau și ei constant vizați), pro- 
tecție socială și combaterea corupției (fără reformarea justi- 
ției sau alte măsuri concrete) a propulsat partidul de la 5% în 
alegerile din 1996 la peste 20%. Ascensiunea a fost și mai 
fulgurantă pentru președintele Corneliu Vadim Tudor, socio- 
log de formație, jurnalist și scriitor de profesie. El a adunat 


1. Jurnalul naţional, „PSD începe cursa pentru intrarea în Inter- 
naţionala Socialistă“, 18 iunie 2001, p. 5. 

28,34% din voturi în primul tur al prezidenţialelor din 2000, 
scor inferior doar cu 8,01% celui al învingătorului Iliescu 
(66,82% în turul secund)! De fapt, PRM nu ar fi existat fără 
Vadim Tudor, era un caz tipic de partid populist centrat pe un 
lider charismatic. Partidul s-a dezvoltat ca o extensie a săp- 
tămânalului fondat de Vadim Tudor în mai 1990: România 
Mare. Stilul vitriolant, pamfletele virulente care degenerau 
sistematic în atacuri la persoană, naționalismul și antisemi- 
tismul exacerbat asigurau identitatea acestei reviste. Tirajul 
ei atingea 600.000 de exemplare la începutul anilor 'go (spre 
comparație, în martie 2018 nici un cotidian sau săptămânal 
cu difuzare plătită nu depășea go.ooo de copii conform cifrelor 
Biroului Român de Audit Transmedia: wwrw.brat.ro). Vânză- 
rile spectaculoase au încurajat ideea unei vitrine politice, ast- 
fel că PRM vedea lumina zilei la 20 iunie 1991, la un an după 
revistă. În paginile României Mari erau terfeliți liderii opozi- 
ției, figurile culturale de prim rang cu orientare civic-liberală, 
promotorii incipientei societăţi civile, dar și, treptat, premie- 
rul Roman (care nu dăduse curs ofertei de a finanța apariția 
publicaţiei) și aripa reformatoare din jurul său, care avea să 
marginalizeze gruparea Iliescu în luptele intestine din sub- 
teranele FSN. 

PRM, cu greutatea celor circa 25% din mandate în cele 
două camere ale parlamentului după alegerile din noiembrie 
2000, ar fi trebuit să reprezinte vârful de lance al opoziţiei. În 
realitate, el este treptat împins într-un ghetou politic, similar 
cordonului sanitar care izola Frontul Naţional (FN) în Franța. 
Similitudinile nu se opresc aici. Jean-Marie Le Pen și C.V. 
Tudor își conduceau partidele cu mână de fier, iar opoziția 
internă era exclusă din partid (puciul lui Bruno Mégret din 
1999 în cazul FN, excluderea în 1996 a vicepreședintelui Dan 
Ioan Mirescu, apoi în 2002 a vicepreședinților Sever Meșca, 
Ilie Neacșu și Anghel Stanciu în PRM). Le Pen și Vadim Tudor 
se apreciau reciproc. Le Pen a vizitat România în 1998 și 2002, 
la invitaţia liderului PRM, iar o delegație a PRM condusă de 
istoricul Gheorghe Buzatu, vicepreședinte, asista la congresul 
FN de la Lyon în februarie 2002. 

Sporirea exponențială a audienței PRM a cauzat și o criză 
de creștere. Spectaculoasa lui izbândă electorală a atras aten- 
ţia întregii clase politice românești, tot mai dispuse a se con- 
forma criteriilor de la Copenhaga enunțate drept condiţii 
prealabile integrării euroatlantice. Colaborarea cu un partid 
extremist devenise așadar o strategie puţin plauzibilă, dacă 
nu chiar sinucigașă, pentru celelalte partide de opoziție (PNL 
și PD), ambele cu obiectivul de a reveni în prim-plan după 
aceste alegeri care le îngustaseră serios baza electorală. Acu- 
zațiile extrem de vehemente vehiculate de Corneliu Vadim 
Tudor au silit autorităţile, în frunte cu președinția și guver- 
nul, să închidă orice dialog cu reprezentanții PRM. 

După atacurile teroriste din Statele Unite, în 11 septem- 
brie 2001, la data de 17 septembrie PRM susţine că România 
ar fi antrenat în cadrul Serviciului de Protecţie și Pază (SPP), 
în 1995, treizeci de luptători ai Hamas. În fapt, au răspuns 
autoritățile, fusese vorba de un program de antrenament, fi- 
nanțat de UE, pentru treizeci de palestinieni care urmau să 
constituie serviciul de protecție al lui Yasser Arafat, șeful 
Autorităţii Palestiniene. Deși relațiile din mișcarea Fatah a 
lui Arafat și Hamas erau încordate, ba chiar în 2007 aveau 
să ajungă până la conflict armat, PRM a insistat că respectivii 
stagiari întrețineau legături cu organizaţia teroristă Hamas. 
Scopul acestei manevre politice era compromiterea PSD, aflat 
la putere în 1995 (an în care PRM ieșise din cabinetul patru- 
laterului roșu, în urma unor tensiuni cu PDSR), prin specu- 
larea contextului internațional. Incidentul nu a fost lipsit de 
consecințe. SUA au cântărit îndelung oferta românească de 
sprijin militar în Afganistan. Represaliile PSD nu s-au lăsat 
așteptate: imunitatea parlamentară a senatorului C.V. Tudor 
a fost ridicată, iar justiţia l-a invitat să își probeze afirmaţiile. 

Moţiunile de cenzură ale PRM, considerat prea naționalist 
și dăunător pentru relaţiile internaționale ale României, nu 
beneficiau de sprijinul celorlalte partide de opoziție.! Comisiile 
parlamentare, precum și plenul Senatului sau al Camerei, le 


e 


1. Vezi Curentul, „Teoria izolaţionismului“, 19 martie 2002. 

respingeau sistematic proiectele de legi. În ciuda eforturilor 
disperate ale președintelui C.V. Tudor în Adunarea Parla- 
mentară a Consiliului Europei, actorii internaţionali țineau 
partidul la distanță: „Ambasadele țărilor UE la București și 
fundaţiile europene din România au hotărât să nu mai co- 
laboreze cu membrii PRM și să nu-i mai invite la diverse 
manifestări pe care le organizează, a declarat, ieri, Sabine 
Habersack, reprezentant al fundației Konrad Adenauer în 
România. [...] Ea a menţionat că reprezentanţii statelor UE 
la București vor sta alături de membrii PRM doar dacă este 
vorba despre comisii mixte ale unor partide românești, din 
care să facă parte și PRM“. 

PSD, candidat la primirea în Internaționala Socialistă și 
promotor al deschiderii spre NATO și UE, a guvernat între 
2000 și 2004 cu sprijinul parlamentar al UDMR, principala 
țintă a atacurilor PRM din ultimii zece ani. PRM contesta 
dreptul UDMR de a fi reprezentat în parlament, acuzându-l 
că este înscris ca asociație culturală și nu ca partid politic 
(ceea ce nu era lipsit de temei) și că este subvenţionat de Bu- 
dapesta spre a crea tulburări în Transilvania și a obține sepa- 
rarea acestei provincii de statul român. În apărarea sa, UDMR 
respinge această acuzație, interpretând în avantajul său pre- 
vederile articolului 62, alineat 2 din Constituţie — „Organiza- 
țiile cetățenilor aparținând minorităților naționale, care nu 
întrunesc în alegeri numărul de voturi pentru a fi reprezen- 
tate în parlament, au dreptul la câte un loc de deputat, în 
condițiile legii electorale. Cetăţenii unei minorităţi naționale 
pot fi reprezentați numai de o singură organizaţie“ — și ale 
articolului 4, alineat a al legii 68/1992 care asimilează orga- 
nizaţiile minorităţilor naționale cu partidele politice din punct 
de vedere al procesului electoral. 

UDMR făcuse parte din guvern între 1996 și 2000 (ca și 
PSDR, de altfel) și părea un partener improbabil pentru ca- 
binetul Năstase. Adusese credibilitate internaţională guver- 
nului de coaliție, care întorsese spatele spiritului naționalist. 


1. Curierul naţional, „Ambasadele și fundaţiile statelor UE în Ro- 
mânia au decis să nu mai colaboreze cu PRM“, 6 octombrie 2001, p. 3. 

Problema minorității maghiare din Transilvania a fost tratată 
pragmatic pentru întâia oară, astfel că tensiunile etnice au 
scăzut, iar maghiarii au ieșit din izolarea politică. Votul ma- 
ghiar cântărise greu în victoria candidatului opoziției, Emil 
Constantinescu, asupra președintelui Ion Iliescu în turul se- 
cund din 1996. Totuși, cum PDSR era în căutare de parteneri, 
iar UDMR dorea să își prezerve interesele comunitare, cele 
două partide au șters cu buretele tensiunile de altădată, iar 
buna relație continuă și azi. UDMR, partid cu un singur obiec- 
tiv, reprezenta aliatul cel mai comod pentru PDSR. Maghiarii 
au ajutat PDSR, odinioară naţionalist, să își amelioreze ima- 
ginea externă, cerând în schimb doar un protocol de colaborare 
și apărarea drepturilor minorităţii, care evoluaseră conside- 
rabil în anii precedenţi. PDSR a profitat de acest acord, care 
i-a permis premierului Năstase să afirme constant că politica 
guvernului PSD era conformă cu standardele cerute țărilor 
candidate la UE și chiar cu cele ale statelor membre ale Uni- 
unii. Ce departe păreau vremurile când prim-ministrul FDSN 
(apoi PDSR, apoi PSD) Nicolae Văcăroiu (1992-1996) asista 
la o întrunire a PRM! Ba chiar și cele mai recente când Cor- 
neliu Vadim Tudor, invitat la congresul PDSR din 1997, era 
primit cu multă căldură! 

Relațiile dintre PSD și PRM nu fuseseră nicicând așa de 
reci. Unii analiști chiar plasează începutul raporturilor între 
ele înaintea nașterii respective a fiecăruia dintre partide, căci 
grupurile de interese care le-au moșit erau active și în Româ- 
nia comunistă. Așa procedau Berindei, Combes și Planche, 
care identificau încă din 1990 „oameni ai lui Ceaușescu în 
spatele presei de extrema dreaptă“, care beneficiază de pro- 
tecție și complicităţi la vârf, pentru a promova o linie ultra- 
naționalistă, șovină, antisemită, în descendența propagandei 
Gărzii de Fier.! Deși refuzase să acorde fonduri publicaţiei pe 
care Eugen Barbu și Corneliu Vadim Tudor se gândiseră să o 
numească Neamul Românesc, după gazeta interbelică scoasă 
de Iorga, prim-ministrul Petre Roman le dăduse un sediu, ceea 


1. Mihnea Berindei, Ariadna Combes, Anne Planche, Roumanie, le 
livre blanc, La Découverte, Paris, 1990. 

ce constituia un sprijin la fel de concret, după cum recunoștea 
președintele PRM într-un interviu din 2020.! 

Corneliu Vadim Tudor fusese un stâlp al propagandei na- 
țional-comuniste, dar totuși un simplu executant. Era mâna 
dreaptă a romancierului și scenaristului Eugen Barbu (1924-— 
1993) în redacția Săptămâna (deși era angajat cu carte de 
muncă la agenţia Agerpres). Derulaseră acolo o campanie 
antisemită, o incongruitate în presa comunistă românească. 
Noile autorități au desființat Săptămâna după „revoluția“ din 
decembrie 1989, așadar cuplul își căuta un nou angajator. 
Petre Roman nu a răspuns decât parţial solicitării, astfel în- 
cât a devenit o țintă predilectă a României Mari. Revista a 
făcut jocurile conservatorilor din FSN. Începutul anilor '9o 
era vârsta de aur a presei scrise, pentru că media electronice 
erau subdezvoltate. Tirajul cotidianelor și revistelor atingea 
sutele de mii de exemplare, iar jurnalistul era un soi de erou 
justițiar, un director de conștiință, un reper, cu o considerabilă 
influență politică. Pentru cititor, jurnalistul era cel în care își 
punea nădejdea spre a denunța abuzurile prin anchete (poli- 
ţia și justiția nereformate nu inspirau nici o încredere), tot el 
era cel ce trebuia să sugereze prin editoriale soluții la proble- 
mele societăţii ori să servească drept opoziție la o putere ade- 
sea discreționară (să ne amintim că FSN obținuse peste trei 
sferturi din mandate) sau să spună adevărul atâta vreme 
ocultat. România Mare a practicat constant linșajul mediatic, 
adversarii săi fiind odios atacați pentru opiniile politice?, 
originea etnică, credințele religioase, orientarea sexuală sau 
incapacități fizice. Chiar dacă presa românească era la acea 
vreme violentă și mai degrabă entuziastă decât profesionistă 
(azi a rămas violența, dar entuziasmul a dispărut), România 
Mare mergea cu agresivitatea mai departe decât orice concu- 


1. Interviul este disponibil aici: http:/Amww.ziare.com/corneliu-va dim- 
tudor/stiri-corneliu-vadim-tudor/c-v-tudor-toate-revistele-care-au- 
aparut-odata-cu-romania-mare-s-au-prapadit-1020237 și a fost consultat 
online în 18 septembrie 2018. 

a. De exemplu, Ion Iliescu era adesea calificat drept „bătrâna șan- 
drama stalinistă“. 

rență (poate cu excepția săptămânalului Europa, care împăr- 
tășea aceeași orientare antidemocratică și antisemită). Ideea 
lui Corneliu Vadim Tudor despre jurnalism ar putea fi com- 
parată cu cea a lui Camille Desmoulins, celebrul procuror 
general al felinarului din vremea Revoluţiei Franceze. Româ- 
nia Mare a servit ca un Mr. Hyde pentru gruparea lui Iliescu, 
atacând frontal problema minorității maghiare. Discursul era 
cel național-comunist de pe timpul lui Ceaușescu: ungurii 
ațâțați de Budapesta și trădătorii români în slujba puterilor 
străine uneltesc necontenit pentru destrămarea statului ro- 
mân, drept care patrioții trebuie să fie gata mereu și să nu 
dea înapoi de la nimic. 

Compromis în martie 1990 la Târgu Mureș prin conflictul 
interetnic care a servit drept pretext reabilitării Securităţii 
sub noul nume de Serviciul Român de Informații (SRI), regi- 
mul Iliescu a încredințat echipei lui Corneliu Vadim Tudor 
problema minorităților. Vechile metode și strategia „cetăţii 
asediate“, moștenite de la Ceaușescu, au funcționat, și astfel 
Vadim Tudor a putut să exploateze cu succes filonul. Mai întâi, 
a fondat PRM și a operat cu acest prilej o schimbare de locuri 
cu protectorul său îmbătrânit, Barbu, luând el președinția 
partidului. Apoi, după ce minerii au forțat demisia cabinetului 
FSN condus de Roman, Vadim Tudor se pune sub stindardul 
președintelui Iliescu într-un moment critic pentru acesta. Ro- 
man, șeful FSN, este ultragiat de comportarea lui Iliescu din 
timpul crizei guvernamentale și de învestirea fostului minis- 
tru tehnocrat al finanțelor Theodor Stolojan ca prim-ministru 
al unui guvern de coaliţie, în care intră și reprezentanţi ai 
partidelor de opoziție mai maleabile: Partidul Naţional Libe- 
ral — Aripa Tânără, Mișcarea Ecologistă din România, Parti- 
dul Democrat Agrar din România. 

În g și 23 februarie 1992, primele alegeri locale aduc vic- 
torii pentru opoziţia unită în CDR în principalele orașe. În 28 
și 29 martie, convenţia națională a FSN consfințește strivi- 
toarea victorie a moțiunii Roman: 64% dintre participanți îl 
aleg în nou creata funcție de președinte al partidului, în vreme 
ce partizanii lui Iliescu sunt marginalizați și chiar umiliți. 

Vor părăsi FSN pentru a-și întemeia un nou vehicul politic, 
Frontul Democrat al Salvării Naţionale (FDSN). Atât CDR, 
cât și FSN îl critică sever pe președintele Iliescu, iar rețelele 
acestuia din urmă se află sub presiune. Cheia unei noi victorii, 
destul de surprinzătoare, cel puţin în alegerile parlamentare, 
este găsită rapid. Iliescu merge pe cartea omului „sărac, dar 
cinstit“ împotriva „coruptului“ Roman. FDSN atinge coarda 
socială, cu accente populiste (poporul unit împotriva elitelor 
corupte), în vreme ce PUNR și PRM exploatează sensibilitatea 
naționalistă. România Mare îl acuză pe Roman că este evreu 
și îl numește Neulander, după fostul nume al tatălui său Wal- 
ter, veteran comunist și fost voluntar republican în războiul 
civil din Spania. Alegerile confirmă justețea respectivei stra- 
tegii: Iliescu se impune în al doilea tur cu 61,43% împotriva 
candidatului CDR Emil Constantinescu. FDSN (27,71%), PUNR 
(7,72%), PRM (3,90%) și PSM (3,1%) al fostului prim-ministru 
comunist (1979-1982) Ilie Verdeț vor putea pune pe picioare 
coaliția „patrulaterului roșu“. 

CDR (20,1%), afectată de dezertarea fostei sale locomotive, 
PNL care alege să se prezinte singur în alegeri și nu trece 
pragul de 3%, și FSN (10,19%) sunt marii perdanţi. FDSN for- 
mează un cabinet monocolor condus de economistul tehnocrat 
Nicolae Văcăroiu, careintră în 1995 în partid ca vicepreședinte. 
Acest guvern, remaniat de mai multe ori, va rezista patru ani, 
graţie susținerii în parlament a PUNR, PRM, PSM și a PDAR 
(ultimul doar în Senat). Aliații minori PRM și PSM își fac o 
meteorică apariție în guvern în 1995, dar se retrag în același 
an din cauza crescândei impopularități a acestuia. PUNR a 
primit în 1994 mai multe portofolii. În iunie 1993, conferința 
națională a FDSN votează pentru schimbarea numelui par- 
tidului în PDSR și îl alege pe Adrian Năstase președinte 
executiv. 

Încep să se ivească neînțelegeri între PDSR și aliaţii lui, 
în special PRM şi PUNR. Campania din 1996 găsește PDSR 
izolat pe scena politică. Partenerii îl folosesc drept țap ispă- 
șitor, iar din opoziție nimeni nu era dispus să coopereze cu el. 
Alegerile locale îi dau un avertisment puternic, dar liderii 

partidului nu reușesc să-l scoată din încercuire. Iliescu o va 
plăti, la a treia sa candidatură. După primul tur, se află în 
frunte cu 32,25%, înaintea lui Emil Constantinescu (CDR, 
28,51%) și Petre Roman (Uniunea Social Democrată, 20,54%). 
Însă Roman, candidatul UDMR Frunda György, ba chiar și 
președintele PUNR Gheorghe Funar (3,22%) îndeamnă la vot 
pentru Constantinescu. Vadim Tudor (4,72%) nu dă nici un 
consemn, deși PDSR se menținuse la putere cu indefectibilul 
sprijin parlamentar al unui PRM care simțea vântul suflân- 
du-i în pânze. Constantinescu se impune în turul secund, cu 
54,41%. PDSR, cu 23,08% la Senat și 21,52% la Camera Depu- 
taţilor trece în opoziție, dar rămâne cel mai mare partid. 

Dintre fostele partide de la putere, PRM este singurul 
care își îmbunătățește scorul precedent și depășește PUNR 
(4,54% față de 4,22% la Senat; 4,46% față de 4,36% la Ca- 
meră). Diferența ar putea părea nesemnificativă, dar obser- 
vatorilor atenți ea le revela un mesaj de maximă importanţă: 
PRM reușise să își aproprieze discursul naționalist, pe când 
altădată redutabilul PUNR era în pierdere de viteză. Viitoa- 
rele ezitări doctrinare, conflictele interne și alianțele ris- 
cante vor mătura această formațiune de pe eșichier. Ceea 
ce va oferi PRM o importantă marjă de progres. PDSR nu 
prea poate juca atuul naționalist, pentru că încearcă să-și 
ispășească păcatele anilor de la putere și să-și croiască o 
imagine social-democrată modernă. În ciuda unor atacuri 
permanente la adresa minorității maghiare, PRM a cunos- 
cut un succes limitat în Transilvania, unde CDR a profitat 
cu precădere de implozia PUNR și a PDSR. PUNR fiind prac- 
tic scos din joc pentru alegerile din 2000 și după venirea în 
PRM în 1999, ca secretar general, a primarului de Cluj-Na- 
poca Gheorghe Funar (exclus din PUNR în 1997), scorurile 
partidului se îmbunătățesc considerabil în Transilvania. 
Această regiune istorică este motorul succesului electoral 
din 2000. În 26 noiembrie, după primul tur al prezidenția- 
lelor, Vadim Tudor iese primul în 13 judeţe: întreaga Transil- 
vanie cu excepția județelor cu însemnată populație maghiară, 
dar un singur alt județ din restul țării (Tulcea). 

PRM se află în frunte la Cameră în trei judeţe și în cinci 
la Senat, toate din Transilvania. O altă explicaţie a intrării 
lui C.V. Tudor în al doilea tur est divizarea foștilor alegători 
ai lui Constantinescu între doi candidați, prim-ministrul in- 
dependent Mugur Isărescu, fost și viitor guvernator al Băncii 
Naţionale din 19go până în 2018, din partea CDR şi Theodor 
Stolojan din partea PNL, ultimul întors în România după o 
îndelungată perioadă la Banca Mondială. Înaintea campaniei, 
presa nu excludea în totalitate posibilitatea unui guvern PDSR 
sprijinit de PRM. Doi dintre cei mai avizaţi analiști ai sis- 
temului politic românesc, Vladimir Tismăneanu și Mircea 
Mihăieș, surprinși de amploarea valului PRM, îi decorticau 
resorturile: „Rolul lui Vadim Tudor în sistem este să facă dis- 
cursuri antisistemice. Dar e un rol sistemic! El e un debușeu 
sistemic. E ţeava de eșapament de care orice sistem are, la 
un moment dat, nevoie. Orice sistem are marginalii săi. El 
joacă în România rolul din Ungaria al lui Istvân Csurka, al 
lui Miroslav Slâdek în Republica Cehia etc., combinând te- 
matica dreptei și tematica stângii, pretinzându-se antifascist, 
dar reabilitându-l și făcând cultul lui. (V. T.). [...] Vadim Tudor 
nu are o ideologie clar precizată. El poate fi simultan la stânga 
extremă și la dreapta extremă. Un fel de PDSR unipersonal 
și exacerbat. El a confiscat populismul vulgar, deșănțat, ma- 
halagistic“ (M.M.).! 

Dată fiind amploarea succesului lor, PRM și liderul său au 
renunțat la a fi sistemici. Clasa politică românească s-a con- 
fruntat cu această problemă între cele două tururi ale alege- 
rilor prezidenţiale. Vadim Tudor, care derulase o campanie de 
teren extrem de activă și profitase de fiecare dezbatere televi- 
zată cu rivalii săi spre a-i ataca violent, atingea limitele aces- 
tei tactici. Nu a putut conta pe nici un sprijin pentru turul 
secund, toate partidele au dat consemn de vot pentru Iliescu, 
iar liderul PRM a făcut obiectul unui embargo al media. Scorul 
său nu a progresat decât cu cinci procente, ceea ce l-a incitat 
să reclame falsificarea alegerilor și să ceară un nou scrutin. 


1. Vladimir Tismăneanu în dialog cu Mircea Mihăieș, Încet, spre 
Europa, Polirom, lași, 2000, pp. 91-92. 

După violenta confruntare electorală și ecoul internațional 
al scorului național-populiștilor, PDSR nu mai putea întreve- 
dea nici un pact cu PRM. Termenii se schimbaseră, chiar dacă 
înainte de alegeri PDSR recrutase doi tenori naționaliști, po- 
etul Adrian Păunescu, protocronist, bard al lui Ceaușescu, 
fost senator și vicepreședinte al PSM, și George Pruteanu, 
fost senator din partea PNȚCD, tocmai spre a capta acest tip 
de voturi.! PDSR a făcut tot posibilul să se demarce de PRM, 
să demonstreze că nu aceleași resorturi propulsaseră cele 
două partide în topul preferințelor alegătorilor. PSD neagă 
apoi până și existența unui nucleu naționalist înăuntrul par- 
tidului: „Secretarul general al acestui partid [PSD - n. m.], 
Cozmin Gușă, a declarat că în interiorul formațiunii nu există 
nuclee naționaliste. [...] «Probabil că anumiţi colegi de-ai noștri 
au niște poziții care-i caracterizează personal», a precizat Gușă, 
oferind ca exemplu zeacțiile senatorilor Adrian Păunescu și 
George Pruteanu la adoptarea de către parlament a Legii admi- 
nistraţiei publice locale. «În momentul în care ei au luat aceste 
poziţii, s-a stabilit foarte clar faptul că ele nu au fost poziții ale 
partidului și noi nu le-am confirmat, cu toate demersurile lor»“2. 

Totuși, nu toate punțile fuseseră tăiate între foștii aliați. 
PSD îi primea cu brațele deschise pe toți dezertorii din par- 
tidul pe care șefii săi îl înfățișau drept „extremist“, printre 
care trei deputați și vicepreședinți demisionari din PRM: Ilie 
Neacșu, Sever Meșca și Anghel Stanciu. Încă mai straniu, 
Neacșu nu era altul decât autorul unor feroce atacuri antise- 
mite în săptămânalul Europa (1990-1996). Cum sosirea sa în 
PSD coincide, în 2002, cu o ordonanță a guvernului care in- 
terzice cultul criminalilor de război și propaganda fascistă, 
Neacșu mimează amnezia penitentă și își explică trecutul „pe 
care nu-l reneg, dar îmi aduc aminte cu greu de el“. Din ne- 
fericire, defunctul șef-rabin Moses Rosen (1912-1994) nu mai 
putea să reitereze protestele contra infamelor atacuri antisemite 


1. Pruteanu a trecut la PRM în septembrie 2003. 

2. „PSD neagă existenţa unor nuclee naționaliste în interiorul său“, 
Curierul national, XII, nr. 3189, 28 august 2001, p. 3. 

3. Academia Caţavencu, nr. 13, 2—8 aprilie 2002, p. 4. 

din Europa, dar memoria președintelui Ion Iliescu ar fi fost 
suficientă. În noiembrie 1992, el refuzase să primească pre- 
miul decernat de Europa. Fostul consilier prezidenţial Iosif 
Boda rememora cu mândrie baletul diplomatic pe care îl re- 
gizase pentru ca președintele să evite „asocierea nedreaptă a 
imaginii sale cu tendinţele antisemite și șovine“!. 

În total, de la alegerile din 2000 până la finalul legislatu- 
rii, paisprezece deputați PRM și un senator au migrat la PSD 
sau la micul său auxiliar, Partidul Umanist al lui Dan Voicu- 
lescu. Aceștia și cinci dezertori din PD (patru senatori și un 
deputat) reprezentau asigurarea de viață a PSD. Dacă nu ar 
mai fi fost posibilă colaborarea cu UDMR sau exigenţele ma- 
ghiarilor ar fi depășit marja de negociere a PSD, partidul își 
croise deja o majoritate alternativă. În Cameră, câștigase în 
2000 155 de mandate; a ajuns în cele din urmă la 171 din 345. 
Ar mai fi trebuit să-i lipsească două pentru majoritate, dar 
putea conta și pe cei optsprezece deputați ai minorităţilor, 
care votează tradițional cu puterea, oricare ar fi aceasta, fie 
ea și partidul klingonienilor. În camera superioară, PSD a 
urcat de la 65 la 70 de senatori din 140, adică exact 50%. 

Transfugii din PRM au debarcat în PSD în valuri succesive, 
pentru ca manevra să fie mai puţin bătătoare la ochi. Putem 
conchide cel puțin că există serioase compatibilități între cele 
două partide, dacă PSD a primit cu bucurie în grupul său 
parlamentar 14 deputați (din 84, adică o șesime) și un senator 
aleși pe listele rivalului cu care la lumina zilei nu voia să aibă 
de-a face. Unii dintre nou-veniţi au urcat în structurile par- 
tidului, de exemplu Codrin Ştefănescu, secretar executiv al 
PSD, foarte influent și virulent încă în 2018, sau Dorin Lazăr 
Maior, membru al Biroului Executiv Central. Pe lângă anti- 
semiți și șovini, PSD, cel atât de favorabil integrării în NATO, 
îl recruta și pe Sever Meșca, fost agent DIE, cu misiuni la 
Roma și Londra. În vederea primirii în NATO, Bucureștiul 
fusese avertizat fără echivoc să evite prezența unor astfel de 
persoane în structurile puterii. Însă Meșca nu era vreo excep- 


T Iosif Boda, „Cinci ani la Cotroceni“, Evenimentul Românesc, Bucu- 
rești, 1999, p. 69. 

ție în rândurile noului său partid politic. Unul dintre colegii 
săi din PSD era deputatul Ristea Priboi, fost președinte al 
Comisiei parlamentare pentru controlul activității Serviciului 
de Informaţii Externe (SIE). Priboi a fost silit să demisioneze 
în aprilie 2001, după critici intense provenite din întregul 
spectru politic și de la organizaţii neguvernamentale. Pe vre- 
mea lui Ceaușescu, Priboi fusese și el ofițer de Securitate.! 

PRM avea chiar un serviciu secret intern. România Mare 
îl evocă pentru prima dată în august 1992, când PRM declară 
că are nevoie de structuri de protecție. O mare parte din apre- 
cierea pe care o dobândește PRM se datorează informațiilor 
secrete dezvăluite de România Mare. Partidul se bucură de 
influență în armată și serviciile de informații, pentru că în 
conducere sunt numeroși ofițeri în retragere. Fratele lui C.V. 
Tudor, deputatul Marcu Tudor, fusese general în armată și 
lucrase la Romtehnica, o unitate specială care se ocupa cu 
exportul de armament. Informaţiile privind pretinșii teroriști 
palestinieni au fost furnizate de deputatul Dănuț Saulea, fost 
colonel în SPP. Deputatul Constantin Bucur era în mai 1996 
căpitan SRI. În 18 mai, a dezvăluit într-o conferință de presă 
excepțională a PRM că SRI înregistra ilegal conversațiile te- 
lefonice ale unor persoane publice. SRI l-a concediat și a depus 
plângere împotriva lui, dar instanța l-a achitat în 2000 și 
Bucur a fost ales deputat. Dintre cei 121 de membri ai Con- 
siliului Naţional de la acea epocă, mulți lucraseră în armată 
sau în serviciile de informații. Creierul serviciului secret al 
PRM era considerat a fi deputatul Ilie Merce, colonel în fosta 
Securitate. 

Raporturile ambigue dintre PSD și PRM își au sursa și în 
problemele de identitate cu care se confruntă cele două par- 
tide. PSD a încercat constant să se debaraseze de eticheta neo- 
comunistă și să se poziționeze drept partid social-democrat 
modern, dar o aripă conservatoare cochetează cu naționalis- 
mul. Totodată, PRM nu se recunoștea drept partid de extrema 
dreaptă, ci se reclama de la un naționalism de centru-stânga. 


1. Vezi Adevărul, ı martie 2002; Realitatea Românească, 11 martie 
20032; Curentul, 12 și 19 martie 2002. 

Am citat deja comentatori care îl plasează între extrema 
dreaptă și extrema stângă, în virtutea moștenirii sale națio- 
nal-comuniste. 

Moștenirea comunistă încă tulbura apele politicii româ- 
nești. Elitele, fie ele din PSD sau din PRM, aveau un trecut 
asemănător. Serviseră înainte de 1989 în eșalonul secund al 
regimului național-comunist al lui Ceaușescu. Eugen Florescu 
(1935-2009), membru în Comitetul Central al PCR și șef al 
secției presă și propagandă, a purtat culorile PRM în Senat 
(2000—2004): „Obtuz, vehement, insolent, intolerant și incult, 
Florescu a fost, alături de Mihai Dulea, patronul politicii de 
intimidare a scriitorimii și de susținere a protocronismului. 
A rămas de pomină afirmația sa că protocronismul nu este o 
simplă concepție estetică, ci «viziunea artistică a tovarășului 
Nicolae Ceaușescu»“!. Ca și Florescu, Mihai Ungheanu, critic 
literar protocronist, a fost senator PRM (două mandate) și 
secretar de stat la cultură (1993-1996). Exemplul nu era nici- 
decum izolat. Prima linie din acea vreme a PSD includea nu- 
meroși privilegiați ai vechiului regim. Președintele Iliescu 
fusese ministrul tineretului sub Ceaușescu, premierul Năs- 
tase era ginerele fostului ministru al agriculturii Angelo Mi- 
culescu. Senatorul Păunescu, înainte să cadă în dizgrație în 
1985, după tragedia de la Ploiești, când un spectacol al cena- 
clului Flacăra s-a terminat cu morți și sute de răniţi, fusese 
menestrelul favorit al Partidului. Gheorghi Prisăcaru, mem- 
bru al Biroului Executiv Central și expert în politica externă, 
fusese șef de cabinet al fostului prim-ministru comunist Con- 
stantin Dăscălescu. Prudent, PSD a lansat o operațiune de 
camuflaj. Șefii care avuseseră funcții înalte în comunism nu 
mai sunt expuși, ci plasați în poziții de influență mai puțin 
vizibile opiniei publice. Treptat, prin schimbarea în 2008 a 
sistemului electoral și adoptarea uninominalului cu redistri- 
buire proporțională, influența centrului scade și foștii comu- 
niști sunt înlocuiți de oameni cu influență la nivel local. Chiar 


1. Un portret schițat de Vladimir Tismăneanu: http://www.contri- 
butors.ro/politica-doctrine/cine-a-fost-eugen-florescu-revansa-rinocerilor/, 
consultat în 18 septembrie 2018. 

dacă în 2016 se revine la sistemul proporțional cu liste jude- 
țene, epoca mandarinilor de la centru a apus, iar cea a baro- 
nilor locali este la apogeu. 

Sub 15% dintre voturile exprimate la alegerile parlamen- 
tare din 2000 au mers spre partide care asumau o poziționare 
la dreapta eșichierului politic, CDR și PNL. Cu excepția PNL, 
dreapta era absentă din parlament. Cum o alternativă de 
dreapta nu s-a dezvoltat, clivajul stânga/dreapta nu putea 
explica evoluţiile din politica românească, astfel încât alte 
criterii trebuiau preferate. De altfel, într-o analiză a pozițio- 
nării PRM în spaţiul politic românesc din 2000, Silviu Matei 
descoperea că electoratul partidelor corespunde orientării 
doctrinare: „stânga fiind ocupată de PSD și PRM (PSM situân- 
du-se la extrema stângă), centrul de PD și APR [Alianța pen- 
tru România a lui Teodor Meleșcanu, facțiune reformatoare 
desprinsă din PDSR în 1997 și absorbită de PNL în ianuarie 
2002, ca urmare a eșecului electoral din 2000 — n. m.], [...] iar 
dreapta, de CDR, PNL și UDMR“. La nivelul spaţiului atitu- 
dinilor politice, așadar, „PRM se află, pe toate axele factoriale, 
aproape de partidele de stânga, mai ales de PSD. Este, prin 
urmare, surprinzător să constați cât de vecine sunt aceste 
două electorate pe diverse teme și mai ales că nici măcar în- 
trebările naționaliste nu distanțează prea mult punctele lor 
mediane respective“2. Totuși, în ceea ce privește variabilele 
socioeconomice, interpretarea lui Matei e că: „acest electorat 
este mai apropiat de partidele de dreapta. Trăiește în zone 
urbane, este mai educat și câștigă mai mult decât electoratul 
de stânga cu care împărtășește aceleași atitudini politice“?. 

Alegerile parlamentare și prezidenţiale din 28 noiembrie 
2004 reprezintă un moment de tensiune în istoria relațiilor 
dintre PSD și PRM. Prim-ministrul Adrian Năstase, deținătorul 
unui avans confortabil după primul tur, pierde turul secund 


1. Silviu Matei, „Between Left and Right: Greater Romania Party's 
location into the political landscape. Explorations of the Romanian 
political space in 2000“, în Alexandra Ionescu, Odette Tomescu-Hatto, 
op. cit., p. 110. 

a. Ibidem. 

3. Ibidem, p. 111. 

din 12 decembrie în favoarea democratului (din PD) Traian 
Băsescu, susținut de Alianța DA (cu PNL), care adună 52,23% 
din sufragii. Corneliu Vadim Tudor, de la înălțimea scorului 
de 12,56% cu care fusese al treilea, îndeamnă la vot împotriva 
lui Năstase, ceea ce probabil a înclinat balanța. Deși la legis- 
lative se plasase pe prima poziție, PSD este împins în opoziție. 
Noul președinte încredințează mandatul de premier liberalului 
Călin Popescu-Tăriceanu. Majoritatea guvernamentală se țese 
prin defecțiunea Partidului Umanist (devenit în mai 2005 
Partidul Conservator și în 2015 Alianţa Liberalilor și Demo- 
craţilor prin fuziunea cu un grup liberal disident condus de 
același Tăriceanu), minuscul aliat al PSD, niciodată validat 
singur la urne, dar care posedă un atu important: trustul 
mediatic al fondatorului Dan Voiculescu, fost colaborator al 
Securităţii care se îmbogăţise în comerțul exterior, controlat 
sub Ceaușescu de Securitate. Voiculescu a fost condamnat în 
august 2014 la 10 ani de închisoare pentru o privatizare frau- 
duloasă obținută prin influență politică. În iulie 2017, Voi- 
culescu era deja eliberat condiționat. PSD (a cărui Uniune cu 
Partidul Umanist obținuse 36,61% la Camera Deputaţilor și 
37,13% la Senat) și PRM (12,92% la Cameră, 13,63% la Senat, 
a treia poziție) se regăsesc împreună în opoziție. 

Cele două partide vor fi zguduite de tensiuni interne în 
2005, iar relaţiile dintre ele vor fi agitate. În 12 martie 2005, 
în întrunirea Consiliului Naţional al PRM, Corneliu Vadim 
Tudor renunță la președinție și partidul încearcă o cosmeti- 
zare. Noul nume adoptat este Partidul Popular România Mare 
(PPRM), iar Corneliu Ciontu este ales președinte. Scopul ma- 
nevrei este admiterea în Partidul Popular European, dar ea 
eșuează: popularii europeni închid ferm ușa în nasul (P)PRM. 

În aprilie, congresul PSD îl alege pe fostul ministru de 
externe (2000-2004) Mircea Geoană la președinția partidului, 
în competiție cu Ion Iliescu. Năstase rămâne președinte exe- 
cutiv. În 31 mai, Biroul Politic al PPRM îl demite pe Ciontu. 
El și vicepreședintele Anghel Stanciu sunt excluși, sub acu- 
zația că voiau să aservească partidul PSD. Corneliu Vadim 
Tudor reia hățurile. Trei zile mai târziu, 14 parlamentari PRM 
părăsesc partidul și îl urmează pe Ciontu care anunță crearea 

unui nou partid popular. „Noul“ partid este chiar Partidul 
Conservator (PC), rebotezat și tras mai la dreapta cu o lună 
înainte, care are atuul de a se găsi la guvernare. În cursul 
legislaturii, trei deputaţi PRM migrează la PSD (printre ei 
Anghel Stanciu și Lia Olguţa Vasilescu, aleasă senator în 
2008, primar al Craiovei în 2012 și apoi deputată în 2016 sub 
noile culori, ulterior ministru al muncii) și opt la PC. 
Raporturile între PSD și PRM par compromise, dar foștii 
aliați pot găsi spaţiu de colaborare în chestiunile unde se află 
încă pe aceeași linie. Astfel, în 18 decembrie 2006, președin- 
tele Băsescu prezintă camerelor parlamentului în ședință 
comună Raportul final al Comisiei prezidențiale pentru ana- 
liza dictaturii comuniste din România, cunoscută și drept 
comisia Tismăneanu. Condamnă regimul comunist „ilegitim 
şi criminal“, într-o ambianţă tensionată. În ciuda prezenței 
unor prestigioși invitați străini (și români de altfel) precum 
Václav Havel, Lech Wałęsa, Jeliu Jelev, membrii PRM, în 
frunte cu președintele, perturbă serios discursul solemn al 
șefului statului!, cu complicitatea președintelui Senatului, 
fostul prim-ministru Nicolae Văcăroiu (PSD), care uită să aplice 
regulamentul ședințelor comune ce îi permitea să evacueze 
agitatorii.2 Președintele PSD Mircea Geoană, fiul unui general 
cu specializare la Moscova în anii '5o, se alătura și el corului 
detractorilor, judecând că raportul „nu este util și credibil, iar 
România nu avea nevoie de el în pragul aderării la Uniunea 
Europeană. [...] Au fost redeschise rănile trecutului“. 


1. Vezi relatarea semnată de Rodica Palade, Armand Goșu, Andrei 
Pippidi în Revista 22 din 22 decembrie 2006, disponibilă aici: http:// 
www.revista22.ro/sedinta-parlamentului-—3328.html, link consultat în 
18 septembrie 2018. 

2. Săptămânalul Observator cultural revela această complicitate: 
http: Iwww.observatorcultural.ro / Huliganii-PRM-au-transformat- 
Parlamentul-in-bilci*articlel D_16724-articles_details.html, articol con- 
sultat în 18 septembrie 2018. 

3. Declaraţie consemnată de agenţia HotNews: http://mww.hotnews. 
ro/stiri-arhiva—1134589-basescu-condamn-explicit-categoric-sistemul- 
comunist-din-romania.htm, link consultat în 18 septembrie 2018. 

În 2008, PRM eșuează sub pragul electoral de 5%, dar în 
7 iunie 2009, profitând și de transferul de ultimă oră al unui 
personaj controversat, George Becali, bogat speculator și pa- 
tronul celui mai popular club de fotbal — Steaua București, 
aflat în detenţie preventivă, PRM realizează un scor de 8,65% 
la europarlamentare și trimite la Bruxelles și Strasbourg trei 
aleși. Unul dintre aceștia, Ciprian Claudiu Tănăsescu, fiul 
doctorului Dan Claudiu Tănăsescu, vechi colaborator la Săp- 
tămâna, trece în 15 noiembrie 2010 la grupul PSD și va fi 
reales apoi în 25 mai 2014. 


Declinul PRM și al „tribunului“ 


Intrarea în turul secund al alegerilor din 2000, după un sce- 
nariu similar celor prin care Jean-Marie Le Pen (2002) și fiica 
sa Marine Le Pen (2017) au reușit aceeași performanță în 
Franța, iar Volen Siderov în Bulgaria (2006), va rămâne punc- 
tul culminant al carierei politice pentru Vadim Tudor și par- 
tidul său. Va fi și începutul sfârșitului: deja condamnat la 
izolare politică într-o Românie care încearcă să preia cutu- 
mele țărilor occidentale, PRM își semnează cu acel scor con- 
damnarea la moarte. 

Pentru adversarul său, dar mai ales împotriva extremis- 
mului, societatea românească s-a mobilizat. Ion Iliescu, co- 
munistul metamorfozat care vrea să ducă țara spre aderarea 
la NATO și UE, este votat până și de foștii disidențţi, deținuții 
politici de odinioară și de liderii și simpatizanții partidelor de 
dreapta. Scenariul îi este fără îndoială favorabil lui Iliescu, 
dararată totodată că electoratul român s-a trezit din confuzia 
sistematic întreținută de forțele conservatoare, criptocomu- 
niste. Societatea românească și-a produs anticorpii. Degeaba 
a acuzat Corneliu Vadim Tudor complotul și furtul, sub pre- 
textul că forţele oculte străine voiau să împiedice alegerea 
unui naționalist devotat neamului său. În realitate, și el, și 
partidul își atinseseră limitele creșterii, iar acest episod va 
servi de memento privind pericolul extremist. 

Dar cine erau alegătorii PRM în culmea ascensiunii sale, 
în 2000 și imediat după? Sondajele vremii o arătau: erau băr- 
baţi, naționaliști, autoritari și antidemocratici, nostalgici ai 
comunismului (însă nu comuniști), care aveau o competență 
politică redusă și locuiau în orașe mijlocii și mari etnic omo- 
gene. Aveau venituri medii (să ne amintim că Saposs definea 
din anii 'go fascismul ca o revoltă a celor mijlocii împotriva 
celor mici) și se aflau în toate regiunile și toate grupurile de 
vârstă. Înainte de 2000 votaseră pentru Ion Iliescu. După 
2000, audiența tribunului și a formațiunii sale s-a erodat con- 
stant. De la 121 mandate în parlament, PRM coboară în 2004 
la 6g. Cota liderului scade și ea la 12,56% în alegerile prezi- 
dențiale din acel an, apoi la 5,55% în 2009 și 3,68% în 2014 
(al șaptelea scor). În noiembrie 2008, când sistemul electoral 
se schimbase în uninominal cu redistribuire proporțională, 
PRM nu trece pragul de 5%. Strânge numai 3,15% la Cameră 
și 3,57% la Senat. Era cântecul de lebădă. Aventura partidului 
național-populist crescut dintr-un săptămânal de scandal lua 
sfârșit. Zvâcnirea din mai 2009, la europarlamentare, nu va 
schimba nimic. Partidul nu mai are bază. Deriva este însoțită 
de reglări de conturi. Cadrele partidului și colaboratorii cei 
mai apropiați sunt ţintele atacurilor lui Vadim Tudor, care îi 
acoperă de insulte în publicaţiile sale (adesea, la doar câteva 
săptămâni după ce îi ridicase în slăvi). 

Lista epurărilor, pentru diverse motive, este lungă. Printre 
victime: Lucian Bolcaș, Daniela Buruiană, Corneliu Ciontu, 
Sever Meșca, Eugen Mihăescu, Dan Mirescu, Ilie Neacșu, Do- 
rel Onaca, Anghel Stanciu, Codrin Ștefănescu, Dan Claudiu 
Tănăsescu et alii. De pomină a rămas înlăturarea din partid 
a lui Corneliu Ciontu, omul de maximă încredere al „tribu- 
nului“. În martie 2005, spre a credibiliza eforturile de intrare 
în Partidul Popular European, Corneliu Vadim Tudor s-a re- 
tras de la șefia partidului, lăsând cârma pe mâinile lui Ciontu. 
Pilotul a stat la timonă doar trei luni, în iunie C.V. Tudor 
revenind la conducere și eliminându-l din PRM pe Ciontu. 
După 14 ani de serviciu credincios, acestuia din urmă i-au fost 
rezervate într-un comunicat de presă drasticele calificative 

de: „electrician pensionar și analfabet“, „fost activist PCR la 
sectorul 5“, „personaj mediocru pe care l-am instalat, provi- 
zoriu, în locul meu pentru că nu găsisem altul mai. prost prin- 
tre cei care îmi duceau servieta“. Nici cu femeile liderul politic 
n-a fost mai delicat. Despre Daniela Buruiană, care i-a dus o 
vreme și ea servieta, s-a exprimat în termeni pe care hârtia 
nu-i îngăduie, iar pe Anca Cârcu, o tânără membră adusă în 
partid direct din paginile presei mondene, a etichetat-o drept 
„prostituată“. Pe bună dreptate, politologul Vladimir Tismă- 
neanu îi atribuia „un comportament de macho turbat, specific 
pentru fantasmele militarismului falocratic cu nostalgii an- 
tonesciene și ceaușiste“2. 

România Mare, mașinăria de insulte a partidului, a găz- 
duit declaraţii și acuzaţii violente, de tipul „Bombonel [id est 
Adrian Năstase] este homosexual“, „Guvernul României este 
comandat de jidanul-ungur George Soros din SUA“. Campion 
al antisemitismului, negaționist obstinat al Holocaustului, 
C.V. Tudor s-a întors în 2004 cu 180°, ridicând la Brașov un 
monument „soldatului păcii“ Ițhak Rabin. Nu și-a câștigat 
prin acest gest contestatarii, dar a reușit să-și împuțineze 
susținătorii, derutaţi de oscilațiile bruște. Nici un partid n-a 
mai dorit să colaboreze cu un lider atât de turbulent. PSD i-a 
întors spatele. Pe plan extern, tentativele de repoziționare au 
fost întâmpinate cu maximă circumspecţie. După intrarea 
României în Uniunea Europeană (1 ianuarie 2007), cei cinci 
euroobservatori ai PRM au devenit europarlamentari. Marile 
familii politice le-au rezervat o primire glacială. Singura op- 
țiune care le-a rămas a fost intrarea în grupul europarlamen- 
tar de extremă dreapta Identitate, Tradiţie, Suveranitate, 
ce reunea șapte reprezentanți ai Frontului Naţional francez 


1. Corneliu Vadim Tudor, flegme de rămas bun (http://cotidianul.ro/ 
corneliu_vadim_tudor_flegme_de_ramas_bun-54004.html), cotidianul.ro, 
link consultat în 18 septembrie 2008. 

2. Blogul lui Vladimir Tismăneanu, postare din 4 ianuarie 2011: 
https://ftismaneanu.wordpress.com/2011/01/04/6-minute-de-delir-urlete- 
isterie-palmuirea-legii/, link consultat în 18 septembrie 2018. 

(inclusiv președintele Bruno Gollnisch!), doi ai neofasciștilor 
italieni din Alternativa sociale (Alessandra Mussolini) și 
Fiamma tricolore (Luca Romagnoli), trei din flamandul Vlaams 
Belang și din bulgarul Ataka, un reprezentant al austriacului 
FPO, şi un independent britanic provenit din UKIP. 

Pentru extremiștii eurosceptici, extinderea UE cu Bulgaria 
şi România era astfel o paradoxală veste bună. Din 1994, aceș- 
tia nu mai reușeau să strângă 20 de deputați din șapte țări 
spre a putea constitui un grup. Grupul s-a spart repede, în 
urma retragerii PRM din acesta și a acuzelor aduse de C.V. 
Tudor vremelnicilor camarazi, în special italienilor. În noiem- 
brie 2007, era dizolvat.? Scorul onorabil, dar conjunctural de 
la europarlamentarele din 2009 asigura trei mandate de eu- 
roparlamentar. Dar magnatul George Becali și Ciprian Clau- 
diu Tănăsescu părăseau relativ rapid barca PRM. De altfel, 
Vadim Tudor și Becali au strălucit prin absență, fiind „cam- 
pionii chiulului“3. 

Partidul își menţine a cincea poziție la legislativele din 
2012, dar scorul său devine derizoriu: 1,24% la Camera De- 
putaților și 1,47% la Senat. Degringolada partidului pune la 
grea încercare răbdarea adepților, astfel încât la 15 iunie 2013 
o ședință extraordinară a Consiliului Naţional decide la Alba 
Iulia (cu 116 voturi pentru și 9 împotrivă) revocarea lui Cor- 
neliu Vadim Tudor și a conducerii PRM. În locul „tribunului“ 
este ales Gheorghe Funar, fostul secretar general, naţionalistul 
transilvan. Va urma o prelungită dispută asupra caracterului 
statutar al hotărârii, astfel încât Curtea de Apel București va 


1. Potrivit blogului respectivului politician francez: http://gollnisch. 
com/2007/02/04/bruno-gollnisch-president-du-groupe-identite-tra dition- 
souverainete/, consultat în 18 septembrie 2018. 

2. Informaţie publicată pe site-ul Parlamentului European: http//www. 
europarl.europa.eu/sides/getDoc.do?pubRef=-//EP//TEXT+IM-PRESS+ 
20071114IPR13088+0+DOC+XML+Vo//FR, consultat în 18 septembrie 
2018. 

3. O arăta realitatea.net: http://www.realitatea.net/becali--va dim- 
tudor-si-traian-ungureanu—campionii-chiulului-din-parlamentul-european_ 
706598.html, link consultat în 18 septembrie 2018. 

trebui să tranșeze în aprilie 2014 care dintre cele două liste 
depuse de partid putea participa la alegerile europene. A dat 
dreptate taberei Vadim Tudor’, dar numai 2,70% dintre ale- 
gători i-au acordat votul. Gheorghe Funar, fratele de cruce de 
odinioară, era acum în ochii lui „un dement, un sfertodoct, o 
canalie“? și exclus din PRM. Deja consumat politic, Corneliu 
Vadim Tudor, cel mai virulent continuator al național-comu- 
nismului de pe scena politică românească postdecembristă, 
moare în 14 septembrie 2015 la București. Bilanțul său: xeno- 
fobie, antisemitism, antiliberalism, naționalism caricatural, 
calomnii și atacuri imunde. Cu el, o epocă a național-populis- 
mului se încheie. Pe ruinele partidului său au început să de- 
fileze însă, ca într-o procesiune carnavalescă, moștenitorii 
acestui electorat. 


Exorcistul ortodox sau populismul mesianic 


La 20 martie 1999 un grup de 17 licențiaţi în studii politice 
și juridice înființează un partid care ar fi trebuit, conform 
întemeietorilor, să reprezinte interesele tinerei generații. El 
se numea Partidul Noua Generaţie. Intenţiile lor nu erau 
lipsite de precedente și se înscriau într-un filon prolific al ima- 
ginarului politic românesc, cel ce viza schimbarea de para- 
digmă în gestionarea treburilor publice prin înnoire biologică. 
Am amintit că în a doua jumătate a secolului al XIX-lea un 
grup de tineri intelectuali (P.P. Carp, Titu Maiorescu, Iacob 
Negruzzi, Vasile Pogor ș.a.) înființau la Iași o societate lite- 
rară cu titlul Junimea. Finalmente, garează literatura pe o 
linie secundară, constituindu-se într-un grup politic indepen- 
dent, cooptat în mai multe cabinete conservatoare. Cultivau 
un liberalism moderat, cu inflexiuni conservatoare. „Junii“ 


1. Vezi cotidianul Evenimentul zilei: http://wwrw.evz.ro/-contestatia- 
lui-gheorghe-funar-privind-candidatura-la-alegerile-europarlamentare- 
respinsa-definitiv-de-instanta.html, consultat în 18 septembrie 2018. 

a. http://ancheteonline.ro/2013/07/corneliu-vadim-tudor-l-a-dat- 
afara-din-prm-pe-gheorghe-funar-un-dement-un-sferto-doct-o-canalie/ 

s-au acomodat cu „bătrânii“ și n-au cultivat un exclusivism 
generaționist, cu fundament biologic. 

După 1920, când idealul consensual al României Mari fu- 
sese atins, dezamăgirea față de o clasă politică incapabilă să 
se înalțe la nivelul unei societăţi în fierbere, îi va conduce pe 
alți tineri intelectuali (Mircea Eliade, Mihail Polihroniade, 
Radu Gyr, Vasile Marin, Ion I. Moța, P.P. Panaitescu, Con- 
stantin Noica, Mircea Vulcănescu ș.a.) să facă din Garda de 
Fier un partid al tinerei generații. Mircea Eliade era foarte 
tranșant din acest punct de vedere. Abia împlinise 20 de ani, 
dar scria în septembrie 1927, din Geneva, aceste rânduri cu 
valoare de linie de demarcație între EI (bătrânii) și NOI: 

„Răspunsul trebuie să cadă hotărât și vertical: numai noi 
avem acest drept, și numai noi vom izbuti să ajungem la re- 
zultate concrete și fecunde. Ce pot ști ceilalți despre sufletele 
noastre, despre durerile și nădejdea noastră. Cum am putea 
noi aștepta ca alții, mai bătrâni, să ne îndemne la drum cu 
sfaturi și experiențe, care nu ne mai satisfac? [...] Și nu ne 
intimidează nici sarcasmul suficient al bătrânilor inteligenți, 
nici mustrările maturilor, nici glumele imbecililor de ambe 
sexe, nici nepăsarea celor care se pretind a fi astăzi îndrumă- 
torii noștri spirituali, nici seaca indiferență a universitarilor. 
(...] Iar cum știm că vom întâlni împotriviri — nu așteptăm ci 
lovim noi întâi. Voim să biruiască valorile ce nu sunt izvorâte 
nici din economia politică, nici din tehnică, nici din parlamen- 
tarism. Valorile pure, spirituale, absurd de spirituale. Valorile 
creștinismului“!. 

Junii de la 1999, contrar îndemnului lui Mircea Eliade, au 
construit un vehicul politic pentru primarul capitalei (1997-— 
2000), fostul țărănist Viorel Lis, care a abandonat proiectul 
în noiembrie 2000. În 10 ianuarie 2004, loan Olteanu, succe- 
sorul la șefie al lui Viorel Lis, a predat cârma lui George Be- 
cali, ceea ce îi asigură o consistentă mediatizare. 

Dacă rădăcinile PRM se înfundau în solul național-comu- 
nismului ceaușist, cu totul altfel stau lucrurile cu Becali. Cu 


1. Mircea Eliade, „Linii de orientare“, în Profetism românesc, ed. 
cit., pp. 20—22. 

tinerii din anii '20 și '30 ai secolului trecut are în comun nu 
cultura enciclopedică și plurilingvă, ci ortodoxismul intole- 
rant, naționalismul fără concesii și anticomunismul radical. 
Acestea pot fi parțial explicate prin istoria familiei și cea a 
comunității din care provine. George Becali s-a născut într-o 
familie de aromâni, populație înrudită cu cea românească, 
care a trăit (și încă supraviețuiește ca vestigiu al latinității 
orientale) în Balcani, mai ales în Grecia, Albania și Macedo- 
nia.! Ciobani și neguțători prin tradiție, aromânii au fost de-a 
lungul secolelor reprimați de națiunile dominante din aceste 
țări. După Primul Război Mondial, în condițiile înăspririi re- 
presiunii, mulți dintre ei au acceptat oferta guvernului de a 
se stabili în România, în Dobrogea îndeosebi. Mesajul națio- 
nalist al Gărzii de Fier a găsit ecou în rândurile lor, nu puţini 
dintre fruntașii Mișcării Legionare fiind aromâni. Au impor- 
tat şi violenţa lor balcanică. Guvernele liberale interbelice au 
confiscat armele milițiilor lor, aflate în dură confruntare cu 
comitagiii (iredentiști) bulgari, iar comuniștii i-au deportat 
pe aromâni în Bărăgan, în locuri inospitaliere, și le-au expro- 
priat averile. Tatăl lui George Becali a fost unul dintre acești 
deportați. De aici derivă, probabil, ura profundă a fiului pen- 
tru stânga politică, pe care o socotește „unealta diavolului“ 
infiltrată până și în structurile UE.2 

Îmbogăţit în anii tulburi de după 1989, Becali practică un 
alt tip de populism. În termenii lui Pierre-Andre Taguieff, el 
ar fi un telepopulist, care mizează pe trei valori sigure: fot- 
balul, televiziunea și religia (cu derivativul acesteia, binefa- 
cerea). El ar fi un soi de Silvio Berlusconi, Roman Abramovici 
sau Rinat Ahmetov care știe să exploateze iraționalul public, 
stările colective de sensibilitate. Seamănă și în acest plan cu 
demagogii de dreapta interbelici. Se verifică după trei sferturi 
de veac adevărul afirmației unui lucid observator al lumii 


1. Pentru mai multe detalii despre aromâni, vezi Nicolas Trifon, 
Aromânii: pretutindeni, nicăieri, Cartier, Chișinău, 2015, 590 p. 

2. „Diavolul sprijină internaționalismul de stânga, infiltrat și în 
structurile UE“ (http/Avww.hotnews.ro/pp_articol_'7605-Controversatul- 
Becali-htm ), link consultat în 18 septembrie 2018. 

politice românești de atunci, eruditul critic literar Vladimir 
Streinu, care în 1932 era cel mai tânăr deputat din Parlamen- 
tul României: „Opinia publică își formează acel politician care 
mobilizează sensibilităţile și nu inteligenţele“!. 

Sorina Soare îl așază în categoria populismului mesianic, 
ineficace în logica sa politică, dar „emblematic pentru o de- 
mocrație care produce regulat Mesia politici“2. Partidul este 
fagocitat de lider. PNG nu există în afara lui Becali: nu par- 
ticipă nici la alegerile parlamentare din 2012 și 2016, nici la 
europarlamentarele din 2014. Ultimele actualizări ale site-ului 
partidului par a data din iunie 2012 cel mai târziu. Resortul 
politic al lui Becali este exploatarea stărilor tulburi ale mul- 
țimii, pe care o flatează și o cumpără prin acte filantropice. El 
este un mediator al visului, un populist care suspendă timpul 
politic prin acte subite de generozitate. Ascensiunea sa poli- 
tică este dublu contextualizată. Ca vehicul predilect, fostul 
cioban se pune necontenit în scenă pentru televiziune, în vreme 
ce Vadim Tudor provenea din presa scrisă. După 2000, în Ro- 
mânia ca și în alte părți, audiența presei tipărite s-a diminuat 
net în beneficiul televiziunii, apoi al media online (deși în 
România televiziunile rezistă mai bine asalturilor internetului 
decât în alte țări). 

La nivelul dinamicii politice, intrarea în arenă a lui Becali 
survine când raporturile dintre PRM și PSD se deterioraseră. 
Becali ar fi fost lansat cu binecuvântarea ocultă a liderilor 
conservatori din PSD, care doreau astfel să îl îndiguiască pe 
Vadim Tudor, devenit un partener incomod pentru social-de- 
mocraţi. Retorica lui e retorica peremistă reșapată, cu un 
accent mai apăsat pe terminologia și scenografia religioasă. 
Becali face mare caz de ortodoxismul lui, de lupta sa pentru 
credința strămoșească. A dat bani pentru construcţii de bise- 
rici și a făcut o donaţie de câteva milioane de euro pentru un 


1. Vladimir Streinu, „Spulberarea unei confuzii“, în Gazeta, 928, 
11 aprilie 1937. 

a. Sorina Soare, „Genul și speciile populismului românesc“, în Ser- 
giu Gherghina, Sergiu Mișcoiu (ed.), Partide și personalităţi populiste 
în România postcomunistă, Institutul European, Iași, 2010, p. 108. 

lăcaș ortodox românesc de la Muntele Athos. Invocă ajutorul 
sau pedeapsa divină în tot ce întreprinde. A mers până acolo 
încât a inscripționat crucea ortodoxă pe autocarul echipei 
Steaua și pe tricourile jucătorilor!. Firește, partidul avea să 
se proclame la un moment dat creștin-democrat și devine 
PNG-CD. Dacă Corneliu Vadim Tudor promitea să stârpească 
corupția în 48 de ore de la preluarea puterii prin procese 
expeditive organizate pe stadioane, Becali îl transformă pe 
Dumnezeu în instrument judiciar eficace împotriva „răului“. 
În 16 martie 2007, prins de un puseu justițiar, în care se visa 
exorcist, declara chiar: „Vreau să ucid diavolul din România, 
corupția și minciuna“?. Washington Post remarca ulterior 
„înclinația sa pentru retorica homofobă, misogină și rasistă“?. 

În plin delir al grandorii, Becali se compară de pildă cu 
Mihai Viteazul, cu care s-ar asemăna, „datorită curajului, pa- 
triotismului și luptei în spiritul creștinesc“€. Nu întâmplător, 
personajul istoric nu îi este cunoscut lui Becali decât prin 
prisma filmului din 1970 al lui Sergiu Nicolaescu, în care 
Mihai Viteazul este grosier travestit spre a intra în panteonul 
național-comunist.5 Pe urmele „tribunului“, dar cu un voca- 
bular și o cultură mai sărace (educaţia lui Becali culminează 
cu un bacalaureat obținut după liceul profesional), el cultivă 


1. Cotidianul sportiv ProSport, trecut ireversibil în online, surprin- 
dea în 2014 acest episod: http://www.prosport.ro/fotbal-intern/liga-1/ 
steaua-a-pus-cruce-pe-autocar-si-tricouri-2807948, link consultat în 18 sep- 
tembrie 2018. 

2. O relata BBC: „] too want to kill the devil in Romania, the cor- 
ruption and lies [...]“: http://news.bbc.co.uk/2/hi/europe/6457237.stm, 
BBC, 16 martie 2007, link consultat în 18 septembrie 2018. 

3. http://www.washingtonpost.com/blogs/worldviews/wp/2014/04/ 
28/Hhe-most-offensive-owner-in-world-sports-is-sadly-not-donald-sterling/, 
Washington Post, 28 aprilie 2014, consultat în 18 septembrie 2018. 

4. Citat de ziarul online Gândul: http://www.gandul.info/stiri/gigi- 
becali-zice-ca-seamana-cu-mihai-viteazu-pentru-ca-amandoi-s-au-nascut- 
la-braila-254066, consultat în 18 septembrie 2018. 

5. Vezi Cristian Tudor Popescu, Filmul surd în România mută: poli- 
tică și propagandă în filmul românesc de ficţiune (1912-1989), Polirom, 
Iași, 2011, 304 p. 

agresiunea verbală, invectiva grosieră, amenințarea cu bătaia, 
pe care uneori o mai și pune în practică printr-o armată de 
bodyguarzi. 

La alegerile legislative din 28 noiembrie 2004, PNG a ob- 
ținut 227.443 voturi (2,22%) pentru Camera Deputaţilor și 
241.486 voturi (2,36%) pentru Senat.! Un procentaj similar a 
obținut și la alegerile din 30 noiembrie 2008, adică 2,27% din 
voturi pentru Cameră și 2,53% pentru Senat. Nu lua voturi 
din bazinul electoral al partidelor mainstream, ci dijmuia pro- 
centele lui C.V. Tudor, cu care a făcut apoi un viguros schimb 
de insulte înaintea reconcilierii din primăvara lui 2009 și îm- 
barcării pe lista PRM pentru Parlamentul European. A sărit 
însă din barca PRM spre a se alătura PNL, cu care câștigă în 
decembrie 2012 un mandat de deputat național în cadrul Uni- 
unii Social-Liberale (USL), în care PSD și PNL erau prota- 
goniști. Cu această ocazie, infirmă și agresiva retorică din 
perioada PNG, când excludea orice alianță cu stânga. Trei 
condamnări penale succesive îi vor ruina cariera politică. 
Prima, cu suspendare, îl obligă să se retragă din PNL în fe- 
bruarie 2013, a doua, în 20 mai 2013, îl trimite pentru trei 
ani în spatele gratiilor pentru tranzacții imobiliare ilicite cu 
terenuri ale armatei, a treia adaugă un spor de pedeapsă de 
șase luni. 


Inamicul ciocoilor 


Tipologia postdecembristă a populismului românesc nu s-a 
încheiat cu încarcerarea lui George Becali și falimentul par- 
tidului său. Ștafeta populismului a fost preluată de Partidul 
Poporului-Dan Diaconescu. Fondatorul acestuia este reali- 
zatorul TV Dan Diaconescu, ziarist, proprietar al televiziu- 
nilor OTV și DDTV. Vreme de aproape două decenii, cariera 
lui la diverse ziare și televiziuni a fost obscură până în anii 


1. Candidând pentru președinția României, George Becali a obținut 
în 28 noiembrie 2004 doar 184.560 de voturi (1,76%), deci mai puţin 
decât partidul pe care-l conducea. 

2008—2009, când a exploatat cu dibăcie la OTV un fapt di- 
vers sângeros, misterul dispariției avocatei Elodia Ghinescu. 
Publicul este îmboldit să-și dea cu părerea prin mesaje su- 
prataxate. Ocultismul, scandalurile și concursurile cu pre- 
mii, uneori volatilizate, participă la rețeta succesului unei 
televiziuni sancţionate regulat de Consiliul Naţional al Au- 
diovizualului (CNA) pentru încălcarea reglementărilor din 
domeniu. De altfel, în ianuarie 2013 licența societății este 
retrasă și OTV încetează să emită.! Dacă PRM a fost ema- 
nația politică a unei reviste, PP-DD-ul este creația unei te- 
leviziuni. 

Partidul Poporului a fost înregistrat la 29 noiembrie 2010, 
după oarecari tergiversări. Tribunalul București nu îl înscrie 
decât după adăugarea numelui fondatorului. Dan Diaconescu 
n-avea reputația predecesorului său din urmă cu un secol, 
generalul Averescu, politician mai degrabă conservator, ci 
practica, spre deosebire de liderul Partidului Poporului de 
altădată, un stângism menit să atragă voturile unui electorat 
pauperizat. El a pus sub tirul criticii pe reprezentanții tuturor 
celorlalte partide postdecembriste, grupaţi sub eticheta-valiză 
de „ciocoi“. Promisiunea unui nou egalitarism, precum în 1989, 
văzut drept anul zero al politicii românești, flata resentimen- 
tul păturilor de jos împotriva elitelor, vechiul antagonism 
populist. PP-DD nu avea o doctrină clară, ci etala un radi- 
calism ale cărui rădăcini sunt de căutat în naționalismul și 
socialismul în stil românesc. Partidul cere (din nou, tactica 
populistă vizând suprimarea duratei și obsesia verbelor per- 
formative) mărirea salariilor și a pensiilor, anularea nume- 
roaselor taxe și a impozitelor în vigoare și înlocuirea lor cu o 
singură taxă pe venituri și proprietăţi, reducerea TVA, nere- 
tribuirea politicienilor (președinte, premier, miniștri, parla- 
mentari), eliminarea taxei audiovizuale. PP-DD cere, dar nu 
identifică resurse. Acestea ar apărea prin curmarea risipei și 
a delapidării (alt topos populist recurent). 


1. Agenția Mediafax anunța decizia CNA: http://wwrw.mediafax.ro/ 
cultura-media/cna-a-retras-licenta-audiovizuala-a-otv-postul-si-a-incetat- 
emisia-marti-seara-10516268, link consultat în 18 septembrie 2018. 

Formațiunea propunea, în stilul agrarienilor interbelici, 
înființarea unor cooperative ale micilor fermieri, dar și, de 
astă dată în maniera comuniștilor imediat postbelici, intro- 
ducerea asesorilor populari în completele de judecată, înfiin- 
țarea unui „tribunal al poporului“ pentru judecarea în regim 
de urgență a cazurilor de corupție și subminare a economiei 
naționale sau de trădare, în fine, fondarea unei companii de 
stat cu președinte ales de popor pentru administrarea averi- 
lor statului și distribuirea unor dividende lunare egale tutu- 
ror cetățenilor.! Pe lângă aceste obiective, Dan Diaconescu și 
acoliții săi au fluturat și promisiuni demagogice precum aju- 
toare financiare pentru defavorizați, 20 ooo de euro pentru 
orice înființare a unei societăți comerciale, au împărțit chei 
și titluri de proprietate (pentru construcții inexistente) cu 
condiţia ca deținătorii lor să se înscrie în partid. Cu asemenea 
procedee, partidul se putea lăuda, în 25 ianuarie 2012, că ar 
fi avut 1.000.000 de aderențţi? și ținea la începutul lui 2012 
primul congres. 

La alegerile locale din 10 iunie 2012, pe listele PP-DD au 
fost aleși 31 de primari, cu precădere în localități mici, dar 
și în municipiul Giurgiu, 3126 de consilieri locali și 134 de 
consilieri judeţeni. La alegerile parlamentare din toamnă, 
PP-DD reușește să se claseze pe a treia poziție, cu 13,99% din 
voturi la Camera Deputaţilor și 14,65% la Senat. Aceste re- 
zultate se convertesc în 68 de mandate (47 de deputați, 21 de 
senatori), din care în primăvara lui 2014 mai deținea doar 
o jumătate, senatorii părăsindu-l aproape toți. Președintele 
partidului a fost mai puțin norocos. Candidând pentru un 
mandat de deputat în județul Gorj, colegiul electoral +, contra 
premierului Victor Ponta, a pierdut alegerile. Prins cu sus- 
pendarea licenței OTV și diverse probleme judiciare, a cedat 


1. Vezi site-ul partidului: http://www.partidul.poporului.ro/content/20- 
de-puncte-ale-partidului-poporului, consultat în 18 septembrie 2018. 

2. „Adeziunea cu nr. 1.000.000 la Partidul Poporului aparține unui 
ploieştean“, http://www.politicalocala.ro/adeziunea-cu-numarul-1-000- 
ooo-la-partidul-poporului-s-a-inregistrat-la-ploiesti.html, vezi și www. 
max-media.ro, 25 ianuarie 2012, link consultat în 18 septembrie 2018. 

șefia partidului senatoarei Simona Man. „Exilat“ la Roma, 
Dan Diaconescu își anunța candidatura la prezidenţialele 
din 2014. La europarlamentarele din 25 mai 2014, PP-DD 
în dezagregare nu mai obținea decât 3,67% din sufragii, sub 
pragul de 5%. 

În iulie 2014, îi rămăseseră sub o treime dintre deputați 
și doar patru senatori. De altfel, autorul își amintește o întâl- 
nire de grup din primăvara 2013 cu un deputat PP-DD de 
diaspora care, prudent, își comandase cărți de vizită fără 
numele și sigla partidului. Ceilalţi migraseră spre PSD și 
mai ales, conform unui mecanism bine rodat, spre sateliții 
acestuia, Partidul Conservator și Uniunea Naţională pentru 
Progresul României, o facțiune scindată din PSD în 2010 și 
întoarsă la matcă în 2012. Totodată, în urma imploziei Uniu- 
nii Social-Liberale și a trecerii PNL în opoziție, prim-minis- 
trul Victor Ponta, președinte al PSD, lasă deoparte polemicile 
cu Dan Diaconescu și semnează un protocol de colaborare 
parlamentară și (mai ales) la nivel local cu rămășițele PP-DD!. 
La alegerile prezidenţiale din noiembrie 2014, Diaconescu 
aduna 4,03%, clasându-se al șaselea, și îl sprijinea fără succes 
pe Ponta în turul secund. În 2015, fondatorul PP-DD este 
condamnat la cinci ani și șase luni de închisoare pentru șan- 
taj?, iar PP-DD cu ultimii săi nouă parlamentari este absorbit 
de UNPR.3 

Într-un context european de euroscepticism crescând, cu 
multe partide antisistem (FN, UKIP, Mișcarea 5 Stele, FPO) 
izbutind scoruri importante la alegerile europene din 2014, 
România pare a înota împotriva curentului. PP-DD și PRM 


1. Vezi Mediafax: http://www.mediafax.ro/politic/psd-si-ppdd-au- 
incheiat-un-protocol-de-colaborare-parlamentara-si-locala-video- 
12831075, consultat în 18 septembrie 2018. 

2. Vezi Mediafax: http://www.mediafax.ro/social/dan-diaconescu- 
condamnat-definitiv-la-cinci-ani-si-sase-luni-de-inchisoare-cu-executare- 
mi-au-inchis-televiziunile-mi-au-inchis-partidul-acum-ma-inchid-pe- 
mine-13928934, consultat în 18 septembrie 2018. 

3. Vezi http:/Awww.digi24.ro/Stiri/Digi24/Actualitate/Politica/UNPR+ 
a+fuzionat+cu+PPDD, consultat în 18 septembrie 2018. 

nu trec pragul electoral de 5%. Voturile lor cumulate nu ating 
6%. Indice al divorțului între electorat și populiști, al unei 
maturități politice, cum ar vrea unii să interpreteze? Da și 
nu: discursul naționalist și vag eurofob este preluat de PSD. 
Un discurs eurofob pe față nu are mare priză în România. 
Potrivit Eurobarometrului din mai 2014, țara se situa în frun- 
tea UE28 cu 76% optimişti privind viitorul Uniunii.! Totuși, 
în urma tentativei de demitere a președintelui Băsescu din 
iulie 2012 și a referendumului invalidat de Curtea Constitu- 
țională pentru că nu s-a atins pragul de participare de 50% 
dintre cetățenii înscriși pe listele electorale, PSD (și încă mai 
mult PNL) a fost serios criticat de Parlamentul European și de 

Comisie pentru derive antidemocratice.2 Electoratul social-de- 
mocrat a resimțit eșecul ca pe un traumatism și l-a explicat 
prin ingerința europeană, dezvoltând, potrivit unui sociolog 
român, o „atitudine antieuropeană“?. 

Campania pentru alegerile europene din mai 2014 a PSD 

a fost atipică pentru un partid socialist, fiind axată pe sloga- 
nul „Mândri că suntem români“ și pe valorile tradiționale. Cei 

16 europarlamentari ai partidului (50% dintre mandatele alo- 
cate României, cel mai bun rezultat al acestei familii politice 

în UE28) au misiunea de a „apăra România la Bruxelles“. Prin 
aluzii și perifraze, Europa este descrisă ca un inamic. Mesajul 

prin care prim-ministrul Ponta asuma această victorie zdrobi- 
toare este de altfel plin de referințe naționaliste: „în campanie 

am vorbit despre valorile tradiționale ale României — pentru 


1. Comunicat de presă al Comisiei Europene: http;//europa.eu/rapid/ 
press-release_IP-14-543_fr.htm, consultat în 18 septembrie 2028. 

a. Vezi site-ul RTBF: http://www.rtbf.be/info/monde/detail_barroso- 
critique-durement-les-derives-antidemocratiques-en-roumanie?id= 
7806809, consultat în 18 septembrie 2018. 

3. Vezi acest articol din Revista 237. http:/www.revista2a.ro/bruno- 
5a6tefian-electoratul-are-o-atitudine-antieuropeana-41887.html, consultat 
în 18 septembrie 2018. 

4. Vezi HotNews: http://www.hotnews.ro/stiri-politic-17107796-psd- 
mizeaza-cartea-nationalista-campanie-electorala-trimitem-bruxelles- 
oameni-mandri-sunt-romani-care-vor-apara-romania-plus-furt-iden- 
titate.htm, link consultat în 18 septembrie 2018. 

că Armata, Biserica, familia sunt valori care rămân valori tra- 
diționale românești chiar și în context european. Și trebuie 
să protejăm aceste valori, pe care partidele de dreapta le-au 
uitat și rămân în sarcina noastră“!. Chiar înainte de exclude- 
rea din PSD în 2017, Ponta s-a asociat cu un partid ultra- 
naționalist. Partidul România Unită a vehiculat imaginea sa 
în campania pentru legislativele din decembrie 2016, deși 
ex-premierul figura pe lista PSD, și a adunat 2,70% la Ca- 
meră și 2,95% la Senat. În iulie 2015, un europarlamentar 
ales pe lista PSD (dar provenit din Partidul Conservator) se 
alătură Grupului Europa Naţiunilor și a Libertăţilor, al cărui 
protagonist este Frontul Naţional?, apoi își continuă periplul 
spre euroscepticii de la Conservatorii și Reformiștii Europeni. 

Campania pentru alegerile europene a servit drept repe- 
tiție pentru prezidenţialele din noiembrie 2014. Victor Ponta, 
președintele PSD, mizează ostentativ pe naționalism și pe 
ortodoxie spre a se impune în fața candidatului Alianței Creș- 
tin-Liberale (de dreapta, formată din PNL și PDL, o refacere 
a Alianţei DA din 2004). Klaus Iohannis, sas luteran, este 
dublu minoritar. În ciuda sprijinului cvasitransparent al Bi- 
sericii Ortodoxe Române și a susținerii populiștilor Vadim 
Tudor și Dan Diaconescu (Becali se afla în închisoare), grație 
unei enorme mobilizări populare în turul secund, Iohannis 
recuperează un deficit de 10% și se impune cu 54,43%, cel mai 
mare ecart din 2000. Într-un context regional în care popu- 
liștii câștigau teren, alegerea lui Iohannis se înscria împotriva 
acestui curs. Virajul populist al PSD nu aducea pe moment 
rezultatele sperate. 

Politologul Alexandru Gussi explica improbabila alianță 
a PSD cu PP-DD printr-o „compatibilitate [...] la nivelul dis- 
cursului populisto-nostalgic“: „Atât România Mare, cât și OTV 

1. Declaraţie publică preluată de HotNews: http://www.hotnews.ro/ 
stiri-politic-17354742-victor-ponta-maine-suntem-dispusi-asezam-masa- 
liderii-pnl-care-cred-usl.htm, link consultat în 18 septembrie 2018. 

2. Site-ul Euractiv, articol din 20 iulie 2015, consultat în 18 septem- 
brie 2018: http:/Awww.euractiv fr/sections/politique/le-groupe-du-fn-vole- 
un-elu-social-democrate-au-parlement-europeen-316428. 

au creat realități paralele care au făcut apoi posibilă apariția 
câte unui partid care era parlamentar, dar nu era chiar partid. 
Ambele s-au afirmat ca mișcări populare antisistem, dar erau 
populate de oamenii sistemului. Ambele au fost la nevoie utile 
PDSR/PSD. Aparent, diferența esenţială vine din faptul că 
PRM putea fi ușor catalogat drept extremist, în vreme ce PP-DD 
a fost mult mai precaut. Dar ambele s-au hrănit din nostalgia 
ceaușismului“l. 

Totuși, dacă la începutul anilor 2000, sub presiunea trans- 
formării pentru integrarea euroatlantică, PSD externaliza 
discursul populist, după 2014 acesta este internalizat. La ale- 
gerile din 2016, PSD obţine un scor fără precedent: 45,47% la 
Cameră, 45,67% la Senat. Campania sa a fost jalonată de 
național-populism, cu vagi accente ale populismului antifiscal 
scandinav (sau mai degrabă o reșapare a promisiunilor PP-DD 
din 2012: PSD anunța suprimarea a 102 taxe), plus promisiu- 
nea creșterii generoase a pensiilor și salariilor. Guvernul de 
tehnocraţi instalat în noiembrie 2015 este atacat ca unealtă 
a străinilor, în special a Bruxellesului, iar manipularea merge 
până acolo încât se lansează zvonul că premierul Dacian Cio- 
loș ar fi fiul lui George Soros. 


Urmașii Mișcării Legionare 


Destui comentatori situează național-populismul românesc 
postcomunist în descendența Mișcării Legionare. Discursul lui 
Corneliu Vadim Tudor, cel al lui George Becali au fost adesea 
considerate tributare retoricii legionare interbelice. Totuși, 
deși Vadim Tudor a făcut constant apologia dictatorului Ion 
Antonescu, ar fi greu de identificat urma unei complezențe 
față de Garda de Fier în discursurile sale. Cu totul altfel stau 
lucrurile în cazul lui Becali, dar nici el nu a clamat vreo filia- 
ție ideologică. Deja, decretul-lege nr. 8 emis de Consiliul FSN 
în 31 decembrie 1989 restaura pluralismul politic în România, 


1. Alexandru Gussi, „De ce PSD-Ponta își ia rația de populism“, 
Revista 23, nr. 23, 10—16 iunie 2014, P. 4. 

dar interzicea mișcările fasciste. Un partid legionar nu ar fi 
putut așadar fi înregistrat. Totuși, diverse formațiuni politice, 
fie că sunt partide ori asociaţii, își dispută moștenirea lui 
Codreanu. 

În ianuarie 1990, un nucleu de foști deținuți politici, printre 
care mulți legionari, întemeiază Uniunea Democrat-Creștină 
(UDC). Legionarii se retrag treptat din această formațiune 
spre a fonda partidul Noua Românie Creștină, autorizat de 
Horia Sima (1907-1993), succesorul lui Codreanu, și înregis- 
trat în 1992. Primul său președinte este Șerban Suru, fost 
membru al UDC și actual comandant autoproclamat al Miş- 
cării Legionare. Suru abandonează partidul în 1993, găsin- 
du-i pe veteranii legionari prea șovăielnici după gustul său. 
Lipsit de relief, partidul se autodizolvă după câţiva ani și aspre 
negocieri infructuoase pentru a fuziona cu Partidul Pentru 
Patrie (PPP), pus pe picioare de niște legionari disidenți în 
1993. Exilul legionar, ca și supraviețuitorii rămași în țară, 
erau divizați în mai multe facţiuni. 

PPP reușește să treacă proba timpului. Publică un periodic 
(Buciumul) și participă la alegeri. Scorurile sale electorale 
sunt însă submediocre: 0,15% la Cameră și 0,17% la Senat 
(1996), 0,16% la Cameră și 0,17% la Senat (2000), 0,15% la 
Cameră și 0,17% la Senat (2004). În februarie 2012, Tribu- 
nalul București încuviințează schimbarea numelui în Partidul 
Totul pentru Țară (PTPȚ), titulatura fostului vehicul electoral 
al Mișcării Legionare dintre 1934 și 1938. Neputând plăti 
garanţiile financiare cerute pentru fiecare colegiu electoral, 
PTPȚ boicotează alegerile parlamentare din 2012. În 2013, 
parchetul de pe lângă Tribunalul București solicită dizolvarea 
mai multor partide, printre care PTPŢ, pentru neîndeplinirea 
scopurilor (nu a propus candidaţi la două alegeri parlamen- 
tare consecutive în cel puțin 18 circumscripţii electorale și nu 
a obținut cel puţin 50 ooo de voturi la două alegeri naționale 
succesive). În mai 2014, Tribunalul București pronunță dizol- 
varea partidului, decizie contestată de PTPȚ la Curtea de Apel. 
În mai 2015, instanța superioară respinge apelul și PTPȚ este 
primul partid dizolvat de justiţie. În ciuda unei activități de 

peste douăzeci de ani, partidul nu a dobândit vreodată o ve- 
ritabilă vizibilitate. S-a pretins constant singurul legatar al 
Mișcării Legionare și a contestat legitimitatea oricăror alte 
mișcări (Noua Dreaptă, Mișcarea Legionară condusă de Şer- 
ban Suru) cu pretenţii la succesiunea gardistă. PPP nu a între- 
ținut niciodată raporturi cu PRM, pe care îl considera comunist. 

Șerban Suru începe reconstruirea Mișcării Legionare și se 
proclamă comandant în 1994. Vreme de un deceniu, deși nu 
a fost niciodată înregistrată legal, formațiunea sa a fost cea 
mai vizibilă dintre cele de extremă dreapta în spaţiul public, 
prin negaționism, uniformele verzi (Sima interzisese purtarea 
lor în România după 1989), librărie, editura care scotea cărți 
și broșuri și prin revista Obiectiv legionar (apare din 2003).2 
S-au creat cuiburi legionare în mai multe orașe. Totuși, din 
punct de vedere politic, impactul lui Suru și al camarazilor săi 
a rămas confidenţial. 

În decembrie 1991, Marian Munteanu, fostul șef al Ligii 
Studenților, bătut sălbatic de mineri în iunie 1990, înregis- 
trează Mișcarea pentru România (MPR,) a cărei activitate 
continuă până în 1995. Grosul activităţii consta în publicarea 
revistei Mișcarea. Organizarea MPR o imita pe cea a Gărzii 
de Fier, numele revistei sale conota transparent referința le- 
gionară. Partidul profesa un naționalism creștin și un cult al 
liderului pe care Codreanu nu le-ar fi renegat, însă nu a asu- 
mat deschis niciodată doctrina legionară. Sociologul protocro- 
nist Ilie Bădescu a reprezentat una dintre figurile de prim 
rang ale MPR. 


1. Comunicare personnală a lui Ion Gavrilă Ogoranu în urma unei 
conferințe la Paris din octombrie 2005. În noiembrie 2005, Gavrilă Ogo- 
ranu, fostul partizan anticomunist din munții Făgăraș, era ales preșe- 
dinte al PPP. S-a stins la mai 2006. 

a. Unele informații despre Mișcarea Legionară au fost preluate de 
pe site-ul ei, în special din secțiunea Mișcarea Legionară în postcomu- 
nism, de Octavian Lixeanu: http://www.miscarea-legionara.net/doc_ 
miscarea_in_postcomunism_ş.html, consultată în 18 septembrie 2018, 
apoi coroborate cu alte surse. 

3. Vezi Michael Shafir, „The Romanian extreme right in the post-com- 
munist period“, în Sfera politicii, nr. 15, martie 1994, P. 5. 

În 1992, tânărul ziarist Radu Sorescu întemeiază Parti- 
dul Dreapta Naţională (PDN), care scoate la început de 1993 
revista Noua Dreaptă. Primul număr publică manifestul par- 
tidului: stat etnocratic, asimilarea minorităților etnice, re- 
învierea Axei printr-o apropiere de Germania și Japonia, 
respingerea UE și a tuturor organismelor supranaționale, fra- 
zeologie legionară!. Sorescu aruncă prosopul în 1995. În 1995, 
deputatul Cornel Brahaș este exclus din PUNR și se alătură 
PDN. Va fi izgonit în ianuarie 1996. Partidul este dizolvat 
în 1996, pentru că nu reușește să adune cele 10.000 de sem- 
nături prevăzute de noua lege a partidelor politice adoptată 
în aprilie. 

În 2000, apare o nouă organizaţie de extrema dreaptă, Noua 
Dreaptă (ND, omonima revistei PDN a lui Sorescu). Preșe- 
dinte până în zilele noastre îi este avocatul Tudor Ionescu, 
ex-membru al PPP, iar logoul adoptat este crucea celtică. Noua 
Dreaptă prinde la tineri, este foarte prezentă pe internet și 
are 18 filiale județene, plus altele în Basarabia, Italia, Irlanda 
și Marea Britanie. Ideologia ND este una a confruntării: evreii, 
minoritățile etnice (unguri, romi), sexuale și religioase (secte) 
sunt țintele privilegiate. ND organizează concerte de rock iden- 
titar, tabere, marșuri (împotriva homosexualității, a exploa- 
tării aurului de la Roșia Montană sau a gazelor de șist, a 
regionalizării, a clasei politice, pentru unirea Basarabiei cu 
România, pentru comemorarea Căpitanului Codreanu). Este 
membră a Frontului Naţional European, organizaţie pan-na- 
ționalistă, și întreține raporturi cu formaţiuni similare din 
Danemarca, Germania, Italia, Marea Britanie, Polonia, Slo- 
vacia, Spania și Suedia. Scopul colaborării este clădirea unei 
Europe a națiunilor, prin opoziţie față de proiectul UE.? Moș- 
tenirea legionară a ND este pusă în discuție. Potrivit lui 


1. Ibidem, p. 6. 

2. Raul Cârstocea, „Heirs of the Archangel? The “New Right Group 
and the Development of the Radical Right in Romania“, în eSharp, 
Special Issue: Reaction and Reinvention: Changing Times in Central 
and Eastern Europe, 2008, pp. 39—41. Cârstocea consideră că termenul 
de populism nu este aplicabil ND și îl preferă pe cel de „radicalism“. 

Cârstocea, mișcarea o revendică pentru că este o sursă de 
legitimitate istorică, dar o adaptează nevoilor ei până la com- 
pleta travestire.! 

De mai bine de zece ani, ND a luat fața Mișcării Legionare 
a lui Suru și a devenit mișcarea de extrema dreaptă cea mai 
prezentă pe teren și cea mai vizibilă în spațiul public prin 
acțiunile sale provocatoare, adesea preluate de media. A în- 
cercat în mod repetat constituirea unui partid politic, izbutind 
abia în 2015. Partidul Noua Dreaptă se definește drept națio- 
nalist și eurosceptic, precum și ca alternativa la Partidul Unic 
al Corupţilor, discurs populist recurent. La alegerile parla- 
mentare din 2016, Partidul Noua Dreaptă participă pe listele 
Alianței Noastre România, condusă de Marian Munteanu 
și înființată în august 2016, care obține 0,84% la Cameră și 
0,95% la Senat. 

La alegerile locale și parlamentare din 2004, ND plasase 
candidaţi (printre ei președintele Tudor Ionescu și profesorul 
universitar Ion Coja) pe listele Partidului Naţional Demo- 
crat-Creștin (PNDC). PNDC a obținut 0,27% la Cameră și 
0,33% la Senat, iar colaborarea s-a oprit după această expe- 
riență. Lingvistul Coja, profesor la Universitatea din Bucu- 
rești, negaționist, apologet legionar, dar și al mareșalului 
Antonescu, colaborator din 19go până în 2020 (după spusele 
sale) la săptămânalul Națiunea fondat de Iosif Constantin 
Drăgan, senator al PDAR în legislatura 1992-1996, membru 
al Vetrei Românești, al ND și apoi al PNG este una dintre 
personalitățile extremiste cele mai vizibile în spaţiul public 
românesc din 1990 încoace. Colaborarea sa între noiembrie 
2010 și mai 2011 la Tricolorul lui Corneliu Vadim Tudor s-a 
încheiat cu o ceartă spectaculoasă.? 

Tot în 2000, nepotul lui Codreanu, Nicador Zelea-Codreanu 
(1935-2014), înscrie la București asociația Acțiunea Română. 
Aceasta se prezintă drept singura continuatoare legitimă a 


1. Ibidem, pp. 38, 42, 43. 

2. Vezi Cronica română, 19 august 2013: http;//cronicaromana.ro/2013/ 
08/19/ion-coja-despre-vadim-tudor-las-infatuat-dictator-de-o-prostie- 
crasai/, articol consultat în 18 septembrie 2018 

Legiunii în spiritul lui Codreanu și intră în polemici cu fidelii 
lui Horia Sima. Acţiunea Română are un site pe internet și 
publică din 2003 revista lunară Cuvântul legionar. Printre 
acţiunile întreprinse figurează seri de poezie, slujbe de pome- 
nire, publicarea de cărți și CD-uri. În 2004, Nicador Zelea-Co- 
dreanu cere simpatizanților săi să voteze pentru PNG al lui 
Becali la alegerile legislative și cu Gheorghe Ciuhandu, pre- 
ședintele PNŢ-CD la prezidenţiale, dar nicidecum cu PPP. 
Nici una dintre aceste facțiuni de extrema dreaptă (sau de 
dreapta naționalistă, după terminologia lor) nu întreține ra- 
porturi vizibile cu partide, cu excepția mai sus menționată a 
PNG de pe vremea lui Becali, care ar fi păstrat și punți spre 
Noua Dreaptă, devenită ea însăși partid. 

Extrema dreaptă de obediență legionară nu a reușit să 
influențeze agenda politică a României postcomuniste. Cea 
mai notabilă redeșteptare este una fantomă: în iunie 1990, 
președintele Iliescu denunță protestele din Piața Universității 
și tulburările din 13 iunie, orchestrate de putere, drept „re- 
beliune legionară“ pentru a justifica de fapt chemarea mine- 
rilor, chipurile, spre a restabili ordinea.! După cincizeci de ani 
de propagandă ostilă, românii privesc extrema dreaptă cu 
neîncredere. Supraviețuitorii legionari, din ţară ori din exil, 
erau prea vârstnici pentru a dobândi o nouă vizibilitate în 
România de după 1989, profund influențată de moștenirea 
comunistă. În plus, spațiul antisistem era ocupat de națio- 
nal-comuniști, ale căror rețele și conexiuni la toate nivelurile 
puterii erau mult mai bune. Până și Biserica Ortodoxă, care 
ar fi putut încuraja un partid naționalist creștin (și al cărei 
patriarh, Teoctist, fusese în tinerețe simpatizant legionar), a 
preferat să mizeze pe modernitate și să se aranjeze cu noua 
putere, care de altfel păstra multe dintre elementele celei vechi. 

A sosit așadar momentul să dau un răspuns întrebării care 
deschidea acest capitol: național-populismul românesc își are 
sursa în populismul interbelic (teorie ce ar face din comunism 
o simplă paranteză, închisă după căderea lui Ceaușescu) sau 
în național-comunism (ipoteză care postulează schimbări 

structurale induse în procesele socio-politice din România de 
stăpânirea comunistă și care ar continua să producă efecte în 
postcomunism)? Răspunsul se impune de la sine: moștenirea 
determinantă a național-populismului este național-comu- 
nismul. Dintre formațiunile studiate în acest capitol și care 
au avut impact pe eșichierul politic românesc, este clar că 
PRM și PP-DD au prea puțin de-a face cu populismul româ- 
nesc interbelic. PNG al lui Becali este singurul care s-ar putea 
apropia de acea tradiție, prin accentele religioase și prin in- 
sistența anticomunistă, precum și prin profilul și istoria fa- 
milială a liderului. Se impune totuși constatarea că PNG nu 
a avut vreun succes electoral, fie și modest, iar Becali a fost 
ales în Parlamentul European pe lista PRM (în 2009) și în 
parlamentul național prin tsunami USL (în 2012). 

Conducătorii PRM proveneau din eșaloanele doi și trei ale 
PCR, din Securitate și armată. Agenda partidului coincidea 
în mare cu cea a naţional-comunismului, ușor actualizată: 
xenofobie, izolaționism, protocronism, cultul liderului. Nici 
măcar numele partidului, care denotă revizionism teritorial, 
interzis în interiorul blocului sovietic, nu l-ar fi descumpănit 
pe Ceaușescu. În noiembrie 1989, la ultimul congres al PCR, 
secretarul general denunţă pactul Ribentropp-Molotov (care 
permisese anexarea de către URSS a Basarabiei și a nordului 
Bucovinei), într-o ultimă și disperată încercare de face să vi- 
breze coarda naționalistă spre a mobiliza în jurul său.! PP-DD 
a fost o experiență telepopulistă alimentată de nostalgia după 
epoca trecută a comunismului. Efemeritatea ei trădează lipsa 
structurilor și a înrădăcinării, odată ce unealta mobilizatoare 
(postul OTV) a fost scoasă din joc. 

Naţional-populismul românesc reprezintă o perfectă ilus- 
trare a ceea ce politologul american Paul Pierson a teoretizat 
drept „dependența de calea aleasă“ (path dependency). Pierson 
consideră că deciziile luate la un moment dat sunt ireversi- 
bile: „odată stabilite, modelele de mobilizare politică, regulile 
jocului instituțional și chiar perspectivele asupra lumii poli- 
tice vor autogenera frecvent dinamici autoconsolidante. Odată 

ce actorii au înaintat destul de mult pe o anumită cale, foarte 
greu ar mai putea schimba direcția. Alternative politice altă- 
dată foarte posibile s-ar putea dovedi iremediabil pierdute“!. 

Comunismul, regim transformator prin excelență, a schim- 
bat în profunzime România timp de aproape jumătate de secol. 
Momentul 1989 a survenit ca un punct de cotitură. Regulile 
jocului instituțional și perspectivele asupra lumii politice au 
evoluat, dar lent. Modelele de mobilizare politică erau în pri- 
mii ani de democrație masiv tributare celor comuniste. Omul 
nou vizat de comunism apăruse, însă diferit de cum îl între- 
văzuseră doctrinarii roșii. Urbanizarea, industrializarea, pro- 
paganda, manualele școlare, cinematografia, literatura creaseră 
o societate care avea prea puține în comun cu România de 
dinainte de 1940. Spre a ilustra și mai bine imposibila filiație 
a național-populismului românesc postdecembrist cu extremis- 
mul de dreapta interbelic, dincolo de câteva trăsături univer- 
sale ale populismelor (apelul la popor, respingerea străinilor și 
a medierilor), voi încerca o paralelă elocventă pentru depen- 
dența de calea aleasă. 

Este suficient să aruncăm o privire asupra percepției ro- 
mânilor asupra monarhiei, alt actor politic, dar și instituţio- 
nal al statului precomunist. Defăimată de regimul comunist, 
precum și de Iliescu, care i-a interzis regelui Mihai I să intre 
în țară până în 1992, regalitatea se bucura totuși de un capi- 
tal de simpatie important în rândurile adepților partidelor 
istorice resuscitate (liberali, național-țărăniști). Mulţi dintre 
liderii acestor partide, inclusiv Emil Constantinescu înainte 
de câștigarea alegerilor prezidenţiale din 1996, invocau deschis 
posibilitatea unei restaurații, cumva după scenariul spaniol. 
După 2000, în ofensiva lor pentru a intra în NATO, președin- 
tele Ion Iliescu și premierul Adrian Năstase au conciliat PSD 
cu casa regală. Rămășițele lui Carol II au fost repatriate în 
februarie 2003. De atunci, toți actorii politici, cu excepția PRM 
și a președintelui Băsescu, și-au exprimat aprecierea la adresa 
monarhiei și a regelui Mihai I. Totuși, un sondaj din mai 2014 


1. Paul Pierson, Politics in time. History, institutions and social 
analysis, Princeton University Press, 2004, p. 6. 

indica doar 30,2% intenţie de vot pentru restabilirea monarhiei 
într-un eventual referendumi, chiar dacă nivelul încrederii în 
președintele în funcție era la cote minime, după aproape zece 
ani la Cotroceni. Nici măcar emoția produsă de moartea re- 
gelui Mihai I în decembrie 2017 nu a dus la o schimbare spec- 
taculoasă în favoarea opțiunii monarhice. 

În schimb, Mișcarea Legionară întrunea o unanimă osti- 
litate: comuniștii sovietici și români (inclusiv național-comu- 
niștii), partidele democratice, guvernele de după 1989, casa 
regală, actorii internaționali se situau, fapt rarissim, pe o 
poziție identică de respingere. Mijloacele sale de mobilizare 
erau limitate, la fel îi era și cunoașterea rotițelor noii puteri 
postcomuniste. Mai mult, trebuie să reconstituim contextul 
românesc dintre 1990 și 1996. Regimul Iliescu, spre deosebire, 
să spunem, de Polonia, care sub mâna fermă a ministrului de 
finanțe Leszek Balcerowicz întreprindea reforme liberale și 
punea bazele unei economii de piață liberă, nu a făcut nici 
privatizări, nici reforme. Statul a rămas principalul actor eco- 
nomic, chiar dacă întreprinderile publice au fost adesea de- 
capitalizate spre a putea fi ușor preluate de apropiații puterii, 
care au devenit oligarhi precum în Rusia ori Ucraina. 

Jean-Michel De Waele și Antoine Roger argumentează im- 
posibila continuitate cu ce fusese înainte de 1945 în România 
(și în Bulgaria) analizând clivajele politice: „nici un strat is- 
toric constituit înaintea regimului comunist nu ar mai putea 
avea vreo influență asupra clivajelor partizane. [...] S-a con- 
stituit, prin urmare, un clivaj unic care își află originea în 
regimul comunist“2. Acest clivaj „axat pe raportarea la trecutul 
comunist“ reprezintă, potrivit lui Alexandru Gussi, cheia de 


1. Agenţia Agerpres, 29 mai 2014: http://srww.agerpres.ro/social/2014/ 
05/29/sondaj-inscop-aproape-—45-dintre-romani-au-o-parere-buna- 
despre-casa-regala-a-romaniei-08-49-o02, articol consultat în 18 septem- 
brie 2018. 

2. Jean-Michel De Waele, Antoine Roger, „La formation des clivages 
partisans en Europe centrale et orientale. À la recherche d'une méthode 
de comparaison“, în Jean-Michel De Waele, Les clivages politiques en 
Europe centrale et orientale, Editions de l’Université de Bruxelles, Bru- 
xelles, 2004, p. 16. 

boltă a edificiului partizan românesc postcomunist. PSD și 
PRM se află astfel de aceeași parte a baricadei, aceea a uitării 
complice a comunismului: „în siajul acestor ambiguităţi [ale 
PSD — n. m.] se dezvoltă PRM, ca unul dintre efectele perverse 
ale uitării. Acest fenomen arată că politica uitării nu poate 
înlocui o politică a memoriei“!. 

Iliescu și partenerii săi, proveniți din PCR, aveau tot in- 
teresul să îndiguiască o eventuală redeșteptare legionară, 
precum și să canalizeze național-populismul. Acest culoar i-a 
fost atribuit lui Corneliu Vadim Tudor, legat de Securitate și 
de regimul comunist printr-o multitudine de fire, precum și 
PUNR, calcul care a permis echipei Iliescu să guverneze între 
1992 și 1996, apoi din nou din 2000 până în 2004 (de astă dată 
cu o ușoară variaţie: sperietoarea Tudor i-a raliat lui Iliescu 
până și criticii lui cei mai acerbi). Chiar și în 2014, operațiu- 
nea a adus dividende, cu susținerea PP-DD pentru guvernul 
PSD. Din 2016, discursul național-populist este internalizat 
de PSD până la a deveni dominant (statul paralel, Soros etc.). 
Singura cale deschisă național-populismului românesc după 
1989 era inevitabil cea a național-comunismului. Comunismul 
românesc, plasat vreme de 25 de ani sub zodia național-co- 
munismului (față de numai 18, cel mult, sub cea a internaţio- 
nalismului proletar), închisese pentru totdeauna porțile unei 
învieri a extremei drepte național-creştine dinainte de 1945. 

Sorina Soare încearcă să contureze un profil identitar al 
partidelor antisistem românești (PRM în special, dar și PNG 
şi PUNR) care ar avea în comun „populismul ca retorică și 
naționalismul ca suport jos al acestui discurs critic“. Ea revine 


1. Alexandru Gussi, „Quelques remarques sur les conséquences de 
lusage politique du passé communiste dans la structuration du champ 
politique roumain après 1989“, în Alexandra Ionescu, Odette Tomes- 
cu-Hatto, op. cit., p. 368. Pentru o viziune de ansamblu a dezbaterii 
asupra memoriei în România, vezi cartea aceluiași autor La Rouma- 
nie face à son passé communiste, l'Harmattan, Paris, 2011, 282 p. 

2. Sorina Soare, „L6largissement du spectre partisan roumain vers 
les extrêmes. Le Parti Populaire Grande Roumanie et ses ambitions 
de pouvoir“, în Pascal Delwit, Philippe Poitier (ed.), Extrême droite 

la ideea suspendării timpului politic: „momentul și soluția 
imediată înlocuiesc strategia/perspectiva“! spre a conchide: 
„strategiile lor rămân ezitante în privința raporturilor întreți- 
nute cu regulile democratice. Izolarea politică nu le diminuează 
aspiraţiile politice“2. Dar constatarea era la fel de adevărată 
pentru orice partid antisistem din România sau de aiurea, iar 
actorii politici analizați de Soare se aflau cu toții pe o pantă 
descendentă ireversibilă. 

O altă tipologie a naționalismului extremist românesc de 
după 1989 coroborează perspectiva mea asupra dependenței 
sale de calea aleasă. Michael Shafir distinge între „partide 
radicale ale continuității“ și „partide radicale ale întoarcerii“, 
postulând că ambele tipuri au în comun xenofobia și naționa- 
lismul virulent. Shafir situează diferenţa la nivelul referinței 
istorice: „dacă partidele «radicale ale întoarcerii» se orientează 
spre valorile neotradiționaliste asociate cu partidele fasciste 
interbelice [...], partidele «radicale ale continuității» iau drept 
model moștenirea comunistă“?. Partidele radicale ale conti- 
nuității în România ar fi prin urmare cei trei membri ai „pa- 
trulaterului roșu“ care au susținut guvernul între 1992-1996, 
adică PRM, PSM și PUNR. Le-am putea adăuga PP-DD. Pe 
de altă parte, „partidele radicale ale întoarcerii“ menționate 
de Shafir au fost formațiuni extraparlamentare, abia vizibile 
pe eșichierul politic românesc: Partidul Dreapta Naţională al 
lui Radu Sorescu și Cornel Brahaș, Mișcarea Pentru România 
a lui Marian Munteanu și Mișcarea Legionară a lui Suru. 
Diferența de impact, de resurse și de vizibilitate între cei ce 
își găseau inspiraţia în național-comunism și cei ce ar fi dorit 
revitalizarea moștenirii legionare este pur și simplu strivi- 
toare. Poarta „întoarcerii“ era zidită de „continuitate“. 


et pouvoir en Europe. The extreme right parties and power in Europe, 
Editions de l'Université de Bruxelles, Bruxelles, 2007, P. 77- 

2. Ibidem. 

3. Michael Shafir, „The Mind of Romania’s Radical Right“, în Sa- 
brina P. Ramet (ed.), Radical Right in Central and Eastern Europe Since 
1989, Pennsylvania State University Press, University Park, 1999, p. 213. 

Prăbușirea regimului comunist din România în decembrie 
1989 a avut drept consecinţe fericite restabilirea libertăţilor 
democratice și a pluralismului politic, dar și resuscitarea 
aproape simultană a populismului de diverse facturi, de la 
dreapta naționalist-creștină extremistă la stânga egalitară, 
care mizează pe statul paternalist. (1). Le este comun acestor 
stări de agregare ale populismului recursul la națiune, neam, 
credința strămoșească. (2) Majoritatea apelează la teoria con- 
spiraţiei, a puterilor oculte ce-și propun distrugerea români- 
tăţii, eliminarea românilor de pe scena omenirii. (3) De aici 
decurge invocarea insistentă a tradiției „glorioase“, conside- 
rarea religiei ca factor de coeziune națională. (4). PRM, PNG-CD, 
PP-DD sunt partide ortodoxe, voci ale unei națiuni imaginate 
ca o cetate asediată de străini. (5) Xenofobia, teama supersti- 
țioasă de „celălalt“ este o altă trăsătură distinctivă. (6) Ca și 
populismul de odinioară, cel de tip nou mizează pe remedii 
imediate, pe suspendarea timpului ca dimensiune a politicii. 
(7) Noii populiști sunt cu toții justițiari, vizează epurări, tri- 
bunale ale poporului, pedepse exemplare pentru corupți și 
trădători. (8) Între naționalismul civic și cel etnic, noii popu- 
liști îl aleg decis pe cel de-al doilea. Statul lor trebuie să reflecte 
o naţiune omogenă etnic. (9). În ochii lor statul trebuie să dea, 
nu să ia, să rezolve prompt problemele cetățenilor. (10) Igno- 
rând globalizarea, interdependența economiilor, integrarea 
europeană (şi nu numai), neopopuliștii propun renaționali- 
zarea resurselor, întreprinderilor, pământurilor, favorizarea 
etniei dominante. (11) Rasismul, naționalismul șovin, discri- 
minarea minorităților, homofobia, misoginismul sunt conse- 
cinţele acestei opțiuni. (12) Intoleranța merge până acolo încât 
noii populiști se atacă între ei viguros, excomunicându-se re- 
ciproc din comunitatea imaginată. Demagogia, filantropia 
mediatică și interesată, fluturarea unor avantaje colective 
imediate este o altă marcă distinctivă a populismului româ- 
nesc postcomunist. (13) Semnificativ este faptul că „națiunea“, 
„poporul“ pe care le glorifică ei (mai mult pe al doilea decât pe 
cea dintâi), le-a întors succesiv spatele, marginalizându-i, eli- 

minându-i practic de pe scena politică. Procesiunea populiș- 
tilor ce-și schimbă măștile, nu și procedeele, strategiile, pare 
a stârni un interes tot mai scăzut în rândul electoratului. (14) 
Falimentul, provizoriu, al populiștilor este un important in- 
diciu de maturizare civică ce ne permite să privim cu încre- 
dere un viitor ce se anunță cu multiple deschideri și solicitări. 
(15) Este totuși riscant să le anunțăm dispariția: discursul 
populist a fost preluat de actori politici mainstream, ceea ce 
este departe de a constitui un apanaj al României (se întâm- 
plă în mai toată Europa Centrală și de Est). Populismul este 
ciclic, el nu dispare niciodată pentru totdeauna. 

Totuși, nu discursul îl face, sau nu singur, pe populist. Am 
stabilit permeabilitatea PSD la național-populism (mai mult 
la naționalism înainte de 2000). Unii autori români clasifică 
FSN din 1990-1992, trunchiul comun al PSD și al fostului 
PDL, în genul populist. Sorina Soare îl califică drept „națio- 
nal-populism paternalist“!, formulă care mi se pare inspirată. 
Însă actualul PSD este un partid social-democrat validat ca 
atare de către omologii săi internaţionali (Internaționala So- 
cialistă, Partidul Socialiștilor Europeni) și sistemic (2004—2008 
a fost singurul ciclu electoral complet în care a fost complet 
absent de la guvernare, dar în 2007-2008 a asigurat un spri- 
jin parlamentar abia mascat coaliției minoritare PNL-UDMR). 
A-l include așadar în categoria național-populismului prin 
prisma prezenţei, tot mai recurente, în discursul său a unor 
teme populiste sau naționaliste ar fi prematur, cel puțin pen- 
tru moment. Este, ca și Smer-SD din Slovacia, doar un partid 
de stânga atipic după standardele occidentale, dar se înscrie 
în tradiția politică recentă din România. Câtă vreme el este 
validat ca social-democrat de către instanţele doctrinare in- 
ternaționale și nici electoratul intern nu aduce sprijinul său 
unui alt partid de stânga, nu îl putem plasa arbitrar în alt loc 
al scării stânga-dreapta. 

Volumul coordonat de Sergiu Mișcoiu și Sergiu Gherghina, 
Partide și personalităţi populiste în România postcomunistă, 
a abordat tema dintr-o perspectivă care se dorea exhaustivă 

(istoricul populismului, perspectivă teoretică, clasificare, ana- 
liză de discurs, mitologie, sociologie electorală, încadrare axio- 
logică) și care are meritul de a baliza terenul. Totuși, după 
lectură se pune o întrebare inevitabilă: cine nu a fost populist 
în România postcomunistă? Sigur nu președinții: Ion Iliescu, 
Emil Constantinescu și Traian Băsescu ar avea acest numitor 
comun.! La nivelul partidelor, sunt desemnate ca populiste 
FSN și PDSR la începutul anilor 'go, PNL în 2003—2004 și 
2009—2010, PDL în 2003-2004 și 2007-2008 și PRM (George 
Jiglău), FSN, PRM, PUNR, PNG (Soare), Alianța Dreptate și 
Adevăr, PDL și PSD (Mihail Chiru), PRM și PDL (Sergiu 
Gherghina). Tot spectrul politic românesc este trecut prin ra- 
zele X ale discursului populist, și totuși, admit autorii, nu haina 
îl face pe om și nici retorica pe populist. Analiza discursului 
riscă să deturneze înțelegerea populismului românesc. Această 
logică ne-ar duce înapoi la populismul ca sindrom al lui Wiles 
(1964) sau la considerațiile despre populism ca trăsătură de- 
finitorie a scenei politice românești interbelice. 

Partidele sistemice au apelat la retorica populistă, ceea ce 
a marginalizat formațiunile protestatare, dar după părerea 
mea PSD, PNL sau PDL nu pot fi amalgamate cu PRM sau 
PP-DD. Nici chiar acel PDL dinaintea divorțului de președin- 
tele Băsescu nu își găsește locul în această categorie. Partidul 
și liderul său istoric au multiplicat temele populiste, dar PDL 
nu a cedat de pildă tentației populiste în 2010 și a adoptat 
măsuri anticriză care i-au subminat popularitatea. PSD, PDL 
și chiar PNL (mai ales în 2012) au jucat pe coarda naționalistă 
și uneori populistă, din rațiuni pur electorale, dar ea nu con- 
stituie nucleul identităţii lor pe o perioadă îndelungată, nici 
nu definește profilul majoritar al electoratului lor. 

Dacă urnele par a fi eliminat pe moment populiștii din 
prim-planul politicii românești, este posibil ca ei să fi înregis- 
trat o victorie à la Pirus: dispariția lor momentană de pe eși- 
chier a permis discursului lor să ocupe centrul scenei. În orice 
caz, această tendință este departe de a-și fi spus ultimul cuvânt. 
Trecutul bogat îi trasează deja un viitor. 


1. Adriana Marinescu, „Prin mit, la realitate: discursul populist din 
România“, în Sergiu Mișcoiu, Sergiu Gherghina, op. cit., p. 136. 

citi Gino Germani: Authoritarianism, Fascism and National-Populism 
(New Brunswick, 1978). Pentru o analiză a resorturilor populismului 
și definirea acestuia ca discurs, Ernesto Laclau, în perioada sa post- 
marxistă, cu On Populist Reason (Londra & New York, 2005), constituie 
o sursă de prim ordin. Contribuţii marcante la definirea conceptului 
de populism au adus Daniele Albertazzi & Duncan McDonnel cu Twen- 
ty-First Century Populism: The Spectre of Western European Democracy 
(New York & Londra, 2007) și Pierre-Andre Taguieff cu L'illusion po- 
puliste (Paris, 2002) și în volumul coeditat împreună cu Gil Delannoi, 
Nationalismes en perspective (Paris, 2001). În ce privește partidele popu- 
liste occidentale, există Cas Mudde cu Populist Radical Right Parties 
in Europe (Cambridge & New York, 2007). Despre renașterea postco- 
munistă a populismului est-european a scris Vladimir Tismăneanu în 
Fantasmele salvării: naționalism, democraţie și mit în Europa postco- 
munistă (Polirom, 1999). 

O încercare de analiză a populismului românesc contemporan poate 
fi găsită în Sergiu Gherghina, Sergiu Mișcoiu (ed.), Partide și personali- 
tăți populiste în România postcomunistă (lași, 2010). Deosebit de utile, 
chiar dacă tributare contextului politic în care au văzut lumina tipa- 
rului, rămân studiile lui Z. Ornea, cel mai asiduu cercetător al curen- 
telor ideologice românești: Țărănismul, Studiu sociologic (București, 

1969); Sămănătorismul (București, 1971); Poporanismul (București, 
1972); Tradiţionalism și modernitate în deceniul al treilea (București, 
1980); Viaţa lui C. Dobrogeanu Gherea (București, 1982); Opera lui 
C. Dobrogeanu Gherea (București, 1983); Viaţa lui C. Stere (București, 
vol. I, 1989; vol. II, 1991); Anii Treizeci. Extrema dreaptă românească 
(București, 1995). Gândirea politică a lui Constantin Dobrogeanu-Ghe- 
rea a fost analizată de Cristian Preda în Staulul și sirena (București, 
2002). Cei interesaţi de protocronism vor citi cu interes Alexandra To- 
miță, O istorie „glorioasă“. Dosarul protocronismului românesc (Bucu- 
rești, 2007). 

